
FØRSTE  SANG 

DER  var  en  Gang  en  fattig  Mand 
—  En  meget,  meget  fattig  Mand 
Som  leved  med  sin  Kvinde 
Dybest  i  Skoven  inde. 
Vorherre  kan  ej  skaffe  Brød 
Til  alle  dem,  der  lider  Nød; 
Men  Børn  —  nu  ja,  de  kommer 
Ved  Vinter  som  ved  Sommer 
I  fattigst  Hjem,  i  lavest  Hus, 
Hvor  sprukkent  Fad  og  klinket  Krus 
Knapt  yder  daglig  Føde ; 
Og  Børnene  de  har  endda, 
Vorherre  vide  maa  hvorfra. 
Kinder  saa  æblerøde. 

Den  rige  Dame  græmmer  sig 
Saa  tidt  i  pragtfuld  Stue, 
Og  tænker,  mens  hun  kæmmer  sig: 
Hvorfor  blev  jeg  dog  Frue? 
Hvorfor  bær'  Ringen  jeg  paa  Haand, 
Naar  stedse  jeg  som  Liljevaand 
I  Spejlet  skal  mig  skue?  — 
Saa  tænker  mangen  Frue. 

For  mange  hist,  og  her  for  faa  —  J 
Men  skulde  man  til  Klager  lytte, 

Saa  gik  man  undervejs  i  Staa, 
Og  nok  derom :  i  Skoven  laa, 
Med  Gavlen  sunken  ind  paa  skraa 
Og  Væggen  spækket  ud  med  Straa, 
En  faldefærdig  Hytte. 
Dér  sad  i  Høst,  en  Aften  vild, 
Familjen  om  en  Brænde-Ild 
Og  varmed  sig  ved  Arnens  Lue, 
Mand,  Kone,  Børn  i  samme  Stue. 

Hans  Brændehuggerøkse  laa 
Slængt  hen  det  første,  bedste  Sted; 
Tavs  var  han,  tavs  var  Konen  med: 
For  der  var  svarlig  Nød  i  Huset, 
Og  tomt  stod  Fadet,  støvet  Kruset  — ; 
Naar  ingen  vilde  fylde  det. 
Hvad  hjalp  det  saa  at  skylle  det? 

Og  Kvaset  knitred,  Kviste  faldt 

Som  røde  Fjer  i  Asken  ned, 

Hvor  hver  en  enkelt  Gnist  blev  talt 

—  Men  ganske,  ganske  sagte  — 

Af  Børnenes  Geled. 

De  sad  i  Kreds  om  Ilden  dér, 

Fem  vakre,  voksne  Pigebørn, 

Og  tørred  deres  vaade  Klæ'r,  — 

Og  Fa'r  tog  til  sin  Pande 

Og  gav  sig  til  at  bande. 

De  Ældre  blev  lidt  skræmt  derved, 
Den  Yngste  stirred  stadig  ned 
I  Asken  for  sin  smalle  Fod ; 
Hun  stirred  i  en  gylden  Flod, 
Som  rulled  tyst  sin  Vove 
Imellem  gyldne  Skove. 
Fra  Stammerne  med  et  det  var, 
Som  skinned  frem  et  Øjepar  . . . 

Hun  hørte  ej  den  Regn,  som  slog, 
Ej  Stormen,  som  om  Gavlen  jog; 
Hun  gav  ej  Agt  paa  Mo'r,  som  brast 
I  Graad,  hun  holdt  sin  Tanke  fast 
Ved  Arnebaalets  Brænde, 
Og  lod  sin  Fader  skænde. 

Hun  var  ej  god,  hun  var  ej  slet, 

Hun  var,  hvad  man  paa  saadan  Plet, 

Hvor  ingen  Fristelser  slaar  ned, 

Kan  blive  til  i  Ro  og  Fred. 

Hun  sad  den  Vinter  lang  og  spandt; 

Dog  ej  ad  Gangen  længe. 

Med  Vaaren  vaagned  hun  og  fandt. 

At  Verden  var  saa  stor  og  skøn, 

Og  Kilden  klar,  og  Busken  grøn. 

Og  friske  Skovens  Enge. 

Saa  vogted  hun  Familjens  Ko 

I  Skoven,  og  hun  sang  og  lo  — 

Hun  vidste  dertil  selv  ej  Grunden, 

Men  slog  dog  aldrig  Laas  for  Munden. 


Naar  Sommeren  led,  og  naar  Varmen  faldt 
Over  Skoven  med  summende  Myg  og  Fluer, 
Saa  bar  hun  et  Skørt  —  og  det  var  nok  alt  — 
Hun  kunde  ej  døje  de  bølgende  Luer: 
De  flimred  imellem  de  tætte  Stammer, 
De  flimred  hen  over  de  mossede  Tuer, 
Og  inderst  i  Skoven,  hvor  Varmen  stod  stille 
Og  Mosset  gled  ned  i  den  rislende  Kilde, 
Dér  havde  Pigen  sig  fundet 
Et  skyggefuldt  Badekammer. 

Dér  spejled  de  Stammer  sig  gamle  og  graa 
Ned  i  det  Vand,  hvori  Pigen  laa ; 

De  kunde  ej  tænke,  og  tænkte  ej  heller; 
En  Gubbe,  en  tohundredaarig,  han  gælder 
For  intet;  —  hun  laa  der  og  hviled  paa  Armen 
Og  plasked  og  havde  det  dejlig 
Køligt  i  Middagsvarmen. 

Hun  stirred  i  Vejret  mod  Grenenes  Loft. 

Dér  hang  hendes  Skørt;  hvor  var  det  dog  groft 

Og  gammelt  og  lappet!  Som  saadan  hun  laa, 

Var  det  først  ret,  hun  Lapperne  saa'! 

Tidt  havde  hun  hørt  sin  Moder  sige, 

Der  fandtes  i  Verden  Folk,  som  var  rige. 

Hun  vidste  ej  ganske,  hvad  Ordet  betød,  — 

Med  Hagen  i  Haanden  sit  Hoved  hun  brød ; 

Imidlertid  Haaret  om  Skuldrene  flød 

Og  bugted  sig  ud  og  ind  med  den  hvide, 

Blideligt  rundede,  vuggende  Side, 

Og  lagde  sig  blødt  om  det  blanke  Knæ, 

Og  danned  en  Ramme  af  Ibentræ, 

Kysk  om  et  Kunstværk,  som,  hvis  det  var  hugget 

I  Marmor,  hvad  eller  i  Kobber  stukket, 

For  ikke  at  nævne  :  i  Farver  malt. 

Kunde  mangfoldige  Gange 

Skoven  med  Skovhugst  betalt. 

Saa  laa  hun  en  Stund  i  drømmende  Tanker 
Og  letted  til  sidst  sine  Pusselanker. 
Om  Varmen  end  nok  saa  meget  svider, 
Saa  bliver  dog  Vandet  koldt  omsider. 
Hun  rejste  sig,  støttet  til  Stammen  den  graa. 
Og  kasted  et  Blik  paa  maa  og  faa 
Omkring  sig,  og  tænkte  paa  Ordet  „rig"  — 
Og  snapped  sit  Skørt  med  et  lille  Skrig  .  .  . 
Det  var,  som  om  nogen  i  Skoven 
Bag  Træerne  paa  hende  saa'. 

Hun  fo'r  af  Sted.  Til  sidst  hun  fandt  sin  Ko; 
Den  laa  og  tygged  Drøv  i  vanlig  Ro 
Og  vifted  bort  med  Svansen  Myg  og  Fluer. 
Hun  saa'  hen  over  Græssets  grønne  Tuer, 
Og  mønstred  sky  de  tætte  Skovens  Stammer, 
Men  der  var  intet  —  intet  —  og  hun  lo. 

Dog  søgte  hun  ej  mer  sit  Badekammer. 
Og  snart  kom  ogsaa  Høstens  gule  Blad, 
Og  Løvet  skiltes  efterhaanden  ad ; 
Det  lysned  op  i  Underskovens  Planter. 
Og  Fuglene,  de  muntre  Musikanter, 
Holdt  op  at  spille. 
Alt  blev  saa  stille, 

Og  Pigens  Ko  gik  hen  og  blev  lidt  mager, 
Men  Pigen  selv  var  lige  frisk  og  fager. 

En  slank,  en  syttenaarig  Dejlighed. 
Derhjemme  klaged  stedse  Fa'r  og  Mo'r; 
Og  Søstrene?  —  nu,  Søstre,  véd  man  sikkert. 
Har  stedse  haft  den  Yngste  skarpt  i  Kikkert: 
Er  hun  den  smukkeste?  Nej  hør  nu  blot  .  .  . ! 
Hun  blev  ej  smigret  just.  Og  det  var  godt. 
En  Dag,  den  sidste  Høstdag,  som  var  mild. 
Hun  traadte  ud  af  Hyttens  trange  Stue. 
Dér  straaled  Skoven,  som  af  indre  Ild 
Opglødet,  i  en  purpurgylden  Lue. 
Hun  skulde  bringe  Frokost  til  sin  Fa'r, 
Da  blev  en  liden,  yndig  Fugl  hun  var; 
Den  hopped,  flagred,  hopped  og  stod  stille. 
Som  om  den  Pigen  med  sig  lokke  vilde. 

Den  lokked  hende  ogsaa,  til  hun  kendelig 

Var  bleven  træt  og  varm ; 

Saa  fløj  den  endelig. 

Højt  bølged  hendes  unge  Jomfrubarm, 

Og  Øjet  lyste,  hendes  Kinder  gløded 

Om  Kap  med  Skovens  Guld;  —  hun  vilde  sætte  sig, 
Da  skræmtes  hendes  Øre  ved  en  Larm 
I  Krattets  Aabning  —  Is  blev  hendes  Blod  — 
En  Bjørn,  en  vældig,  hvid,  for  hende  stod. 

Hun  var  alene.  Og  man  kan  vel  gætte  sig 

Til  hendes  Tanker  ved  et  saadant  Møde. 

Hun  saa'  sig  alt  for  Labbens  Kløer  bløde  . . . 

Men  Bjørnen  stod,  som  var  den  groet  til  Stedet, 

Og  sendte  hende  kun  et  sælsomt  Blik, 

Et  ømt,  vemodigt  brændende,  som  fik 

Den  stakkels  Piges  Hjerte  til  at  banke  — 

Dog  ikke  blot  af  Skræk. 

Det  var  en  sær,  en  fast  umulig  Tanke ; 

Og  dog: 

Hun  havde  sét  de  samme  Øjne  før! 

Og  som  hun  tænkte  saa,  var  Bjørnen  væk. 

Med  Vindens  Hast  hun  naaede  Hyttens  Dør. 
Hvad  er  der.  Barn?  ■ —  Hun  kunde  intet  sige, 
Men  da  hun  søgte,  stammende,  forvirret. 
At  skildre  Mødet,  stod  de  dér  og  lo : 
En  Bjørn?  Sig  heller,  at  Du  saa'  en  Ko !  .  .  . 

Og  Brændehuggeren,  —  da  han  kom  hjem, 
Og  havde  faaet  vaadt  ej  heller  tørt, 
Og  da  han  havde  dette  Møde  hørt, 
Saa  fo'r  han  hidsig  op  og  slog  i  Bordet: 
Bjørn  eller  Ko !  Gid  Fanden  vilde 
Mig  ved  et  Par  af  mine  Tøse  skille ! 


Saa  sad  de  dér  om  Ilden.  Det  var  silde. 
Igennem  Skorstenspiben  Stormen  jog 

Med  stadig  Buldrer..  Det  var  vildt  derude, 
Og  klamt  og  trist  og  trykket  var  det  inde. 
Da  lød  det,  som  om  En  mod  Gavlens  Rude 
Tre  Slag  med  meget  haarde  Knoer  slog, 
Og  Fa'r  stod  op  og  til  sin  Økse  tog: 
Hvem  der?  Men  intet  Svar,  kun  vilde  Vinde. 

Og  Fa'r  gik  ud.  Han  mangled  ikke  Mod. 
Der  udenfor  en  Bjørn  i  Natten  stod. 
Hvad  vil  Du? 

„Jeg  vil  hente  mig  en  Brud!" 
Din  Brud? 

„Javist,  din  yngste,  smukke  Datter, 
Som  længe  laa  paa  Sinde  mig!"  — 

Du  fatter 
Vel  nok,  min  gode  Bjørn,  man  kan  ej  gi' 
Sin  Datter  til  enhver,  som  gaar  forbi!  — 
„Hvormeget  vil  Du  ha?"  — 

Aa,  Du  betaler! 
Det  er  en  anden  Sag :  ti  Tusind  Daler !  — 

„Jeg  prutter  ej ;  jeg  byder  ti  Gange  ti !"  — 
Hm!  vent  et  Øjeblik!  . .  . 

Og  Fa'r  gik  ind : 
Hej,  Mo'r,  jeg  maatte  være  døv  og  blind, 
Ifald  jeg  lod  slig  en  Lejlighed  gaa  fra  mig!  — 
Men  kære  Mand,  saa  sig,  hvad  gaar  der  a'  Dig?  — 
Her  vendte  han  sig  til  den  Yngste  hen: 
Der  er  en  Bjørn  derude,  som  vil  ha'  Dig! 

Saa  brød  det  ud  med  Graad,  og  saa  med  Skænd. 
Dér  stod  den  unge  Pige,  og  man  haler 
I  hende,  og  hun  beder,  og  man  taler; 
Og  Mo'r  vil  ej,  og  Mo'r  vil  nok;  og  Fa'r 
Han  bander  og  har  til  alt  det  Svar: 
Ti  Gange  ti  er  hundred  Tusind  Daler! 

Betænk:  en  Bjørn,  som  saa  gentil  kan  vise  sig; 
Han  vil  dog  --  nej  for  Fanden  ikke  spise  Dig; 
Det  var  for  dyr  en  Steg!  —  Her  græder  MoV.  - 
Hold  op  at  flæbe!  Tænk  Dig,  Barn,  hvor  stor 
En  Lykke  Du  kan  bringe  over  Huset. 
Nu  skal  der  aldrig  mangle  01  i  Kruset, 
Og  vi  skal  mindes  Dig  hver  Dag  ved  Bordet! 
—  Og  bede  for  Dig!  raaber  Søskendkoret  — . 
Ja!  sukker  Mo'r,  saa  er  det  Himlens  Vilje, 
At  jeg  dog  skulde  faa  den  Taft 's  Mantilje ; 
Vær  lydig,  Barn;  gør  som  din  Fa'r  han  vil. 
Vorherre  lægger  nok  sin  Naade  til !  — 

Saa  blev  det  afgjort,  og  Farvel  man  sagde. 
Og  der  blev  grædt,  og  kysset  endnu  mere. 
Saa  kom  hun  udenfor,  men  da  hun  lagde 
Sin  Haand  paa  Bjørnens  Pels,  og  da  hun  saa' 
I  Øjet  Bjørnen,  hun  med  et  forstod. 
At  det  var  den,  som  havde  sét  paa  hende. 

Og  Bjørnen  spurgte:  „Pige,  har  Du  Mod?"  — 
Hun  svared:  Ja,  jeg  har!  —  „Saa  sæt  Dig  op!"  . 
Og  bort  det  gik  i  susende  Gallop 
Igennem  Mulm  og  Regn  og  Nattens  vilde  Vinde. 


Her  kommer  en  Bjørn  gennem  Skoven  frem : 
Plads,  Plads  for  dens  Løb ! 

Om  Stormen  end  suser,  om  Regnen  end  slaar. 

Om  spærrende  Klipper  i  Vejen  staar : 
Den  giver  ej  Køb, 
Den  sætter  i  Løb 

Tværs  over  Klippernes  brusende  Bække, 

Ret  over  Kløfternes  gabende  Sprække. 

Plads  for  den  Bjørn,  som  er  ude  i  Nat! 

Og  som  bærer  paa  Ryggen  sin  dyreste  Skat! 

Og  hver  Gang  et  Træ  med  et  drønende  Brag 

Til  Jorden  er  styrtet  og  ligger  dér  bag, 

Og  hver  Gang  et  Svælg  i  et  eneste  Spring 

Er  taget,  den  drejer  sit  Hoved  omkring 

Og  spørger  om  Pigen  endnu  er  ved  Mod?  — 

Hun  nikker  og  klemmer  dens  Pels  med  sin  Fod. 

Den  er  ude  i  Nat,  den  vældige  Bjørn ; 

Det  gaar  over  Sten,  gennem  Moser  og  Tjørn, 
Rovfugle  skrige,  som  skræmmes  i  Vejret, 
Spøgelser  vige,  som  svæve  om  Kæret, 
Vildbassen  rejser  sig  søvndrukken  op 
Og  styrter  af  Sted  med  sin  børstede  Krop : 
Hinder  og  Hjorte, 
Mikkel  og  Morten, 
Alle  ta'er  Flugten,  som  kom  der  en  Torden ; 
Dagtravl  er  Livet  i  Skov  og  Krat. 

Den  er  ude,  den  vældige  Bjørn  i  N:.t .    . 

Men  lidt  efter  lidt  gennem  Skyerne  brød 
Maanen  og  gav  sig  saa  mildt  til  at  lyse. 
Da  var  det,  som  Vindene  sammen  flød 
I  klagende  Mumlen  og  pakked  sig  hjem, 
Og  Vejen  blev  mindre  og  mindre 
Besværlig,  hvor  Bjørnen  drog  frem. 

Og  lidt  efter  lidt  drog  Nathimlens  Blaa, 
Det  dybe,  det  rene,  hen  over  Skoven, 
Og  Stjernerne  mylrede  frem  foroven ; 
Paa  Træer  og  Buske  forneden  de  laa. 

Og  Kilderne  tyssed 

Paa  Rovfuglenes  Skrig, 

Og  Grenene  dryssed 

En  Glimmer  saa  rig 
Langs  Vejen,  hvor  Bjørnen  den  straalende  Nat 
Drog  hjem  til  sit  Slot  med  sin  dyreste  Skat. 

ANDEN  SANG 

Og  da  de  kom  for  Bjørnens  Slot 
—  Det  raged  saa  stort  over  Skoven  — 
Da  var  der  alt  tændt  Lys  og  Blus 
Forneden  som  foroven. 

Paa  vid  Gab  Porten  stod,  men  ingen  Schweizer 
Med  Sværd  i  Sølvgehæng  var  Æresvagt, 
Og  ingen  Tjenerflok  i  Porten  bukked ; 
Paa  vid  Gab  hele  Slottet  var  oplukket; 
Men  intet  Liv  —  kun  Dødens  tavse  Pragt. 

Ad  blanke  Trapper  gik  i  Hast  det  op, 

Hvor  Marmorpillen  stod  paa  Marmorflisen 

Og  spejled  Buen  som  i  stille  Vand ; 

Og  Faklens  Skær  paa  dette  Vandspejl  svømmed 

Til  Pigens  Hjerte  Blodet  voldsomt  strømmed : 

Det  var  umuligt  vist  paa  sligt  at  gaa!  — 

Men  Bjørnen  traadte  fast  og  let  derpaa. 

Sal  efter  Sal  i  øde  Rækker  laa. 

Igennem  alle  iled  Bjørnen  hastig, 

Indtil  den  standsed  ved  en  liden  Dør 

Med  Guldforsiringer,   hvor  Blomster  slynged 

Sig  ud  og  ind,  mens  Fugle  paa  dem  gynged. 

Op  sprang  den  liden  Dør:  En  hvælvet  Stue, 
Men  mindre  end  de  tavse,  øde  Sale ; 
Fra  Loftet  gød  sig  ned  saa  mild  en  Lue, 
Mat  rosenrød,  som  farved  Væggens  Silke 
Og  Gulvets  tykke,  fjederbløde  Tæppe. 

At  træde  herpaa  Pigen  voved  næppe. 
Hun  saa'  i  Stuens  ene  Krog  et  Bord, 
Dækt  kun  for  en,  med  gyldne  Fade  smaa. 
Med  Frugt  i  Skaaler,  Blomster  over  alt. 

Krystalkarafler,  hvori  Vinen  spilled 
Blodrød  og  grønlig  klar  og  mørkegylden. 

En  Stol  med  Skammel  var  for  Bordet  stillet. 

Og  modsat  Bordet,  ud  fra  Væggen  stod 

En  pragtfuld  opredt  Seng  med  blegrød  Himmel, 

Hvorfra  som  Skyer  Silkeforhæng  gled 

I  rige,  dybe  Folder  lydløst  ned, 

Bevogtere  af  Søvnens  Hvile 

Og  Drømmens  Hellighed. 

Og  Bjørnen  tåled:  „Sæt  Dig,  spis  og  drik!"  — 
Den  saa'  paa  Pigen  med  det  samme  Blik. 
Vemodigt  brændende,  som  mellem  Skovens  Stammer ; 
Den  føjed  sagt»  til :  „Og  sov ! 
Her  er  mit  Gæste-  og  dit  Brudekammer." 

Hun  satte  sig.  I  samme  Nu  forsvandt 

Den  hvide  Bjørn.  Hun  saa'  mod  Døren  hen: 

Det  er  dog  Synd .  .  . !  Hun  vilde  kaldt  — 

Men  hun  betænkte  sig  igen : 

En  Bjørn  er  kun  en  Bjørn,  om  nok  saa  blidt 

Og  nok  saa  ømt  den  ser  paa  unge  Piger! 

Og  atter  Blodet  op  til  Kinden  stiger, 

Da  hun  betragted,  hvad  paa  Bordet  stod. 

Saa  tog  hun  Mod 

Til  sig,  og  gav  sig  til  at  spise. 

Hun  havde  aldrig  set  et  sligt  Service. 
Og  aldrig  forhen  Vinens  Sødme  smagt. 
Hver  Ting,  hun  ønsked,  af  sig  selv  blev  lagt 
For  hende,  og  saa  snart  hun  følte  Tørst, 
Højt  Vinen  i  de  slebne  Glas  blev  skænket, 
Saa  Skummet  stænked 
Og  fristed  Øjet  ved  sin  Perlepragt. 
Dér  sad  hun  med  sin  sunde  Appetit, 

Holger  Drachmann:  Poetiske  Skrifter.    MI  2 

Af  Vejens  Længde  skærpet,  og  hun  undred 
Sig  først  ved  hver  en  Mundfuld,  hver  en  Slurk. 

Lidt  efter  lidt, 

Saa  fandt  hun  alting,  som  det  skulde  være, 

Den  unge  Pige, 

Thi  der  er  intet, 

—  Det  er  en  gammel  Lære  — 

Hvortil  sig  Mennesket  saa  snart  kan  vænne, 

Som  til  det  ny  og  til  det  underlige. 

Kan  hænde. 

Hun  havde  siddet  endnu  meget  længer. 

Men  vakt  til  Dristighed  ved  Stuens  Varme 

Og  Spisens  Krydderi  og  Vinens  Glød, 

Hun  maalte  Stuen  med  et  fast,  et  prøvende, 

Et  Kvindeblik,  kun  liden  Tid  behøvende 

For  netop  det  at  finde,  hvad  det  søger. 

Hun  saa'  paa  Væggen  Lysets  Straaler  spille 
I  noget  . .  .  ja,  det  var  just  i  et  Spejl, 
Et  højt,  fra  Gulv  til  Loft.  Hun  rejste  sig 
Og  gik  derhen,  og  sig  i  Spejlet  saa'. 

Dér  stod  hun  i  sin  gamle  Klædning  graa. 

Det  lille  Skørt,  som  stumped  over  Anklen, 

Et  Liv,  som  længst  for  Brystet  var  for  trangt. 

Det  rige,  brune  Haar  sat  op  med  Kam, 

Og  hvilken  hæslig  en !  —  I  pjusket  Ham 

En  Fugl.  saa  smuk,  som  Skovens  Bur  den  har. 

En  syttenaarig  Dejlighed,  men  har 

Og  blot  for  gode,  nye,  smukke  Klæder. 

Hver  fattig  Skønhed,  som  for  Spejlet  træder 
Og  aner  her,  for  første  Gang,  hvor  smuk 
Hun  er,  har  vist  som  denne  lille  Pige 
Udstødt  det  samme,   dybe   Hjertesuk: 

Kan  ingen  sige 

Mig,  hvormed  jeg  sicai  pynte  mig? 

Det  ligger  dybt  i  Kvindesjælens  Bund ; 

Det  ligger  dér  som  Ærens  Tørst  hos  Manden, 

Som  Brøndens  Billed,  naar  man  over  Randen 

Frembøjet  ser  sit  eget  kære  Selv; 

Det  findes  sikkert,  som  paa  Himlens  Hvælv 

De  faste  Stjerner,  som  i  Havet  Vrag 

Og  Advokater  i  en  Arvesag. 

Hun  saa'  sig  om.  Og  som  om  hun  blev  stukket 
Af  Skovens  Myg,  hun  stødte  ud  et  Skrig .  . . 
Men  Døren?  —  Jo,  den  var  forsvarlig  lukket  — ; 
Saa  klapped  hun  i  sine  Hænder  smaa :  — 
Der  hængte  over  Ryggen  paa  to  Stole 
En  yndig  snehvid  . .  .  noget  som  en  Kjole. 

Straks  klædte  hun  sig  af  og  tog  den  paa. 
Som  Havets  Skum  om  Baadens  slanke  Sider, 
Saa  sluttende  og  dog  saa  blød. 
Saa  gennemsigtig  den  om  hende  laa. 

Nedskaaret  var  den  dybt  hen  over  Barmen, 

Og  fri  var  Skuldren,  blottet  Armen, 

Med  Kniplingssløjfer  helt  til  Foden  ned 

Den  som  en  Florslavine 

Til  Gulvet  skred 

Og  laa  som  Snefnug  paa  det  bløde  Tæppe. 

Hun  saa'  i  Spejlet  sig,  og  rødmed  helt 
Undseelig.  Men  bort,  den  stygge  Kam ! 
Hun  kasted  den  og  løste  Haarets  Knuder. 
Da  faldt  den  rige  Strøm,  i  Floder  delt, 
Til  begge  Sider  ned ;  men  Hælvten  laa 
Som  Slanger  over  Skulderhvælvets  Puder. 

2* 

Hun  ledte  efter  mer'.  Der  var  ej  mer. 
Saa  var  hun  træt,  og  sig  i  Sengen  lagde 
Med  Kjolen  paa.  En  Stemme  hende  sagde 
--  Thi  Kvindesnillet  træffer  altid  Sagen  — 
At  denne  Kjole  var 
For  Natten,  ej  for  Dagen. 

Og  mens  hun  laa  og  følte  lutter  Silke 
Og  fine  Bolstre  for  sin  spæde  Haand, 
Og  saa'  paa  Draperiets  svære  Baand 
Med  gyldne  Kvaster,  kom  hun  til  at  tænke 
Paa  Hytten  hjemme,  paa  sin  Fa'r  og  Mo'r 
Og  sine  Søstre.  Derpaa  angst  hun  foV 
Op  med  en  Gysen.  Hvad  mon  Bjørnen  vel 
Nu  tænkte?  Skulde  hun  nu  slaas  ihjel, 
Isønder  rives  af  dens  skarpe  Tænder...? 
Hun  folded  da  til  Bøn  de  smalle  Hænder 
Og  bad  Vorherre,  han  dog  vilde  vise  hende 
Den  Naade,  først  den  næste  Dag 
At  lade  Bjørnen  spise  hende! 

Men  da  der  stadig  ingen  kom  til  Døren, 

Og  Kamret  stadig  lystes  op  af  Luen 

Fra  Loftet  med  det  varme,  røde  Skær, 

—  Skønt  rigtignok  hun  syntes  mere  dæmpet  — - 

Sin  Angst  med  Kækhed  hun  tilbage  kæmped. 

Dér  laa  hun  snehvid  i  sin  Silkeseng. 
Uskyldig  som  en  Fugl,  ren  som  en  Due, 
Hun  trængte  ej  til  nogen  Æresvagt, 
Hun  kendte  Æren  ej,  saa  lidt  som  Brøde; 
Hun  tænkte  kun  paa  næste  Morgens  Møde 
Med  Bjørnen,  og  i  Fald  hun  leved  end  — 
Paa,  hvordan  det  med  Kjolen  skulde  gaa; 
Den  var  dog  lidt  for  tynd ;  maaske  der  laa 
En  anden  !  eller  -     ak        om  hun  den  gamle, 
Den  stygge,  skulde  atter  om  sig  samle ! . .  . 

Og  mens  hun  laa  og  tænkte  saadan,  hørte 
Hun  Toner  af  en  fjern  og  sød  Musik, 
Som  efterhaanden  Stemmer  med  sig  førte. 
Et  Kor  af  Kvinder.  Tydeligt  fornam 
Hun,  medens  Lyden  som  fra  Loftet  svang 
Sig  ned,  hvad  disse  blide  Røster  sang: 

Brudehymne. 

Salige  Stund, 
Som  alle  gode  Magter 
Skænker  dit  Liv  nu,  og  skænker  kun  én  Gang, 

Barndommens    Blund, 

Dit   Maal    tilendebragt   er! 
Kvinden  vil  vaagne  —  da  fatter  hun  vor  Sang. 

Lyd,  som  ej  vor  Læbe 
Mægter  at  udtale: 
Fryd,  som  kunde  dræbe, 
Var  den  ej  saa  sød     - 
Alt  vil  Du  erfare. 
Tavs  vil  Du  bevare 
Lykken  gennem  Livet, 
Mindet  til  din  Død ! 

Salige  Stund, 
Naar  Drøm  og  Vaagen  blander 
Bølgerne  tilsammen  og  højt  mod  Sjælen  slaar. 

Som  et  Hav,  hvor  Baaden 

Ængstes  for  at  flyde. 

Og  med  Klagelyde 

I  navnløs  Lyst  forgaar. 

Ren  er  Alterluen, 
Om  den  heftigst  brænder; 
Haanden,  som  den  tænder. 
Er  ingen  jordisk  Haand. 

Vær  kun  Offerduen. 
Aanden  ser  din  Gave ; 
Elskov  er  ej  lave 
Drifters  løste  Baand. 

Salige  Stund, 
Nej  Du  er  Livets  Lue, 
Pustet,  det  stærke,  paa  én  Gang  Drift  og  Lov. 

Dræb  i  dit  Blund 

Kun  denne  liden   Due! 
Kvinden  vil  vaagne,  hvor  kun  en  Fugl  hun  sov. 

De  tav.  Men  efter  fulgte  der  et  Spil, 

Hvorunder  Øjnene  hun  lukked  til, 

Som  blev  af  bløde  Bølger  bort  hun  baaren. 

Af  Vemod  følte  hun  paa  Kinden  Taaren ; 

Men  da  hun  atter  saa'  sig  om. 

Var  Stuen  mørk  -  -  og  nogen  kom 

Med  lette  Trin  igennem  Stuen. 

Hun  skjalv  som  Skovens  svage  Blad  i  Høst, 

Da  hørte  hun  en  dyb,  men  venlig  Røst 

At  hviske:  Du  min  Brud!  —  Hun  følte  Mindelsen 

Af  Hænders  ømme  Tryk        og  saa  et  Kys, 

Saa  varmt  som  nogen  Brudgom  det  har  givet  — 

En  Arm  hun  følte  slynge  sig  om  Livet    — 

Saa  tabte  hun  Besindelsen. 


Den  næste  Dag  hun  vaagned  op,  bedøvet. 
Som  af  en  Rus,  som  af  en  Feberdrøm ; 
Hun  følte  sig  Forstanden  halvt  berøvet, 
Hun  greb  og  tog  i  Tæppets  Silkesøm 
Og  saa'  til  Siden  sig  —  da  brast  en  Strøm 
Af  hede  Taarer  frem  fra  Øjets  Sluse ; 
Nu  mindedes  hun  alt,  nu  gav  hun  Agt 
Paa  denne  Stue,  hvortil  hun  blev  bragt; 

Hun  skjalv  for  denne  gaadefulde  Magt, 

Som  havde  delt  med  hende  dette  Leje;  — 

Hun  vidste  Raad  ej,  kendte  ingen  Veje 

At  fri  sig.  Var  da  Bjørnen  hendes  Mand? 

Var  Manden  Bjørn?  —  Et  kendte  hun  og  vidste, 

At  hun  var  ej  den  samme  som  i  Gaar. 

Hun  græd,  som  skulde  hendes  Hjerte  briste. 

Hun  var  alene.  Graaden  —  det  forstaar 
Sig  selv  —  maa  høre  op  en  Gang  og  Sorgen. 
Hun  var  alene,  men  et  lydt :  Godmorgen ! 
I  Møde  hende  klang.  Hun  saa'  sig  om. 
Der  hang  et  Bur  fra  Loftet  ned,  det  høje; 
I  Buret  sad  en  søgrøn  Papegøje. 

Den  hang  der  ej  i  Gaar,  nu  hang  den  der. 

Det  lød  helt  frisk :  Godmorgen  lille  Ven ! 

Hun  smiled  gennem  Taarer  til  den  hen; 

Saa  fandt  hun  et  Par  Tøfler,  ganske  bitte, 

Af  Silke,  hvide  —  ja  naturligvis. 

Hun  prøved  dem;  de  passede  præcis; 

Og  ud  af  Sengen  steg  hun.  Milde  Himmel ! 

Hun  blev  ved  Synet  ganske  svimmel : 

For  Sengen,  over  Stole,  paa  et  Bord 

Der  laa  en  Vrimmel, 

Et  Overflødighedens  Væld,  et  Flor 

Af  Linned,  Strømper,  Kjoler,  Baand  og  Piber, 

Af  Spidser,  Blonder  med  og  uden  Striber, 

Af  Pudderkaaber,  Shawler,  lange  Slør, 

Af  alt,  som  altid  Naade  fandt 

Hos  alle  unge  Kvinder  — 

Og  øverst  hun  en  lille  Seddel  finder: 

„Min  Brud  —  med  Morgenhilsen  —  hendes  Bjørn." 

Som  naar  en  Skare  vinterblege  Børn, 
Der  nys  om  Arneilden  kukkelured. 
Af  Sneens  Vold  i  Hytten  indemuret, 

Den  første  Foraarsdag  i  Marken  gaar 

Og  pludselig  paa  Blomster  Øje  faar 

Og  med  en  Iver,  Travlhed  uden  Lige, 

Sig  skynder  med  at  plukke  —  saadan  gik  det 

Med  Bjørnens  Brud,  den  unge  Pige. 

Hun  glemte  al  sin  Sorg,  og  Taaren  standsed 

Paa  Kinden,  og  mens  knap  af  Fryd  hun  sansed, 

Besaa',  befølte,  valgte  hun  og  plukked 

Hver  Blomst,  hvert  Stykke  af  det  rige  Flor, 

Indtil  hun  kranset  som  en  Majbrud  stod. 

En  yndig  Blomst,  den  smukkeste  blandt  smukke. 

Hun  trak  de  hvide  Silkestrømper  om 

Den  lille  Fod  og  bandt  dem  hurtig 

For  Knæet  med  et  Baand,  et  lyserødt. 

Hun  syntes  selv,  at  Synet  var  saa  sødt; 

Men  hastig  dæktes  det  af  alt  det  rene. 

Kridhvide,  rullede  og  strøgne,  pæne 

Behov  for  Kvinder,  som  man  Linned  kalder, 

Og  som,  om  end  det  ej  i  Øje  falder, 

Maa  være  hvidt  som  Sne  og  rent  som  Dug  — 

Hvad  hjælper  ellers  det,  at  man  er  smuk? 

Og  da  hun  saadan  stod  fra  Top  til  Taa 

I  Undertøjet  og  sig  selv  besaa', 

Og  fritted  Spejlet,  om  det  ej  var  nydeligt? 

Saa  kom  det  store  Spørgsmaal  —  det  er  tydeligt  — 

Om  Kjole!  Hvilket  Stof,  og  hvilket  Snit, 

Og  hvilken  Farve?  Dette  Valg,  bestridt, 

Bekæmpet,  ændret  efter  mit  og  dit 

Og  hins  og  dennes  lunefulde  Ho'de, 

Som  nok  er  det,  man  har  benævnet:  Mode.  j 

Hun  valgte  og  hun  prøved  om  igen. 

Her  var  Kuløren  hende  lidt  for  skrigende. 

Og  hist  for  dunkel.  Efter  Farven,  stigende 

Fra  lillablaa  igennem  violet 

Til  purpurrød  og  grøn  som  Papegøjen, 

Hun  tog  til  Snittet.  Hist  var  hende  Trøjen 

For  snever  skaaret  ind,  hist  posed  Barmen, 

Her  hindredes  Bevægelsen  for  Armen, 

Hist  Slæbet  var  for  kort,  og  her  for  langt, 

For  fyldigt  Livet  hist,  og  her  for  trangt; 

Saa  valgte  hun  en  Kjole,  en,  der  sad 

Som  støbt  om  Barmen  og  om  Skuldrens  Blad, 

En  lys,  men  ikke  hvid,  ej  graa,  ej  blaa. 

En  Mellemting  imellem  alle  Ting. 

Et  Stof  med  bitte  Rosenknopper  paa, 

Med  Skærf,  som  over  Hoften  fyldigt  faldt. 

Et  Draperi,  som  om  de  stolte  Lemmer 

Sig  svøbte  underdanigt  og  som  hvisked. 

Hver  Gang  hun  satte  sig,  hver  Gang  hun  gik, 

Om  Ungdom  og  om  Ynde  og  om  Skønhed 

Med  hundred'  ganske  sagte  Pagestemmer. 

Saa  stod  hun  paaklædt  dér  ret  som  en  Dronning, 
Nej,  som  en  ung  Prinsesse,  der  kan  blive  det; 
En  Brud  den  første  Morgenstund.  Beskrive  det, 
Hvo  det  formaar!  I  Haaret  glimted  Stene 
Med  Glans  som  Stjerner,  naar  mod  Frost  det  tegner ; 
Men  mat  som  Stjernen,  naar  mod  Gry  den  blegner, 
Var  hvert  et  Smykkes  Glans  mod  Øjets  Blik, 
Da  det  i  Spejlet  ved  et  Spørgsmaal  fik 
Bekræftelse  paa  Hjertets  dybe  Suk : 
Er  jeg  ej  ung  og  yndefuld  og  smuk? 

Om  Bjørnen  havde  været  her,  den  havde 

—  I  Fald  en  Bjørn  kan  knæle  —  knælet  ned : 

Saa  stolt,  bevidst  og  sikker  hun  nu  skred 

Ad  Gulvet  hen  med  Tindren  i  sit  Øje. 

En  Sommerfugl,   et  kostbart,   sjældent  Smykke, 

Sig  vugged  let  paa  Barmens  Bølgehøje 

Og  syntes  i  en  Duft  af  Vaaressenser, 

Som  strømmed  ud  fra  Haarets  rige  Fang, 
At  aande  frit,  som  den,  der  ikkun  ænser 
Sol,  Dag  og  Lys  og  liflig  Fuglesang. 

Men  der  kom  ingen  Bjørn.  Og  Dagen  led. 
Hun  havde  kun  den  grønne  Papegøje. 
Den  kunde  dog  kun  for  en  Stund  fornøje 
Med  sit  „Godmorgen" ,  med  den  samme  Snak. 
Saa  blev  hun  sulten ;  Bordet  alt  stod  dækket, 
Hun  satte  sig,  hun  spiste  og  hun  drak. 
Hun  rejste  sig,  tog  paa  en  anden  Kjole, 
Af  anden  Farve,  og  den  første  slængtes 
Unaadigt  hen. 

Og  Aftenen  faldt  paa, 
Og  Luen  tændtes  oppe  under  Loftet; 
Hun  havde  ej  til  Nadver  Appetit, 
Thi  hun  begyndte 
—  Ja  hvorfor  nægte  det?        at  ængstes. 

Og  atter  i  sin  Silkeseng  hun  laa. 

Hun  sænker  Kinden  i  de  bløde  Puder; 

Og  Lyset  dæmpes;  borte  er  nu  Luen. 

Hun  hører  disse  Fodtrin  gennem  Stuen, 

Et  Ansigt  —  hun  kan  føle  Aanden  —  luder 

frem  over  hendes.  Som  et  Løv  hun  skælver, 

Hun  skrige  vil,  og  kan  dog  ikke  skrige. 

Hun  trykkes  til  et  Bryst,  som  fast  sig  hvælver; 

En  Stemme  hører  hun,  en  dyb  og  klar, 

En  Røst,  som  ømt  til  hendes  Hjerte  trænger: 

Min  egen  dyrebare,  gode  Pige !  — 

Hun  lytter;  og  snart  lytter  hun  ej  længer; 

Hun  spørger  stammende ...  Et  Kys  er  Svar. 


Den  anden  Morgen  vaagned  hun  og  saa' 
Til  Siden  sig        og  skuffet  stod  hun  op 
Og  klædte  langsomt,  tankefuldt  sig  paa. 


ØSTEN  FOR  SOL  OG  VESTEN  FOR  MA  ANE       27 

Hun  ænsed  Spejlet  knap,  knap  hvad  der  laa 
Af  nyt  og  smukt  igen  paa  Bord  og  Stole; 
Hun  greb  og  tog  den  første,  bedste  Kjole. 

Hun  ønsked  Luft,  hun  ønsked  sig  at  sole 
I  Dag  og  Lys.  Den  ækle  Papegøje! 
Hun  aabned  Døren,  og  for  hendes  Øje 

Laa  der  en  Række  Sale,  lyse,  høje. 
Med  Marmorsøjler,  hvide,  sorte,  røde. 
Men,  ak,  i  deres  Pragt  saa  tavse,  øde. 

Det  er  et  Slot,  hun  tænkte  sig,  for  Døde! 
Og  hastig  greb  hun  for  sin  Fod  og  tog 
Sit  Silkeslæb  og  gennem  Slottet  jog. 

Indtil  en  Luftning  frisk  mod  hende  slog 
Og  vifted  Haarets  nøddebrune  Masse. 
Se,  det  er  noget,  som  for  mig  kan  passe, 

Et  Barn  af  Skoven !         Paa  en  bred  Terrasse 
Hun  stod,  og  kunde  knap  for  Glæde  agte 
Paa  Synet.  Vidt  og  bredt  en  Have  strakte 

Med  Plæner  sig,  hvorover  Solen  bagte. 
Med  skyggefulde  Lunde,  hvor  en  sød 
Musik  af  muntre  Fuglestruber  lød, 

Med  Vandspring,  som  i  Vejret  kraftig  skød 
De  tykke  Straaler  og  tilbage  skummed 
I  Skaaler,  som  en  liden  Indsø  rummed. 

Her  var  det  ikke  Høst.  I  Luften  summed 
Det  sommerligt  med  hine  tusind  Lyde, 
Som  kun  en  ægte  Junidag  kan  byde, 

Som  Blomster,  Bier,  Sol  og  Lys  kan  yde,' 
Og  hvorved  den,  som  over  alle  Ting 
Naturen  elsker,  kan  sig  henrykt  fryde. 

Hun  steg  i  Haven  ned  og  satte  sig 
I  Skyggen  af  en  Busk  ved  en  Fontæne, 
Hvis  Støvregn  svaled  mildt  den  hede  Plæne. 

Her  kom  de  Fugle,  pudsede  og  pæne. 
For  end  en  liden  Gang  de  Vinger  lette 
At  pynte  og  paa  et  og  andet  rette. 

Som  var  forglemt  ved  første  Morgentvætte.  — 
Og  som  hun  her  i  Skyggen  sad  saa  stille 
Og  saa'  i  Solen  Springets  Straaler  spille, 

Hun  maatte,  fast  hun  ej  bekende  vilde 
Sin  Længsel,  vugge  sig  i  bløde  Drømme, 
Som  Fuglekvidret  gjorde  dobbelt  ømme. 

Hun  hørte  først  Fontænens  sagte  Strømme. 
Og  dernæst  blanded  sig  i  Vandets  Klang 
Den  travle  Fugleskares  Sommersang. 

Fuglene. 

I  Fugle  deroppe, 

I  Fugle  dernede. 

Som  kvidre  og  hoppe 

Og  sanke  til  Rede, 

Som  fløjte,  som  pippe. 

Som  bade  og  nippe 

I  Badet  til  Bølgen,  der  favner  jert  Bryst: 

O  syng  dog  om  Kærligheds  liflige  Lyst ! 

Det  bedste,   vi  kender. 

Er  Elskov  og  Sang 

Om  Elskov,  --  vi  er  nu  kun  Fugle  engang. 

Lad  Uglemor  præke 
Med  Glar  for  sit  Øje : 
Fy  skam  jer  at  dægge 
Og  næbbes  saa  frit! 
Aa  Uglemor,  Jøsses, 
Om  Valget  var  dit, 
Du  vilde  nok  kysses 
Med  god  Appetit! 

Men  ser  Du,  det  er  nu  med  Elskov  engang: 
Den  passer  som  Solskin  til  Sommer, 
Den  passer  for  os,  som  vi  passer  til  Sang, 
Man  tvinger  den  ikke;  den  kommer: 

Som  Vaardagen  efter  den  Vinter  saa  lang, 
Som  Sky  ud  af  Luften,  fra  Klokkerne  Klang, 
Som  Sol  op  af  Havet,  som  Blomster  af  Vang 
Den  kommer,  den  kommer,  den  kommer? 

Sæt  derfor.  Du  Gamle, 
Kun  Brillerne  paa: 
Du  vil  Dig  kun  samle 
Andægtige  faa. 

Misund  os.  Du  Golde, 
Og  gaa  saa  din  Vej ! 
Paa  Livet  vi  holde; 
Det  dræber   Du  ej. 

Vi  bygge  deroppe. 

Vi  bygge  dernede, 

I  Træernes  Toppe 

Og  Græsset  vor  Rede ; 

Vi  synke  og  stige. 

Og  stedse  vi  hige 

Mod  Lyset  og  Livet  med  jublende  Bryst. 

Ja,  syng  kun  om  Kærligheds  liflige  Lyst ! 

Vi  leve  for  Dagen  — 

Men  Dagen  er  lang 

I  Elskov  og  Sommer  og  Solskin  og  Sanj 

Saaledes  sang  de  muntre  Musikanter. 
Hun  sad  og  lytted,  indtil  Solen  sendte 
Mod  Stedet  Straaler  ned,  som  lodret  brændte; 

Da  fløj  de  Fugle  væk,  og  Sangen  endte. 
Men  Pigen  efter  Fuglesværmen  skred. 
Som  Fuglene  hun  søgte  Kærlighed, 

Og  havde  gerne,  afklædt,  dukket  ned 

I  en  af  disse  svale  Marmordamme, 

Hvis  ej  hun  frygted  for  at  staa  til  Skamme, 

Om  nogen  kom  forbi  just  i  det  samme. 
Der  var  ej  Grund  til  Frygt,  det  er  vel  sandt. 
Thi  over  alt  i  Haven,  til  hvad  Kant 

Hun  lod  sit  Øje  svæve  hen,  det  fandt 
Ej  nogen.  Men  det  er  dog  saa  sin  Sag 
Midt  i  en  Have  og  ved  højlys  Dag 

At  gribe  ind  i  Skovens  Nymfers  Fag. 
Nu  var  hun  mere  bly  end  før  i  Skoven ; 
Nu  tænkte  hun :  Hvor  var  jeg  dog  forvoven 

Den  Gang!  Og  var  det  blot  en  Fugl  foroven, 
Som  fra  sin  Kvist  nyfigen  paa  mig  saa', 
Jeg  véd,  jeg  vilde  nu  af  Skam  forgaa!  — 

Hun  styred  Kursen  mod  et  Krat,  som  laa 
Midt  i  en  Eng,  omkranset  trindt  af  Skov, 
Hvor  Hjorten,  vuggende  den  slanke  Bov, 

Knap  klipped  Græsset  med  den  skarpe  Klov 
Og  dansed  over  Engen  hen  for  Vinden, 
Imens  i  Krattets  Lysning  frygtsom  Hinden 

Det  skønne  Hoved  løfted  imod  Fjenden, 
Og  saa',  det  var  en  Kvinde  kun,  som  kom, 
Og  blev  og  stod  og  maalte  med  saa  from, 

Ja  næsten  søsterlig  en  Spørgen  hende. 

At  Pigen  nærmed  smilende  sig  Krattet 

Med  udstrakt  Haand,  som  traf  hun  en  Veninde. 

Og  Hinden  fæsted  sine  Øjne  paa 

Den  unge  Kvinde.  Dyrets  tavse  Sprog 

Var  den  Musik,  som  Hjertet  kan  forstaa: 

Hinden. 

Sig,  saa'  Du  ham,  min  kongelige  Ven, 

At  sejle  mellem  Skovens  Stammer  hen. 

Som  var  hans  Vej  for  hver  en  Hindring  banet; 

Som  var  en  Sky  han  gennem  Luften  blaa, 

Som  om  ej  Jorden  under  Kloven  laa, 

Som  var  han  selve  Edderfuglen  graa, 

Der  stryger  lydløst  over  Oceanet? 

Hvor  tidt  jeg  saa'  min  kongelige  Ven, 
Det  Syn  mig  lokker,  stedse  nyt,  igen ; 
Jeg  maa  af  Krattet  frem  hans  Flugt  at  følge. 
Og  ser  jeg  fjernt  ham  under  Skovens  Trær 
At  sejle  —  o  saa  husker  jeg,  hvor  nær 
Han  var  mig,  og  hvor  han  mig  havde  kær: 
Og  Hinden  maa  sit  Blik  af  Længsel  dølge. 

Hvor  langt  han  gaar,  min  kongelige  Ven, 
Jeg  véd,  han  søger  til  vort  Stævne  hen, 
Naar  Solen  daler  og  naar  Duggen  falder; 

Thi  Hjort  og  Hind,  som  hvert  et  Jordens  Dyr, 
I   Elskov  deres  Kærlighed   fornyer, 
Og  til  dens  Lyst  som  til  en  Kilde  tyer, 
Hvis  sagte  Stemme  stedse  paa  dem  kalder. 

Og  ser  jeg  Dig,  min  kongelige  Ven, 
En  Gang  at  vakle  saaret  til  mig  hen 
Og  synke  blødende  omkuld  i  Græsset, 
Da  véd  jeg,  at  med  Dødsskrig  i  sin  Røst 
Vil  Hinden  byde  frem  sit  bløde  Bryst 
Mod  Jægerstaalet,  som  af  grusom  Lyst 
Imod  min  kongelige  Hjort  blev  hvæsset !  — - 

Her  sank  den  unge  Pige  ned  i  Knæ; 
Og  liggende  hun  blev  i  Krattets  Læ, 
Mens  Hinden  søgte  springende  sin  Herre, 

Til  Solen  havde  paa  sin  Flamme-Kærre 

Det  store  Bueløb  tilendebragt, 

Og  Skyggen  havde  sig  paa  Engen  strakt; 

Da  fo'r  hun  op,  af  dybe  Drømme  vakt, 
Og  som  en  Hind  hun  gennem  Haven  løb. 
Mens  Knæet  trommed  imod  Silkens  Svøb. 

Hun  standsed  ikke  undervejs.  Det  gik 
Som  Dans  til  Fløjters  og  til  Luths  Musik ; 
Og  Døren  naaede  hun,  hvor  Blomster  slynged 

Sig  ud  og  ind,  mens  Fugle  paa  dem  gynged. 
Med  Hast  hun  drejed  Dørens  gyldne  Slaa, 
Af  Iver  hun  sin  lille  Finger  klemte; 

Hun  aabned  Døren  -—  og  hun  glemte 
For  lutter  Længsels  Fryd  at  lukke  den. 

TREDJE  SANG 

Saadan  svinder  Dagene  saa  lange, 
Saadan  svinder  Nætterne,  de  korte ; 
Mange  Gange 

Ønsked  hun  at  bytte  om  de  to : 
Mindre  Ensomhed  og  mindre  Ro 
Medens  Solen  over  Himlen  smiler, 
Længer  Frist  i  Nattens  tavse  Bo, 
Hvor  kun  altfor  hurtig  Timen  iler. 

Hver  Gang  Lyset  dør  i  hendes  Kammer, 
Kommer  en  og  lægger  sig  hos  hende. 
Og  hun  stammer 

Spørgsmaal  frem,  som  faar  kun  Kys  til  Svar. 
Det  er  ej  en  Bjørn,  den  Ting  er  klar. 
Men  hvem  er  det  da?  Tys,  hun  faar  tie. 
Et  hun  véd,  at  hun  en  Husbond  har. 
Øm  og  fyrig.  Saa  faar  Resten  bie. 

„Jeg  maa  sætte  Dig  paa  denne  Prøve," 
Siger  han  og  kysser  hendes  Hænder; 
„Vil  vi  røve 

Straks  det  Slør,  som  dækker  Guden  til, 
Da  staar  Kærligheden  snart  paa  Spil ; 
I  vor  Tro  alene  maa  vi  hylde 
Længe,  uset.  Guden,  før  han  vil 
Vise  sig  i  al  sin  Glans  og  Fylde !" 

„Ak,  jeg  fatter  ej  den  dunkle  Tale," 
Hvisker  hun  med  Kinden  mod  hans  Læber. 
„Som  i  Dvale 

Lever  jeg  hos  Dig  i  dette  Slot ; 
Dog  er  jeg  tilfreds  med  alt,  naar  blot 
Jeg  hos  Dig,  i  dine  Arme  hviler. 
Dagen  er  for  lang,  det  véd  Du  godt. 
Natten  altfor  hurtig  for  mig  iler!" 

Holger  Drachmann:  Poetiske  Skrifter.    MI  3 


34      ØSTEN  FORSOLOG  VESTEN  FOR  MAANE 

Svaret  lød.  „Din  Tale  netop  røber, 
At  Du  er  saa  ung  endnu,  Du  Søde. 
Hjertet  køber 

Lykken  kun  sig  for  bestandig  Tid 
Ved  at  vogte  paa  sig  selv  med  Flid, 
Ved  igennem  Prøver  smaa  at  sejre : 
For  de  fleste  staar  den  længste  Strid, 
Hvor  Triumf  de  straks  fiar  villet  fejre!"  — 

Men  hun  slynger  Armen  om  hans  Nakke, 
Og  hun  knuger  ham  med  stille  Smilen : 
„Tag  til  Takke 

Med  mig  som  en  Blomst,  der  staar  og  gror. 
Paa  dit  Solskin  kun  mit  Liv  beror, 
Kun  dit  Smil,  ej  Skyggen  kan  jeg  nemme." 
Og  hun  kysser  bort  hans  Alvorsord, 
Under  Favntag  dør  hans  Varselsstemme. 


Hun  længes  i  de  høje  Sale, 

Hvor  Ensomhed 

Gør  hende  ked 

Af  alt,  og  hvor  hun  ej  kan  tale 

Med  nogen  om 

Sin  Kærlighed ; 

Hun  længes  daglig  efter  Hjemmet,  hvor 

Hun  navnlig  vil  fortælle  til  sin  Mo'r, 

Hvor  godt  hun  har  det, 

Godt  hun  bor, 

Og  al  den  megen  Fryd  og  Herlighed. 

I  Afstand,  véd  man,  alting  vokser; 

Saa  vokser  Hjemmet 

Og  derved. 

Til  Elefanter  bliver  Okser, 

Til  Guld  forgyldt 

Elendighed ; 

Nu  ser  hun  alt  i  Hjemmet  godt  og  smukt, 
Hun  synes  spore  Arnens  vante  Lugt, 
Men  —  o  —  med  hvilken  Duft  i  Næsen ! 
Hun  længes,  gør  hun,  hjem,  det  lille  Væsen. 

Hvor  var  dog  Søstrene  i  Grunden,  aa, 

Saa  hjertensgode.  Par  om  Par! 

Og  Mo'r  saa  from  og  kær  og  sød  og  rar. 

Og  tænk  saa  FaV, 

Om  end  —  naa,  naa  — 

Han  kunde  skænde,  hvilken  Mand  han  var! 

Ja  liér  laa  Sagen.  De  var  Mennesker  . .  . 
Om  Bjørnen  aldrig  saa  opmærksom  er. 
Han  gaar  paa  fire,  ej  paa  to; 
Og  gav  hun  end  om  Natten  bort  sin  Tro, 
Hvad  skulde  hun  ved  Dagen  derom  tænke?  — 
Hun  følte,  hun  var  fri        men  med  en  Lænke. 

Hun  længtes  med  en  slig  Ubændighed. 
Til  sidst  hun  følte  al  sin  Glæde 
Og  al  sin  Rigdom  som  Elendighed, 
Og  gav  sig  bitterligen  til  at  græde. 
Med  et  stod  Bjørnen  der.  „Tør  af  din  Graad ! 
Barnagtig  er  Du,  men  jeg  véd  vel  Raad; 
Jeg  skal  Dig  følge  selv  til  Hjemmet,  jeg, 
Men  lov  mig  først  en  Ting,  og  glem  den  ej ! 

Du  love  mig  af  al  din  Evne, 

At  staa  imod 

Din  Mo'r  især, 

Naar  hun  vil  Dig  til  Skrifte  stævne 

Og  fritte  Dig 

Om  hvem  jeg  er. 

Du  lade  aldrig  Dig  forlede  til 

At  sætte  for  et  Kvinderaad  paa  Spil, 

3* 

Hvad  Du  har  vundet, 

Hvad  Du  har  fundet, 

Og  hvad  Du,  først  naar  Du  har  tabt  det,  vil 

Forstaa,  mens  Savnet  blodig  Du  begræder!" 


Hun  loved ;  han  letted 
Paa  Bagen  hende  op, 
Saa  gik  det  paa  Rejsen 
I  susende  Gallop. 
Og  Træerne  nejed. 
Hvor  Bjørnen  drog  forbi. 
Og  Vindene  fejed 
Gennem  Skoven  dem  en  Sti. 

I  Foraarets  Klæde 
Stod  Skoven,  hvor  de  drog; 
Med  Majgrønt  i  Haanden 
De  Buske  mod  dem  slog. 
Det  var  nok  for  Spøg  kun, 
Dog  følte  hun  det  som 
Et :  Husk  paa  dit  Løfte ! 
En  Mindelse  derom. 

Og  Egernet  sad  der 
Og  rasped  paa  sin  Skal, 
Med  Øjne,  som  skinned 
Saa  blanke  som  Metal ; 
De  skinned  saa  klare, 
At  hun  slog  sine  ned :  — ■ 
Husk  paa!  Ta'  Dig  'vare; 
Jeg  véd  nok,  hvad  jeg  véd ! 

Saa  gik  det,  saa  drog  de, 
Saa  nærmed  de  sig  hjem ; 

Hvor  slog  hendes  Hjerte, 

Jo  længer  de  drog  frem  ! 

Da  standsed  hendes  Bjørn: 

Hertil  og  længer  ej ; 

Hold  af  mig,  husk  paa  mig!  .  . . 

Saa  løb  den  sin  Vej. 

Der  var  vel  af  Dagen 
Endnu  den  halve  Rest; 
Hun  tog  dog  ej  Stien, 
Ej  Vejen,  som  var  næst. 
Hun  tøved,  hun  vanked 
Herhid  og  herhen. 
Og  Blomster  hun  sanked 
Og  kasted  dem  igen. 

Som  delt  af  en  Længsel, 
Der  skar  i  hendes  Bryst, 
Hun  stod  midt  i  Vaaren 
Og  tænkte  dog  paa  Høst. 
Hun  tænkte  paa  Bjørnen, 
Hun  saa'  mod  Himlens  Hvælv; 
Ja,  alle  vil  vi  hjælpes, 
Før  vi  hjælper  os  selv. 


Hvad  er  det,  som  kigger  i  Skovbrynet  frem, 

Hvor  Krattet  er  ryddet  og  Stammerne  fældet? 

Det  er  jo  ej  længer  det  Indsidderhjem, 

Af  Armod  før  Tiden  forkrøblet  og  ældet ; 

Det  er  ej  den  Knaldhytte,  skruttet  og  skæv, 

Som  næppe  en  Ræv, 

Ja  knap  nok  en  Maar  tog  til  Bolig;  — 

En  Bygning  der  staar, 

En  knejsende  Gaard, 

Med  Lader  og  Længer, 

Med  Haver  og  Vænger, 

Og  op  ad  den  midterste  Skorsten 

En  Røgstøtte  hæver  sig  rolig. 

Den  Røg  er  et  Sindbilled,  morsomt  at  se: 

Har  Raad  til  at  vente; 

Hvortil  denne  Hasten? 

Har  Penge  paa  Rente 

I  gode,  bekendte, 

Statsprivilegerede  Banker. 

Og  lugt,  skal  Du  smage ! 

Til  Middag  der  vanker 

Steg,  Fisk  og  den  dejligste  Kage.  — 

Her  drives  nok  Handel  med  Tømmer  en  gros, 

I  Fald  man  kan  tro 

De  Stabler  af  Brædder  og  Sparrer  og  Lægter 

Og  Planker,  som  under  Kontrol  af  en  Vægter 

Og  Pladshunde  glubske,  i  Front  og  i  Flanke, 

Ej  ulig  en  Række  af  Forter 

Om  Gaarden  sig  hegnende  sanke. 

Her  lever  en  Mand,  som  har  Penge  paa  Lommen. 

Dér  gaar  han  jo  selv,  med  Signeter  paa  Vommen, 

For  hele  Bedriften  den  ledende  Tanke 

I  stortærnet  Vest  og  i  Reussere  blanke, 

Med  Flipper,  som  Ørene  knibe, 

Og  ryger  sin  Merskumspibe. 

Som  Skorstenens  Røg  er  Røgen  fra  Piben. 
Du  læser  i  Striben, 
Som  svinder  i  Skoven 

Værdig  og  langsom  og  nødig  — 
At  Manden  er  mægtig  og  hoven. 
Al  anden  Forsikring  er  overflødig: 
Betragt  denne  Mine, 
Alvorlig  og  tvær; 

Betragt  dette  Øje 

Med  Magtens  Begær ; 

Betragt  denne  Mund:  Kom  mig  ikke  nær! 

Jeg  bider  enhver, 

Og  jeg  bider  til  Døde; 

Og  skal  jeg  i  Retten  gi'  Møde:  — 

Jeg  har  Raad  at  betale  hver  Bøde ! 

Han  standser  og  taler  med  sin  Forvalter, 

Som  viser  en  Bog  ham  med  lange  Spalter. 

„Hvad  ser  jeg?  Det  Regnskab  stemmer  jo  ikke; 

Her  mangler  en  Skilling!"  —  Med  Ulveblikke 

Han  taler  om  al  denne  „slappe  Aand" , 

Som  stammer  fra  alle  de  slappe  Baand. 

„Jeg  kommer  nok  snart  til  at  tøjle  Bedriften." 

Og  dermed  citerer  han  Ord  af  Skriften, 

Og  slaar  omsider  den  bukkende 

Stakkel  Bogen  af  Haand. 

Saa  ruller  en  Vogn  gennem  Skovvejen  frem 
Og  holder  for  Tømmergrossererens  Hjem. 
Det  er  Amtmanden  selv  i  egen  Person 
Med  Provsten  ved  Siden  i  samme  Sæde. 
Goddag,  min  Kære !  Ak  hvilken  Glæde 
At  se  Dem  bestandig  saa  rask  og  saa  flink !    — 
Tre  Karle  springe  paa  Husherrens  Vink 
Og  sætte  til  Holstensvognen,  den  høje. 
En  Stige,  og  begge  Herrer  med  Møje 
Hjælpes  til  Jorden        for  begge  er  svære ; 
Og  Provsten  især  maa  man  bære, 
For  Provsten  har  Podagra. 

Naa,  gæt  saa  engang,  hvorfor  vi  er  kommen ! 
(Her  dasker  sig  Amtmanden  munter  paa  Lommen). 
De  kan  ikke  gætte,  min  Bedste!  Ja  ja, 
Naar  først  jeg  har  faaet  Kavajen  a'  . .  . 

Men  hvad?  De  har  Gæster  i  Deres  Stue!  — 
Ih,  det  var  jo  morsomt ;  —  den  kære  Frue  — 
Geburtsdag  —  Naar  bare  vi  ikke  generer !  . . 
Ærbødigst,  min  Frue,  jeg  gratulerer! 

Og  Provsten  rømmer  sig:  Herrens  Naade 

Er  frugtbar  og  rig  som  den  kære  Sol  . . . 

Maa  jeg  saa  takke  Dem  for  en  Stol !  — 

Og  alle  snakke,  og  alle  er  glade; 

Man  drikker  Geburtsdags  Chokolade. 

Dér  sidder  Fruen  med  Kappe  paa. 

Med  gule  Roser  og  Hagebaand  blaa ; 

De  røde  Hænder  hun  gerne  skjuler. 

Men  piller  af  Kjolen  dog  Finbrødets  Smuler; 

Og  Kjolen  er  Atlaskes,  sort  og  svær; 

Thi  Fruer  skal  kendes  paa  deres  Klæ'r. 

Hun  sidder  stiv  i  en  højrygget  Stol 

Og  taler  med  Provsten,  men  siger  ej  meget. 

Hvo  meget  taler,  tidt  meget  røber ; 

Den  Tavse  sjældent  i  Fælden  løber. 

Og  Fruen  tager  sin  Mund  i  Agt, 

Men  hører  alt,  hvad  der  bliver  sagt. 

Der  sidder  de  Døtre,  Par  om  Par. 

Kærester  alt  de  trende  sig  har: 

Unge  Landmænd  med  Gaarde  og  Grunker 

Og  dernæst  en  Jagt-  og  Ridejunker. 

Den  fjerde  og  ældste  hos  Amtmanden  sidder ; 

Ugift  han  er,  og  i  Sognet  det  hedder. 

At  alt  han  har  gaaet  paa  Friersko  længe 

Til  Pigens  ja  -     eller  Faderens  Penge. 

Man  snakker  og  drikker  og  bringer  paa  Tale 

Omegnens  nyt,  den  sidste  Skandale, 

Til  endelig  Amtmanden  griber  paa  Bordet 

Sit  Glas  (thi  Vinen  er  skænket  om) 

Og  tager  i  denne  Familiefest  Ordet, 


I 

Og  siger,  at  Grunden,  hvorfor  han  kom 

I  Dag  og  sad  nu  i  denne  Stue, 

Var  ikke  alene  for  Husets  Frue 

At  hædre  ved  egen  og  Provstens  Nærværelse  — 

Nej,  der  var  en  særlig  Naadens  Beskæreise 

Højt  fra  de  allerhøjeste  Steder, 

Som  Ombud  af  hvilken  han  herved  glæder 

Sig  selv  til  at  tage  i  Brystlommen  ned 

Og  lægge  paa  Bordet  .  . . 

Og  herved  gled 
Et  Ordensbaand  frem  over  Amtmandens  Finger, 
Og  et  Kors  hen  ad  Borddugen  klinger. 

Se  det  var  en  Glæde.  Selv  Husherren  taber 

Et  Øjeblik  Ansigtets  Eddikemine 

Og  kysser  sin  Kone :  Min  Karoline ! 

Og  trykker  Amtmandens  Haand,  saa  han  ømmer  sig, 

Og  bukker  for  Provsten,  som  rejser  og  rømmer  sig, 

Og  ta'er,  før  den  Værdige  selv  begynder, 

Til  Ordet  og  spørger:  Men  hvad  kan  det  være. 

Hvorved  jeg  har  gjort  mig  fortjent  til 

Saa  stor  og  uventet  en  Ære? 

Og  Amtmanden  siger:  Betænk,  min  Kære: 

Den  store  Bedrift,  Deres  rige  Virken 

For  Sognet  og  Amtet,  mod  Løsgængeriet, 

For  Fattighuset,  for  Hospitalet  .  . . ! 

Ja,  siger  Provsten,  og  saa  for  Kirken! 

Saa  tømmer  man  Glasset  endnu  en  Gang. 

Og  derpaa  de  Herrer  sig  anbefaled ; 

Og  lidt  efter  lidt  tog  alle  væk 

— ■  Pigernes  Kærester,  tre  i  Træk       . 

Og  Husets  Herre  fandt  Stuen  for  trang 

Og  gik  sig  en  Tur  i  Skoven, 

Hvor  Aftenvindene  svaled. 

De  svale  Foraarsvinde 

I  Aftnen  bleg  til  Hvile  gaar, 

Kilderne  hører  man  rinde, 

Dampen  paa  Engene  staar; 

Paa  Kviste,  som  knækker,  paa  Mosset,  som  sukker. 

Vandrer  den  forrige  Brændehugger, 

Og  tænker  paa  Amtmandens  Tale, 

Og  stryger  bag  Øret  sit  Haar. 

Ja,  Arbejdet  —  blot  man  kan  vente  — 

I  Verden  sin  Løn  dog  faar! 

Han  tænker  paa,  hvad  han  fortjente 

I  Fjor,  og  hvad  nu  i  Aar. 

Han  tænker,  medens  han  saadan  gaar. 

Mindst  paa  den  Datter,  som  skaffed  ham  alt; 

Da  ser  han  paa  Vejen  en  lys  Gestalt.  — 

For  Bjørnebruden  han  staar. 

Hun  kaster  sig  til  Brystet 

Af  Faderen  med  Glædesnavn ;     - 

Lidt  kølig  bliver  hun  rystet 

Bort  fra  den  tærnede  Favn. 

„Du  krøller  mig  Kraven!  Se  saa,  vær  nu  stille!"  — 

Hun  tier,  man  hører  den  rislende  Kilde; 

Hun  vandrer  forknyt  ved  hans  Side 

Hjem  til  sin  Fødestavn. 


I  Stuen  er  Lysene  tændte ; 

Og  Søstrene  springe  fra  Stolene  op 

Ved  Stemmen  den  velbekendte, 

Og  snurret  hun  blir  som  en  Top ; 

Og  kysset  blir  hun,  saa  det  har  Art, 

Og  Spørgsmaal  bliver  der  gjort  i  en  Fart, 

Om  Bjørnen,  om  Kjolen,  „om  mange  hun  har 

Som  den?"   Hun  staar  dér  og  leder  om  Svar. 

Saa  træder  Mo'r  i  Stuen 

Og  kysser  ømt  sin  Datterlil ; 

Men  Mo'r  er  blevet  til  Fruen, 

Trods  hun  det  skjule  vil. 

Der  mangler  for  Datteren  noget  -  -  ja  noget  .  . . 

Hun  staar  i  sin  Rejsedragt,  kostbar  og  broget, 

Og  føler,  som  Stemmen  i  Halsen 

Vilde  for  Graad  klappe  til. 


FJERDE  SANG 

Midnat  er  slaaet, 

Huset  til  Ro; 

Søstrene  dreves  i  Seng,  kan  jeg  tro, 

For  at  finde  fornødne  Kræfter 

Til  Dagen,  som  følger  efter ; 

Og  Dagens  Dont  er  at  klæde  sig  paa 

Og  til  Bys  paa  Visit  med  Kæresten  gaa; 

Hvorfor  slide  sig  op,  naar  man  rig  er. 

Og  har  Raad  til  at  holde  Piger? 

Midnat  er  slaaet, 

Fa'r  er  til  Ro. 

Herren  og  Fruen  har  valgt  sig,  de  to. 

Enhver  sin  Seng  og  sit  Kammer; 

De  er  over  den  Alder,  som  flammer: 

De  er  over  de  Aar  med  Spøg  og  med  Tant, 

Hvor  man  Fryd  hos  hinanden  i  Hvilen  fandt 

Manden  skal  tænke  i  Ro  paa  Bedriften, 

Og  Fruen  skal  læse  i  Skriften. 

Midnat  er  slaaet, 

Huset  til  Ro; 

Fra  Stalden  hører  man  Hestenes  Trampen, 

Men  ellers  er  alting  stille 

Omkring  over  Gaard  og  Bo. 

Hos  Fruen  skinner  paa  Bordet  Lampen: 

„Nu  kommer  den  Stund,  vi  ville 

Tale  fornuftigt,  vi  to!" 

Der  sidder  hos  Moderen  Bjørnens  Brud, 

I  Skødet  Hænderne  skifte ; 

Og  Fruen  ta'er  til  sin  Lommeklud, 

Og  nu  skal  Datteren  skrifte. 

„Ak  ja,"  saa  sukker  den  gode  Mo'r, 

„Det  glæder  mit  Hjerte,  hvor  godt  Du  bor, 

Ja  mer  end  Du  tror  — 

Og  dernæst  at  Bjørnen  har  vist  sig 

Saa  nobel  og  ikke  har  spist  Dig. 

Og  naar  Du  er  tavs,  min  kære  Datter, 

Saa  véd  Vorherre,  jeg  fatter 

Et  Løfte  og  kan  respektere 

Din  Tavshed  -     jeg  siger  ej  mere  .  .  . 

Men  ser  Du,  her  staar  i  min  gode  Bog 

Saa  mangt  et  slaaende  Tankesprog; 

Der  staar,  at  en  Datter  skal  være 

Sin  Moder  lydig  med  Ære. 

Forstaar  sig :  en  Hustru  har  Pligter  mod  Manden" 

—  Her  nærmer  sig  Tørklædet  Øjeranden  -  — 

„Men  jeg  er  jo  ikke"  her  sænker 

Sig  Stemmen  —  „for  Alvor  sikker  .  . . 

Jeg  mener.  Du  véd  dog  med  Vished  ej     - 

Gud  fri  os  saa  vel  for  den  Ondes  Vold 

Og  forlad  mig,  hvad  her  jeg  tænker! 

Men  sæt  nu,  den  Mand,  i  hvis  Arme  Du  ligger. 

Min  Datter,  maaske  var  en  Trold !  .  .  . 

Du  tier  bestandig,  slaar  Øjnene  ned ; 
Du  græder;  Du  siger  han  er  en  Mand ! 
Du  taler  mit  Barn,  som  Du  har  Forstand. 
Mændene        aa  —  Du  kender  Dem  ikke. 
De  kaster  paa  os  forelskede  Blikke, 

Og  alt  er  saa  sødt  og  saa  rart  i  Begyndelsen ; 

Saa  kommer  for  Hustruen  Moderforkyndelsen. 

Da  ser  han  hos  Kvinden  den  første  Lyde ; 

Thi  Manden  vil  stedse  befale  og  byde, 

Og  Kvinden  skal  stedse  taknemlig  yde 

Sin  Skærv  til  hans  Lyst, 

Mens  under  sit  Bryst 

Hun  bærer  en  Kilde  til  Glæde, 

Men  ogsaa  til  Uro  og  Angst. 

Og  Timerne  rinde  og  Tiderne  gaa, 

Saa  kommer  de  Smaa, 

Og  de  græde. 

Og  Manden,  i  hvem  hun  en  Bejler  saa', 

Øm  og  opmærksom,  varm  og  ærbødig, 

Ham  maa  hun  nu  dømme        skønt  nødig  — 

Som  egenkærlig  og  raa. 

Det  kommer  deraf,  min  kære  Pige, 

At  ingen,  mens  endnu  er  Tid,  vil  sige 

Et  Ord  os  i  Øre  .  . . 

Dog  tys,  Du  skal  høre  — 
Men  ryk  nu  din  Stol  herhen  ved  min  Side  — 
Hvad  ingen  før  Dig  fik  at  vide ! 

Dengang  jeg  kom  til  din  Bedstemoder, 

—  Da  var  Du  just  lige  til  Verden  født  — 

Og  klaged  mig  saare 

Med  Suk  og  med  Taare, 

Da  saa'  hun,  den  Gamle,  kun  paa  mig  og  lo: 

Ja  jo  —  min  Tro !  — 

Jeg  bad  og  jeg  græd,  omsider  hun  svared : 

Hvad  ligger  der  Nød  vel. 

Hvad  Kæremaal  har  Du? 

Fem  Børn  har  Du  født  ham, 

Den  Yngste  saa  smuk  er 

Som  nogen,  hvad  græder  Du  for  da  og  sukker? 

Du  klager:  Du  har  det  saa  haardt  derhjemme. 

Han  taler  kun  til  Dig  med  ondt  i  sin  Stemme; 

Han  skælder,  Du  sukker,  han  slaar  Dig,  Du  græder. 

Du  ønsker  Dig  død  tidt !  -    Fra  hundrede  Steder 

Jeg  hørte  det  samme;  jeg  tav  kun  dertil: 

Thi  Børnene        sig  kun  saa  meget  Du  vil  — 

De  vidned  imod  Dig :  Du  elsker  ham  end ! 

Hvad  er  da  hans  Ord  Dig,  hans  Slag  eller  Skænd?  — 

Ha  ha ;  kun  en  Taabe 

Som  Du  kunde  haabe, 

Der  gaves  for  Dig,  hvad  blandt  Tusind 

Der  gives  maaske  kun  for  en. 

Vorherre  blandt  Hjerterne  Kærlighed  saa'r! 

Javist;  og  Spiren  er  dobbelt  til  Stede  — 

Men  Tiden  den  gaar, 

Og  Tiden  er  haard, 

Den  hader  al  Yppigheds  Glæde. 

Du  finder  af  Udsæden  endnu  tilbage 

Én  Spire,  som  vokser  i  Armodens  Bo:  — 

Og  Du,  Du  vil  græde  og  klage, 

Fordi  der  ikke  er  to! 

Dog  —  jeg  er  en  gammel,  erfaren  Mo'r. 

Paa  Kærligheds  Lykken  jeg  ikke  tror, 

Endsige,  naar  kun  hos  den  ene 

Som  skuffende  Blændværk  den  bor. 

Nej,  er  man  i  Nød,  saa  skal  Sandheden  frem!  — 

Her  søgte  hun  op  i  sin  Kistes  Gem 

Og  gav  mig  et  Lys  med  Fyrtøj  til, 

Og  kvad,  hvad  her  jeg  Dig  kvæde  vil: 

„Staa  op  ved  Midnatstide, 
Slaa  Lys,  og  ?tir  saa  mæt  Dig  paa 
Den  Mand,  som  ved  din  Side 
De  mange  Tider  laa. 

Ej  sandt,  det  er  en  herlig  Skat! 

Hvor  havde  Du  dit  klare  Øje  henne? 

Paa  dette  Ler  har  Livet  sat 

Et  Mærke,  som  i  Sjælen  vil  Dig  brænde." 

„En  Træl  af  sine  Lyster, 

En  Trold,  som  kun  af  Magtens  Ret 

Og  Styrkens  Lov  sig  bryster;  — 

Har  Du  vel  tænkt  Dig  det? 

O  nej.  Du  gav  dit  Hjerte  hen: 

Og  Kvinden  bær'  Forstanden  i  sit  Hjerte. 

Han  gav  Dig  Favnetag  igen; 

De  koster  intet  ham,  men  Kvinden  Smerte," 

„Dér  ligger  han  og  drømmer. 

Om  hvad?  Om  Tro  og  Kærlighed?  — 

Jovist!  Om  alt  det  Tømmer, 

Som  han  skal  hugge  ned. 

Han  slæber  Byrder !  klager  han ;  — 

Hvortil  fik  vel  den  Klods  de  Lemmer  svære? 

Vi  skulde  se  den  stærke  Mand, 

Om  han  et  Barn  ved  Hjertet  skulde  bære !" 

„Før  han  fik  Lysten  slukket, 

Som  brænder  i  hans  Kød  og  Blod, 

Saa  krøb  han,  mens  han  sukked, 

Som  Hunden  for  vor  Fod. 

Som  Bejler  sprang  han  for  et  Ord  — 

Nu  sidder  mæt  og  doven  han  ved  Grøden 

Og  slaar  paa  Troldevis  i  Bord, 

For  han  er  nødt  at  skaffe  Kvinden  Føden." 

„Rejs  Dig  kun  fra  hans  Side, 
Og  stir  Dig  ved  mit  Lys  kun  mæt 
Paa  ham  for  alle  Tide  : 
Saa  sker  ham  kun  hans  Ret; 

Saa  kan  Du  tumle  denne  Skat, 

Saa  vil  dens  Glans  dit  Blik  ej  blænde  længer; 

Kun  den  er  fri,  som  føler,  at 

Han  ej  til  nogens  Gunst  og  Gave  trænger!" 


Saa  tåled  hun  til  mig.  Jeg  tog  hendes  Lys 

Og  Fyrtøj,  men  længe  der  gik,  før  jeg  turde 

Forsøge.  Jeg  syntes,  jeg  ikke  burde, 

—  Aa  ja,  man  er  svag,  man  er  Kvinde, 

Man  er  vant  til  at  vandre  i  Blinde. 

Men  da  Du  var  væk,  og  da  Rigdommen  kom, 

Saa  tænkte  jeg :  Nu  eller  aldrig  hans  Dom !  — 

Og  nu  er  jeg  rolig  som  aldrig  før, 

Og  nu  kan  jeg  lukke  for  ham  min  Dør 

Og  høre  ham  bede  og  høre  ham  brumme. 

Det  rører  mig  ikke  den  mindste  Krumme. 

Jeg  véd,  hvad  jeg  véd,  og  jeg  læser  i  Skriften, 

Jeg  passer  mit  Hus,  og  han  passer  Bedriften, 

Og  alting  gaar  snorlige,  ret  og  præcis;  — 

Det  er  Ægtestand  paa  fornuftig  Vis! 


Og  nu  med  Hensyn  til  Dig,  min  Datter, 

Saa  véd  Vorherre,  jeg  fatter 

Din  Tavshed  og  kan  respektere 

Et  Løfte  —  jeg  siger  ej  mere  .  .  . 

Jeg  raader  Dig  ikke  til  noget.  Gud  fri  mig! 

Men  et  er  sikkert:  det  viser  sig  snart. 

Om  ikke  Du  dog  er  den  narrede  Part. 

Hvad  nemlig  Bjørnene  anbelanger. 

Som  jeg,  din  Mo'r  i  mit  Liv  har  kendt, 

Da  tro  mig,  saa  vidt  jeg  Livet  forstod 

Og  høsted  dets  dyre  Lære : 

De  hørte  ej  op  med  at  være 

Bjørne,  fordi  at  Natten  faldt  paa  — 

Nej  tværtimod!"  — 

Og  Datteren  staar  der  i  Døren 

For  tredje  Gang  ønsked  sin  Mo'r  hun  Godnat; 

Hun  letter  og  sænker  den  tøvende  Fod ; 

Da  drejer  hun  sig  paa  Tærskelen  brat 

Og  gemmer  sit  Blik :  „Hør,  sig  mig,  Du  — 

Har  Du  det  Lys  og  Fyrtøj  endnu?"   ... 


Som  delt  af  en  Længsel, 

Det  skar  i  hendes  Bryst, 

En  Morgen  i  Skoven 

Hun  hævede  sin  Røst. 

Hun  kaldte  paa  Bjørnen, 

Hun  saa'  mod  Himlens  Hvælv; 

Ja,  alle  vil  hjælpes, 

Før  vi  hjælper  os  selv. 

Hun  vil  ikke  dvæle 
Saa  meget  som  et  Døgn 
Endnu  dér,  hvor  Hellig 
Er  værre  end  som  Søgn ; 
Hun  ser  kun  derhjemme 
Den  klammeste  Forstand ;  — 
Dog  bæver  hendes  Stemme, 
Da  hun  kalder  paa  sin  Mand. 

Da  deler  sig  Busken, 
Da  brager  Skovens  Tjørn, 
Hun  ser  for  sit  Øje 
Igen  den  hvide  Bjørn  ; 
Hun  nikker,  hun  skælver. 
Hun  klapper  den  i  Hast:  — 
Det  var,  som  om  Taarer 
Af  Bjørneøjet  brast. 

Holger  Drachmann:  Poetiske  Skrifter.    III 

Hun  tøved ;  den  letted 
Paa  Bagen  hende  op, 
Saa  gik  det  paa  Rejsen 
I   susende  Gallop. 
Og  Træerne  nejed, 
Hvor  Parret  drog  forbi, 
Og  Vindene  fejed 
Gennem  Skoven  dem  en  Sti. 

I  Foraarets  Klæde 
Stod  Skoven,  hvor  de  drog; 
Med  Majløv  i  Haanden 
De  Buske  mod  dem  slog. 
De  husked  nok  Løftet; 
Hun  huskede  det  med. 
Men  bort  med  de  Buske ; 
Af  Sted  blot,  af  Sted ! 

Hvor  slog  hendes  Hjerte, 

Jo  længer  de  drog  frem ; 

Hun  greb  efter  Vejret, 

Da  de  naaede  deres  Hjem. 

Saa  spurgte  Bjørnens  Blikke : 

Har  Du  været  mig  tro? 

Hun  nikked :  Tvivl  kun  ikke !  — 

Saa  gik  hun  til  Ro. 


FEMTE  SANG 


Der  udenfor  i  Slottets  øde  Park 

Er  Nat;  en  Midnat,  højtidsstor  og  stille 

Og  maanelys;  og  Springets  Straaler  spille 

Med  dæmpet  Rislen  mod  det  dybe  Blaa, 

Og  synes  som  en  drømmerisk  Musik 

I  sine  egne  Toner  at  forgaa, 

Med  Vemod  i  sit  eget  Væld  at  tabes. 

For  atter  med  et  Tilløb,  sølvklart,  stærkt, 
I  Vellyd  strømmende  paany  at  skabes. 

Der  udenfor  i  Slottets  øde  Have 
Staar  Maanen  over  Skoven  gul  og  rund 
Og  vaager  som  en  Fe  ved  Søvnens  Leje, 
Og  fjerner  hver  en  Mislyd  fra  det  Blund, 
Som  den  vil  skænke  al  sin  Røgt  og  Pleje. 
Dér  sover  Fuglen  tryg  bag  Bladets  Tag, 
Og  hviler  ud  til  Sangens  travle  Dag 
Og  sparer  paa  sin  Strubes  Fløjtetrille  — ; 
Der  skal  jo  nogen  kvidre  her  paa  Jord ; 
Ja  Herregud,  den  Dont  er  ikke  stor, 
Men  Fuglen  er  jo  ogsaa  kun  saa  lille. 

I  Krattet,  dér  hvor  Maanestriben  falder 

Og  lyser  dobbelt  klar  ved  Skyggens  Mørke, 

Og  drager  Tanken  med  sig  paa  en  Alder, 

Som  kaldes  gylden,  fordi  Guldet  ej 

Udmarved  Jorden  med  sin  Goldheds  Tørke, 

Men  hvor  en  Freds  og  Skønheds  rene  Luft 

Forstærked  Træets  Frugt  og  Blomstens  Duft  — 

I  Krattet,  omsvøbt  af  et  virket  Slør 

Med  Stjernens  Glans  i  Duggens  Perleøje, 

Dér  hviler  Hjort  og  Hind,  som  Minde  om, 

At  alle  Væsner  fra  et  Eden  kom. 

Hvor  Had  og  Tvedragt  var  et  ukendt  Ord, 

Hvor  Livets  Kilder  vælded  af  en  Jord, 

Uplettet  af  det  brede,  røde  Spor, 

Som  haarde  Guder  tvang  de  vrede  Mænd 

Og  svage  Kvinder,  gennem  Tiden  hen 

Af  Tidens  Nød  betvungne,  til  at  pløje. 

I  slig  en  Nat  er  Jordens  Rige  delt 
I  tvende  Verdner:  en,  der  er  forsvunden. 
Men  som  faar  Liv  og  i  en  dejlig  Kvindes 
Gestalt,  med  Sagnets  Sølvmors  Slør  omvunden. 

Med  Foden  strakt  og  Fingren  lagt  paa  Munden, 

Opsøger  sig  Endymion 

Og  giver  hen  til  Elskov  sig  i  Lunden. 

Da  bølger  Stemmer  gennem  Duggens  Bad, 

I  Kildens  Vover  høres  Aander  hviske, 

Der  stiger  Røster,  klokkerene,  friske. 

Fra  Væsner,  som  bebo  den  blanke  Aa, 

Hvor  Ellekonen  pusler  sine  Smaa 

Og  Alfen  danser  paa  den  spæde  Taa       ; 

En  Verden  lever,  elsker,  jubler,  ler 

I  Skov,  paa  Mark,  i  Engen  og  i  Lunden ; 

En  anden  ligger  under  blytung  Vægt 

Paa  Lejet  henstrakt,  under  Søvnen  bunden. 

Og  denne  anden  —  det  er  Dagens  Rige. 
En  Gang  var  Bro  imellem  begge  lagt. 
Og  Mennesker  og  Aander  kaldtes  Lige ; 
De  havde  Blod  til  fælles,  fælles  Magt. 
Da  favned  Skovens  Gud  den  brune  Pige, 
Mens  Luften  skjalv  af  Sang  og  Strengespil ; 
„Da  var  der  Kæmper  her  paa  Jorden  til." 

Nu  sover  han,  den  store  Skabnings  Herre. 
En  Kæmpe  er  han;  hør,  hvor  Kæmpen  snorker! 
Om  Dagen  slider  han,  alt  hvrd  han  orker. 
Om  Aftnen  standser  han  den  tunge  Kærre 
Og  slænger  hen  i  Krogen  Pisk  og  Tømme. 
Han  sove  vil,  og  han  vil  ogsaa  drømme. 

Hvad  er  hans  Drømme?  Hvilket  Spørgsmaal !  Han, 

Som  har  sig  underlagt  Jord,  Luft  og  Vand, 

Og  bragt  System  og  Orden  i  det  hele, 

Og  rettet  Værket  i  dets  mindste  Dele, 

Som  tager  Viv  og  avler  Børn  og  dør 

Og  graves  ned,  som  det  sig  bør  og  hør, 

Som  har  sig  gjort  en  Gud  i  eget  Billed, 

En  Ordens  Gud,  der  holder  Haanden  over, 
Lig  Nattens  Vægter,  Verden  naar  den  sover, 
(Om  Dagen  kan  hans  Gud  til  Gengæld  sove). 
Som  har  sig  pansret  ud  med  tykke  Love 
Til  Tryghed  for  sig  selv,  til  Skræk  for  andre, 
Som  stedse  kun  den  slagne  Vej  vil  vandre, 
(Med  mindre  Sidevejen  er  Gevinst),  .  .  . 
Hvad  skulde  vel  hans  Drømme  være?  Mindst 
Af  alt  den  broget-løse  Fabel, 
Som  spøger  slig  en  Maanenat  paa  Engen. 
Han  er  det,  som  han  er,  endog  i  Sengen ; 
En  Kæmpe  er  han,  men  en  respektabel. 

Dog  sælsomt  slynger  Livet  ud  og  ind 

Paa  alle  Væsners  Væv  det  store  Spind ; 

Der  farer  Hænder  —  hvem  forstaar  den  Gaade?  — 

I  Spolen  og  forstyrrer  Værkets  Traade. 

Og  Mønstrets  Billed,  det,  som  alt  er  vorden, 

Forskyder  sig.  Hvor  blev  den  skønne  Orden? 

Den  store  Skabnings  Herre  kaared  sig 
—  Sit  Ve  og  Vel  han  stedse  vaager  over  — 
Til  Søvnens  Gud  en  Engel,  som  kun  sover. 
Nuvel,  sov  sødt.  Du  gode  smukke  Engel, 
Bøj  Dig,  lig  Blomsten  paa  den  sarte  Stængel, 
Til  Jorden  kun ;  den  trænger  tidt  til  Dig. 

Men  for  hver  Engel,  som  er  smuk  og  god, 
Der  findes  to,  som  staar  paa  fjendtlig  Fod 
Med  Blomsterduft  og  sarte  Blomsterstilke. 
En  Engel  er  der,  klædt  i  højrød  Silke, 
Med  Plirren  i  det  mørke,  spodske  Øje ; 
Han  nærmer  sig  med  Urter  mellem  Fingre, 
Skarntyde-Blad  og  giftig  Bulmeurt, 
Og  strør  dem  over  Sengens  Hovedgærde, 
Og  fjerner  sig  og  trykker  Døren  til  — 
Og  ler  der  udenfor  med  Kattens  Latter. 

Da  rejser  Tyven  sig  aarvaagen  op, 
Hvor  Ærligheden  gik  om  Kvæld  til  Ro; 
Da  vaagner  Mordlyst  i  en  hellig  Krop, 
Den  blide  Haand  faar  Leopardens  Klo. 
Da  gløder  Attraa  over  Kyskheds  Leje, 
Og  Mand  og  Kvinde  søger  Mørkets  Veje 
For  at  fuldbyrde,  hvad  om  Dagen  kun 
De  tænkte  sig,  i  Nattens  trygge  Stund. 
Da  vaager  Svig  og  Træskhed  og  Foragt 
For  svorne  Eder,  hver  en  lyssky  Magt. 
Og  Svaghed  er  den  Gud,  som  alle  dyrke, 
Mens  Lidenskaben  raser  i  sin  Styrke. 

Men  kommer  Dagen  —  fluks  gaar  alt  igen 

I  Orden  paa  de  gamle  Pladser  hen. 

Og  derfor  Mennesket  om  Natten  dømmer: 

Det  er  den  Stund,  hvori  man  sover 

Og  —  ja  maaske  —  en  Smule  Nonsens  drømmer! 


Der  udenfor  i  Slottets  øde  Park 

Stod  Maanen  over  Skoven  stor  og  rund. 

Og  søgte  som  en  mild  og  venlig  Fe 

At  holde  hver  en  Mislyd  borte, 

Som  kan  sig  snige  ind  i  Drømmens  Stund, 

Benyttende  de  dybe  Skygger  sorte. 

Ak  det  er  svært.  Om  Natten  aldrig  er 
Saa  tavs,  den  har  dog  Klagelyde. 
Og  mange  bitre  Stemmer  bryde 
Sig  Vej  og  trænge  pludselig  fra  Skyggen 
I  Lyset  ud.  Et  halvkvalt  Skrig.  Hvorfra? 
Med  hvilken  Ret?  af  hvilken  Grund?  — 
Et  Gisp,  en  liden  Piben  fra  en  Mund, 
Som  skjuler  sig  og,  skjult,  dit  Øre  saarer. 
Der  er  en  evig  Gaade  bag  dit  Blund, 

0  tavse  Nat,  som  isner  hvert  et  Mod. 
Derfor  staar  Maanen  op  saa  tidt  i  Blod 
Og  smiler  til  os  ned  saa  tidt  bag  Taarer. 

En  liden  Faarekylling  sad  og  peb 
Et  Steds.  Hvem  har  den  Faarekylling  sét? 
Man  ser  den  ej,  man  hører  kun  dens  Stemme. 
Ad  Navnet,  Faar  og  Kylling,  har  man  lét, 
Men  aldrig  ad  dens  Piben;  den  har  hjemme, 
Hvor  Angst  og  Knugelse  og  Tvivl  og  Tanker 
Paa  mørke  Magter  tumles  som  et  Skib 

1  Havets  store,  gaadefulde  Dyb, 

Mens  Døden  spiller  som  en  graadig  Haj 
Og  støder  Snuden  mod  de  skøre  Planker. 

Den  peb,  den  liden  Orm,  igennem  Natten. 

Og  Maanens  Taare  glimted  mellem  Græsset, 

Hvor  Ormen  sad.  Det  var  en  vægtig  Taare ; 

Men  Ormen  havde  sét  den  altfor  tidt, 

Og  peb  og  peb.  I  saadan  Nattestilhed 

Én  enkelt  Tone  bliver  til  en  Magt. 

Svært  er  det,  at  faa  den  til  Tavshed  bragt, 

Thi  spilled  end  et  helt  og  fuldt  Orkester 

I  rene,  bløde,  store  Harmonier:  — 

En  Mislyd  kun !  og  Harmonien  tier. 

Din  Lod  er  stundom  tung.  Musikkens  Mester. 

Da  løfted  sig  med  et  fra  Buskens  Blad 
En  Stemme  med  saa  høj  og  klar  en  Trille, 
Som  gennem  hele  Tonerækken  løb, 
At  Faarekyllingen  gav  Køb 
Og  tav  beskæmmet  stille. 
Det  var  en  Nattergale-Han,  hvis  Kvad 
Blev  baaret  over  mod  den  lune  Rede, 
Hvor  Hunnen  sad  og  vaaged  hos  de  Smaa. 
En  af  dem  havde  nok  i  Duggens  Bad 
Forkølet  sig;  ved  Moderbrystet  laa 

Den  lille  Syge.  —  Moderbrystet  har 

Vel  Hjertets  Røst,  men  Stemmen  den  har  FaV: 

Nattergalen. 

Jeg  mindes  end  den  vellugtfyldte  Nat, 

Da  Vinden  havde  foldet  Vingen  sammen. 
Op  over  Bakkekammen 

Gled  Maanen  langsomt  fra  det  tavse  Krat. 

Jeg  mindes  denne  Strøm  af  Rosenaande  — 
O  søde  Duft,  Du  bølger  mig  forbi 
Endnu,  og  som  i  hedest  Elskovsaande 
Jeg  sænker  mig  beruset,  tabt  deri. 

Det  var  min  Ungdoms  første,  stolte  Nat. 
Indviet  blev  ved  den  jeg  til  at  tyde 
Med  Genklangstoner  alle  Elskovs  Lyde, 
Som,  vakt  til  vældigst  Liv,  forgaa  saa  brat. 
Jeg  skjalv  af  Stolthed :  I  min  Røst  var  givet 
En  Magt,  hvorved  jeg  over  Verden  bød ; 
Jeg  syntes,  at  jeg  kendte  nu  for  Livet 
Det  Tryllesprog,  som  vækker  selv  en  Død. 

Jeg  drak  den  Magt,  jeg  suged  ind  det  Sprog 
Af  tvendes  fugtigbløde,  blanke  Blikke. 

En  Have  var  der;  i  dens  Krog 
De  sad  —  de  skælved  — ;  ak,  jeg  voved  ikke 
At  flytte  mig  paa  Kvisten,  hvor  jeg  sad. 
Han  knæled  ned,  hun  strøg  hans  Kind,  han  bad; 
Hun  drog  ham  til  sig.  og  sin  Haand  hun  lagde 
For  Læben  ham.  Hun  drak,  som  jeg,  hans  Blik; 
Med  Hjertet  hørte  hun,  hvad  Øjet  sagde. 

Det  var  et  Sprog,  som  bølged  over  Luer; 
Mit  Bryst  blev  brændt  til  Glød  ved  denne  Ild. 
Hun  hæved  og  hun  sænked  Brynets  Buer; 
Mit  Hjerte  grebes  af  en  Hvirvel  vild ; 

Jeg  følte  mig  som  Ørnen  højt  paa  Randen 
Af  Fjeldet;  —  da  jeg  atter  saa'  derned, 
Da  var  de  et.  tæt  slynget  i  hinanden. 
Jeg  fløj  derfra;  jeg  sang  om  Kærlighed. 

Jeg  sang  mig  til  en  Brud.  Stolt  var  hun,  skøn, 
Saa  skøn  som  nogen  Fugl,  hvis  Fjedre  skinne. 
Højt  leved  jeg  som  Skovens  frie  Søn ;  — 
Dybt  var  mit  Fald ;  jeg  havde  valgt  i  Blinde. 
Den  stakkels  Nattergal  med  Næbet  hang; 
Da  kom  der  andre  Toner  i  dens  Sang, 
Da  tænkte  jeg  paa  alle  dem,  der  lide. 
Jeg  sang  mig  til  en  trofast  Hjertenskær; 
Hun  sidder  hos  de  Smaa  paa  Reden  dér. 
Jeg  korter  hendes  Vagt  ved  Nattetide. 

Jeg  slaar  mit  Blik  imod  det  dybe  Blaa. 
Jeg  er  kun  fattig  Fugl  i  Fjedre  graa. 
Men  der  er  Magt  og  Rigdom  i  min  Stemme. 
Du  store  Nat,  Du  er  mit  Vidne  paa, 
Jeg  klæber  ej  ved  Reden  og  de  Smaa, 
Nej  over  Verden  skal  min  Stemme  gaa. 
At  lære  andre,  hvad  jeg  selv 
Har  lært  derhjemme. 

Stig  op,  min  Trille,  gennem  Luftens  Hav. 
Svøm  som  en  Perle  gennem  Ætrens  Vover: 

Skin,  brist  og  dø: 
Jeg  véd,  af  Perlen  flagrer  ud  et  Frø, 
Jeg  véd,  af  Frøet  spirer  andre  Perler, 
Ufødte  Sanges  Kor,  som  endnu  sover. 
Jeg  er  en  liden  Fugl,  skabt  til  at  dø; 

Hvad  klager  jeg  derover? 
Min  Sang  vil  gynge  gennem  Tidens  Sø, 
Indtil  den  rækker  Kærlighedens  0, 
Højt  over  alle  Tiders,  alle  Stormes 
Hjemsøgte  Strandbreds  skumbedækte  Vover. 

Alverden  længes  did,  men  ingen  naa'r 

Saa  langt.  Kun  Længslen  ene  mægter  bryde, 

Hvor  vrede  Bølger  skyde 
Sig  Vej ;  og  Længsel  er  jo  Fuglens  Sang. 
Den  drikker  Dug  af  Øens  stille  Vang, 
Den  aander  Luft  fra  Fjeldets  rene  Skove ; 
Saa  gaar  det  atter  over  Dybets  Vove 
Tilbage  til  den  taarefyldte  Jord. 
Lyt  da!  Hvor  lavt  og  glædesløst  Du  bor, 
Hvor  fattig  og  forladt  Du  end  Dig  tror: 
I  Sangen  vil  Du  høre  hine  Toner, 
Hvis  Lov  gaar  som  et  Baand  igennem  alt, 
Hvis  Trøst  er  Dug  fra  rige,  varme  Zoner, 
Som  lindrer  dér,  hvor  bitrest  Taare  faldt. 
Al-Kærlighedens  Lovsang  hører  Du, 
Fjernt  som  et  Hav,  der  lægger  sig  til  Ro, 
Igennem  Nattergalens  faste  Tro 
Paa  det,  der  samler  Livets  Millioner. 


I  Slottet  er  der  Nat.  Alt  er  saa  stille, 

Saa  dobbelt  øde  i  den  tavse  Stund. 

Igennem  Buevindvets  hvalte  Rund 

Paa  Salens  Marmor  Maanens  Straaler  spille. 

Og  gyldenkantet  staar  den  slanke  Pille. 

En  luftig  Dis,  et  blaaligt  Drømmeskær. 
De  høje  Sale  synes  som  en  Skov, 
Forstenet;  men  igennem  Stenens  Verden 
Det  svæver,  bølger,  lever  fjernt  og  nær. 
Der  træder  fra  de  virkede  Tapeter 
Mænd,  Kvinder,  Dyr,  en  Nattens  Verden  frem 
Det  øde  Slot  er  svundne  Slægters  Hjem; 
Og  svundne  Slægter  give  hyppigt  Møde 
Og  spøge,  naar  vi  tro'de  længst  dem  døde. 
Her  jager  Ridderen  den  slanke  Daa 

Igennem  Skov  og  Krat.  Her  jages  selv 

Han  af  sin  Dame.  Hvem  kan  sligt  forstaa? 

Han  er  en  Riddersmand  fra  Top  til  Taa, 

Har  Mod  i  Bryst,  hans  Pilskud  aldrig  fejler;  — 

Selv  er  han  anskudt.  Hej,  hvor  Hesten  stejler! 

Han  vil  nok  ride  fra  sig  selv  og  Tiden. 

Det  gaar  ej.  Tæm  Dig  selv  og  spor  ej  Hesten.  — 

Man  ser  det:  Du  er  en  forsmaaet  Bejler. 

Her  drager  man  i  Leding,  her  man  sejler; 

Her  fisker  man,  her  flaar  man  Oksens  Hud. 

Her  driver  Patriarken  Hagar  ud 

I  Ørknen,  medens  Sara  triumferer;  — 

I  Telt,  i  Hus  den  Stærkeste  regerer. 

Her  synder  David,  her  Susanna  ej. 

Her  leder  Stjernens  Skin  tre  Kongers  Vej 

Hen  til  en  Moder,  som  har  redet  Seng 

I  Krybben  for  en  liden,  dejlig  Dreng, 

Hvis  Øjne  lyse  selv  som  Himlens  Stjerner. 

Her  sidder  Drengen,  vokset  op  til  Mand, 

Mild,  klog  og  skøn  imellem  tvende  Terner, 

Hvoraf  den  ene  skøtter,  hvad  hun  kan 

I  Huset,  mens  hun  paa  den  anden  skænder, 

Som  gyder  over  Mandens  nøgne  Fod 

En  kostbar  Salve  mellem  hvide  Hænder. 

Her  hænger  Manden,  naglet  til  et  Træ; 

Et  Kors  han  danner,  som  Tapetet  deler 

I  tvende  Felter.  Paa  det  ene  skeler 

En  skummel  Præst ;  men  paa  det  andet  staar 

En  Moder,  som  sig  vildt  for  Brystet  slaar. 

Saa  gaar  en  Sky  for  Maanen.  Da  den  smiler 

Paany,  dens  Øje  med  en  Stirren  hviler 

Paa  —  ja  hvad  er  det?  Staar  der  ej  en  Kvinde, 

En  herlig  voksen,  af  en  Kunstner  skabt, 

Og  synes  i  et  Syn  saa  ganske  tabt, 

At  hun  for  andet  ej  har  Sans  og  Sinde? 

Et  Æble  paa  en  Gren.  Et  Æble  kun ! 

Men  se,  hvor  spidser  sig  den  røde  Mund ; 

Og  se,  en  Slange  titter  frem  bag  Løvet: 

Hun  staar,  som  var  hun  Viljens  Magt  berøvet. 

Gaa  bort!  Ak  nej,  i  Tæppet  vævet  ind 
Bestandig  Blikket  over  Grenen  glider. 
Det  Syn  sig  flytter  ej  med  Maanens  Skin, 
Det  er,  vil  være  der  til  alle  Tider. 


Saaledes  bølger  i  et  natligt  Liv 

De  virkede  Tapeter.  Maanen  skinner 

Og  flytter  sig ;  saa  veksle  disse  Minder 

Og  Billeder;  ét  bliver,  ét  forsvinder. 

Og  Væveren,  som  drog  de  høje  Sale 

Med  disse  Tæpper,  han  har  at  befale !  — 

Lys  ligger  ud  mod  Haven  denne  Række 

Af  Pragtgemakker.  Men  hos  Bjørnen  inde. 

Hvor  Søvnen  længst  har  slaaet  op  sin  Bo, 

Tør  intet  Lys,  ej  heller  Maanen,  skinne. 

Dybt  Mørket  er,  og  dyb  er  Søvnens  Ro;  — 

Da  springer  frem  en  Gnist,  og  Læber  to 

Med  hørligt  Aandedræt  paa  Gnisten  puster. 

Et  Tønder  fanger  Liv,  og  Gnisten  vokser. 

Man  ser  en  Mund.  Hver  Gang  den  trækker  Vejret, 

Adskilles  Læberne  og  viser  frem 

To  Rader  Tænders  tætte,  hvide  Blankhed, 

Saa  skimtes  der  en  Haand,  saa  tvende  Hænder; 

En  Lue  blusser,  Haanden  tænder 

En  liden  Lysestump  ved  Glødens  Lue :  — 

I  al  sin  yppigt  runde,  bløde  Slankhed 
Der  staar  i  Natdragt  Slottets  unge  Frue. 

Dér  staar  hun.  Bjørnens  Brud.  Og  Lyset  skælver 
I  Haanden;  —  over  Væggen  skælver  Skyggen. 

Den  skønne  Arm  er  blottet  helt, 
Saavel  som  Brystet  og  den  runde  Skulder, 
Og  Haarets  Masser,  over  Panden  delt, 
Til  begge  Sider  i  en  Strøm  nedruller. 
Hun  er  den  samme  skønne,  unge  Kvinde, 
Som  stod  for  Spejlet  her  i  Kamret  inde. 

Den  samme?        Nu!  maaske  er  hun  en  anden: 

Der  ligger  Skyer  lejret  over  Panden, 

Og  Sjælen  synes  i  sin  smukke  Bolig 

At  føle  fremmed  sig,  urolig,  tung .  .  . 

Hun  er  en  lille  Smule  ældre  bleven. 

Og  dog  maaske  endnu  for  ung. 

Hun  staar  et  Øjeblik  af  Frygt  og  Kulde 

Bevæget  til  at  tænke :  Skulde 

Du  ikke  puste  Lyset  ud  igen? 

Hun  er  begyndt  en  Gang  og  —  hun  er  Kvinde; 

Hun  maa  fuldbyrde,  hvad  hun  har  i  Sinde. 

Hun  bøjer  over  Sengen  sig.  Dér  hviled 
Hun  nys  hos  den,  som  nu  hun  vil  forraade. 
For  Lyset  skærmer  hun,  og  Haanden  ryster. 
Nej;  hendes  Mo'r  har  Ret.  Nu  ingen  Kryster! 
Nu  eller  aldrig  Lys  i  denne  Gaade !  — 

Det  Udraab :  Kryster!  sig,  hvem  husker  ej, 

Hvor  tidt  det  peged  mod  den  fejle  Vej, 

Hvor  tidt  vor  Vej  ved  det  blev  skæbnesvanger? 

Man  tror  derved  at  fri  sig  for  et  Net 

Af  delte  Viljer;  —  Nettet  fanger 

Os  netop  ved  hint  Ord.  Os  sker  vor  Ret; 

Vi  bliver,  hvad  vi  netop  ej  vil  være. 

Saaledes  Verdens  Gang  er. 

Men  bagklog  er,  som  al  Erfarings  Lærdom, 

En  dyrkøbt  Lære, 

Hun  fjerner  Haanden,  Lyset  strømmer  ud. 
Dér  hviler  -     og  hun  standser:  Store  Gud! 
Bedøvet  staar  hun  dér  ved  Sengens  Rand, 
Dér  hviler  hendes  Mand. 

Han  er  en  Mand. 

Ung,  skøn  og  ædelbaaren,  kongelig. 
Der  staar  at  læse  paa  den  stolte  Pande 
Et  Herredømme  over  Folk  og  Lande; 
Paa  Buen,  som  de  faste  Læber  danne. 
Der  staar  at  læse  Mildhed,  som  er  klog; 
I  hvert  et  Træk  der  staar  et  aabent  Sprog, 
I  Hagens  Kløft  og  over  Øjets  Laag. 
Paa  denne  Søvn  har  Sjælen  sat  et  Stempel, 
De  Herrer  Prinser  til  et  smukt  Eksempel. 

For  Synets  Adel  bæver  hun  tilbage 

—  Man  ser  just  ikke  Prinser  alle  Dage, 

Og  saadan  Prins  er  noget  dobbelt  nyt     -; 

Og  derpaa,  som  om  Ild  blev  hende  gydt 

I  hver  en  Aare.  bøjer  hun  sig  over 

Sin  Mand  — ;  det  er  jo  hendes  Mand, 

Han,  som  dér  sover. 

Hun  glemmer  Prinsen,  som  man  glemmer  Guldet, 

Naar  Guldet  er  ens  eget  og  man  har 'et. 

Al  Fryd,  som  bagved  Tvivlen  blev  opsparet, 

Som  vilde  hengi'  sig.  men  voved  ikke, 

Af  Frygt  for  dog  at  træffe  noget         noget. 

Hvortil  ej  Læben  vilde  forme  Sproget, 

Alt,  hvad  tilbagetrængt  og  nu  af  Brødens 

Bevidsthed  dobbelt  pustet  blev  i  Glød, 

Med  Flammer  frem  af  hendes  Hjerte  brød. 

Paa  Kinden  stod  et  Skær  som  Morgenrødens. 

Og  Stuen  bølged  rundt  for  hendes  Blikke. 

Hun  saa'  en  mejslet  Guddom  for  sig  ligge. 
Hun  glemte  Prinsen ;  kun  en  Mand  hun  saa'. 


ØSTEN  FOR  SOL  OG  VESTEN  FOR  MA  ANE      63 

Som  med  sin  Arm  ind  under  Nakken  laa. 
Skabt  som  en  Gud  han  var  og  skøn  som  faa, 
Og  han  var  god,  det  kunde  hun  forstaa. 
Hvorledes  Tanken  hvælved  dette  Rum 
Til  Bolig  for  sin  Verden,  hvilken  Strid 
Der  laa  bag  dette  Smil  (hans  Søvn  var  blid)  — 
Hvorledes  Bjørnen  kom  til  disse  Lemmer  — 
Hvad  Gaade  denne  Gud  i  Hjertet  gemmer  — 
Om  Natten  har  en  større  Ret  end  Dagen  — 
Hvad  der  er  Biting  her,  hvad  Hovedsagen  — 
Hun  spørger  ej,  hun  tænker  ej  derpaa. 
Med  blottet  Bryst,  strakt  paa  det  hvide  Lagen, 
Han  hviler  ung  og  stærk  og  skøn  som  faa. 

Hun  glemte  alt:  sin  Moders  Raad,  hans  Ord. 

For  første  Gang  hun  skuer  Guders  Spor, 

Som  det  blev  aftrykt  i  den  ædle  Jord, 

Da  Leret  vandt  sig  Ret  ved  Skønheds  Love. 

For  dette  Syn  hun  Livet  vilde  vove. 

Og  Synet  er  ej  dødt.  Vist  ej :  hun  véd. 

Hvor  denne  Gud  er  varm  i  Kærlighed. 

Hun  maatte  kysse  ham.  Hun  maatte  stille 

Sin  Læbes  Tørst.  Saa  komme,  hvad  der  vilde ! 


Og  hun  bøjer  sig  over  ham.  Ve!  han  er  vakt; 

Hun  har  dryppet  af  Lyset,  som  Haanden  holder. 

Er  det  Smerten,  det  brændende  Talg  forvolder, 

Eller  Synet  af  hende, 

Den  skælvende  Kvinde, 

Som  bringer  hans  Mund  til  at  bæve, 

Og  som  krymper  den  kridhvide  Skjortelinning 

Under  et  Greb  af  hans  Næve?  — 

Han  er  Mand,  og  det  brændende  Talg  er  vel  ikke 
—  Om  end  det  kan  svidende  stikke  — 

Den  Smerte,  som  saarer  ham  mest. 

Han  er  ung,  han  er  ædel,  og  fast  han  tror 

Paa  den  Kvinde,  som  gav  ham  sit  Løfte,  sit  Ord,  - 

Han  er  den,  som  han  er,  og  han  vaagner  og  finder 

At  hun,  som  var  skønnest  af  alle  Kvinder, 

Er  kun,  som  Kvinder  er  flest. 

—  Der  er  Smerter,  som  brænde,  hvor  brændende  Ved, 
Hvor  det  flammende  Hus,  om  det  styrtede  ned. 

Ej  kunde  saa  pinefuldt  saare;  — 

Der  er  Kval  i  en  eneste  Taare : 

Naar  den  træder  i  Øjet  som  Tusinders  Sum, 

Medens  Læben  for  Skrigene  lukker  sig  stum. 

Da  flyder  der  sydende  Bly  i  din  Aare, 

Din  Sjæl  er  Torturkamrets  Rum.  — 

Hans  Blik  bliver  vildt,  hans  Arm  bliver  krum-. 

Han  vil  slaa  hende.  -  -  Nej,  han  er  Mand. 

Og  Armen  synker;  kun  Brynet  truer;  — 

Da  dæmpes  i  Blikket  de  vilde  Luer, 

Og  Sorgens  og  Medynks  Taare 

Sitrer  paa  Øjnenes  Rand : 

„Gaa  bort;  gaa  rolig,  hvorfra  Du  kom! 

Din  Kærlighed  skulde  vel  gjort  mig  from 

Og  helet  mit  Sind,  som  var  delt  saa  længe,  — 

Jeg  kunde  vel  dertil  trænge. 

Dog,  nu  er  den  Drøm  forbi. 

Da  vildt  jeg  strejfed  ved  Dagen  om 
Og  saa'  Dig  ved  Kildevoven 

—  Du  mindes  den  Dag  i  Skoven  — . 

Da  bandt  mig  din  Skønheds  tryllende  Magt; 

Ja!  sagde  jeg,  først  under  Lænker  lagt 

Kan  Bjørnen  tjene  sig  fri ! 

Det  var  din  Skønhed;  ved  den  blev  jeg  vundet; 

Din  Trofasthed  skulde  mig  bundet,  — 

Men  nu  er  den  Drøm  forbi. 

Gaa  bort;  gaa  rolig,  hvorfra  Du  kom! 
Gaa  til  din  Fader,  den  slugne  Ulv ; 
Gaa  til  din  Moder,  den  valne  Padde ; 
Lær  dine  Søstres  leflende  Pjat. 
Slægten  er  syg,  og  Verden  er  tom ; 
Kærlighed,  som  man  har  fablet  om:  — 
Du  har  dræbt  den  i  denne  Nat!" 

Hun  knæled,  hun  bad,  hun  greb  ham  fat. 
Strengt  stødte  han  hende  til  Side. 
Men!  raabte  hun,  skal  jeg  da  stedse  lide? 
Skal  aldrig  mere  forenes  vor  Vej . . .  ? 

Han  saa'  paa  hende,  han  svared : 
„Du  raader  derfor,  jeg  ej !" 

Og  han  udstrakte  Haanden.  Da  lød  der  et  Sus, 
Som  af  Storme,  der  tørnende  træffe  hinanden. 
Skrigende  pressed  hun  Haanden  for  Panden ; 
Murene  stønned.  Bjælkerne  knaged. 
Gulvet  bølged  og  Væggene  braged. 
Kulsort  Nat.  Da  det  daged, 
Paa  Jorden,  den  nøgne,  hun  laa. 
Til  Vanvid  forvildet  omkring  sig  hun  saa': 
Borte  var  alt  baade  Slot  og  Mand  . . . 

Halvnøgen  sad  hun  og  ene 
I  et  fremmed,  et  ukendt  Land. 


SJETTE  SANG 

Ingen  Sol,  ej  Dagskær,  ikke  Nat. 
Det  er  Døgnets  døde  Stund,  forladt 
Af  det  mindste  Haab,  som  melder,  at 
Det  maaske  kan  blive  Dag  en  Gang. 

Holger  Drachmann  :  Poetiske  Skrifter.    III 

Mørke   Heder,   et  forkuet  Krat 

Uden  Kilder,  uden  Fuglesang, 

Som  om  Lysets  glade  Liv  fortæller. 

Vilde  Klipper,  skifergraa  og  kolde, 

Som  en  stormet  Fæstnings  øde  Volde.  — 

Hvilken  trøstesløs,  fortvivlet  Egn ! 
Dybe  Kløfter,  hulet  af  en  Regn, 
Af  en  Syndflod  skulde  fast  man  tro. 
Stride  Strømme  uden  nogen  Bro, 
Søer,  hvori  Vandet  evigt  syder. 
Hvor  ej  nogen  Fisk  mod  Fladen  skyder, 
Paa  hvis  Skrænter  ingen  Blomster  gro. 

Som  til  Døden  viede  Geledder 
Skride  blege  Skygger  tungt  forbi 
Kløften,  hvor  den  unge  Kvinde  sidder; 
Og  det  klynker,  jamrer  eller  skriger, 
Og  de  favne  mod  det  tomme  hen. 
Som  de  vilde  styrte  mod  en  Ven, 
Der  bestandig  deres  Favntag  viger. 

Andre  jage,  uden  Fred  og  Hvile, 

Lukt  mod  Strømmen,  og  langs  Bredden  ile, 

Som  om  Blikket  søgte  sig  en  Bro. 

Der  er  ingen.  Saa  tilbage  atter! 

Frem  paany !  Og  med  en  Afsindslatter 

Om  igen,  foruden  Rast  og  Ro. 

Nogle  komme,  smykkede  med  Kranse, 
Skue  Søen,  Juble  højt  og  standse, 
Styrte  sig  saa  fra  den  stejle  Skrænt. 
Op  de  dukke,  jammerlig  forbrændt;  - — 
Knap  er  Skriget  langs  med  Søen  endt. 
Førend  nye  Skygger,  smykt  med  Kranse, 
Skue  Søen,  juble  højt  og  standse. 
Styrte  saa,  hvor  Dybets  Ild  er  tændt .  . . 

Men  den  unge  Kvinde  springer  op. 
Bort  herfra;  ud  hvor  den  mørke  Hede 
Synes  om  Forglemmelse  at  frede, 
Synes  Værn  mod  alle  hine  Luer, 
Synes  med  de  hundred  Tusind  Tuer 
Dødens  store,  tavse  Kirkegaard ! 

Og  paa  Heden  ved  en  Busk  hun  staar. 

Se,  der  sidder  bleg,  med  lange  Haar, 

Stirrende  mod  Luften  frem  en  Yngling. 

Rolig  er  han,  smuk,  men  o,  hvor  bleg. 

Var  han  ogsaa  med  i  hines  Leg? 

Spørg  ham  ad !  Han  sukker.  Sorg  ham  tynger. 

Hør,  hvor  han  om  Heden  for  Dig  synger : 


Junkeren. 

Jeg  gik  mig  ud  paa  Heden 

Den  brune  at  staa; 

Hejsa  kom  og  dans  nu 

Paa  Hæl  og  paa  Taa! 

Dansen  lyder  langt  ud  i  Heden. 

Dér  mødte  jeg  en  Jomfru, 

Da  Mørket  faldt  paa: 

Hr.  Junker,  I  er  spraglet, 

Hr.  Junker,  jeg  er  graa, 

Hr.  Junker,  vi  er  frie  Folk  paa  Heden! 

Hun  slog  sig  i  de  Hænder, 

Hun  stamped  med  sin  Fod, 

Hun  vugged  sig  i  Hoften 

Paa  Stedet,  hvor  hun  stod. 

Hun  kasted  sine  Tøfler  langt  i  Heden ; 

Hun  kasted  med  sin  Nakke, 

Højt  Brystet  stod  i  Sky; 

Aldrig  saa'  jeg  slig  en  Dans 

I  Kongens  smukke  By, 

Aldrig  blev  der  danset,  før  paa  Heden. 

Jeg  mente,  at  en  Jomfru 

Kun  havde  Hænder  to. 

Fire  var  i  Luften 

Over  Heden. 

Hun  græd  for  lutter  Længsel, 

Bag  Taarer  hun   lo. 

Hr.  Junker,  nu  gaar  Solen  ned  bag  Heden ! 

Hr.  Junker,  om  I  red  nu 

Til  Andalusiens  Land, 

Aldrig  saa'  I  Øjne 

Med  saadan  kulsort  Brand, 

De  brænder  som  den  brune  Lyng  paa  Heden. 

Hr.  Junker,  jeg  maa  danse. 

Og  dansed  jeg  mig  gal ! 

Hr.  Junker,  jeg  er  Dansen  selv. 

Som  jeg  fra  Himlen  stjal. 

Da  Pintsesolen  opgik  over  Heden ! 

Hr.  Junker,  hvorfor  bærer 

I  Daggert  ved  jert  Laar? 

Sno  ind  med  Silkelidser 

Jert  lange,  lyse  Haar! 

I  staar,  som  var  I  Jomfru  her  paa  Heden. 

I  Aaren  siver  Mælken 

Fra  jeres  Moders  Bryst ; 

Jer  Kind  har  ingen  Blussen, 

Jert  Øje  ingen  Lyst; 

Jeg  døber  Jer  i  Blod  som  Barn  af  Heden !  — 

Jeg  rørte  ej  den  Jomfru, 
Skønt  svarlig  var  min  Lyst; 
Saa  svandt  hun  ud  i  Luften 
Over  Heden. 

Men  Dansen  kan  jeg  huske ; 

Jeg  ser  det  høje  Bryst. 

Hej,  kom!  Nu  danser  Junkeren  paa  Heden. 

Ej  kyssed  jeg  de  Læber, 

Ej  favned  jeg  det  Bryst, 

Dog  blev  det  til  et  Møde 

Imellem  Lyst  og  Lyst; 

Et  Afkom  blev  af  Dansen  ud  i  Heden. 

Et  stille  Barn  blev  hos  mig 

Med  Øde  i  sit  Blik, 

Med  Længsel  i  sit  Øje; 

Og  hvor  min  Fod  end  gik. 

Dér  danser  for  mit  Syn  den  brune  Hede. 


Hun  vandred  bort;  hun  vandred  langsomt  frem; 
Hun  flytted  Fod  for  Fod.  Hvorhen,  hvorhen? 
I  Sangen  laa  en  Sygdoms  døde  Gnist; 
Naar  Stormen  pusted  paa  den,  vilde  den 
Da  ikke  fange  Liv  til  sidst?  — 
Hvor  skulde  hun  vel  fly?  Hvorhen,  hvorhen! 
Tilbage!  hvor?  Til  Hjemmet!  hvilket  Hjem? 
Var  hendes  Moder  med  det  onde  Raad, 
Var  hendes  Fader  med  de  kolde  Blikke, 
Var  hendes  Søstre  med  den  løse  Tale : 
Var  det  et  Hjem?  —  Sig  Gud  at  anbefale 
Hun  vilde  gerne,  men  hun  voved  ikke. 

Hvor  var  desuden  han? 

Hun  skulde  sikkert  aldrig  spurgt  saadan, 

Om  ej  fra  Skolen  som  en  gammel  Mand, 

Men  noget  uklar  for  et  Barns  Forstand, 

Han  stod  for  hende  nu.  Tilmed  i  Bønnen 

Der  stod,  at  han  var  streng.  Men  Sønnen?  —  Sønnen! 

Ja  han  var  mild  og  god;  og  hvis  hun  kunde 
Ham  møde,  vilde  hun  ej  gaa  til  Grunde; 
Det  vidste  hun,  thi  ingen  han  forskød. 

Men  ak,  han  var  jo  død. 

De  fæle  Præster  og  Kong  Pontius 

Pilatus  havde  slaaet  ham  ihjel ; 

Det  vidste  hun.  Nu  mindedes  hun  vel, 

At  atter  han  af  Døden  var  opstanden. 

Men  hvor  og  hvem  var  han  da  saa? 

Var  ikke  han  en  anden. 

End  da  forfulgt  han  vandred  om  blandt  Stakler 

Og  gjorde  for  de  fattige  Mirakler, 

Som  den,  der  kender  bedst  hvor  Skoen  trykker? 

Mon  ej  han  nu  blev  streng,  just  som  sin  Fader, 

Der  straffer  tidt,  men  sjældnere  forlader?  — 

Man  ser,  hun  hildedes  i  hine  Løkker, 
Som  snæred  mangen,  der  paa  meget  tror. 
Man  ser,  at  hendes  Kundskab  var  ej  stor 
Paa  det,  hvoraf  saa  mangen  øser  Trøst 
I  Stormens  Tid,  naar  Skæbnen  holder  Høst. 
Dog  tog  hun  Sagen  ærlig,  uden  Skrømt ;  — 
Hun  kunde  selv  ej  for, 
At  hendes  Skolegang  var  saa  forsømt. 

Dér  stod  hun,  vidste  ud  ej  eller  ind. 

I  saadant  Øjeblik  er  Kvindens  Sind 

Et  Skib  i  Drift  foruden  Styrmænds  Følge ; 

Hvo,  som  befarer  netop  Strømmens  Bølge, 

Har  ofte  taget  det  som  sikker  Prise. 

Hun  saa'  tilbage  sig  og  øjned  ham, 

Der  sang  den  vilde  Vise. 

Han  nærmed  sig.  Med  fugtig  bløde  Blikke 
Han  tåled  om  sit  Savn  og  om  sin  Smerte, 

Han  sagde :  „Pige,  Du  fik  og  et  Hjerte. 

Del  det  med  mig;  vær  mig  en  Søster; 

I  Savn  og  Længsel  var  jeg  alt  din  Broder. 

Naar  to,  paa  søskendvis,  hinanden  trøster. 

Da  glæder  sig  Naturens  store  Gud, 

Og  vi  har  vundet  os  en  fælles  Moder!"  — 

Hun  rakte  ham  sin  Haand.  Han  trykked  den; 

Men  var  det  og  en  Broders  Haandtryk?  —  næppe! 

Han  peged  ned  mod  Hedens  brune  Tæppe : 

„Kom  lad  os  sidde  sammen !"  Og  de  sad. 

Hans  varme  Aande  følte  hun.  Han  bad 

Om  Broderkysset!  O,  det  kommer  an 

Paa,  hvad  man  beder  Kvinden  om,  hvordan, 

Og  om  man  netop  vælge  kan  det  Ord, 

Som  ej  gør  Gunsten  alt  for  stor, 

Som  aabner  Hjertet,  og  som  lukker  Tanken. 

Hun  bøjed  sig  —  ej  uden  Hjertebanken  — 

Imod  ham.  Se,  da  fo'r  hun  op. 

Som  stukket  af  en  broddet  Bi,  og  stødte 

Ham  fra  sig.  Pigens  skræmte  Øje  mødte 

Et  hastigt  Blik,  som  —  ja,  hvem  husker  ikke, 

Hos  Mænd,  hos  Kvinder,  et  af  hine  Blikke, 

Der  ligne  netop,  hvad  de  aldrig  ere, 

Der  skabe  Kærlighedens  Guddomslære 

Saa  bitter  Modstand  ved  at  drage  den 

I  Dyndet  ned,  et  hæsligt  Vrængebilled 

For  Smudsets  Hob,  hvis  Drift,  utilfredsstillet 

Af  alle  Lyster,  løfter  fræk-fortrolig 

Sit  Slægtraab  imod  Elskovs  høje  Bolig. 

Hun  fløj  af  Sted  som  den,  i  hvem  der  bor, 
Trods  jordfødt  Skrøbeligheds  fælles  Mærke, 
En  evig  Rædsel  mod  det  dybe  Spor 
I  Dyndet  af  de  slappe  Sansers  Trælle. 

Var  før  hun  svag:  her  var  hun  dog  den  Stærke; 
Var  hun  i  Nød :  ej  skulde  større  Nød 
Om  større  Fald  for  hendes  Fod  fortælle. 
Hun  var  blandt  dem,  som  brødefuld  dog  tror 
Paa  Kærlighed,  som  paa  den  største  Magt, 
Der  fordrer  højest  Offer  her  paa  Jord. 


SYVENDE  SANG 

Der  sidder  en  gammel  Kvinde, 

Myndig  og  klog  paa  sin  Fædrenegaard, 

Hvor  tusindaarige  Ege 

Som  Skel  om  Markerne  staar. 

Den  Bygherre  var  nok  en  gammeldags  Mand, 

Grundigt  og  godt !  var  hans  Mærke ; 

De  Mure  trodse  saa  stærke 

Tidens  gnavende  Tand. 

Hun  vaager,  den  gamle  Kvinde, 
Trods  Ansigtsfurernes  talende  Skrift, 
Over  det  ringeste  Arbejd 
I  Gaardens  store  Bedrift. 
Skøndt  Sneen  i  Haaret  har  filtret  sig  ind. 
Hun  savner  ej  Ungdommens  Kende : 
Hedt  Blodet  mærkes  at  brænde 
Bagved  den  runkne  Kind. 

Som  Ørnens  er  hendes  Blikke, 

Dog  taler  de  andet  end  Ørnens  Sprog : 

Tidt  Overbærenhed  løfter 

De  skyggende  Øjnes  Laag. 

Det  Blik,  det  fortner  det  ganske  Værk; 

Flinkt  glider  Dagen  til  Ende. 

Den  Husstand  maa  vel  erkende, 

At  kærlig  Fasthed  gør  stærk. 

Til  Gaarden  er  kommen  en  Pige. 
Paa  Hedemarken  hun  fandtes  en  Dag; 
Men  hvordan  hun  dér  var  kommen, 
Ja  det  blev  kun  Pigens  Sag. 
Fortumlet,  forrevet,  med  blødende  Fod 
Man  bar  hende  frem  for  den  Gamle. 
Hun  bød:  „Lad  Barnet  sig  samle!" 
Og  ene  man  Pigen  lod. 

Hvad  siden  de  tvende  taltes, 
Det  spurgtes  ej  over  den  øvrige  Gaard, 
Men  Pigen  blev  bragt  til  Arbejd, 
Og  Donten  var  streng  og  haard. 
Hun  sattes  blandt  Tyendet  lavest  ned. 
Den  groveste  Gerning  hun  skøtted. 
Hun  sled  og  hun  slæbte.  Det  nytted 
Kun  lidet,  hun  græd  derved. 

Hun  rensed  Køkken  og  Bryggers, 

Med  Kluden  hun  fjernede  Støv  og  Smuds, 

Og  lærte  taalmodigt  at  tie, 

Naar  Fadebursternen  var  studs. 

Saa  førtes  hun  ud  paa  Hovmarkens  Jord, 

Dér  maatte  hun  hyppe  og  hakke ; 

Hen  over  den  yppige  Nakke 

Gik  Luftens  hærgende  Spor. 

I  Foraarets  kulende  Vinde 

Med  Skørtet  kiltret  for  Knæet  hun  staar, 

Huden  skaller  om  Halsen, 

Haanden  har  Vabler  og  Saar. 

Saa  kommer  en  Skylle ;  den  sortnende  Sky 

Strømmer  til  Jorden  og  væder 

Med  Isnen  den  Ivriges  Klæder. 

Hun'  taaler  det  uden  at  kny. 

De  bløde,  forkælede  Lemmer 

De  hærdes  til  struttende  Sundhed  og  Kraft; 

Hun  føler  fra  Fod  til  Isse 

Blodets  nærende  Saft. 

Hun  hæver,  hun  sænker  den  brunede  Arm: 

Sommerens  Sæd  skal  lægges, 

At  Marken  af  Frugter  kan  dækkes 

Ved  Jordens  velsignede  Barm. 

Saa  staar  hun  en  Dag  derude. 

Omkring  hende  Foraaret  jublende  ler; 

Da  hører  en  Fugl  hun  fløjte, 

Men  ikke  hun  Sangeren  ser. 

Den  fløjter,  den  synger  om  Fortidens  Stund : 

„Jeg  kender  en  Prins,  som  Du  kender !"  — 

Paa  Kinden  en  Taare  render 

Ned  om  den  bævende  Mund. 


Dog  fluks  har  hun  Værktøjet  grebet; 

Med  Fasthed  hun  jager  de  Minder  paa  Dør, 

Og  Værket  gaar  raskt  fra  Haanden, 

Om  ej  det  er  gaaet  før. 

Med  Smil  i  sit  Øje  den  Gamle  ser, 

Mens  hen  over  Marken  hun  skrider, 

Til  Pigen.  „Ej  ej,  det  glider!" 

Hun  raaber  og  vinkende  ler. 


Saa  vige  de  vaarfriske  Dage 

For  Sommerens  Varme  saa  liflig  og  lind ; 

Den  Gamle  kalder  ad  Pigen ; 

Hun  træder  i  Storstuen  ind. 

Og  dér  af  den  Gamle  en  Gave  hun  fik 

—  Hvad  var  det?  —  en  gylden  Hakke. 

Hun  véd  ej,  hvordan  hun  skal  takke; 

Hun  sænker  mod  Gulvet  sit  Blik. 

„Jeg  véd  nok,"  saa  mæler  den  Gamle, 

„Hvad  Fuglen  paa  Marken  har  sunget  Dig  for, 

Men  lytte  til  løse  Fugle, 

Den  Lov  den  er  ikke  vor; 

Her  gælder  det  bøde  med  redelig  Daad,  — 

Ved  Hakken  Du  samlede  Kræfter, 

Saa  lad  den  Dig  tjene  herefter; 

Med  Tiden  da  kommer  vel  Raad !" 


Og  Kornet  paa  Markerne  modnes; 

Da  spredes  de  Piger  med  Seglen  i  Haand 

Over  de  bugnende  Agre ; 

De  skære,  de  lægge  i  Baand. 

Den  unge  Kvinde  gaar  fremmest  i  Flok, 

Hun  mejer  og  lægger  paa  Skaaret, 

Og  tørrer  sig  Sveden  af  Haaret, 

Som  filtres  i  fugtig  Lok. 

Da -ser  hun  en  Fugl  over  Kornet; 

Den  fløjter  og  spiller  med  Læmpe  og  List, 

Den  synger:  „Jeg  bringer  Dig  Hilsen 

Fra  Vennen,  som  Du  haver  mist'!" 

Hun  standser,  hun  sænker  den  blinkende  Kniv ; 

Et  Blik  hun  mod  Sangeren  sender,  — 

I  Hjertet  det  stikkende  brænder : 

O  kunde  jeg  lade  mit  Liv ! 

Saa  hører  hun  bag  sig  den  Gamle : 

„Ret  saa;  man  maa  puste  paa  Arbejdet  ud!" 

Og  Pigen  fornemmer  om  Panden 

En  duftende  Lommeklud. 

Hun  suger  dens  Vellugt,  den  kvæger  saa  sød, 

Hun  føler  en  Haand  at  glide 

Ømt  over  den  bankende  Side : 

„Mit  Barn,  Du  er  endnu  for  blød !"  — - 

Da  svinger  hun  Seglen  i  Haanden, 

Hun  skærer  og  lægger  paa  Skaaret  og  sno'r, 

Og  vil  ikke  lade  sig  standse, 

Før  Solen  er  længst  under  Jord ; 

Og  tidligst  af  Flokken  om  Morgenen  op 

Hun  springer,  hvor  Kornet  skal  bindes, 

Og  sidst  iblandt  alle  hun  findes 

Paa  Læssets  højtgyngende  Top. 

Og  Markerne  bliver  saa  nøgne, 

Og  Fattigfolk  sanker  blandt  Stubbene  Straa ; 

Da  kaldes  i  Kammerset  Pigen 

Ind  for  den  Gamle  at  staa. 

„Se  nu  har  vi  faaet  vor  Sæd  under  Tag; 

Streng'  er  jo  Høstens  Dage; 

Nu  vil  jeg  som  Terne  Dig  tage 

Omkring  mig  til  Gavn  og  Behag!" 

„Men  først  vil  jeg  række  Dig  Lønnen. 

Af  Arbejdet  Lønnen,  saa  Arbejd  igen ;  — 

Se  her  en  Segl,  som  er  gylden; 

Du  lægge  til  Hakken  den  hen ! 

Hvo  redelig  graver  og  redelig  saa'r, 

Vil  Høstens  Velsignelse  finde; 

Nu  ville  vi  lære  herinde 

At  styre  den  store  Gaard !"  — 


Og  Jævndøgnsstormene  suse, 

Og  Skyen  daler  og  Solen  gaar  væk, 

Og  Sneen  vælter  sin  Drive 

Højt  over  Vejenes  Hæk. 

Da  snurrer  Rokken  og  Væven  slaar, 

Kister  og  Skabe  fyldes, 

At  Julen  kan  standsmæssig  hyldes 

Over  den  hele  Gaard. 


I 

De  klirrer,  de  store  Knipper. 

I  Ternens  travle,  betroede  Haand ; 

Hvo  Huset  styrer,  hun  bliver 

En  allestedsspøgende  Aand. 

Men  ej  tør  hun  huse  et  hævnende  Sind 

Fra  dengang,  hun  selv  maatte  lide; 

Alt  skal  hun  se  og  vide, 

Men  være  for  Smaafejl  blind. 

Og  Ilden  buldrer  i  Ovnen, 
Og  Lampen  kaster  i  Stuen  sit  Skær; 
Dér  sidder  Fruen  med  Regnskabs- 
Bøgerne,  en  og  hver. 
Den  Gamle  læser  den  Unges  Tal, 
Og  nikker  imedens  hun  skærmer 
For  Lyset ;  og  saaledes  nærmer 
Sig  Aaret  det  store  Fald. 


Den  dybe  Vinternat  sit  Nytaarsny 

Har  tændt,  og  grønligt  Frostens  Stjerner  blinke. 

Da  aabnes  Husets  Dør,  og  frygtsom,  sky, 

Paa  Tærsklen  Ternen  staar,  med  Haanden  lagt 

I  uvis  Tøven  om  den  kolde  Klinke. 

De  nøgne  Træers  Grene  skyde  sig 

I  Skyggenet  hen  over  Sneens  Flade, 

Der  lig  en  stivnet  Sluses  frosne  Skum, 

Af  Maanen  vakt,  i  Glansen  lydløst  strømmer. 

Alt  hviler  ellers,  under  Søvnen  strakt. 

Og  Jorden  ligger  stille  dér  og  drømmer 

Om  Løvtag  under  Træets  visne  Blade, 

Om  Sommer  under  Vintrens  Nattevagt. 

Dér  staar  hun  stirrende,  som  om  hun  saa' 
I  Natten  Syner,  hvori  Trøst  der  laa 

For  Sukket,  som  det  fulde  Bryst  bevæger. 

Og  Maanen  smiler.  Se,  da  hopper  frem 

En  Ravn  paa  Sneen,  kulsort  mod  det  hvide. 

Den  stryger  Næbet  over  Vingens  Side 

Og  borer  atter  det  i  Sneen  dybt, 

Som  om  den  vilde  drikke 

En  kølig  Slurk  sig  af  et  iskoldt  Bæger. 

Og  Pigen  taler  til  den : 

Sig  frem,  fortæl,  Du  sorte  Ravn: 

Hvor  er  min  Herre  henne? 

Og  bærer  Du  ikke  omsonst  dit  Navn 

Som  Visdommens  Fugl, 

Som  Gaadernes  Fugl, 

Du  maa  vel  hans  Hjemsted  kende ! 

Og  kender  Du  det,  Du  sorte  Ravn, 

Som  færdes  og  flyver  saa  vide : 

For  Snevand  jeg  giver  Dig  bedre  Gavn ! 

Jeg  skænker  Dig  Vin, 

Jeg  rækker  Dig  Vin, 

Den  dyreste  Du  maatte  lide!  — 

Og  Ravnen  svarede: 

Du  lokker  ej.  Pige,  den  sorte  Ravn 

Med  Vin  fra  din  Madmoders  Kælder; 

Jeg  drikker  ej  Snevand  foruden  Gavn : 

Jeg  tørster  af  Blod, 

Jeg  længes  mod  Blod. 

Skænk  i !  og  et  Svar  det  gælder.  — 

Hun  tog  til  Bæltet,  tog  i  Hast  en  Saks 
Og  skar  i  Armens  Aare  sig.  Og  straks 
Sprang  Blodet  frem,  og  ned  i  Sneen  drypped. 
Da  hopped  frem  den  slugne  Ravn  og  dypped 

Det  brede  Næb  i  Blodet.  Fuglen  drak 
Hver  Draabe.  og  saa  fløj  den  bort,  men  sang 
I  Flugten  dette  Ravnekvad  til  Tak: 

„Ravnen  hugger  aldrig 

Ravnens  Øje  ud"  — 

Saa  præker  de  dumme  Mennesker, 

Som  kro  sig  af  deres  Gud. 

Ravnen  er  en  Røver, 

Sin  Frændes  Bryst  han  kløver 

Og  hugger  hans  Pandehud. 
Krig  er  hans  Løsen,  Strid  er  hans  Bud; 
Hvorfor  pynte  med  fremmede  Fjer  ham  ud? 

Ravnen  er  en  Vismand. 

Den  Piges  Blod  han  fandt 

Sødest,  som  ej  var  en  Jomfrus ; 

Min  Putte,  taler  jeg  sandt? 

Ravnen  er  en  Kriger, 

Galant  mod  smukke  Piger. 

O  ve,  den  Elskovs  Tant!  — 
Østen  for  Sol  og  Vesten  for  Maane 
Dér  bor  han,  hos  hvem  Du  ønsker  at  daane! 


Hun  gik  paa  Stedet  for  den  Gamle  ind 

Og  kasted  ned  sig.  Under  hede  Taarer 

Hun  bad,  besvor;  hun  maatte  did. 

Langt  bort  til  ham !  Den  Magt,  som  Hjertet  saarer 

Med  overmægtig  Længsels  skarpe  Bid, 

I  Sjælen  drev  sin  Tand.  Som  Markens  Kid 

For  Løven  slængt  hun  laa  dér  for  den  Gamle. 

Og  krampestrakt,  med  Sitren  i  hver  Finger, 

I  Bølger  Barmen,  Pigens  Øre  lukt 

Var  for  det  Ord :  „Mit  Barn,  Du  maa  Dig  samle!" 

„Jeg  er  jo  hans!"   hun  raabte,  „Bjørnens  Brud, 
Hans,  Prinsens  Brud ;  ja  mere  nu  end  før, 
Ti  Tusind  Gange  mere  er  jeg  hans. 
Mit  Kød,  min  Sjæl,  hver  Fiber,  hver  en  Sans 
Nu  raaber  om  Barmhjertighed !"  -     Og  atter 
En  Skælven  af  det  skønne  Legem  .  . . 

Her 
Den  Gamle  ved  sin  Favn  den  Unge  fatter: 

„Jeg  kunde  vredes.  Vreden  er  dog  ej 

Det  rette  Ord.  Jeg  ynkes  kunde, 

I  Fald  jeg  ikke  kendte  fuldt  den  Vunde, 

Hvorunder  nu  Du  bløder.  Selv  jeg  sendte 

Den  sorte  Ravn  af  Sted  for  Dig  at  friste. 

Men  ej  jeg  vidste, 

Dit  Saar  var  end  saa  aabent.  Nul  mit  Barn, 

Dit  Saar  vil  læges;  —  lad  blot  Tiden  gaa. 

Hos  mig  Du  lærer  at  forstaa, 

Hvorledes  Tiden,  ordnet  efter  Love, 

Vil  dæmpe  hver  en  Storm.  Bag  trygge  Skove 

Vil  Vandringsmanden  finde  Ro;  hvad  ej 

Han  finder  ude  paa  den  vilde  Vove, 

Hvor  Skær  og  Skibsvrag  tegner  Strømmens  Vej !" 

Men  Pigen  sled  sig  løs:  „Hvem  er  da  Du, 
At  ikke  Du  den  Unges  Hjerte  kender? 
Begrav  det  under  Pligters  tunge  Jord, 
Dæk  det  med  Taalmods  Værn  mod  Stormens  Spor, 
Det  sprænger  alle  Baand,  og  højt  det  brænder 
I  klare  Flammer,  naar  det  tror 
At  fange  mindste  Vink  fra  ham,  fra  ham. 
For  hvem,  ved  hvem,  hos  hvem  det  ene  kender 
Den  Salighed  at  dø 
Som  for  en  Gud  det  hvide  Offerlam! 

Hvem  er  Du,  skønt  din  Klogskab  er  saa  stor. 
At  Du  paa  Fred  og  evig  Hvile  tror 

For  den,  hvis  Ansigt  end  har  ingen  Rynke? 

Jeg  kunde  ynke 
Dig  selv,  Du  Gamle,  hvis  min  Ungdom  ej. 
Taknemlig  for  din  Omhu  paa  dens  Vej, 
En  Skyldner  var  Dig  med  en  Gæld  for  Livet. 
Dog:  kun  Station  paa  Vejen  har  Du  givet! 

Jeg  kan  ej  standse  her,  saa  lidt  som  Du 

Kan  fatte  mig,  det  føler  klart  jeg  nu; 

Thi  hvem  og  hvad  er  Du?  det  halve  kun,  — 

Men  Sjælen  vil  det  hele,  vil  det  alt, 

Naar  den  bær'  Elskov  i  sig,  ung  og  god  og  sund !" . . . 

Her  rejste  sig  den  Gamle.  Høj  og  rank 
Hun  stod  med  Lysnen  i  den  store  Stue. 
Hun  saa'  ej  vredt.  Hen  over  Brynets  Bue 
Drog  fredsæl  Venlighed  og  Ro  og  Klarhed 
Som  trende  Søskende,  der  aldrig  skilles. 
Hun  smiled.  Saadan  smiled  vel  den  Gud, 
Om  hvem  de  skønne  Børnesagn  fortælle, 

At  paa  hans  Bud 

De  stride  Vande  stilles;  — 

Hun  stod  dér,  selv  en  Gud  paa  jordisk  Vis, 
Og  majestætisk  ved  sin  store  Ælde. 
„Du  nævner  Livet!"  tåled  hun.  „Min  Magt 
Og  min  Begrænsning  har  Du  dermed  sagt. 
Jeg  er,  hvad  alt  Du  blev,  ved  her  at  være 

Hos  mig  i  Lære, 
Og  hvad  Du  skulde  blevet  helt  og  fuldt 
Ifald  der  ej  var  Grænser  for  mit  Rige, 
Ifald  der  ej  var  Haab  og  Længsler  til, 
Som  fra  min  trygge  Gaard,  Trækfugle  lig, 
Bort  imod  andre  Verdners  Hjemsted  hige. 

Jeg  ser  det,  med  vort  Samliv  er  det  endt. 
Din  Tak  jeg  tager,  men  jeg  vender  den 

Holger  Drachmann:  Poetiske  Skrifter.    HI  6 

Imod  Dig  selv.  Din  Løn  har  Du  fortjent. 
Se  her,  et  gyldent  Æble.  Løn  for  Taalmod, 
For  huslig  Færdighed  og  huslig  Ynde. 
Du  drager  bort.  Jeg  breder  selv  min  Hynde 
Paa  Bænken,  og  jeg  tænker  da  paa  Dig. 
Dog,  husk,  hvad  Du  er  bleven  til  ved  mig! 
Om  højt  Du  bæres  nu  paa  fjerne  Vover : 

Man  tør  ej  springe  Mellemledet  over. 
Der  er  en  Lov 

For  Sø,  for  Mark,  for  Heden  og  for  Skov ; 
Der  er  en  bunden  Livets  Harmoni, 
Som  Den  maa  prøve  først, 

Der  slukke  vil  i  Evighedens  Kilder, 

Hvor  stærkest  Vældet  bruser,  Læbens  Tørst, 

Og  være  paa  de  store  Baner  fri. 

Der  er  en  Markvej  —  mærk!  -     som  man  maa  gaa, 
Før  man  kan  Øst  for  Sol  og  Vest  for  Maane 
Den  store  Længsels  Maal  for  Livet  naa'I" 

Hun  klapped  spegende  den  Unges  Kind 

Og  vedblev :  „Bort  Du  skal  paa  Vandring  drage. 

Men  mine  Sønner  skulle  Dig  ledsage ; 

Hvis  ikke,  frygter  jeg.  Du  vender  snart 

Og  uden  Held  tilbage. 

Du  har  i  Skole  gaaet  her.  Ifald 

Du  ser  i  Spejlet  Dig,  Du  vil  vel  finde 

Lidt  Forskel  mellem  denne  ferme  Kvinde 

Og  hin,  som  fandtes  ude  paa  min  Hede. 

Om  Tegn  til  Rynke  skal  Du  ikke  lede ; 

De  er  der  alt.  Dog  er  Du  smuk  endda ; 

Men  Kvindens  Skønhed  stammer  ogsaa  fra 

En  Kilde,  som  Du  endnu  ej  har  prøvet. 

Her  har  fra  Skurevisken  Du,  fra  Støvet, 

Ved  møjsomt  Arbejd  svunget  selv  Dig  op. 

Slidt  har  Du  med  din  unge,  sunde  Krop, 

Til  Yppighedens  glatte  Ham 

Er  af  Dig  faldet. 

Men  Du  maa  se  paa  Livet  fra  en  Top ; 

Fra  Højden  maa  Du  Tordenbygen  følge, 

Højt  over  Dunsterne  og  over  Skraldet.  — 

Sin  modne  Skønhed  maa  hver  Kvinde  dyrke 

Ved  vidt  at  strække  Øjets  Rækkekreds: 

Da  kan  hun  følge  Manden  i  hans  Styrke 

Og  tækkes  ham  —  langt  over  de  Halvtreds!"  — 


Og  den  venlige  Gamle  den  Unge  drog 
Ind  til  sit  Hjerte.  Hvor  varmt  det  slog, 
Det  fik  da  Pigen  at  vide. 
Saa  pakked  de  Guldstadsen  varsomt  ind ; 
Den  Gamle  kyssed  den  Unge  paa  Kind : 
„Og  nu  skal  Du  op  at  ride !" 

Hun  kaldte.  Da  lød  der  en  susende  Vind ; 

I  Gaarden  ind 

Sprængte  en  Rytter  og  holdt  der; 

Og  han  sagde  til  Pigen :  „Du  sætter  Dig  op : 

Men  først  i  Pelsværk  fra  Taa  til  Top, 

Thi  vidt  over  Verden  det  koldt  er!"  — 

En  Staalhue  bar  han,  med  Skind  om  Rand, 
Jernklædt  var  han,  den  skæggede  Mand ; 
Et  Pilekogger  paa  Bagen. 
Det  rasled  om  Rytter,  fra  Hest  det  klang ; 
For  Saddelknappen  han  Pigen  svang: 
„Hej!"  raabte  han  saa:  „til  Sagen!" 


Vældig  frem  de  red. 
Som  en  Sky,  der  glider, 

6* 

Stor  og  mørk  og  bred, 
Over  Fjeldets  Sider; 
Dybt  da  Skoven  nejed 
Dér  hvor  Hesten  fo'r, 
Ranke  Træer  svajed 
Efter  Hovens  Spor. 


Bække  brused,  Floder  bølged. 

Trav  i-Trav  gear  Farten  frem, 

Uvejrsskyer  danner  Følget, 

Skyer  har  sit  Spjæld  paa  Klem. 

Gennem  Sprækken  farer  Lynet; 

Rytteren  han  rynker  Brynet, 

Rejser  sig  i  Bøjlen  op : 

Fremad  Ganger,   i  Gallop ! 
Og  af  Sted,  medens  snart  under  Torden  og  Lyn 
Hele  Himlen  i  Kaos  sig  vælter, 
Gaar  det  fremad,  og  bort  i  et  ravende  Syn 
Styrter  Landskabers  brogede  Bælter; 

Men  fra  Rytterens  Arm 

Under  Bulder  og  Larm 

Skuer  Pigen  til  Jorden  og  taler : 

Jeg  betror  uden  Frygt 

Til  din  Kraft  mig,  din  Kløgt, 
Men  — -  lidt  længere  ned  !  .  . . 

Og  de  daler. 


Og  hun  ser  de  store  Stepper 
Mellem  Klipper,  mellem  Skove, 
Hvor  en  Vildheds  Aand  har  lejret 
Sig  og  lagt  sig  til  at  sove. 
Under  Søvnen  lofter  brune. 
Nøgne  Arme  Tæppets  Flig;  — 
Der  staar  Skarer  op  i  Vaaben, 
Ud  paa  l'eden,  frem  til  Krig. 

Høje  Raab  og  Skrig, 
Vildmand  Vildmand  fælder; 
Marken  dækt  af  Lig; 
Ingen  Ynk  der  gælder. 
Den,  som  Sejer  vinder, 
Driver  til  sit  Telt 
Dyr  og  fangne  Kvinder 
Fra  den  faldne  Helt. 

Se  hvor  Skaren  Skarer  avler. 
Børn  omkring  i  Skarnet  kravler, 
Folen  jager  rundt  om  Engen, 
Hvor  i  Spydkast  øves  Drengen. 

Brune  Flokke,  stærke  Mænd, 
Lød  paa  Brystet,  Kniv  ved  Lænd, 
Stolte  Miner,  Blod  i  Øjet, 
Men  i  Teltet,  sammenbøjet, 

Sidder  Trællekvinden. 
Ar  af  Svøbens  Snært  om  Kinden, 
Blikket  flakker  vildt  som  Vinden. 
Hundens  Øje,  Slavens  Røst  — 

Pattebarnets  Ulvetænder 

Bider  i  det  spændte  Bryst. 

Midt  i  mørke  Klippeskove 
Højt  fra  Tørvesøens  Vove 
Hæver  sig  et  Offersted: 
Blodbesmurte,  mønjemalte 
Gudedukkers  Læbe  griner. 
Medens  Præsters  lovbefalte 
Bøddelskare  Fangen  piner. 

Offersteder,  Rettersted : 
Dybt  fra  Søens  Brønd  det  sukker, 
Skoven  sig  om  Rædslen  lukker  — 
Guden  tier  nok  dermed. 

Og  saa  suser  den  frem  som  en  Græshoppesværm, 

Denne  Flok,  ?om  har  Præster  og  Guder, 

Som  har  Trælkvinder  hjemme,  har  Teltdugens  Skærm, 

Har  Heste  og  Vaaben  og  Huder, 

Men  ej  Ro  paa  de  skindbredte  Puder. 

Og  den  tænder  sig  lysende  Baal  paa  sin  Flugt, 

Og  med  mødende  Mænd  faar  den  lettelig  Bugt : 

Der  gaar  knusende  Lyn  fra  dens  Klinge. 
Og  den  raner  sig  Land,  og  den  rydder  sig  Jord, 
Og  den  sætter  sig  fast  og  i  Bygninger  bor 
Og  la'er  Offer  af  Jorden  sig  bringe. 
Men  hvor  ryddet  og  fredet  end  Landet  ser  ud : 
Der  er  altid  et  Sted,  hvor  en  mønjemalt  Gud 

Af  Præsterne  rækkes  sin  Føde ; 
Og  hvor  højt  over  Teltet  end  Bygningen  staar : 
Kvinden  sig  træller  til  Døde;     - 

Der  er  Teltliv  i  Herrernes  Gaard. 


Og  saadan  ride 
De  to  over  Jorden ; 
Fra  Højden  skuer 
Pigen  derned. 
Hun  øjned  det  større, 
Hun  aned  det  mindre,  — 
Saa  spurgte  hun  Rytteren, 
Hvad  han  hed? 


Han  ryster  paa  Hovedet; 

Frem  han  peger, 

Hvor  knejsende  Bjerges 

Blaanende  Rygge 

Sitre  mod  Luften 

I  Zigzagstreger : 

Did  skal  vi  hen !    — 

Hun  spørger  ham  hastig: 
Er  Maalet  dér? 
Skal  dér  jeg  finde 
Min  tabte  Ven? 

Men  Rytteren  svarer: 
En  Kvinde  spørger 
Om  altfor  meget 
Paa  samme  Gang ! 
Bag  hine  Bjerge 
Venter  min  Broder; 
Men  Vejen  til  Maalet 
Er  endnu  lang. 

Hvor  aldrig  jeg  kommer, 
Dér  rækker  min  Broder : 
Hans  Hest  har  Vinger, 
Hans  Aande  varmer, 
Legende  nyder  han 
Alle  Goder: 
Lys  er  hans  Vej ! 
Du  glemmer  mig  snart 
For  den  næste  Rytter ; 
Men  Du  var  modig,  — 
Det  glemmer  jeg  ej ! 


Fra  Bjergenes  Solside  jager  en  Struds 
Ned  ad  den  vældige  Skrænt,  som  i  Varmen 
Gløder  med  Druer  og  rødmer  med  Roser;  -— 
Lyst  ligger  Landet,  en  Have  for  Bjergenes  Fod. 

Og  Strudsen  bærer  paa  Ryggen  en  Yngling; 
Han  trykker  i  Favnen  den  modige  Pige. 

Han  ler,  og  med  straalende  Blikke  han  peger 
Ud  over  Haven :  for  Skønhed  et  duftende  Rige. 

Hun  løsner  hans  Arm,  og  han  smiler  og  siger: 

Min  Broder  fra  Øst  har  nok  jaget  Dig  Kulde 

Dybt  i  din  Barm,  at  ikke  Du  taaler 

Varmen,  som  vifter  med  Glød  fra  det  brændende  Syd? 

Hun  svarer  stilfærdig  den  blussende  Yngling: 
Jeg  taaler  vel  Varmen,  som  ikke  Du  kender; 
Men  alt,  hvad  jeg  ejer,  en  anden  tilhører. 
Tal!  tør  jeg  lægge  det  trygt  i  Rytterens  Hænder?  — 

Han  rødmer  og  nikker.  Hun  stirrer  mod  Jorden: 
Byer  af  Marmor  og  mørkgrønne  Lunde, 
Templer  paa  Højene.  Sange  fra  Dalen 
Stige  mod  Templet  og  mætte  den  lyttende  Luft. 

Hvidklædte  Mennesker  mylre  mod  Templet; 
Hjerter  i  Offer  og  Blomster  i  Gave 
Bringes  Gudinden,  som  nøgen  og  herlig 
Knejser,  et  blændende  Marmor  i  Marmorets  Have. 

Solen  forsvinder.  Med  Fakler  bli'r  Natten 
Lysnet;  da  skingrer  i  Hymnernes  Jubel 
Skærende  Lyd,  og  bag  Marmorgudinden 
Skyder  et  Kryb,  en  hvislende  Slange,  sig  frem. 

Marmoret  styrter,  og  Morgenen  kommer. 

Se,  paa  det  nedbrudte  Fodstykkes  Rester 

Troner  en  Kvinde ;  Jomfru  med  Moderens 

Blik,  som  paa  Drengen  i  Favnen  hun  straalende  fæster. 

Jubel  og  Hymner.  De  stime  med  Virak, 
Vokslys  og  Blomster,  at  hædre  de  tvende. 
Alle  saa  synge  de  Bønner  til  Drengen: 
Men  de  har  Øjnene  vendt  mod  den  dejlige  Mø.  -- 


i 

Og  Ynglingen  nikker  og  nynner:  O  Skønhed!  — 
Men  Pigen  hun  øjner,  da  Strudsen  forstærker 
Farten,  et  Syn,  som  i  Hjertet  hun  gemmer: 
Bagved  Gudinden  staar  Bødler  og  sortklædte  Klerker. 


Hun  synes,  at  Rytteren, 
Ør  af  den  sødlige 
Duft  fra  Jorden, 
Mattes  i  Blikket;  — 
Flugten  bli'r  lav. 
Hun  ser  ham  i  Øjet : 
Du  kender  ej  Maalet, 
Ej  under  Roser 
Skal  graves  min  Grav ! 

Østen  for  Sol  og 
Vesten  for  Maane 
Huser  min  Herre ; 
Did  søger  min  Flugt. 
Kald  paa  din  Broder, 
Førend  min  Aande 
Kvæles  af  Røgelsers 
Kvalmende  Lugt!  — 

Med  blytunge  Blikke 
Han  svarer:  Du  Smukke! 
Gerne  jeg  førte  Dig 
Ned  i  mit  Rige, 
Kaldte  mig  din. 
Dog,  jeg  maa  lyde. 
Fluks  imod  Vest  da ! 
Ak,  hvilken  Fest,  ja. 
Hvis  Du  var  min.  — - 


90       ØSTEN  FOR  SOL  OG  VESTEN  FOR  MAANE 

Hør  det  buldrer,  hør  det  hviner : 
Dampen  sig  af  Røret  piner, 
Skriger  som  en  løsladt:  fri!  — 
Men  der  er  en  Jammertone 
I  den  Frihedsmelodi. 
Evig  Hasten,  evig  Jagen, 
Raslen,  Susen,  Drønen,  Bragen, 
Skumpien,  Støden,  blot  af  Sted! 

Penge,  Penge !  det  er  Sagen ; 
Den,  som  ingen  har,  han  bliver 
Bagud,  kommer  ikke  med. 

Ad  de  blankpolérte  Skinner 
Fremad !  Alt  det  fjerne  svinder 
Og  det  nære  bli'r  til  Røg; 
Hjernen  ør  af  al  den  Støj. 

Over  Floder,  gennem  Bjerge, 
Højt  til  Vejrs  og  under  Jord, 
Hvor  en  Bande  sorte  Dværge 
Trak  den  blanke  Skinnes  Spor, 
Ingen  hviler,  ingen  nyder,  — 
Fartens  Dæmon  vil  Tribut; 
Fra  dens  Kæmpelunger  lyder: 
Myre,  pas  paa  hver  Minut! 

Piben  skingrer.  Buldret  standser; 
Myrer  kravle  ud  og  ind. 
Og  af  Sted  paa  Flugten  danser 
Atter  Vestens  Hvirvelvind. 
Pigen  føres  med  paa  Flugten, 
Træt  i  Tanken,  bleg  om  Kind ; 
For  det  ny  hun  mangler  ikke 
Øjet  - —  men  det  glade  Sind. 

Denne  Række  tunge  Vogne, 
Forspændt  med  en  Hest  af  Staal, 

Vil  den  kunne  føre  hende 
Til  den  store  Rejses  Maal? 
Og  hun  spørger  rundt  omkring 
Dem,  som  føres  med  i  Toget ; 
Men  de  le  og  svare  noget, 
Som  hun  ikke  ret  forstaar. 

Dette  Grinebidersprog, 
Denne  slappe  Maskemine, 
Nu  og  da  et:  Død  og  Pine, 
Jeg  skal  af  og  tjene  Mønt!  — 
Hun  kan  ikke  blive  klog 
Af  de  Godtfolks  løse  Tale : 
Om  de  aarevis  var  gale, 
Eller  nu  først  er  begyndt. 

En  har  Bibler  i  sin  Lomme 
Og  Notérbog  paa  sit  Bryst; 
Regnestykker,  isprængt  fromme 
Udbrud  af  en  tykmæl't  Røst. 
Han  noterer  Kul  og  Kaffe, 
Silketøjer  og  Tobak, 
Samt  Avancen,  de  kan  skaffe. 
Mens  han  sukker  Ve  og  Ak ! 

Men  de  fleste  le  ad  alting 
Med  et  stille,  fedtet  Smil, 
Mens  de  bruge  Næstens  Skulder 
Til  at  tage  sig  et  Hvil ; 
Og  til  Hvilen  kan  de  trænge, 
Disse  trætte  Maskemænd, 
Som  skal  tjene  mange  Penge, 
Som  skal  fare  saadan  hen. 

Der  er  et,  som  alle  raabe. 
„Solidarisk"   er  det  Ord ; 

Det  gi'er  Klang  i  hele  Toget, 
Genlyd  ad  det  slidte  Spor. 
Solidarisk!  Du  kan  flytte 
Skuldren  din  til  Ryggen  min, 
Naar  Du  vil  til  Gengæld  støtte 
Pungen  min  med  Hjernen  din !  — 

Der  er  Kvinder  med  i  Toget; 

Pyntet  klædt  er  Lav  og  Høj : 

Manden  maa  dog  ofre  noget 

Paa  sit  bedste  Legetøj. 

Og  de  pludre,  le  og  snakke ;  — 

Det  er  Stadsen,  som  man  syr 

—  Ordensstads  —  til  Mandens  Frakke ; 

Den  er  net,  men  ofte  dyr. 

Er  de  unge,  kvikke,  smukke, 
Saa  er  Sagen  ligefrem : 
De  bli'r  Mandens  Pyntedukke, 
Manden  den,  som  klæder  dem. 
Ej  de  nævnes  dog  Slavinde : 
Der  er  Lov  og  Ret  i  Land ; 
De  er  Mandens  Tjenerinde,  — 
Undertiden  Husets  Mand. 

Hedder  det,  at  dele  Mandens 
Arbejdsgerning:  mange  Tak! 
Være  Hjertets  og  Forstandens 
Halvdel :  det  er  følsom  Snak ! 
Er  de  gamle,  venneløse  — 
Nu !  der  er  en  Gerning  skøn : 
Drage  Poge  op  og  Tøse 
Imod  Kost  og  Ugeløn  .  .  . 

Saadan  stønner  Toget  fort, 
Saadan  larmer  det  og  buldrer; 

Mænd  med  Faner  staar  og  skuldrer, 
Byer  stige,  Skove  vige, 
Til  i  Farten  alt  bli'r  lige, 
Til  i  Røg  det  svinder  bort. 
Ør  og  træt  den  kække  Pige 
Holder  mod  sin  Svimmel  Stand, 
Til  hun  intet  Holdepunkt, 
Ingen  Hvile  for  sin  Tanke, 
For  sin  Længsel  finde  kan. 

Og  hun  spørger  Togets  Hest, 
Som  bestandig  fly'r  mod  Vest: 
Ligger  Maalet  ad  din  Bane? 
Peger  Manden  med  sin  Fane 
Didhen,  hvor  jeg  længes  til?  — 
Men  den  løbske  Hest  slaar  Ild 
Med  sin  Hov  mod  Skinnens  Spor, 
Og  den  pruster:  Véd  jeg,  hvor 
Folk  vil  hen,  som  gaar  med  mig? 
Et  kan  jeg  kun  raade  Dig : 
Vig  min  Bane,  søg  min  Bro'r; 
Se,  han  suser  frem  fra  Nord ! 


Og  hun  steg, 
Baaret  af  Nordvindens  vældige  Vinger. 
Op  gennem  Luften  hun  svæved,  til  Jorden 
Laa  som  et  udbredt  Tapet  kun,  hvorpaa  den 
Dristigste  Spøg  af  en  Kunstner  har  udgydt 
Planløse  Billeders  Mønster  i  vekslende  Spil. 

Støjen  dernede  fra  døved  ej  Øret 
Længer.  Den  blev  under  Toner  begravet, 
Toner  af  stigende  Magt,  af  en  evig 
Strømmende  Højhed  og  Vælde. 

Det  bar  over  Havet. 

Op  fra  det  svulmende  Dyb,  som  hver  larmende  Jorddel 

Knyttet  til  Jorddel,  men  kun  med  en  Bro  for  den  Kække, 

Op  fra  de  frejdige  Bølger,  som  aldrig  lod  lægge 

Aag  sig  paa  Nakken,  end  ikke  for  Spøg  blot  engang. 

Op  fra  den  bølgende,  liljebedækkede  Vang 

Steg  imod  Luften  til  Pigen  en  svulmende  Sang: 


Bølgerne. 

Naar  Lande  mod  Lande  raser  i  Kamp. 
Naar  Jorden  blir  hyllet  i  mørknende  Damp, 
For  Livet  et  Dødningelagen : 

Da  lysner  det  op 

Over  Bølgernes  Top; 
Vi  gemmer  herude  paa  Glimtet,  som  varsler 
Det  kommende  Liv  gennem  Dagen. 

Naar  Skrig  efter  Rov,  naar  Fyrsters  Begær, 
Om  end  kun  en  Røst  fra  ravende  Troner, 
Brøles  fra  Svælget  af  tusind  Kanoner, 
Og  Folkenes  Øre  blir  døvet; 
Naar  Vanvid  er  Hersker  for  Støvet :  — 
Da  stemmer  vi  op  vor  ældgamle  Sang ; 
„Frihed!"   den  hedder;  dens  hamrende  Klang 
Slog  som  et  Sværd  gennem  Slægternes  Gang, 
Og  Verden  blev  varm  ved  dens  Toner,  — 
Den  hverver  sig  Menneskehjerter 
Til  Fremtidens  evige  Hær. 

Hjerternes  Hær  under  Frihedens  Fane ! 
Op !  vi  skal  varsle  din  gryende  Bane : 
Frem  imod  Afguder,  malet  paa  Dug, 
Hugget  i  Marmor,  tilbedt  i  Smug, 

Udraabt  paa  Gader  og  Stræder,  — 
Skilte,  som  skræmmed  de  Gode, 
Naar  Skalke  de  tjente  til  Hæder. 
Frihed  for  Manden,  som  styrer  sin  Vej 
Støt  imod  Skraalernes  hæse  Staahej ; 
Frihed  for  Kvinden,  som  sælger  sig  ej, 
Som  jævnbyrdig  sætter  sin  Ære 
I  Manden  en  Hjælper  at  være. 
Frihed  for  begge  i  Aand,  ej  i  Ord, 
Frihed,  som  Brug  af  de  levende  Kræfter, 
Ikke  den  Dug,  som  paa  Stangen  man  hæfter; 
Frihed  for  hver,  som  i  Stillestandstid 
Paa  det  evige  Bølgeslag  tror. 


Bølger  vi  ere,  vi  skylle  fra  Nord. 
Sundest  og  renest  er  Luften  deroppe. 
Kølig  og  stærk.  Over  Bølgernes  Toppe 

Svæver  en  Aand. 
Lagde  den  Vældige  Verden  i  Baand 
Forhen,  og  var  som  et  Lyn  han  at  skue : 
Nu  staar  der  Fred  over  Brynenes  Bue ; 
Fri  er  hans  Fart  over  Vandene  hen: 
Frihed  han  vil  for  Landenes  Mænd. 
Stormed  han  forhen  med  Hui  og  med  Hast 
Nu  er  hans  Vingeslag  roligt  og  fast ; 
Tid  vil  han  bruge  for  Maalet  at  naa',  — 
Vi  rullende  Bølger  vil  ligesaa. 


Bølger  vi  ere ;  vi  følge  hans  Flugt, 
Ydmyge,  anende  kun  hvor  han  styrer ; 
Sange  vi  synge  til  samstemte  Lyrer : 
Lystrer  en  enkelt  ej  Taktslagets  Tugt, 
Da  mørknes  den  Styrendes  Øje. 
Men  naar  vi  følge  hans  Vingeslag  nøje, 
Da  bliver  Blikket  som  Nordstjernens  Blink. 

Bølger  vi  ere,  vi  følge  hans  Vink 
Bort  imod  Maalet,  det  ubekendte, 
Varslende  Verden  om  Frihed 
Naar  Verden  har  Tid  til  at  vente! 


Hun  hælded  sig  op  til  Nordvindens  Bryst: 
„Skal  jeg  fare  med  Dig  saa  vide?"  — 
Han  svared :  „Saa  vide  kommer  Du  ej, 
Jeg  sætter  Dig  af  paa  den  halve  Vej!" 
Hun  spurgte:  „Ligger  da  Maalet  dér? 
Skal  dér  jeg  møde  min  tabte  Ven?"  — 
Nordvinden  smilede  til  hende  hen : 
„Du  er  en  standhaftig  Pige ! 
Lyt!  jeg  skal  give  Dig  Rejse-Besked, 
Sige  Dig,  hvad  om  din  Ven  jeg  véd ; 
Men  om  Du  har  Maalet  med  Maalet  naaet. 
Det  kender  jeg  ikke  saa  lige. 
Mange  det  er  her  i  Livet  gaaet, 
At  Skibbrud  i  Havnen  de  led  . .  . !" 
„Fortæl  blot!"  sagde  den  kække  Pige, 
„Fortæl  Du  mig  blot,  hvad  Du  véd !" 


OTTENDE  SANG 

Der  ligger  et  Land  saa  fjernt  fra  hvert  andet, 

Saa  ganske  for  sig; 

Det  ligger  —  Gud  véd  hvor  langt  over  Vandet, 

Det  ligner  ej  noget,  som  forhen  Du  saa'. 

Og  dér  synes  Tiden  at  være 

Gaaet  med  Uhret  i  Staa. 

Dog  lever  der  Godtfolk,  og  Godtfolk  der  dør; 

Boliger  findes  der ;  Mad  og  Drikke, 

Træer  og  Marker  og  Faar  og  Kør  — 

Men  spørger  Du  mig:  Hvad  hedder  da  Landet? 

Jeg  svarer :  Jeg  véd  det  skam  ikke ! 


Navnet!  Ja  hvad  gør  Navnet  til  Sagen? 

Natten  er  Nat,  og  Dagen  er  Dagen, 

Bækkene  løbe  til  Søen  ned, 

Skyggen  er  kølig,  og  Solen  er  hed ; 

Man  lever  i  Landet  som  andre  Steder, 

Maaske  med  den  Forskel  i  Folkenes  Sæder, 

At  medens  man  andetsteds  snakker  for  to, 

Saa  tager  man  dér  i  Landet 

Alt  med  den  yderste  Ro. 

For  alt,  hvad  der  ægger,  og  alt,  hvad  der  driller, 

Og  alt,  hvad  der  banker  paa  Døren  og  stiller 

Det  Spørgsmaal :  om  nogen  er  hjemme? 

Man  vogter  sig  som  for  den  Slemme. 

Tys !  ingen  Mindelsers  Stemme  ! 

Det  gælder  for  alt  sig  at  skaane  . . . 


Og  Landet  det  ligger  Østen  for  Sol 
Og  Vesten  for  Maane. 


Paa  Stranden,  som  skinner  med  Grus  og  med  Sand 

Og  lader  for  Faarenes  nøjsomme  Tand 

Græsset  i  Smaaduske  vokse. 

Dér  ser  man  to  Faar  og  en  Okse. 

Bag  Dyrene  øjnes  en  Vogterdreng; 

Den  Hyrde  har  redt  sig  i  Sandet  en  Seng ; 

Dér  ligger  han  nu  og  tænker. 

Mens  Bølgen  paa  Strandbredden  stænker. 

Holger  Drachmann:  Poetiske  Skrifter.    HI  7 

Han  tænker:      -  paa  hvad?  ja  Vorherre  maa  vide 

Paa  hvad ;  thi  han  røber  det  ikke ; 

Døsige  ere  hans  Blikke, 

Lukt  er  hans  trevne  Mund. 

Dog  det  er  just  Landets  fornemste  Skikke : 

Det  viser  den  dybere  Grund. 

Langs  Stranden  vandrer  en  Kvinde 

Med  Bylt  under  Armen  og  spejdende  Øje; 

Hun  standser  ved  Hyrden  og  peger 

Ind  mod  de  grønnende  Høje. 

Bag  Højene  rager  et  Slot  med  sin  Gavl ; 

Solen  skinner  paa  Tagets  Tavl ; 

Hun  spørger:  „Min  Ven,  hvem  bor  dér?"  — 

Han  ligger  i  Sandet  og  glor  dér. 


Omsider  strækker  han  sindig  sin  Krop: 

„Hvorledes?  Du  skulde  ej  kende, 

- — -  Her  rejser  han  sig  over  Ende  — 

Hvem  der  paa  Slottet  bor? 

Ih  nu !  der  bor, 

Med  samt  hendes  MoV, 

Prinsessen,  som  er  saa  uhyre  klog, 

Som  kan  alle  mulige  døde 

Og  næsten  tre  levende  Sprog. 

Der  er  ej  i  Slottet  den  mindste  Krog, 

Uden  der  findes  en  opslaaet  Bog, 

Og  alle  kan  hun  dem  læse  . . ." 


„Ej!"   siger  den  fremmede  Kvinde, 
„Saa  véd  jeg  Besked  om  hende, 
Saa  er  hun  Prinsessen  med  Strømper  blaa 
Og  med  Glar  for  sin  lange  Næse! 

Saa  huser  hun  hos  sig  i  Slottet  en  Prins; 

Hun  vogter  ved  Dag  og  ved  Nat  ham, 

Og  Blades  og  Bøgers  skimlede  Retter 

Paa  Bordet  saa  haver  hun  sat  ham ; 

Saa  tror  han,  at  Verden  er  lakket  mod  Slut, 

At  alle  sig  haver  imod  ham  forbrudt; 

Saa  synker  mod  Bordet  hans  Hage;  — 

Men  hun,  som  har  spundet  i  Nettet  ham  ind 

Og  dryppet  ham  Gift  i  hans  syge  Sind, 

Hun  vil  om  trende  Dage 

Til  Mand  den  Drømmende  tage! 

Dog,  Hyrde,  som  ligger  og  strækker  Dig  dér, 
Jeg  siger  Dig :  Kampen  er  Kampen  værd ; 
Livet  raader  med  evigt  Pust, 
Havet  er  stedse  med  Bølger  krust; 
Slumrer  end  Fladen  stille, 
I  Dybet  dog  Strømmene  spille. 
Naar  Kærlighed  kommer  og  banker  paa, 
Da  er  der  ej  Sag  for  de  Strømper  blaa, 
Da  gælder  kun  Hjertets  forsonende  Sprog; 

Hvem  er  da  klog? 

Det  skal  vi  se : 
Du  Hyrde,  jeg  kunde  for  lutter  Lykke 

Ad  Dig  og  Prinsessen  le!"  — 

Og  Hyrden  stirrer:  „Naa,  det  maa  jeg  sige.  . ." 
Der  vandrer  med  Bylten  den  smilende  Pige ; 
Fra  Stranden  ad  Højen  mod  Slottet  hun  gaar. 
Men  Hyrden  gaber  og  strækker 
Sig  ned  bag  de  græssende  Faar. 


Blæk  paa  Fingren,  Støv  i  Haaret, 
Næsen  langt  for  Munden  baaret, 

Flad  for  Brystet,  ranglet,  tør, 

Paa  Altanen  staar  Prinsessen 

I   den   aabne  Vindvesdør : 

Hvem   er  denne   Kvinde   hist? 

Hvad  vi!  Tøjter  her  for  Porten? 

Hvilken  Frækhed,  hvilken  Plage! 

Har  jeg  ikke  ti,  ja  fjorten 

Gange  sagt  .  . .  Hejda  ! .  . .  Hvad  nu?  — 

Svarer   hun?...  Hun    siger:    Du!... 

Har  man  nogentid  kendt  Mage? 


Hun  vil  tage  Tjenest'.  Aa! 
Nej,  jeg  kender  disse  Streger. 
Men  hvad  er  der  nu?  Hun  peger 
Paa  en  Bylt.  En  gylden  Hakke ! 
(Her  Prinsessen  spidser  Mund). 
Et  arkæologisk  Fund?  — 
Hør,  kom  op,  jeg  vil  dog  snakke 

Lidt  med  Dig ! 

Hun  kommer  op. 
Og  Prinsessens  visne  Krop 
Skælver;  hendes  Haand  befamler 
Hakken.  Hun  er  ivrig  Samler, 
Kan  ej  dy  sig : 
„Vil  Du  fly  mig 

Den  for  —  tag  kun  Munden  fuld ! 
Jeg  maa  ha'  den;  den  er  ægte, 
Drevet  Arbejd',  lødigt  Guld; 
Jeg  vil  ej  Værdien  nægte !"  — 


„Ej  for  Sølv  og  ej  for  Guld 
Sælger  jeg  min  dyre  Skat; 
Den  er  ikke  noget  „Fund" , 
Al  den  Stund 
Jeg  har  trællet  for  den  længe. 

Tjent  mig  til  den  har  jeg.  Penge 
Vejer  ikke  op  min  Skat. 
Den  betales  med  en  Nat 
Hos  din  Prins.  Ja  stir  kun  paa  mig, 
Men  forstaa  mig: 
Denne  Pris,  hvad  eller  ingen ; 
Ærlig  Handel,  det  er  Tingen!" 


„Nej,  nu  har  jeg  aldrig  . .  . !  Skammer 
Du  Dig  ikke?  Hvilken  Kækhed 
Uden  Mage,  hvilken  Frækhed 
Uden  Maal  og  uden  Grænse  . . . : 
Ej  Blufærdigheden  ænse  .  .  . ! 
Saadan  ganske  mirnix,  dirnix 
Sove  i  min  Brudgoms  Kammer!"  — 


„Frækhed  —  Skam !  Du  dømmer  ej ! 

Ej  for  Sølv  og  ej  for  Guld 

Sælger  jeg  min  dyre  Skat. 

Den  betales  med  en  Nat 

Hos  din  Prins.  Ja  eller  Nej?" 


Her  Prinsessens  Øjne  misser 
Med  en  from  og  fornem  Mine : 
„Godt !  Jeg  véd,  at  Du  og  dine 
Skal  ham  ej  i  Garnet  faa. 
Der  skal  Engle  hos  ham  vaage, 
Skærme  for  hans  Øjenlaage. 
Videnskaben  fordrer  Offer, 
Offer  har  jeg  bragt  den  før: 
Giv  mig  Hakken !  Men  i  Morgen 
Jages  Du  med  Skam  paa  Dør!"  — 

Natten  er  kommen.  I  Drømme  han  sidder, 
Bøjet  over  Bordet,  som  for  Bøgernes  Vægt 
Stønner.  Selv  sukker  han,  Prinsen,  som  gransked 
Haabløs  efter  Haab  hos  den  henfarne  Slægt. 

Støvet  ligger  tykt  over  Bøgernes  Blade, 
Haanden  ligger  træt  paa  de  prentede  Ark ; 
Pløjet  har  han  Skrifternes  Jord  uden  Hvile : 
Brak  ligger  Bordet  som  en  usaaet  Mark. 

Lyset  har  krummet  sin  Tande  og  synes 
Læse  ham  en  Tekst;  —  han  er  døv,  han  er  blind: 
Lærdom  uden  Hjerte  er  Jord  uden  Varme, 
Verden  er  en  Ørk  uden  Solkuplens  Skin ! 

Luk  Dig  fra  Lyset,  men  sluk  saa  din  Lampe ; 
Livstræt  er  Fyrsten  kun  Tiggernes  Drot. 
Intet  er  Liv,  hvad  i  Liv  ikke  fejled, 
Skøgen  har  sit  Solskin,  men  Du  kun  dit  Slot!  ■ — 

Intet  han  øjner  og  intet  han  ænser; 
Haanden,   som  i  Søvne,   han  udstrækker   kun. 
Og  af  et  Bæger  han  nipper,  naar  lønligt 
Mindet  vækker  Liv  om  den  fastklemte  Mund. 

Ind  træder  Pigen.  Mod  Bordet  hun  iler, 
Synker  dér  paa  Knæ  ved  den  Drømmendes  Skød ; 
Øjet  er  stort,  men  af  Taarer  det  mindskes; 
Ak,  er  dette  Gensyn  i  Liv  eller  Død?  — 

Haanden  hun  griber;  hun  føler  dens  Tryk  ej; 
'  Blikket  er  glansløst  og  Panden  er  bleg; 
Navne  hun  ham  giver,  de  kæreste,  bedste ; 
Munden  er  en  eneste  haardtdraget  Streg. 

„Granske,"  han  mumler,  „ja,  ud  maa  jeg  granske. 
Kølig,  hvad  der  aldrig  var  Ildsluer  værd ; 
Tvivlen!  dit  Panser  skal  passe  mig  ganske, 
Troen  var  et  farligt,  et  tveægget  Sværd." 

„Ræk  mig.  Prinsesse,  det  iskolde  Bæger, 

Bland  mig  stærke  Draaber-,  gør  Drikken  kun  streng. 

Vin  for  hver  Taabe !  Malurt  mig  kvæger. 

Tag  mig  saa!  jeg  passer  vel  snart  for  din  Seng."  — 

Pigen  hun  skælver,  og  Haanden  hun  knuger; 
Ak,  hun  kunde  haft  den  saa  tryg  i  Behold ! 
Følesløs  synker  den,  vædet  af  Taarer; 
Taarerne  er  hede,  men  Haanden  er  kold. 

Morgenen  er  der.  Prinsesen  hun  kommer ; 
Haanen  ler  i  Øjet  og  Stemmen,  men  før 
Ordet  er  udtalt,  stolt  over  Gulvet 
Pigen  skrider  gennem  den  vidtaabne  Dør. 


Det  er  den  tredje  Nat.  I  Kamret  staar 
Hos  Prinsen  Pigen.  Hun  har  givet  bort 
Sit  Segl,  sit  Æble,  alt  hvad  hos  den  Gamle 
Som  Løn  hun  fik,  for  her  at  kunne  friste 
Det  sidste  Tærningkast.  Det  er  det  sidste. 

Hun  véd  det,  véd,  at  hun  maa  Prinsen  miste, 

Hvis  ej  i  Nat  hun  bryde  kan  den  Dvale, 

Som  byder  over  ham.  Hun  har  ej  mer 

At  skænke  bort.  I  Gaar,  i  Nat 

Hun  bad,  besvor .  .  .  hun  kan  ej  bringe  ham 

I  vaagen  Tilstand.  Kun  i  Søvne  kan, 

Og  evig  om  den  samme  Sag,  han  tale. 

„Prinsessen"  —  mumler  han  —  „Prinsessen  er 
Ej  smuk,  ej  ung,  hun  daarer  ikke  Øjet; 
Men  hun  er  klog  paa  Livets  store  Skrift, 
Hun  leder  Manden  hen  imod  Bedrift," 
—  Her  falder  slap  hans  Haand  hen  over  Bordet  - 
„Hun  lægger  paa  hans  Tunge  Klarhedsordet," 
- —  Her  mumler  han  en  Hoben  vildsomt  Tøj — . 
„Den  anden  var  saa  smuk;  men  Skønhed  løj, 
Da  Styrken  tro 'de  den.  Ve  mig,  jeg  brænder!" 

Mod  Bægret  rækker  han  med  begge  Hænder; 
Da  griber  Pigen  om  den  bedske  Drik 
Og  slaar  den  væk ;  —  i  samme  Øjeblik 
Opklares  Prinsens  taageslørte  Blikke ; 
Han  ser  paa  hende,  men  endnu 
Han  kender  hende  ikke. 

Paa  Lænestolens  Arm  hun  sætter  sig, 

Hans  Hænder  tager  hun  og  ser  ham  ind 

I  Øjet  med  saa  ømt  og  dybt  et  Blik, 

Som  prøvet  Kærlighed  alene  ejer: 

„Hvad  har  man  gjort  Dig  dog?  Den  stygge  Drik 

Har  jo  formørket  disse  klare  Øjne. 

Tal;  kender  Du  mig?  Blot  et  Ord  til  Svar!.  . ." 

Han  mumler  og  til  Panden  op  sig  ta'er; 

Han  ryster  paa  sit  Hoved ;  intet  Svar. 

Da  river  hun,  i  Hjertets  bitre  Nød, 

For  Brystet  Kjolen,  Linned,  alt  til  Side, 

Og  trykker  mod  sin  Barm,  den  marmorhvide, 

Hans  Hoved.  „Føl  da!"   raaber  hun,  „det  Hjerte, 

Som  længe  nok  har  Straffen  maattet  lide; 

Føl,  hvor  det  banker  trofast  for  en  Død, 

Som  det  til  Live  kalde  vil,  saa  sandt 

Som  det  i  Livet  selv  for  Kærligheden 

Tilbage  sig  igennem  Prøver  vandt!"  — 

Det  var  et  Sprog;  han  kendte  det  og  lød 

Dets  Stemme.  Og  dér  sad  hun  paa  hans  Skød. 

Han  saa'  paa  hendes  Ansigt,  og  han  smiled. 

„Jeg  tæller  dine  Rynker,"   sagde  han. 

Hun  lo  og  gemte  sig :  „Du  slemme  Mand !" 

Han  følte  hendes  Haand :  „Du  lille  Stakkel, 

Du  har  nok  brugt  Dig!"  Og  hun  lo :  „Ja  bedre 

Jeg  har  vel  brugt  min  Tid  end  Du!"   — 

Og  dermed  saa'  hun  hen  til  Bordet. 

Han  fulgte  hendes  Øjne  ej,  men  holdt 

1  Armens  Længde  hende  fra  sig: 

„Hvor  Duersmuk,"  han  hvisked,  „smuksom  Skoven, 

Naar  Høstens  første  Dag  med  Kunstnerhaand 

Har  den  berørt!  Hvor  Du  er  skøn  som  Voven, 

Der  fra  en  Foraarsbæk  er  mundet  ud 

I  Havet,  og  nu  føler  sig  som  Hav !" 

Han  favned  hende  heftigt,  og  de  tav 

En  Stund.  „Nuvel!"  og  her  sin  Haand  hun  lagde 

For  Munden  ham :  „Du  maa  ej  sige  det. 

Men  . . .  finder  Du  mig  . .  .  kan  Du  virkelig 

Mig  elske,  som  Du  nu  mig  for  Dig  ser?"  — - 


Han  rejste  sig,  gik  til  Alkoven  hen 

Og  slog  de  svære  Forhæng  vidt  til  Side: 

„Min  Hustru!"   sagde  han.  „Med  dette  Ord 

Jeg  svarer  Dig  paa  alt,  hvad  Du  vil  vide. 

Hvad  Du  har  maattet  gennemgaa  og  lide, 

Jeg  tør  ej  tænke  mig.  Tilgiv  mig  her, 

At  jeg  foT  hastig  den  Gang  var,  at  ej 

Jeg  agted  paa,  hvorledes  Barnet 

Endnu  med  Kvinden  hos  Dig  brødes. 

At  overbærende  jeg  ikke  drog 

Dig  til  mig,  men  med  Vrede  jog 

Dig  bort.  Du  fejled,  o  men  jeg  betog 

Mig  Retten  til  at  være  den,  som  dømmer. 

Her  har  jeg  siddet  som  en  skranten  Drømmer 


106     ØSTEN  FOR  SOL  OG  VESTEN  FOR  MAANE 

I  Garnet  hos...  Nok,  nok  derom! 

Godt,  at  Du  har  holdt  ud ;  godt  at  Du  kom !  — 

I  moden  Kærlighed  vi  to  nu  mødes. 

Ved  Lejet  bøjer  Knæ  jeg  her  for  Dig : 

Jeg  har  den  Svage  været.  Du  den  Stærke ; 

Sæt  nu  paa  Mødet  Kvindens  bedste  Mærke, 

Tilgivelse.  Jeg  beder:  tilgiv  migr 


Hun  iled  til  ham:  „Nej,  og  atter  nej! 

Et  er  vi  nu.  Det  var  vi  aldrig  blevet. 

Om  ej  i  Skæbnens  Bog  min  Vej  blev  skrevet, 

Som  den  er  gaaet,  og  om  ej  din  Haand 

Det  var,  som  bød  mig  drage  den  alene. 

Lad  Kvinden  tale  længe  nok  om  Hjertet 

Fra  Ungdom  af  alt  færdigt  til  at  elske, 

Om  Følelsernes  Kilde, 

Der  leder  sikkert  ind  i  Mandens  Strøm, 

Blot  ved  at  risle  roligt  hen 

Imellem  Blomster,  under  Grene:  — - 

Hun  bliver  ham  en  Elskerinde  øm 

—  Maaske  —  men  aldrig  Viv  ham  eller  Ven, 

Før  borte  fra  ham  hun  har  Livet  levet 

Og  følt  dets  Tugt  og  tjent  dets  Sold 

Og  kan  dets  Renter  give  ham  igen. 

En  Blomst,  en  Due,  disse  skønne  Ting, 

Hvorom  der  fables,  mens  der  byttes  Ring,  — 

O  ja,  det  klinger  smukt;  men  Kvinden  er 

Ej  Blomst,  ej  Due:  Menneske  hun  er. 

Tag  mig  som  saadan!  Elsk  mig,  styrk  mig,  led  mij 

Som  den,  jeg  er,  og  den.  Du  er;  men  bed  mig 

Ej  om  Tilgivelse.  Alt  har  jeg  glemt: 

Et  —  at  jeg  elsker  Dig  —  kun  véd  jegl" 

Morgenen  kommer.  Prinsessen  hun  banker 

Paa  Døren.  Ja  lad  hende  banke ! 

Døren  er  stængt  med  forsvarlig  Slaa ; 

Hun  faar  vel  igen  til  sin  Moder  gaa,  — 

Nu  vil  der  en  Prædiken  vanke! 

Og  Prinsen  han  ler.  „Min  Hustru  staa  op! 

Solen  er  højt  over  Bakkernes  Top, 

Prinsessen  er  alt  oven  Senge. 

Nu  ville  vi  klæde  os  sirligt  paa;  — 

Lad  hende  kun  vente  saa  længe!  ..." 


Solen  skinner  i  Kammeret  ind. 

De  ere  saa  glade,  saa  ungdomskaade. 

„Hør  sig  mig,  Du  Bjørn  —  om  Forladelse  Prins  — 

Hvor  gaar  det  vel  nu  med  den  mørke  Gaade? 

Du  skulde  jo  været  ved  Morgenens  Skin 

En  Bjørn  og  løbet  i  Skoven  ind  .  . .?" 


„Buh !"   siger  Prinsen.  Hun  skriger  og  ler.  — 

„Nej,  Bjørnen  ham  ser  Du  aldrig  mer!"  — 

„Aldrig?"  —  „Nej  aldrig!"  —  „Hvorledes?  fortæl!' 

„Jo  ser  Du,  Prinsessen  har  slaaet 

Med  Bøgerne  rent  ham  ihjel. 

Han  sad  her  i  Nætter  og  lange  Dage 

Og  tænkte  sig  dum  og  læste  sig  tam, 

Saa  var  der  ej  mere  Vildskab  tilbage, 

Og  saa ..." 

„Saa  blev  Bjørnen  et  Lam?"  — 


Og  atter  lo  de.  For  Spejlet  hun  staar 
Og  ordner  i  Hast  det  bølgende  Haar: 
„Hvad  om  vi  lukked  et  Vindu  op 
Og  kasted  de  støvede  Bøger  ned  — 
Der  er  vel  en  Brønd  i  din  Gaard?" 

„Jeg  beder,"  han  sagde,  „om  Skaansel  for  dem; 

De  har  dog  hjulpet  saa  langt  mig  frem ; 

Lad  dem  kun  ligge  og  mugne 

Her  i  Prinsessens  Hjem. 

Har  Du  end  Øjne  og  Ører,  som  gør 

Dig  Bøgernes  Hjælp  overflødig: 

Tro  mig,  her  kommer  saa  mange  des  fler', 

Som  haver  dem  haardelig  nødig!" 


Saa  banked  det  igen,  og  stærkt,  paa  Døren. 
Og  Prinsen  lukked  op,  og  ind  i  Stuen 
Tren  Moder  med  sin  Datter,  begge  blege 
Af  Angst  og  Raseri.  Den  Gamle  var 
En  værdig  Moder  til  en  værdig  Datter: 
Støv,  Snustobak  og  Øjeglas  og  Næse 
Og  Vissenhed  i  højeste  Potens. 
Hun  gav  sig  til  at  hoste  og  at  hvæse 
Og  raabte  „Tøjte !"  højt  paa  Græsk,  imens 
Prinsessen  tog  sig  Teksten  for  at  læse 
Sin  Ægtemand  in  spe.  Det  kan  nok  hænd's 
Der  vanked. 

Prinsen  stod  og  lo 
Og  skotted  til  sin  Hustru ;  stum.  med  Øjet 
Opspilet,  stirred  hen  hun  paa  de  to; 
Da  løfted  Prinsen  Haanden  op  og  sagde : 
„Tys,  det  er  nok!"  og  derpaa  lagde 
Han  Haanden  paa  sin  Rejsepult  og  tåled : 

„Jeg  har.  Prinsesse,  Jer  det  Løfte  givet 
At  vorde  Husbond  Jer  for  hele  Livet, 
Ifald  I  paa  min  Bryllupsdag 
Mig  vilde  vise  —  blot  en  ringe  Tjenest'. 
Jeg  har  kun  forhen  let  berørt  den  Sag; 

Imidlertid:   I   husker  den   vel   end? 
Nuvel?  Jeg  har  fra  mine  Rejsetider 
Lagt  til  mit  Bryllup  hen 
Her  i  min  Pult  en  Bryllupsskjorte ;  men 
Jeg  ser  nu,  der  er  kommen  Pletter  paa 
Det  fine  Linned  —  her  i  Brystet  ser  I ! 
Lidt  Særling  er  jeg  jo,  og  jeg  har  lovet 
Mig  selv  med  Ed  højtidelig,  at  den 
Kun  skal  mit  Brudgomsløfte  faa, 
Som  vasker  disse  Pletter  af  igen !"  — 

Prinsessen  skæved  til  sin  Moder  hen. 

Den  Gamle  svared :  „Ej,  hvad  vil  det  sige! 

Løb  ud,  min  søde  Pige, 

Og  kom  tilbage  her  paa  Stand 

Med  Sæbe,  Kumme  og  med  Vaske  vand!" 

Prinsessen  løb  og  kom  og  sæbed  ind 
Det  fine  Linned,  skylled  det  og  holdt 
Det  tæt  for  Næsen  op,  og  sagde :  „Se, 
Her  har  min  kære  Hr.  Gemal  sin  Skjorte 
Saa  ren  som  Sne !"   — 

„Nej,"  sagde  Prinsen.  „Tre 

Var  Pletterne  tilforn;  nu  er  der  seks, 

Og  de  er  meget,  meget  sorte!"  — 

„Hvad?"   snærrede  den  gamle  Heks, 
„Kan  ej  min  Datter,  saa  kan  jeg  dog  se . . . !" 
„Ja,  se  kun!"   sagde  Prinsen.  Og  hun  saa' 
Paa  Tøjet.  Der  var  Pletter  nok  derpaa. 

Hun  svared  sledsk :  „Min  kære,  rare  Prins, 
De  véd,  at  Lærdom  følges  sjældent  ad 
Med  ydre  Praksis.  Vær  nu  mild  til  Sinds, 

Og  lad  en  Moder  hjælpe  paa  sin  Datter. 

Det  er  dog  ikke  Vaskerkonen,  som 

—  Det  véd  jeg        i  Prinsessen  mest  De  skatter ! 

Og  Prinsen  smiled :  „Prøv  det  da,  min  Kære! 
De  vil  jo  dog  min  Svigermoder  være ; 
Gør  kun  for  Deres  Datter  her  Besked !"  — 

Den  Gamle  tog  og  sæbed  ind  og  gned 

Det  fine  Linned,  skylled,  sæbed,  sled 

Og  vasked,  pjasked,  gned  og  skylled  atter, 

Og  saa'  imellem  til  sin  blege  Datter, 

Og  turde  ikke  tage  Tøjet  op 

Af  Vandet,  thi  jo  mer  hun  sled  og  hev 

I  Skjorten,  desto  sortere  den  blev. 

„Nu  nok!"   brød  Prinsen  ud,  og  vredt  han  rev 

Fra  Heksen  Tøjet,  folded  Skjorten  ud 

Og  lo :  „Du  milde  Gud !"  .  . . 

Han  rakte  Tøjet  til  den  tavse  Brud ; 

Hun  dypped  det  i  Prinsens  Vandfad  ned 

Og  tog  det  op,  og  hvidt  som  Sne  det  gled 

Hen  over  hendes  arbejdsvante  Haand. 

Hun  kyssed  Halsens  Linnings  kendte  Baand ; 

Tre  Kys  hun  Brystet  gav,  og  med  et  Blik, 

Et  ømt,  et  talende,  hun  rakte 

Sin  Husbond  frem  den  dyre  Bryllupsskjorte.  — 

Da  var  Prinsessen  med  Fru  Moder  borte. 


Men  han  slog  Kappen  om  sin  Hustrus  Skulder, 
Og  op  igennem  Luftens  Bølger  gled 
De  tvende,  og  et  Tog  af  Skyer  skred 

Hen  under  dem,  men  uden  Stormes  Sus 
Og  Tordners  Bulder. 

Tyst  var  der,  hvor  det  glade  Par  drog  frem, 
Men  da  hun  spurgte  ham,  hvorhen  de  drog, 
Saa  svared  højt  han,  og  hans  Ord  de  slog 
Med  Ekkos  Genlyd  over  Skoven : 
Hjem,  hjem! 

Fra  Marken  steg  en  Duft  af  moden  Korn 
Og  blanded  sig  med  Græssets  Krydderaande 

Fra  Kildevoven, 
Alt  stak  bag  Højen  Maanen  op  sit  Horn, 
Og  Taagen  vugged  sig  til  Dans  paa  Vang, 
Da  bares  mod  dem  frem  en  liflig  Sang. 

Det  var  en  Nattergal ;  —  saa  lød  dens  Toner : 

Min  Lov  gaar  som  et  Baand  igennem  alt, 
Min  Trøst  er  Dug  fra  rige,  varme  Zoner, 
Som  lindrer  dér,  hvor  bitrest  Taare  faldt. 
Al-Kærlighedens  Lovsang  hører  Du, 
Fjernt  som  et  Hav,  der  lægger  sig  til  Ro, 

Igennem  Nattergalens  Tro 
Paa  det,  som  samler  Livets  Millioner. 

PAA  KANONER  OG  POKALER 

Den  Nordsø  vælter  sit  mørke  Vand 

Og  skyller  forbi  Kap  Lindesnæs; 

Der  vugger  en  Skude  med  Sejl  paa  Rand, 

Den  syner  som  en  af  de  vilde  Gæs; 

Den  nejer  med  Stævnen,  den  vipper  med  Spejlet; 

Aldrig  en  kækkere  Vildgaas  har  sejlet 

Hen  over  Bølgernes  Vej  — 

Og  det  er  Wessel  om  Bord  i  Fregatten 
Løwendahls  Galej. 

Og  se !  hvor  Kimingen  graaner  let 
Og  Bølgen  drejer  sit  tunge  Hjul, 
Dér  stiger  bagved  de  hvide  Skvæt 
En  anden  Sejler,  en  anden  Fugl ; 
For  rebet  Kuling  de  tvende  skyder 
Af  Sted  over  Søen,  som  friskere  bryder 
Med  hulende  Bølgedrag  — 

Og  Wessel  staar  paa  sin  Skanse  og  kigger 
Efter  den  Fremmedes  Flag. 

Og  Solen  lider  saa  smaat  mod  Hæld 
Og  gyder  i  Havet  sit  gule  Skær. 
Da  Klokken  er  halvgaaen  seks  saa  vel, 
De  tvende  er  kommen  hinanden  nær. 

«• 

Den  Fremmede  toner  en  engelsk  Stander 
Og  engelsk  Flag;  men  Wessel  han  bander 
Den  Ed,  som  han  lider  bedst:  — 

Nej,  Fanden  annamme  mig,  tror  jeg  ham  ikke. 
Gutter,  nu  skal  vi  til  Fest ! 

Sieur  Wessel  viser  et  hollandsk  Flag, 
Han  gemmer  sit  eget  til  rette  Stund, 
Og  Krudt  og  Kugler  til  glatte  Lag 
Er  lagt  igennem  Kanonens  Mund ; 
Med  et  staar  Røgen  i  rundede  Borde 
Ud  fra  den  Fremmedes  Laaringsporte, 
Det  engelske  Flag  er  væk  — 

I  Stedet  spiller  de  gule  Tunger 
I  Blaat  fra  den  vippende  Hæk. 

Filur!  saa  fik  Du  din  Mund  paa  Gled; 
Konstabel,  tre  Skud;  giv  Agt,  brænd  løs! 
Til  Dæks  med  Hollænderkluden,  hiv  ned! 
Hejs  Kongeflag  op  og  den  røde  Gøs ! 
Og  Wessel  raaber:  Hej  Gutter,  mærk  jer, 
Om  ogsaa  den  Fremmede  nok  saa  stærk  er, 
Vi  stikker  dog  vel  ikke  a'  . .  .? 

Og  hundred  Struber  fra  for  til  agter 
Ham  svarer:  Gaa  paa!  Hurra. 

Saa  brændte  de  løs,  saa  langed  de  ud 

Med  alle  Kanoner  og  Musketteri, 

Og  pyntet  blev  baade  Skrog  og  Klud, 

Kun  sjældent  gik  Kugler  og  Knipler  forbi ; 

Saa  bares  der  Raab  med  Eder  i  Følge 

Paa  Engelsk,  paa  Svensk  og  Norsk  over  Bølge. 

Men  højest  Kommandoen  lød : 

Sej,  Løwendahls  Gutter,  for  Kongen  og  Flaget 
Vi  slaar  nu  paa  Liv  og  Død ! 

Saa  fulgtes  de  tungt  i  den  hule  Sø 

Med  Undersejl  op,  i  hvirvlende  Damp; 

Som  hidsede  Hunde,  der  rasende  gø, 

Saa  hørtes  de  under  den  vilde  Kamp; 

Saa  bed  de  og  flænged  hinandens  Sider; 

Den  Stoute,  som  staar  der,  den  Trufne,  som  vrider 

Sig  under  det  væskende  Saar  — 

Alle  saa  har  de  kun  samme  Tanke : 
Til  Døden,  for  Sejer  vi  slaar ! 

Og  den  Gang  Solen  sig  lagde  til  Hæld 

Bag  Sommernattens  det  lyse  Skær, 

Og  Klokken  var  halvgaaen  ti  saa  vel, 

Da  brased  den  Fremmede  fuldt  sine  Rær; 

Mens  Ilden  slaar  af  hans  aabne  Porte, 

Han  trækker  sig  bort,  som  han  ikke  burde  — 

Da  raabes  der:  Gaar  Du  din  Vej? 

Og  det  er  de  danske  Gutter,  som  prajer 
Fra  Løwendahls  Galej. 

Sieur  Wessel  smiler  saa  bredt  dertil. 
Han  lider  helt  gerne  sit  Mandskabs  Mod, 
Saa  lader  han  sætte,  hvad  trække  vil, 
Og  atter  langs  Dækket  der  flyder  Blod : 
De  sparer  ej  Krudtet  i  Arkeliet, 
Det  knitrer  og  knalder  af  Musketteriet 
Igennem  Kanonernes  Brag  — 

Men  endnu  skelnes  i  Glimtet  derovre 
Fra  Rækken  den  Fremmedes  Flag. 

Saa  falder  Natten,  og  Kampen  dør. 
Hver  bøder  bag  Mørket  sit  Tab  i  Løn, 
Men  næppe  har  Morgenen  kastet  sit  Slør, 
Saa  kaldes  hos  Wessel  paa  Skansen  til  Bøn. 
Først  Bibelens  Davre  - —  saa  Brændevinen, 
Og  Chefen  læser  i  Andagtsminen, 
At  begge  Dele  gør  Gavn :  — 

Nuvel,  mine  Gutter,  en  blodig  Godmorgen 
I  Guds  og  i  Kongens  Navn ! 

Og  tredje  Gang  i  den  hule  Sø 

Med  Undersejl  op,  i  den  hvirvlende  Damp, 

Som  hidsede  Hunde,  der  rasende  gø. 

De  styrted  sig  ind  i  den  vilde  Kamp; 

De  pynted  hinanden  det  bedste,  de  kunde, 

Til  Rig  og  til  Skrog  var  én  gabende  Vunde: 

Saa  fik  de  sig  lidet  at  dy;  — 

En  Kende  de  hviled  og  Hullerne  stopped, 
Og  saa  tog  de  fat  paany. 

Men  da  de  kom  sammen  den  fjerde  Tørn 

Og  dænged  hinanden  paa  Haandskud  nær, 

Hver  Skude  ligned  en  plukket  Ørn, 

Og  Vandet  syned  af  Fuglenes  Fjær; 

Og  Krudtrøgen  hvirvled  og  Stykkerne  braged, 

Og  Wessel  han  kigger  derover  mod  Flaget : 

Ja  bi  Du  kuns  en  Minut!  — 

Da  springer  til  Chefen  Konstablen  og  melder: 
Kaptajn,  det  skorter  paa  Krudt ! 

Du  primer,  Konstabel,  ved  Tordenens  Gud!  - 
Kaptajn,  Gud  bevare  for  Løgn  min  Mund : 

Om  mere  der  er  end  til  fire  Skud, 
Saa  hæng  under  Nokken  mig  op  som  en  Hund !  — 
Og  Wessel  han  bider  sin  Læbe  og  knuger 
Mod  Brystet  sin  Raaber,  imedens  han  sluger 
Den  Mundfuld,  der  kom  ham  paa  tværs-,  — 

Vred  staar  han  paa  Skansen  og  hugger  i  Luften 
Med  Raaberen  Kvart  efter  Ters: 

Saa  op  da  med  Roret;  Trompeter,  her! 
Far  over  i  Jollen  og  læg  ham  om  Bord, 
Og  bed  ham,  saa  sandt  han  har  Flaget  kær, 
At  fly  mig  lidt  Krudt  paa  mit  ærlig'  Ord; 
Bedrøver  mig  meget,  jeg  ikke  kan  entre. 
Men  Søen  er  hul,  jeg  vil  nødig  kæntre 
Og  rage  om  Bord  i  hans  Stavn ;  — 

Du  hilser  fra  Wessel,  og  spørger  til  Gengæld 
Om  Chefens  og  Skudens  Navn ! 

Og  sig  ham.  Trompeter,  han  slog  som  en  Mand, 
Det  skal  jeg  bedyre  med  Haand  og  Mund, 
Og  kunde  jeg  slæbe  ham  med  mig  i  Land, 
Jeg  gjorde  det  fluksens  af  Hjertens  Grund; 
Men  vil  han  mig  møde,  naar  Tid  er  gaaet 
Og  atter  jeg  Lod  og  Karduser  har  faaet, 
Saa  skifter  jeg  Vind  ham  og  Sol  — 

Og  vil  han  et  Glas  paa  min  Hytte  drikke, 
Saa  er  han  min  Gæst  paa  Parol ! 

Da  saa  man  de  tvende  Chefer  at  staa. 
Enhver  paa  sin  Skanse,  med  Raaber  for  Mund, 
Og  fredeligt  Skuderne  sammen  laa, 
Som  nyssens  sloges  af  Hjertens  Grund; 

Saa  svang  man  Pokaler  med  Hurra  i  Følge, 
Og  raabte  paa  Engelsk  og  Norsk  over  Bølge, 
Og  Vinen  den  funklede  rød  — 

„Paa  Gensyn"  var  Skaalen,  og  Glassene  blinked 
Og  svandt  dybt  i  Nordsøens  Skød. 

Og  se,  hvor  Kimingen  graaner  let, 
Og  Bølgen  drejer  sit  tunge  Hjul, 
Dér  duver  nu  bort  bag  de  hvide  Skvæt 
Mod  Nord  og  mod  Øst  en  vingeskudt  Fugl; 
Med  vaklende  Stænger  to  Sejlere  skyder 
Af  Sted  over  Søen,  som  toppes  og  bryder 
Med  hulende  Bølgedrag  — 

Og  Wessel  staar  paa  sin  Skanse  og  kigger 
Efter  den  Fremmedes  Flag. 


KARL  DEN  TOLVTES  SKYGGE 

Højt  paa  Klippens  Kyst,  hvor  Bølgen  bryder 
Og  med  Isslag  glatter  Murens  Fod, 
Hvor  et  snedækt  Næs  i  Havet  skyder, 
Staar  en  ensom  Gran  paa  enlig  Rod ; 
Rank  og  stolt,  af  hver  en  Sejler  kendt, 
Vokset  op  i  Kamp  med  vilde  Vinde 
Knejser  Granen  paa  den  nøgne  Skrænt, 
Ret  som  fordred  ud  den  selv  sin  Fjende; 

Nordsøbølgen  gaar. 

Vinterstormen  slaar : 
Stedse  deroppe  den  ensomme  Vagt  vil  Du  finde; 
Der  skal  jo  gives  det  Træ,  som  just  trives  i  Strid. 
Skæbnen  kan  knække  det  af;  men  Skæbnen  har  Tid. 

Kommen  er  til  Norge  Helten  atter. 
Sluppet  undervejs  af  Dybets  Gab, 
Tordenskjold  i  Næven  Roret  fatter; 
Han  vil  ind  for  Havari  og  Tab. 
Land  han  søger  dér,  hvor  Granen  staar, 
Bag  om  Næsset  kaster  han  sit  Anker ; 
Ude  kuler  Vinterstormen  haard ; 
Bødes  skal  nu  Skibets  Rig  og  Planker; 

Da,  da  gaar  et  Gny 

Over  Land  og  By: 
Hjertet  i  Brystet  af  Uro  ham  svulmende  banker;  — 
Trindt  som  en  Susen  i  Naaleskov  Budskabet  lød : 
Landet  er  frelst  fra  Forlis.  Kong  Karl  han  er  død ! 


Over  Havet  hen,  hvor  Bølgen  bryder, 
Furet  under  Slag  af  Stormens  Plejl, 
Tordenskjolds  Fregat,  som  jaget,  skyder 
For  et  overvættes  Pres  af  Sejl; 
Nytte  vil  han  selv  som  første  Mand, 
Snild  og  fyrig,  uden  Tid  at  spilde 
Dette  Budskab  om  hans  frelste  Land, 
Til  Forfremmelse  saa  kvik  en  Kilde. 

Vintrens  Sol  gaar  ned ; 

I  en  Blodrand  bred 
Vælter  sig  tungt  under  Næsset  de  Bølger  saa  vilde;  — 
Men  som  en  flosset  Standart,  hvori  Stormvinden  slaar, 
Grantræet  mørk  imod  Himlen  paa  Fjældbuen  staar. 


Tordenskjold  paa  Dækket  vendt  mod  Solen 
Læner  sig  til  Masten  tankefuld. 
Skummets  Stænk  han  agter  ej  paa  Kjolen, 
Skvættets  Styrtning  ej  i  smeltet  Guld ; 
Han  har  sét  det  blanke  Dæk  saa  tidt,  — 
Det  er  Saltvand,  véd  han,  intet  andet; 
Det  gi'er  Væde,  saadant  Bølgeridt  — 


122  PEDER  TORDENSKJOLD 

Nej,  hans  Øje  hænger  hist  ved  Landet; 

Der  er  noget  i 

Dette  Maleri, 
Noget,  —  ihan  véd  ej,  hvorlunde  hans  Tanker  bli'r 

blandet;  — 
Nys  kun  sin  Ivrigheds  hidsende  Stemme  han  lød: 
Nu  maa  han  tænke  paa  Karl  og  hans  voldsomme  Død. 

Se,  da  synes  han  af  Havet  stiger 
Stolt  og  rank  en  kæmpevoksen  Mand, 
For  hans  Øjes  Lue  Solens  viger,  — 
Op  han  vokser  over  Næssets  Rand ; 
Bag  ham  jager  Sky  hen  over  Sky, 
Som  Kanonskud  over  øde  Sletter, 
Skarer  storme  frem  og  frem  paany 
Med  et  Blink  af  tusind  Bajonetter; 

Som  om  Narvas  Sand 

Føg  hen  over  Vand, 
Vælter  sig  Stormskridtets  Strøm  og  mod  Himmelen 

sætter ;  — 
Tordenskjold  svimler  ved  Synet,  hans  Aande  bli'r  kort. 
Da  synker  Solen  i  Havet,  og  Synet  gaar  bort. 

Atter  stiger  han,  den  ranke  Kæmpe, 
Tusmørk-Skygger  storme  paa  ham  ind ; 
Storm  og  Skyggers  Anløb  kan  han  dæmpe, 
Men  ej  Ilden  i  sit  stolte  Sind ; 
Som  af  indre  Brand  fortært  i  Glød 
Lyser  han,  en  Bavne  højt  paa  Fjældet, 
Spreder  Glans  om  Lande  ved  sin  Død ; 
Ildaand  over  Nordsø-Bølgevældet. 

Tordenskjold  ser  til : 

Er  det  Blændværksspil? 
Har  jeg  ej  Vidner  om  Bord,  han  i  Skansen  blev  fældet?  — 
Kommer  Du  dér  nu  som  Aand  ifra  Graven  til  mig : 
Vel  da,  Kong  Karl ;  kom  om  Bord  !  jeg  har  Faldreb  for  Dig. 

Karl  den  tolvte  over  Havet  skrider, 
Nærmere  mod  Skibet  —  ganske  nær; 
Og  en  Susen  slaar  omkring  hans  Sider: 
Han  er  ene,  selv  en  vældig  Hær; 
Kronen,  den  hvis  Guld  han  aldrig  bar. 
Med  sit  Tryk  afgnaved  Pandehaaret; 
Magtens  Sødme  ej,  dens  Byrde  svar 
Nød  han,  —  og  nu  gaber  Pandesaaret. 

Ridderligheds  Drot, 

Kongen  uden  Slot, 
Slagmarkens  Æventyr-Søn  af  en  Vingehest  baaret, 
Landevejsfyrsten,  som  Fred  end  i  Døden  ej  fik, 
Fæster  paa  Nordsøens  Viking  sit  prøvende  Blik. 


Og  det  var,  som  Mundens  Streg  fik  Mæle, 
Som  om  vildt  det  lyse  Øje  lo: 
Hvorfor  spaltes  ligedanne  Sjæle? 
Hvorfor  var  vi  sammen  ej,  vi  to? 
Nu  bli'r  Nordens  Hædersbane  glat. 
Jævn  for  Konger  smaa  i  Ramsefølge ; 
Over  Manddom  lukker  sig  en  Nat: 
Kampens  Bro'r!  Dig  skal  den  ogsaa  dølge. 

Verden  ældet  blev, 

Mens  vor  Ungdom  skrev 
Love  dens  sygnende  Slægt  over  Land,  over  Bølge ;  — 
Ungdommen  taler  af  os;  dens  Tid  er  forbi. 
Tordenskjold,  ræk  mig  din  Haand ;  thi  følges  maa  vi! 


Over  Skibets  Boug  sig  Søen  kaster; 
Tordenskjold  af  Drømme  farer  op : 
Styrmænd,  sæt  et  Sejl  endnu !  —  det  haster ! 
Død  og  Helved,  hjemad  i  Gallop ! 
Bort  han  jager,  hvor  til  Stormens  Slag 
Bølgen  hasper  af  de  hvide  Tene, 
Medens  højt  imod  den  sunkne  Dag 

Granen  knejser  stolt  og  mørk  og  ene. 

Men  ved  Lysets  Skær 

Sidder  Chefen  dér 
I  sin  Kahyt  ved  Kanonens  den  skalkede  Luge:  — 
Snak  om  en  Ting !  jeg  vil  nytte  det  heldige  Kast ; 
Norsk  er  det  Tømmer,  jeg  har  i  mit  Spryd  og  min  Mast! 


Natten  efter  for  Monarken  staar  han. 
Frederik  den  fjerde  har  ham  hørt; 
Rundt  omkring  paa  Slottets  Gange  gaar  man 
Hviskende:  hvad  mon  der  har  ham  ført? 
I  sin  Stol  Monarken,  sunket  ned, 
Medens  Skuldren  skyder  op  sin  Bue, 
Mumler:  Gud,  din  store  Miskundhed  . . . ! 
Og  de  matte  Øjne  fanger  Lue ; 

Over  Vestens  Baand 

Kongens  spinkle  Haand 
Famler  og  trommer  paa  Brystvattets  toppede  Tue : 
Stort  er,  wahrhaftig,  det  Bud,  som  Du  haver  os  bragt; 
Her  er  Vor  Haand ;  Du  kan  kysse  den  —  som  Skoutby- 

nacht ! 


TORDENSKJOLD 

Da  sloges  man  altsaa  i  Norden ;  — • 

Længst  var  jo  Griffen  stækket, 

Som  havde  med  Snillets  brodérte  Kaabe 

Purpurets  Dumheder  dækket; 

Lænket  til  Klippen,  den  Mægtige 

Grubled  over  de  vægtige 

Grunde  til  Dommen  saa  uhørt  streng;  — 

Han  fandt  dem  ikke;  han  voved  vel  ej 

At  søge  sit  Fatum  i  Kongens  Seng. 

Nu  sloges  man  atter  i  Norden. 

Man  vidste  vel  næppe  hvorfor. 

To  unge  Konger  i  Stolen : 

Regeringen  kaldte  de  vor. 

Vi  kede  os  —  det  er  en  kongelig  Grund, 

Og  Krig  er  et  kongeligt  Bud. 

To  Hanekyllinger  hoppede  ud; 

Den  ene  blev  kongelig  Hane, 

Den  anden,  rank  som  en  Fane, 

Blev  Nordens  vældigste  Kongeørn, 

„Tordenens  skægløse  Gud" . 

For  Resten  i  Krigen  ej  Spor  af  Idé. 

Den  ene  havde  en  skøn  Porte-épée 

Og  skønne  Klæder  med  gyldne  Tresser; 

De  skulde  vises  for  Hoffets  Prinsesser; 

Og  store  Støvler  og  Kaarder,  Kyradser, 

Saalunde  som  for  en  Krigsmand  passer, 

Og  Krigsfolk  nok  til  at  stikke  deri : 

Generaler,  Majorer,  Grever,  Baroner 

Med  Adelsskjolde  og  Adelskroner, 

Menschenschrecks-Karle  med  Eder  og  Banden, 

Med  Von 'er  i  Enden  og  Bukler  i  Panden  — 

Et  velassorteret,  tysk  Kompagni, 

Som  skulde  i  Marken,  før  Tid  var  forbi. 

Den  anden  havde  de  „Gossar  blå" , 
Selv  havde  han  avlet  dem ; 
Sverig  var  Moder  til  Kuldet, 
Ild  var  den  Brudeseng. 
Det  var  nok  det  eneste  Leje,  han  søgte ; 
Streng  som  en  Jomfru  han  aldrig  nød 
Kongernes  Forret  i  Rige  og  Land : 
Med  Kvinderne  aldrig  han  spøgte. 
Hans  slette  og  rette  Soldaterforstand 
Bragte  ham  liden  Lykke  i  Livet, 
Men  Evighed  efter  hans  Død. 

0  lad  os  ej  ligne  de  Konger  sammen, 

Nej,  Wessel  han  passer  nok  bedre  i  Rammen. 
Tordenskjold  varper  mod  Vinden  sig  op 
Og  mødes  med  Karl  under  Ærens  Top ; 
De  fødtes  af  Faren,  de  stred  kun  for  Æren. 
To  Vikingekonger  for  Flaaden  og  Hæren 
De  hører  ej  med  til  Historiens  „Fyld" , 
De  øver  Bedrifter  for  Manddommens  Skyld, 
Som  var  det  den  simpleste  Sag  paa  Jorden 
At  leve  blandt  Lyn  og  dø  under  Torden ; 
Og  Karl,  som  sover  paa  Skansens  Rand 

1  Skildvagts  Kappen  med  Sværd  ved  Siden, 

Og  Wessel,  der  svømmer  som  Ternen  paa  Vand 
Og  dykker  til  Bunds  undertiden! 
De  adles  begge  af  Verdensaanden, 
De  fødes  ej  med  Diplomet  i  Haanden. 
Saa  vidt  deres  Ørneflugts-Vinger  strække, 
Saa  vidt  er  de  kronede  Hoveder  begge,  — - 
Og  brydes  en  Gang  for  Folkenes  Dom, 
Under  kommende,  vældige  Slægters  Strid. 
Kongernes  Kroner  og  Adelens  Skjolde : 
De  to  vil  Kronen  beholde 
Gennem  Myternes  evige  Tid. 

Da  Danmark-Norge,  hvor  Kæmpernes  Slægt 
Skød  sine  kraftige  Skud  fra  Stammen, 
Er  sunket  for  Enevoldstrykket  sammen, 
Da  Bonden  er  bleven  en  fredløs  Træl, 
Som  Herren  kan  tærske  for  Morskab  ihjel. 
Da  Hælvten  af  Landet  er  suget  til  Døde 
For  at  skaffe  de  fremmede  Slughalse  Føde, 
Da  Hoffet  og  Hæren,  fortysket  til  sidste 
Lakaj,  bliver  ved  Lakajer  at  friste. 
Da  Flaaden,  støvet  af  Snustobak, 
Med  stive  Parykker  i  øverste  Ende, 
Har  tabt,  fra  Rangskib  til  mindste  Smak, 
Det  sidste  kriger'ske  Kende, 


PEDER  TORDENSKJOLD  127 

Da  Landet  for  Prunk  og  Pedanteri, 
For  Snyltegæster  i  Stuer  og  Sale, 
Maitresser  paa  Tronen  og  smudsig  Kabale 
Og  Naaders  og  Raaders  Spytslikkeri, 
Er  lige  paa  Nippet  at  krybe  i 
En  Abekat-Ham  med  sin  Hale  — 
Da  skyder  en  Vikingeskikkelse  op 
Fra  Havet  og  viser  sin  hærdbrede  Krop, 
Og  raaber  paa  Norsk :  om  Danmark 
Endnu  er  at  faa  i  Tale? 

Og  Kongen  han  vaagner  blandt  sine  Maitresser. 

De  høje  Herrer  de  ryster  Parykkerne. 

Støvet  staar  over  Silken  og  Smykkerne: 

Hvad  er  dog  det  for  „Excesser"? 

Om  „Raahed"  man  mumler,  om  „Fusentast" , 

Om  at  „sætte  den  Karl  i  Bøjen  fast"  , 

Men   lykkeligvis  har   Kongen   Øre 

For  Friskhedens  Stemme  bag  Forhæng  og  Døre; 

„Damerne"  lider  desuden  gerne 

En  ny  opdukkende,  mandig  Stjerne, 

Som  vækker  blandt  Desmer  og  Patchouli 

En  Luftning  af  Storm  og  Fribytteri. 

Og  Kongen  smiler  og  Damerne  sukker, 

Misundelsen  blegner.  Parykkerne  bukker. 

Den  Frejdiges  Mod  er  ham  Mur  og  Vo'd 

Mod  Fjenden  derude  som  Fjenderne  hjemme; 

Og  snart  skal  Alverden  til  Gavns  fornemme : 

At  Wessel  blir  adlet  som  Tordenskjold. 

Men  alt  tilforn  har  Bedrifter  han  øvet, 
Som  nok  kunde  løfte  hans  Navn  fra  Støvet 
Og  sætte  det  højt  over  Hoffets  Himmel 
—  Uden  endda  at  gøre  ham  svimmel. 

Man  ser  en  liden,  usselig  „Orm" , 

En  Dæksbaad,  krybe  fra  Klippernes  Spalte 

Og  vove  sig  ud  til  en  Fart  paa  det  salte, 

Hvor  graadige  Fiske  vil  bide. 

Snart  klæber  der  Blod  ved  Ormens  Side, 

Men  det  bliver  Fiskenes  Blod. 

Den  vokser,  den  vider  sig  ud  til  en  Slange, 

Den  følger  sin  Førers  stigende  Mod, 

Og  Føreren  stammer  fra  Flokken, 

Som  sloges  paa  „Ormen  hin  lange" . 

Den  unge  Helt  over  Havet  haster 

For  bugnende  Sejl  og  buede  Master; 

Han  iler  til  Kamp,  som  andre. til  Dans; 

Krigens  Skjoldmø  han  tager  i  Favn 

Og  svinger  af  Sted,  til  Lands  som  til  Vands, 

Ind  ad  en  Fjord  og  ud  af  en  Havn. 

Sin  Dame  med  Kæmpekræfter, 

Og  knuger  lidt  ublidt  Gudinden, 

Naar  ej  hun  vil  give  efter. 

Den  Skønne  lider  da  og  sin  Danser ; 

—  Kvinden  vil  føle  den  Stærkes  Arm, 

Vil  heller  hvirvles  forpustet-varm. 

End  sidde  som  Bænkepryde 

Under  Tonernes  lokkende  Lyde.  — 

Hun  laaner  den  Kække  sit  skærmende  Panser. 

Kuglerne  flyve  hans  Bryst  forbi ; 

Og  træffer  de  ham  omsider, 

Saa  varer  det  næppe  Uge  og  Dag, 

Før  atter  paa  Søen  han  rider. 

Han  kan  ikke  fældes  af  ærligt  Bly. 

Det  er,  som  om  Heltens  straalende  Ry 

Skræmmed  i  Løbet  de  svenske  Skud, 

Naar  de  tage  ham  til  deres  Maal. 

For  Niddingehaand  gaar  hans  Livslys  ud; 

Paa  Snigmordervis,  med  Forræder-Staal 

Han  fældes  mod  Ærens  og  Tvekampens  Bud. 

Dog,  ligegyldig  for  Staal  eller  Bly, 

Saa  længe  han  lever,  trodser  han  Døden. 

Ingen  giver  sig  Liv  paany, 

Ingen  Undtagelser  gælder :  — 

For  Tordenskjold  ikke  heller. 

Og,  som  han  følte  den  knappe  Tid, 

Der  undtes  ham  her  af  de  Store  histoppe, 

Saa  skynder  han  sig  fra  Strid  til  Strid, 

Styrter  som  Maagen  paa  Jagten 

Fra  Bølge  til  Bølgetoppe 

Og  la'er  sig  i  Farten  ej  stoppe. 

Og  Farten  føder  hans  kække  Humør, 

Den  giver  hans  Kind  hin  sunde  Kulør, 

Den  lægger  ham  Lunet  i  Øjet 

Og  gør  hans  Hjerte  som  Barnets 

Let  opbragt  og  let  fornøjet. 

Det  hele  er  ham  i  Grunden  en  Fest. 

Hos  Livet  buden  som  Æresgæst, 

Han  viser,  han  véd  at  sætte 

Paa  slig  en  Opmærksomhed  Pris. 

Han  fører  sig  op  paa  statelig  Vis: 

Da  Krudtet  og  Søen  og  Tiden  og  Vinden 

Forbyder  ham  længer  med  Fjenden  at  slaas, 

Saa  drikker  han  Skaaler  med  Fjenden. 


Helst  byder  han  Elementerne  Trods-, 

For  Landet  og  alle  Parykkerne  fri, 

Han  føler  sig  bedst  paa  Søen, 

Men  kan,  naar  han  skal  —  som  et  ægte  Geni  — 

Haandtere  sin  Mund  og  sin  Gaffel 

Husvant  ved  Herrernes  Taffel. 

Af  intet  bragt  i  Forlegenhed 

Han  bruger  den  samme,  staaende  Ed 

Ved  Hoffet  og  blandt  sine  begede  Børn, 

Og  er  han  en  Dag  i  Kalotten  vred. 

Og  har  han  ej  andet  Selskab, 

Saa  gaar  han  ind  i  Kahytten 

Og  snakker  Norsk  med  sin  Bjørn.  — 

Holger  Drachmann  :  Poetiske  Skrifter.    UI  8 

Han  maatte  blive,  hvad  alt  han  blev, 

Forinden  Nornen  ham  Orlov  skrev, 

En  mytisk  Heros,   en  Sagahelt 

For  Folket  paa  begge  Sider 

Af  Øresunds  snevre  Bælt. 

Hans  Navn,  som  bær'  Elementerne  i  sig, 

Forsvinder  ved  Heltens  Død  som  Lynet : 

Man  ser  det  flamme-,  man  skygger  for  Brynet; 

Her  slog  det  ned ;  nu  er  det  forbi ! 

Men  Ophavs-Funken,  som  lyste  deri, 

Naturkraften,  bliver  tilbage ; 

Den  tænder  paany  den  gamle  Saga; 

Paany  vi  hører,  hvor  Drønene  ruller 

Ud  over  Havet,  fra  Bred  til  Bred : 

En  Sky,  et  Glimt  og  et  Bulder,  — 

Det  er  Tordenskjold,  som  slaar  ned. 

GULD 

DER  ligger  Guld  i  Barrer, 
Som  ej  er  møntet  ud ; 
Der  ligger  Guld  i  Barrer : 
Der  ligger  de  store  Bud, 

Om  Fattigmands  Ret  til  Livet, 
Om  Frihed  og  broderligt  Sind 
Det  kaldes  af  Bankens  Herrer 
For  Daarskab  og  Hjernespind. 

Der  ligger  Guld  i  Barrer ; 
En  Gang  vil  det  møntes  ud, 
Da  veksles  i  Styver  og  Øre 
Hvert  lødigt  klingende  Bud. 


PERLER 


Jeg  bringer  Dig  Smykker,  som  Guldsmedens  Haand 

Har  samlet  fra  Tid  til  Tid 

Og  kædet  og  knyttet  tilsammen  i  Baand 

Af  yderste  Evne  og  Flid; 

Jeg  bringer  Dig  Perler,  det  dyreste  Sæt, 
Som  nogen  kan  ønske  sig:  — 

De  Taarer  tilbage,  som  Du  har  grædt 
I  Stilhed  ved  Tanken  paa  mig. 


MORGEN-PSALMER 
I 

Ser  Du,  hvor  med  Nattens 
Skygger  Lyset  kæmper, 
Medens  Bølgen  lemper 
Paa  Stranden  sit  Slag;  — 
Saadan,  medens  Hjertet 
Sine  Luer  dæmper, 
Tankens  Klarhed  kæmper 
Sig  frem  imod  Dag. 

Kom  og  ræk  mig  Haanden ! 
Bedst,  naar  først  man  kender 
Alt,  hvad  Livet  sender 
Af  ondt  og  af  godt. 
Nu  kan  trygt  vi  vandre 
Sammen  som  to  Venner ;  — 
Bedst,  naar  først  man  kender, 
Hvor  fejl  man  har  traadt ! 

Føler  Du,  hvor  kølig 
Gryets  Aande  vifter 
Over  Hjertets  Rifter 
Med  Helsen  og  Fred? 
Se,  jeg  staar  beskæmmet. 
Tier  om  Bedrifter 
Mellem  Fjer  og  Vifter 
Og  blues  derved. 

Morgnens  kyske  Dronning 
Med  det  Slør,  hun  sænker, 
Her  min  Andagt  skænker 
Naadig  Gehør, 
Mens  min  Attraa,  lig  en 
Dødsdømt  under  Lænker, 
Knæler  ned  og  sænker 
Sit  Hoved  og  dør. 


II 

Jeg  rejste  mig  aarle, 
Jog  Søvnen  fra  Øjets  Laag, 
Jeg  knæled  og  kyssed 
Andægtig  den  hellige  Bog; 
Jeg  sad  over  Middag 
Lænket  til  Bogens  Blad, 
Jeg  slap  den  mod  Aften  — ■ 
Da  var  jeg  først  fri  og  glad. 

Jeg  hægted  min  Kappe, 
Jeg  gik  imod  Havet  ned, 
En  Afglans  af  Solen 
Paa  Himlen  mod  Natten  stred ; 
De  sagtnende  Bølger 
Under  den  skumrende  Strand 
Fortalte  mig  Sandsagn  — 
Da  gryed  det  i  min  Forstand. 


III 

Der  lød  de  tusinde  Røster 
Hen  under  den  dæmrende  Strand 
Kom  nu  Du  store  Trøster ; 
Til  Hjælpen  vi  trænge  kan ! 

Der  klang  igennem  de  mange 
Stemmer  et  enkelt  Ord, 
Det  lød:  vær  blot  ikke  bange, 
Jeg  raader  de  manges  Kor! 


Der  hjælpes  ej  ude,  ej  inde, 
Om  selv  ej  Du  hjælpe  kan, 
Det  gælder  den  vaklende  Kvinde, 
Det  gælder  den  søgende  Mand ; 
Er  Hjertet  rebelsk  og  strider 
Mod  Hjertet  den  golde  Strid, 
Hvad  hjælper  de  prentede  Sider? 
Giv  Tid,  Du  Lille,  giv  Tid! 


DET  TABTE  PARADIS 

Naar  den  svindende  Sol  med  et  bristende  Skær 
Af  de  Roser,  der  falme,  den  Flora,  som  dør, 
Paa  sin  møjsomme  Vandring  er  Vejgrænsen  nær, 
Se  da  løfter  en  stakket  Minut  den  sit  Slør : 
Og  der  væves  i  Sløret  paa  tryllende  Vis 
Overjordisk  et  Landskab,  en  hængende  Have ; 
Det  er  Gudernes  Straf,  det  er  Feernes  Gave: 
Vi  stirrer,  vi  kender  — • 
Det  tabte  Paradis. 


Paa  Marken  staar  Adam  med  Skovl  og  med  Hakke 
Han  staar  dér,  hvor  Jorden  skal  lystre  hans  Lov, 
Og  han  løfter  mod  Glansen  den  bøjede  Nakke, 
Og  ser  gennem  Taarer  den  blaanende  Skov ; 
Og  det  var,  som  dens  Led  i  det  glødende  Hegn 
Sprang  op,  og  han  kendte  de  Mærker  og  Tegn, 

Hvorefter  han  Vej  kunde  finde ; 
Og  han  knuger  sin  Skovl  i  den  senede  Haand, 
Nu  var  det,  som  brast  alle  Lænker  og  Baand :  — 
Han  har  været  i  Haven  derinde. 

Han  har  elsket  derinde,  som  Fuglen,  som  Løven, 
Som  Barnet  uskyldigt,  som  Manden  bevidst. 
Til  Arbejd !  og  bort  med  al  drømmende  Tøven ; 
I  Spænd  over  Skovlbladet  bues  hans  Vrist. 
Hvad  sang  saa  den  Fugl  paa  den  skælvende  Kvist? 
Den  sang  om  den  Tid,  hvor  din  Sjæl  ej  var  tung, 
Hvor  Blomsten  var  dugfrisk  og  Eva  var  ung. 

Da  var  det  Berusning,  om  blot  hun  var  nær. 
Et  Smil  var  en  Vellyst,  et  Haandtryk  var  Døden, 
Og,  død  under  Kys,  i  Forklarelsens  Skær 
Opstod  Du  som  Sol  gennem  Morgenrøden; 
Med  hende,  ved  hende,  som  Fyrste  Du  nød 
Hver  skyldig  Tribut  af  dit  Vidunderrige, 
Herren  i  Himlen  Du  Broderkys  bød 
Og  omgikkes  ham  som  din  Lige. 

Og  nu?  —  Du  kan  strække  din  Haand  efter  hende, 
Og  fælles  i  Gerning  og  fælles  i  Brøst 
Kan  Du  kalde  ved  Navne  din  Ledsagerinde : 
Hun  jubler  ej  mer  ved  din  kaldende  Røst. 
Du  jubler  ej  selv ;  denne  Sved  paa  din  Pande, 
Den  Sol,  som  Dig  bager  paa  Skyherrens  Bud, 
Den  mægter  af  Barnet  en  Tvivler  at  danne : 
Du  selv  er  din  Herre  —  og  Nøden  din  Gud. 

Paa  Marken  staar  Eva;  hun  stryger  tilbage 
Det  viltrede  Haar,  som  vil  Arbejdet  hindre; 
Lidt  smal  er  den  bleven,  den  svulmende  Hage,  — 
Hun  bøjed  sig  gerne  lidt  mindre ; 

Da  sidst  hun  i  Bækken  bag  Krattet  sig  saa', 
Da  dækked  hun  Barmen  og  fælded  en  Taare : 
At  elske  sin  Skønhed  og  se  den  forgaa, 
Ja  sligt  kan  en  Eva  vel  saare. 

Hun  tænker  paa  Haven,  paa  Træet  ved  Gangen, 
Paa  Æblet  som  hang  dér  og  smiled  saa  rødt, 
Hun  tænker  paa  Herren  —  lidt  mere  paa  Slangen 
Og  atter  paa  Frugten,  som  fristed  saa  sødt ; 
Hun  tænker  paa  Adam,  paa  Brystmusklens  Hvælv, 
Paa  Skægget,  som  spired  saa  morsomt  om  Munden, 
Hun  tænker  paa,  hvor  han  var  barnlig  i  Grunden, 
Saa  tænker  hun,  dybest  og  mest,  paa  sig  selv. 

Og  Skumringen  falder,  og  Adam  han  vinker; 
I  Tavshed  ad  Marken  til  Hjemmet  de  drager. 
Hvor  Hytten  er  rejst  mellem  Hede  og  Ager, 
Og  Bækken  bag  Krattet  fredsommeligt  blinker; 
I  Tavshed,  —  alt  længst  har  de  Forraadet  tømt 
Om  Udsæd  og  Høsten,  om  Regn  og  om  Blæsten, 
Om  Faar  og  om  Fæhold.  Naar  før  de  har  drømt, 
Saa  virker  de  nu  —  og  tier  for  Resten. 

Og  tungfodet  skridter  ad  Stien  han  ud 
Og  tørrer  med  Bagen  af  Haanden  sin  Pande, 
Og  bøjet  hun  gaar  dér  paa  Skyherrens  Bud, 
Bekymret  og  blaa  under  Øjnenes  Rande; 
Det  mørknes  alt  mere  og  mere  mod  Vest, 
Der  synker  en  Sky  over  Aftenrøden,  — 
Det  er,  som  om  Haabets  hensmeltende  Rest 
Forsvandt  nu  og  slugtes  af  Døden. 

Da  springer  dem  Barnet  i  Møde.  Det  jubler, 
Det  danser  imod  dem  med  legende  Hop, 
Det  udstrækker  Hænderne,  iler  og  snubler. 
Og  falder  og  rejser  sig  leende  op ; 


GAMLE  GUDER  OG  NYE  139 

Af  Tvivl  ikke  tynget,  af  Sorg  ikke  bøjet, 

Det  giver  dem  Navne  —  de  bedste  paa  Jord;  — 

Et  Paradis  spejler  sig  gyldent  i  Øjet 

Med  Adgang  for  begge:  for  Fa'r  og  for  Mo'r. 

Og  Adam  han  slipper  sin  Skovl  og  sin  Hakke, 

Og  Eva  hun  glemmer  i  Barnet  sig  selv, 

Til  Hest  sidder  Barnet  paa  Faderens  Nakke 

Og  klemmer  sin  Fod  mod  hans  Brystmuskels  Hvælv; 

Og  Moderens  Blik  imod  Rytteren  ser,  — 

Hvor  er  det  nu  alt,  som  har  knuget  og  smertet? 

Vidt  over  Heden  tre  Mennesker  ler ; 

Velsignet  den  Latter  fra  Hjertet! 


HVEM  KALDER  PAA  MIG? 

Hvem  kalder  paa  mig,  naar  jeg  søvnløs  drømmer 
Med  Haanden  under  Kind  og  Øjet  lukt, 
Mens  lune  Bølger  over  Sjælen  strømmer. 
Og  Hjertet  fristes  af  den  søde  Frugt  — 
Af  denne  Frugt,  som  Slægters  Kor  berømmer, 
Hvis  Navn  i  hundred  Lignelser  blev  brugt, 
Som  Helgener  forsværger  og  fordømmer. 
Som  med  saa  mangen  Helgen-Ed  fik  Bugt? 


Hvem  kalder  paa  mig?  Er  det  Dig  —  træd  frem 

Jeg  frygter  ej  din  pantersvøbte  Skulder, 

Ej  Armens  mejslet  faste  Marmorlem, 

Under  hvis  Hud  Vulkanens  Lava  ruller. 

Ej  dette  drukne  Øjes  vilde  Glød, 

Hvori  Foragt  om  Kap  med  Attraa  lyner, 

Ej  denne  Læbe,  druefugtig,  blød, 

Bag  hvis  Karmin  Emaillerækken  syner. 

Knug  andre  i  dit  Favntag.  Jeg  er  kold, 
Jeg  vil  ej  med  i  Bakkustoget  larme ; 
Din  Barm,  om  end  saa  mælkespændt,  er  gold. 
Jeg  suger  af  de  Læber  ingen  Varme ; 
Dæk  eller  blot  for  mig  dit  Knæ,  din  Læg, 
Jeg  lader  ej  mit  Valg  af  sligt  bestemmes: 
Var  Du  en  af  mit  Køn,  en  Karl  med  Skæg, 
Jeg  kunde  næppe  mere  for  Dig  væmmes. 

Hvem  kalder  paa  mig?  Er  det  Dig  —  hvordan? 

Steg  fra  de  Døde  Du  med  disse  Blikke, 

Som  lukker  sig  for  Viden  og  Forstand, 

Som  Offerskænk  til  Bedehuse  tigge? 

Kom  Du  at  hviske  mig  din  Vuggesang 

I  Øret,  som  til  Verdensloven  lytter. 

Vil  Du  primsigne  mig  endnu  en  Gang 

Med  Tegnet,  som  vor  Jord  til  Skyen  flytter? 


Klag  andre  for  din  Nød  —  om  den  er  Nød ; 
Jeg  modstaar  disse  drømmeriske  Øjne, 
Den  Haand,  som  deler  Naadens  Vin  og  Brød 
Ud  alle  Dage,  hellige  og  søgne ; 
Min  Helligdag  er  den,  hvor  Videns  Sag 
Blev  os  den  Tro,  som  gav  Forstanden  Æren, 
Hvor  Hverdagskitlen  vifted  som  et  Flag 
Og  kaldte  faste  Mænd  til  Arbejdshæren. 

Hvem  kalder  paa  mig,  naar  jeg  søvnløs  drømmer, 

Mens  Haanden  i  et  Viljestag  er  lukt, 

Naar  alt  er  mægtigt  i  mig,  alting  strømmer, 

Og  intet  kunde  med  det  Væld  faa  Bugt  — 

Naar,  seende,  min  Sjæl  om  alting  dømmer 

Saa  klart,  som  var  mit  Øje  aldrig  brugt, 

Naar  Pladsen  En  kun  —  Døden  selv  —  jeg  rømmer. 

Mens  Tanken  griber  Livets  gyldne  Frugt? 


GAMLE  GUDER  OG  NYE  141 

Hvem  kalder  paa  mig  da?  O  det  er  Dig, 
Som,  Barn  af  friske  Guders  unge  Tanker, 
Til  Mandens  bedste  Kraft  hengiver  sig, 
Mens  al  din  Styrke  i  hans  Pulsslag  banker, 
Som  trodser  Tid  og  Rum,  og  i  et  Smil 
Husvaler  ham  for,  hvad  han  maatte  lide, 
Som  i  dit  Favntag  kalder  ham  til  Hvil. 
For  at  han  siden  hedere  kan  stride. 

Som  kvindevarm  og  kvindestolt  er  et 
Med  Al-Naturen,  hvoraf  Navn  hun  tager. 
Som  i  hans  Gerning  lig  et  dybt  og  bredt 
Flodløb  igennem  Landene  sig  drager. 
Som  mere  lykkelig  og  klog  end  han, 
Der  altfor  lidet  paa  sin  Rigdom  spared. 
Har  ham  sin  hele  Viden  og  Forstand, 
Men  først  og  sidst  sit  Hjertes  Guld  bevaret. 

Velsignet  Du!  velsignet  denne  Stund, 
Hvori  vort  Mødes  skjulte  Liv  begynder ! 
Lød  der  Musik  fra  nogen  Guddoms  Mund, 
Det  var  fra  din,  Du  Herlighedsforkynder. 
Bleg  falmer  Attraa,  blegt  hvert  Billed  staar. 
Som  rejstes  for  og  ved  Religioner: 
Du  kalder  paa  mig;  fra  din  Røst  udgaar 
Den  Lov,  som  mestrer  Livets  tusind  Toner. 


ILLUSIONER 
1. 


Hun  førte  vore  Lege  an. 
Hun  gav  mig  Lov  at  kysse  sig ; 
Vi  leged  „store" ,  hun  var  Mand, 
Børn  var  vi  begge,  yngst  var  jeg. 

Det  blanke,  mørke  Øje  lo, 

De  brune  Lokker  krused  sig; 

En  Alfefod  i  Dukkesko. 

Hun  var  en  Alf  —  en  Dreng  var  jeg. 


Fra  Universitetet  kom 
Tilbage  jeg  en  Sommerkvæld. 
Hvor  var  vor  lille  Landsby  tom, 
Hvor  var  der  i  mit  Bryst  et  Væld 

Af  Storhedsdrømme,  Stolthed,  Mod, 
Af  Ungdomslængsel,  Haab  og  Lyst! 
Hun  mødte  mig,  og  Fod  for  Fod 
Sank  Strømmen  i  mit  unge  Bryst. 

Hun  saa'  paa  mig,  som  tog  hun  Maal 
Af  alt  fra  Hals  til  Vristen  ned. 
Og  som  et  smidigt  Klingestaal 
Hun  læned  sig  mod  Vængets  Led. 

Saa  brød  en  Strøm  af  Spørgsmaal  løs. 
Jeg  stod  som  en,  der  Syner  ser ; 
Hun  var  et  Syn,  jeg  var  en  Knøs, 
Som  havde  bedste  Karakter. 


3. 

Til  Trods  for  bedste  Karakter 
Og  akademisk  Borgerbrev 
Der  var  saa  mange,  mange  fler 
End  jeg,  som  andres  Vers  afskrev. 

Der  var  et  Digt,  som  dybest  skød 
Af  Hjertets  fine  Spirers  Gem, 

Som  for  mit  indre  Øre  lød  — 
Det  skulde  jeg  ha'e  taget  frem; 

Men  gemt  det  laa,  og  glemt  det  blev, 
Og  hendes  blanke  Øjne  lo 
Til,  hvad  jeg  tåled,  hvad  jeg  skrev,  — 
Og  saa  var  Kærester  vi  to. 


4. 

Den  skønne,  korte  Nat  saa  tidt 
Tavs  lytted  til  vor  Elskovs  Sprog, 
Mens  paa  et  Blomstertæppe  hvidt 
Vi  sad  i  Hyldebuskens  Krog. 

Og  Hylden  dufted.  Duggen  faldt. 
Og  Nattergalens  Trille  steg, 
Og  i  dens  Toner  leved  alt: 
Al  Elskovs  Alvor,  al  dens  Leg. 

Jeg  lytted  til  den  skønne  Sang. 
Hun  lo  og  tog  et  Blad  i  Mund, 
Og  over  Væng  en  Trille  klang,  — 
Det  var  en  Efterligning  kun. 


Fra  Byen  med  en  Gøglertrup 
Min  Ungdoms  Elskede  løb  bort. 
Da  Marken  stod  i  Stub  ved  Stub 
Og  Høstens  Dag  var  tung  og  kort. 

Med  Tombaksguld  om  Fod  og  Arm, 
Med  Roser  slynget  i  sin  Lok, 
Med  nøgen  Hals  og  nøgen  Barm, 
Løb  bort  hun  med  en  Flitterflok. 

Og  efter  dem  jog  Byens  Blæst 
Det  gule  Løv  fra  Vejens  Hæk,  — 
Da  fik  den  brune  Skov  sin  Rest 
Og  Hyldens  Busk  sit  sidste  Knæk. 


6. 

Hvor  Grifler  og  hvor  Træsko  smaa 
- —  Mens  ude  drøner  Stormens  Brum 
Til  Ramsens  Korsang  Takten  slaa 
I  Skolestuens  trange  Rum : 

Dér  sidder  jeg  i  Kvalm  og  Træk 
Foran  en  støvet,  tom  Reol 
Og  Landkort  klattet  til  af  Blæk, 
Bag  Pulten  i  en  lu'slidt  Kjol. 

Nu  ja  —  i  Verden  gives  fler, 
Som  ej  til  videre  det  drev, 
Trods  allerbedste  Karakter 
Og  akademisk  Borgerbrev. 


Hun  tog,  hvad  man  kan  tage  vel, 
Naar  i  et  Liv  man  griber  ned. 
Hun  slog  mig  ej  min  Sjæl  ihjel,  — 
Tilbage  blev  min  Kærlighed. 

Den  bøder  paa  min  slidte  Kjol, 
Den  løfter  Ramsens  træge  Ord, 
Den  fylder  vel  en  tom  Reol, 
Den  slaar  sig  ned  om  Skolens  Bord, 

Den  føder  dem,  de  stakkels  Smaa, 
Med  mer  end  Katekismus-Kost, 

Den  leder  dem,  naar  de  skal  gaa 
Paa  Vejen  ud  i  Slud  og  Frost. 


Hun  kom  tilbage,  pjaltesvøbt, 
Saa  syg  og  ussel,  svag  og  træt; 
Det  Flitterguld  var  dyrekøbt, 
Den  Nøgenhed  med  Blod  begrædt. 

Til  Flækkens  Sygehus  jeg  gaar, 
At  høre,  hvad  hun  skrifte  vil; 
Det  sidste  Blik  hun  paa  mig  slaar, 
Jeg  trykker  hendes  Øjne  til. 

Jeg  trykker  til  det  Øjepar, 
Som  smiled  til  min  Kærlighed, 
Hvori  min  Verden  fordum  var, 
Hvori  min  Ungdoms  Sol  gik  ned. 


Hun  førte  vore  Lege  an  — 
Og  nu  er  hun  saa  tavs  og  bleg, 
Og  nu  er  jeg  en  stille  Mand ;  — 
Ja,  der  var  Alvor  i  den  Leg. 

Længst  Ledet  faldt,  hvorved  hun  stod; 
Nu  kysser  Orme  denne  Mund, 
Nu  raadner  denne  Alfefod. 
Ja,  kald  det  Illusioner  kun: 


10. 

Men  heller  staa  ved  denne  Grav 
Paa  Byens  Fattigkirkegaard, 

Holger  Drachmann:  Poetiske  Skrifter.    HI  10 

Og  takke  for,  hvad  Livet  gav, 

—  Om  Prøven  end  blev  nok  saa  haard ; 

Ja  tusind  Gange  heller  det, 
End  om  min  Taare  aldrig  randt, 
End  om  jeg  kold  forlod  den  Plet, 
Hvor  Saar  og  Pjalter  Hvile  fandt. 

Kom,   Silke-Præsters  Pjalte-Gud, 

Daglejer-Sektens  Kongebarn : 

Lær  mig  det  store,  svære  Bud, 

At  elske  Jord  —  og  Støv  —  og  Skarn. 


NATTEN 

EN   RADERING 

Ind  i  det  uhyre  Rum,  hvori  Tanken  sig  taber, 

Ind  i  den  vældige  Nat, 
Som  a*f  Lyset,  af  Solen,  forladt 

Bestandig  det  gryende  skaber, 
Borer  min  Tanke  sin  Naal.  Kom  Staalstift,  tag  fat! 

Hvor  er  vort  Hjem?  hvorfra  kom  vi?  hvorhen  skal  vi 

drage? 
Hvor  er  den  Lov,  som  har  skabt  os,  som  kalder  tilbage 
Dette  vort  Ler, 
Ak,  kun  en  Mester,  den  største,  kan  drage 
Stregernes  Skrift,  saa  vi  ser 
Klart  gennem  den  i  det  kommende  Liv  og  mod  Livet 

tilbage. 

Intet  vi  øjner.  Et  Krimskrams  saa  synes  os  Livet, 

Gaadefuldt,  trist, 
Grusomt,  naragtigt,  en  Byrde;  —  men  et  er  os  givet: 
Kærlighed,  Kvindens  og  Barnets;  den  bliver  til  sidst. 

Det  dufter  af  muldnende  Træer;  en  Aande  saa  blød 

Strejfer  min  Kind, 
Det  drysser  med  Taage,  —  saa  kommer  i  sitrende  Stød 

Bygernes  Vind ; 
Det  skvulper,  det  klinger,  det  klager  fra  ukendte  Vover  — 

Saa  bli'r  det  tyst: 
Besejret  af  Kærlighed,  dysset  af  Duften,  jeg  sover, 

Nat,  ved  dit  Bryst. 


I  Drømme  sig  smelter  hver  Lyd  og  hver  Duft 
Sammen  og  danner  én  skælvende  Tone ; 
Den  dirrer  igennem  den  svangrede  Luft, 

Kranser  min  Trone, 

Min  Tilflugt,  min  Havn, 
Og  jeg  signer,  o  Nat,  under  Bønner  dit  Navn, 
Og  mit  martrede  Hjerte  faar  Fred  ved  din  Favn. 

Hvem  er  Du  ved  Dagen?  —  Hvad  spørger  jeg  vel: 

Lykke  og  Held 
For  den,  hvem  Du  aabner  dit  salige  Rige. 
Er  Du  mon  Viv  —  er  Du  Pige? 
Stille !  Jeg  hører  Dig  sige : 
Spørg  ej  derom! 

Jeg  vugges  af  Arme ;  —  de  stod  for  en  Dom 

Af  Hellas  og  Rom; 
En  Linje,  som  i  Michelangelos  Leda, 

Blændende  Pragt  som  Correggios  Jo, 
Marmor  og  Fløjl : 
Og  i  Marmoret  lever  hver  blodmættet  Aare 
—  Det  er  ej  en  Nat,  som  er  Dug  kun  og  Taare  ■ — 

Og  Fløjlet,  det  lilla,  er  Menneskehud, 
Som  da  Eva  i  Ur-Kunstens  Klædning  stod  Brud. 

Og  din  Barm  var  et  Hav,  og  mit  Hoved  en  Snekke, 
Vragdømt,  forladt. 

Og  den  trykked  sig  ned  i  det  vigende  Dække ; 
De  løfted  og  sænked  sig,  samstemte,  begge,  — 

Tror  Du  vel,  at 
Jeg  har  glemt,  hvad  mit  Hoved  fra  Dybet  fik  høre: 
Kærligheds  sølvklare  Klang  i  mit  Øre, 
Havbundens  Højsang  til  Evigheds  Ære, 
Trofaste  Nat! 
Som  den  Boble,  min  Hjerne,  paa  Voven  med  Lyst  vilde 

bære. 


Det  var  ej  Vellyst  dette.  Bart  vort  Sprog 
Er  paa  de  Ord,  vi  netop  skulde  bruge; 
Uhyre  Mængder  kan  det  daglig  sluge 
Af  Tanke-Tegn  fra  hver  en  Vraa  og  Krog, 
Men  kommer  Øjeblikket,  hvor  vi  trænger 
Til  Tegnet  —  saa  er  Ordet  der  ej  længer. 

Og  var  det  Vellyst  —  dette  Ord,  som  dadlet 
Blev  af  hver  Pog,  som  Skoleramsen  husker, 
Af  hver  Pedant,  hver  Hykler  og  hver  Fusker 
Ifald  det  Vellyst  var:  nuvel,  saa  kom 
Du  Tankens  Tegn!  Du  staar  vel  for  den  Dom, 
Hvorved  vort  Hjerteslag  din  Ordlyd  adled. 


Du  saa  paa  mig,  igennem  mig,  helt  ind 
I  Sjælens  Lønbo.  Hvilken  ussel  Stymper 
Er  Manden  dog,  der  pukker  paa  sin  Magt! 
Se,  hvor  han  under  dette  Blik  sig  krymper. 
Mens  i  de  rette  Folder  han  faar  lagt 
Sit  Ansigt,  at  det  ej  skal  ham  forraade,  — • 
Og  dog  er  han  saa  lidet  kun  en  Gaade 
For  dette  klare,  kloge  Forskerblik. 

Dér  hviler  han,  berøvet  hvad  han  fik 
I  Skænk  fra  Skaberhaanden :  det  brutale 

Begær,  som  han  bestandig  ferniserer 
Med  sine  Rets-Kravs  Talemaader  over. 
Han  tror,  at  det  er  ham,  som  dissekerer 
Den  hele  Verden !  Ak,  imens  han  sover. 
Mens  stemt  hans  Magt  er  til  et  Minus  ned, 
Saa  bøjer  Nattens  Kvindesmil  sig  over 
Hans  Søvn  og  ser  ham  i  hans  Nøgenhed. 

Og  dette  Smil,  hvor  er  det  kærligt-lyst; 
Hvor  er  hun,  trods  hun  lider  ved  hans  Luner, 
Saa  fuld  af  Skaansel,  mens  hun  nænsomt-tyst 
Punkterer  paa  hans  Bryst  sin  Elskovs  Runer! 
Hun  lægger  ham  til  Rette  Lejets  Hynder 
Saa  varsomt,  som  kun  Kvindehænder  véd. 
Og  denne  blinde,  trætte,  svage  Synder 
Tilgiver  blindt  hun  —  i  sin  Kærlighed. 

Da  vides  ud  hans  Syn,  da  sukker  han, 

Da  klinger  for  hans  Øre  Livets  Sage, 

Den  evige:  om  alle  disse  Svage, 

Der  ved  Barmhjertigheden  frelses  kan ; 

Han  blues  ved  de  Ord,  som  tidt  han  brugte: 

Skælmer  og  Skøger,  som  man  strengt  skal  tugte 

Med  Ris  og  Svøber  bagom  Bolt  og  Dør; 

Han  ser  dem  alle,  som  han  aldrig  før 

Har  paa  dem  set ;  en  Legion  af  Stakler, 

Der  under  Livets  Byrder  møjsomt  vakler 

Did,  hvor  Al-Kærligheden  gør  Mirakler. 


Ved  Dagens  Lys  en  halvtudvisket  Grund, 
Hvorpaa  et  Net  af  Streger  krydsvis  dragne, 
Et  Væv  af  Traade,  med  en  Skytte  slagne. 
Der  føres  af  en  uvant  Finger  kun  — 
Ved  Natten  bølger  op  den  sarte  Bund, 
For  skjulte  Fødselsveer  den  sig  vaander : 


150  GAMLE  GUDER  OG  NYE 

Det  er  en  Kunstners  Pust,  som  paa  den  aander 
En  Hymne  nynnes  gennem  Mestrens  Mund. 

En  Hymne !  Ved  en  snehvid  Barm  jeg  laa, 
Og  Natten  slog  sit  Forværk  blødt  ud  over 
Min  Nakke,  medens  Lyd  af  fjerne  Vover 
Hendøed  under  Taktslag,   sagte,  smaa; 
En  Hymne!  Kunde  jeg  dens  Ord  forstaa, 
Da  vilde  jeg  den  største  Mester  blive; 
Nej,  kun  dens  Skrifttegn  kan  jeg  her  afskrive. 
Dens  Tankers  Love  kan  jeg  ikke  naa. 


VOR  MODERS  SAGA 

JUNKER   VAAR 

Der  gaar  han  i  Lunden 
Med  Ferskenduns  Kind, 
Med  Blomster  omvunden. 
Med  Skalken  om  Munden, 
Med  Barnet  og  Ynglingen  parret  i  Sind, 
Med  Luth  over  Lænden, 
Med  Sløjfer  og  Baand, 
Og  i  Øjnene  frigjort  de  hundrede  Længslers  vidtvagabon- 

derende   Aand. 

Han  spejder  og  titter; 

Hver  Sangfugl  paa  Kvist 

Han  spørgende  fritter: 

Hvor  var  Du  vel  sidst? 

Ja  ti  Du  kun  stille 

Og  duk  Dig,  Du  Lille. 
Jeg  véd  nok,  hvorom  Du  saa  bønligen  bad. 
Jeg  véd  og,  hos  hvem  Du  bag  Løvskjulet  sad ! 

Han  bøjer  til  Side 
Hver  Blomst  paa  hvert  Straa, 
Han  følger  de  hvide, 
Som  kærlige  glide 
I  Møde  de  ømme,  de  ventende  blaa; 
Hans  Øjne  har  Taarer, 
Det  er  ikke  Graad : 
Det  er  Længsel  fra  hundrede  Blomster,  som  holder  den 

sitrende  Øjerand  vaad. 


HUN  KOMMER 


Se,  hvor  hun  træder  den  Sti  saa  grøn ; 

Sin  Vej  gennem  Knopper  hun  bryder, 

Ser  sig  om  i  Løn, 

Vender  sig  paa  Stand, 

Længes,  og  sin  Længsel  fortryder; 

Spørgsmaalet  spiller  om  Læbernes  Rand: 

Hvem  er  denne  Mand? 

Mon  han  kysse  kan?  — 

Hun  aner  ej,  hvad  kysse  betyder. 

Barmen  sig  vugger  saa  frisk  bag  Lin 

Og  spænder  sin  tvedelte  Bue, 

Munden  er  saa  fin, 

Panden  er  saa  klar, 

Ædel  er  den  Jomfru  at  skue. 

Luthen  blir  stemt,  som  ved  Lænden  han  har; 

Øjets  blanke  Glar 

Dugges  ved  hans  Svar, 

Og  Kinden  faar  saa  sælsom  en  Lue. 

HAN  SYNGER 


„Slyng  mig  Floras  Blomsterkæder 
Om  et  hedt  og  stormfuldt  Bryst; 
Intet  mig  som  Blomster  glæder, 
Duften  selv  er  dejligst  Lyst; 
O,  men  presse  dem  til  Munden: 
Dér  er  Glæden  dybest  funden ; 
Spørg  den  mindste  Fugl  i  Lunden, 
Som  fik  Sangerkald  og  Røst! 

Stæng  os  Paradiset,  Guder, 

Gem  det  for  Jer  egen  Mund! 

Mosset  fier  har  bløde  Puder 

Til  et  paradisisk  Blund. 

Træt  af  Salighed  at  nyde 

Hist,  hvor  Nektarstrømme  flyde, 

Jupiter  har  vidst  at  bryde 

Jordens  Blomst  paa  Jordens  Grund. 

Skal  vi  bie,  til  den  falmer? 
Skal  vi  følge  den  til  Jord 
Under  Grædekoners  Salmer 
Med  en  Vinter  i  vort  Spor? 
Nej,  en  Daare  den,  som  nøler; 
Plukkes  skal  den,  før  vi  føler 
Frostens  Pust,  som  Haanden  køler. 
Plukkes,  mens  den  staar  i  Flor!" 


FUGLEKVIDDER 

Træerne  løves, 
Saa  tætte,  saa  tætte; 
Knopperne  kløves. 
Det  siver  med  Saft; 

Den  tavlede  Spætte 
Hun  banker  med  Kraft : 

Kan  I  gætte 
Det  Syn,  jeg  for  nylig  har  haft? 

Blandt  Svaler  og  Mejser  og  Irisk  og  Sisken 

Der  bliver  en  Tisken: 

Nej  hør,  er  det  sandt?  — 

Jo,  Spætten  dem  fandt! 

Det  er  dog  for  frit ; 

Kvirrevit,  kvirrevit; 
Ja  Vaaren  har  narret  os  andre  saa  tidt ! 

Og  Himlen  sig  hvælver  saa  skyfri  og  blaa, 
Der  kommer  mod  Aften  ej  Stjerner  derpaa, 

Saa  lys  over  Skoven, 

Saa  blank  over  Voven  — 
Det  er,  som  om  Solen  ej  ned  vilde  gaa ; 

Kun  Tusmørke  falder. 

Og  Skumringen  kalder 
Til  Sengs  de  Store,  til  Reden  de  Smaa. 

Til  Stillits  og  Dompap  og  Drossel  og  Lærke 

Man  intet  kan  mærke, 

De  sover  saa  sødt; 

Saa  stiger  der  blødt 

En  Trille  fra  Gren,  — 

Der  er  én  lille  En, 
Som  fløjter  og  synger  i  Kvælden  saa  sen. 

Lyttende  Taager 
I  tystnende  Skove. 
Kærlighed   vaager, 
Dertil  blev  den  kaldt. 

Sælsomme  Love 

For  Kærlighed  gjaldt:  — 

Fik  vi  sove, 
Før  alt  vi  erfarede  ...  alt? 


HAN   ER  BORTE 

Han  er  borte.  Vildt  hun  ser  i  Vejret, 
Springer  op  og  vrider  sine  Hænder, 
Iler  hid  og  did,  indtil  hun  kender 

I  den  bløde  Jord 

Trykt  hans  sidste  Spor; 
Og  en  Brand  i  hendes  Side  brænder. 

Se,  det  Løv,  som  bæved  nys  for  Vinden 
Dunlet,  med  en  Dugglans  over  Fnugget, 
Er  nu  som  med  Fernis  overtrukket,  — 
Og  den  første  Taare  furer  Kinden. 
Løvet  blev  et  støvet,  stygt  Tapet, 
Skovens  Sal,  hvori  hun  sprang  som  Hinden, 
Staar  nu  tom,  iklædt  en  falmet  Dragt,  — 
Er  da  dette  hændt,  er  dette  sket? 
Ja,  i  denne  Sal  blev  Ofret  bragt. 

Hendes  Navn  den  Falske  skar  i  Linden. 

Saften  siver  end  af  Barken  ned. 

Myg  og  travle  Fluer  gør  Besked. 

Suger  sig  en  Rus  af  Træets  Sødme. 

Dette  Syn  er  snart  den  værste  Tort, 

Med  et  Skrig  hun  jager  Sværmen  bort. 

Mens  paa  Kinden  flammer  Skammens  Rødme. 

Og  med  bøjet  Hoved  bort  hun  gaar. 
Støvet  drysser.  Solen  brænder  stille. 

Grelt  dens  Straaler  gennem  Løvet  spille, 
Fluen  suger  atter  Træets  Saar. 


MARKED 


Hun  er  kommen  herhid,  hun  véd  ej  hvorfor, 

Hun  véd  ej  hvorfra,  ej  hvorlunde  . . . 

„Hej,  Piger,  den  hældende  Kvæld  er  nu  vor, 

Her  mødes  de  Glade,  de  Sunde ; 

Her  mødes  de  Karle  med  Skæg  under  Hage, 

De  Mænd,  som  end  lyster  en  Dans  sig  at  tage. 

De  Gubber,  som  endnu  paa  Mosten  vil  smage ; 

Kom,  kom !  en  Svingom  ! 

Her  bli'r  man  bekendt, 
Her  bli'r  man  et  Par,  inden  Dansen  er  endt." 

Hun  er  vildet  af  Trængslen  og  døvet  af  Larmen, 
Hun  puffes,  hun  stødes,  hun  rendes  paa  Armen, 
Hun  jages,  hun  fanges,  hun  river  sig  løs  . . . 
„Ej,  ej,  hun  er  knibsk;  det  gaar  over,  min  Tøs!" 

Hun  vil  flygte ;  hun  véd  ej  et  skjulende  Sted ; 

Saa  rives  hun  med 

Ind  i  Strømmen ; 
Og  Musikken,  den  Trolddom,  faar  Fødderne  bragt 

I  valsende  Takt,  — 
Hun  er  Hesten,  som  gaar  under  Tømmen. 

Og  det  suser  for  Øret,  og  alt  hendes  Blod 

Fra  Hoved  til  Fod 

Vil  med,  vil  bedøves,  vil  glemme; 
Og  hun  hvirvler  og  hvirvles;  saa  lyder  en  Stemme: 

Hejsa,  til  Side;  her  kommer 

Den  velbyrdige  Mand,  Ridder  Sommer! 

RIDDER  SOMMER 

Ridder  Sommer  han  er  sig  saa  mægtig  en  Mand. 
Hans  Gaard  er  god,  og  jævn  hans  Forstand, 
Fyldige  Kinder,  en  sund  Appetit; 
Han  er  ude  i  Dag,  han  vil  more  sig  lidt. 

Derhjemme  paa  Borgen  saa  ensom  han  sad. 
Lidt  døsig  han  blev,  —  han  er  slet  ikke  lad. 
Han  er  oppe  ved  Gry,  før  Fanden  fik  Sko  paa, 
„Stræb !"   er  hans  Ord,  og  det  kan  man  tro  paa. 

Hans  Enge  blev  slagne,  hans  Hø  er  i  Hus, 
Hans  Folk  sidder  bænket  om  Fad  og  om  Krus; 
Han  har  Folkehold  nok,  han  har  Terne  og  Dreng, 
Men  tom  er  en  Plads  ved  hans  Bord,  i  hans  Seng. 

Han  er  redet  herhid  ad  den  støvede  Vej, 
Det  Marked  forsømmer  vor  Ridder  ej ; 
Han  ser  hende  danse  med  Karl  og  med  Dreng, 
Han  tænker  paa  Pladsen  ved  Bord  og  i  Seng. 

Da  lyser  hans  Øje,  i  Kredsen  han  staar. 
Han  krummer  sin  Arm  og  han  spænder  sit  Laar; 
En  Daa-Hind  er  hun,  og  en  Kraftkarl  er  han, 
Ridder-Sommer,  den  rige,  velbyrdige  Mand. 


PAA   BORGEN 

Hun  sidder  paa  hans  Borg,  hun  er  hans  Frue, 
Hun  styrer  Huset  —  og  han  styrer  hende; 
Han  har  en  stræbsom,  stille,  lydig  Kvinde, 
Og  der  bli'r  Smaafolk  i  den  Vuggestue. 

Og  Tiden  gaar;  —  dens  Kendelse  er  gyldig: 
Hvortil  hin  Ungdoms  Hurlumhej  og  Jagen? 
De  lever  smukt,  ved  Natten  som  ved  Dagen ; 
Hun  modnes,  bli'r  helt  munter  og  lidt  fyldig. 

Men  stundom,  naar  i  Sengekamret  skinner 
Den  store  Maane  gennem  de  smaa  Ruder, 
Hun  løfter  langsomt  sig  fra  Lejets  Puder 
Med  trætte  Øjne  og  med  hvide  Kinder. 

Hun  ser  paa  ham.  Hvor  fast  og  trygt  han  sover ! 
Hvor  stærk  og  bred  og  tillidsfuld  han  ligger, 
Paa  alt  i  Verden,  og  sig  selv,  saa  sikker,  — 
En  Mand !  Og  hendes  Øjne  løber  over. 

Hun  ræddes  ved  sin  Graad ;  dog  maa  hun  græde, 
Som  mægted  intet  hende  mer  forlyste. 
Formaar  da  Børnekamret  ej  at  trøste? 
Jo,   Børnene ;  og  mest  blandt  dem  den  Spæde. 

Hun  lister  sig  derind,   og  Maanen  falder 
Paa  de  smaa,  kære  hvide  Dukkesenge, 
Og  over  Vuggen,  rolig  paa  sin  Gænge,  — 
Paa  denne  Verden  i  sin  Uskyldsalder. 

Men  denne  Verden,  rig  paa  skjulte  Goder 
For  den,  som  søger  og  som  kan  dem  finde, 
Den  er  endnu  ej  hendes;  hun  er  Kvinde, 
Men  hun  er  endnu  ikke  fuldtud  Moder. 

En  Del  af  hendes  Hjerte  blev  derude. 
Hvor  Maanen  sig  en  Trylleverden  væver 
Af  Duggens  Spind.  Se,  hvor  den  Verden  bæver, 
Som  vilde  Alfe-Fødsler  den  bebude ! 

DROST  HØST 

Tog  de  dem  for  over  Eng  og  Kær 

—  en  formelig  Hær 
Med  Opbud  af  Bryder  og  Bonde  — 
At  lege  paa  Heden  med  Spyd  og  Sværd; 

Hvem  ligger  dér? 
Ridder  Sommer  med  Dødshugs  Vunde. 
Saa  visner  det  Straa,  saa  falmer  det  Løv 

i  alle  gulnende  Lunde. 

Drost  Høst  har  undsagt  den  Ridder  bold ; 

Den  Ridder  ligger  saa  tavs  og  kold, 

Mens  Vinden   i   Sivene  fejer. 

Drost  Høst  slaar  op  med  den  Haand  saa  hvid : 

Nu  ville  vi  ride  til  Borgen  did, 

At  stryge  den  Fane  der  vajer ! 

Drost  Høst  er  saaret,  den  blege  Mand, 

Men  Øjet  lysner  som  Hedebrand 

I  Jævndøgnsnætternes  Øde. 

Vær  hilset,  Viv,  paa  den  smukke  Gaard ; 

Om  Badskær'kunsten  din  Haand  forstaar, 

Jeg  skal  ej  af  Skrammen  forbløde ! 

Saa  mangen  Skramme  blev  helet  brat, 
Naar  bløde  Fingre  fik  taget  fat 
Og  gydt  den  Balsam,  de  kunde; 
Den  dybeste  Skramme  var  den,  jeg  slog: 
Der  findes,  Ridder,  som  her  jeg  vog, 
Ej  Badskær'kunst  for  din  Vunde  — 
Saa  visner  det  Straa,  saa  falmer  det  Løv 

i  alle  gulnende  Lunde. 

BELEJRING 

Hun  ser  ham  i   Øjet, 
Hun  vil  læse  sig  til 
Hvad  sandt  er,  hvad  løjet 
I  det  fangende  Spil. 

Med   Herreskjold  vandt  han 
En  herreløs  Gaard ; 
I   Fruerstuen   fandt  han, 
At  Kampen  end  staar. 

Sit  Glavind  han  lægger 
For  Fod  hende  hen ; 
Et  Bæger  hun  rækker 
Til  Tak  ham  igen. 

Om    Bægret   han    fatter, 
Om  Fingrene  med : 
Et  Kys  blot!  og  atter 
Jeg  drager  af  Sted ! . . . 

Han  ser  hende  fjerne 
Sig  harmfuld  i  Sind ; 
Hun  lukker  med  sin  Terne 
Sig  hos  Børnene  ind. 


OPGØRELSE 

Han  har  vundet,  —  hun  har  givet  tabt; 
Ingen  Blomster  dog  den  Sejer  kranser. 
Hvorfor  ej?  —  Spørg  Aanden,  der  har  skabt 
Elskov  som  den  sarteste  blandt  Sanser. 

Han  har  sunget  hende  for  sin  Sang; 

Højt  af  Strengelegen  blev  den  baaren; 

Han  har  taget  hende  paa  sit  Fang, 

Hun  har  favnet  ham  —  og  tænkt  paa  Vaaren. 

Hun  har  ejet  ham  en  kort  Minut; 
Hun  har  delt  med  svundne  Dages  Kvinder; 
Hun  har  følt  det  —  og  saa  har  de  brudt, 
Og  alene  hun  igen  sig  finder. 

Men  forinden  har  hun  set  ham  bleg, 
Farveløs  at  trygle  sig  for  Fode,  — 
For  at  svige,  som  han  andre  sveg, 
Skuffe  hende,  'fald  hun  paa  ham  troede. 

Og  forinden  har  hun  selv  saa  varm 
Givet  hen  sig  —  til  sin  Ungdoms  Minde, 
Tro  mod  Elskovstrangen  i  sin  Barm : 
Gaaden,  som  hun  er,  den  modne  Kvinde. 

Hendes  Hjerte  har  jo  valgt  en  Gang, 
Siden  har  hun  Markedsskæbnen  fristet. 
Og  paany  har  Hjertet  fulgt  sin  Trang  — 
Ak,  at  dette  Hjerte  ej  er  bristet! 

Men  endnu  det  sender  uforsagt 
Fra  sit  Slusekammer  disse  Strømme, 
Med  en  uindskrænket  Herskermagt, 
Dette  Væld,  som  Døden  kun  kan  tømme. 

Skal  da  denne  Strøm,  saa  dyb  og  bred, 
Være  Stormflodsloven  undergivet? 
Skal  den  styrte  om  og  rive  ned? 
Kan  den  ikke  bygge  op  for  Livet?  — 

VED  ARNEN 

Hun  sidder  ved  Arnen, 
Og  Ilden  den  flammer, 
Det  lyder  som  Jammer, 
Naar  Luen  ta'er  fat. 
Den  Skærsild  maa  læres : 
Før  Veddet  fortæres, 
Vi  faar  det  ej  lunt  i 
Den  kommende  Nat! 


Det  knitrer,  det  knager, 
Det  stønner,  det  klager. 
De  kantbrændte  Flager 
Fortæres,  forgaa ; 
Men  under  en  Askehob, 
Sølvspættet,  graa, 
Der  lever  en  Glød,  som 
Skal  længe  bestaa. 


Paa  Ovnbænkens  Hynder 
Hun  sidder  og  nynner 
En  Sang,  som  begynder 
Med  flammende  Ord ; 
Den  døbtes  ved  Ilddaab, 
I  Gløder  den  faldt, 
Den  svinger  sig  op  i 
En  Føniks-Gestalt : 


Vort  Liv,  vort  Liv ! 

I  Vellyst  undfanget,  i  Dødssmerter  født, 
Paa  Stier  og  Veje  letsindig  forødt. 
Opsamlet  og  værnet  med  Kunst  og  med  Flid, 
Et  Fnug  gennem  Luften,  en  Tusinddels  Tid : 

Holger  Drachmann:  Poetiske  Skrifter.    MI  11 

En  Døds-Runes  Gaade 
.For  Mand  og  for  Viv, 
En  Rædsel,  en  Naade  — - 
Vort  Liv,  vort  Liv ! 

Far  hen,  far  hen. 

Du  fængende  Leg  mellem  Kvinder  og  Mænd ! 

Kun  én  Gang  er  Flammen  en  Altarilds  Brand; 

Ve  vor  Forstand, 
At  ej  den  kan  Loven  begribe ! 
Vi  styrer  og  styrer  mod  Længslernes  Land :  — 
Hvad  blev  der  til  Rest  af  en  Storm  over  Sand, 
Over  Hav  af  en  kølfuret  Stribe? 

Giv  tabt,  giv  tabt! 

Du  Hjerte,  lig  Ilden,  til  Selvoffer  skabt; 

Lad  Manden  som  Stormvind  i  Verden  uddrage : 

Der  bliver  for  Kvinden  en  Vagtpost  tilbage ; 

Den  skal  hun  holde 

I  Natten  saa  vild. 

Arne,  Du  kolde, 

Hun  tænder  din  Ild ; 
Ej  som  en  dødsofret,  hvid  Vestalinde, 
Ikke  som  Slegfred,  og  ikke  som  Viv, 

Men  en  Kvinde, 
Der  er  Moder  til  Slægternes  evige  Liv. 


KILDESPRING 


Se,    hvor   Kilden    springer, 
Sikker  paa  sig  selv ; 
Hør,  hvor  frisk  den  klinger, 
Skovens  Urgrunds-Elv ; 


1 

Altid  samme  Stemning, 
Samme  sikre  Spil : 
Ingen  Verdens  Dæmning 
Stopped  Springet  til. 

Trampet  er  der  blevet 
Paa  dit  Muldjords-Hjem: 
Banen  har  Du  skrevet 
Udenom  og  frem; 
Andre  Løb  blev  boret 
Dig  til  Spot  og  Spe : 
Sligt  har  Kilden  moret, 
Bragt  den  til  at  le. 

Lad  kun  Hakken  ligge, 
Kast  kun  til  Jer  Brønd ; 
Godtfolk,  ser  I  ikke. 
Jeg  er  Jordens  Søn, 
Døbt  i  Døbefonter, 
Som  I  aner  ej ;  — 
Spar  kun  Eders  Sonder, 
Godtfolk,  gaa  Jer  Vej !  — 

Og  dit  Væld  Du  nærer 
Ved  en  Moders  Barm, 
Paa  hvis  Kraft  Du  tærer. 
Som  gi'er  Staal  din  Arm; 
Hvor  dens  Aarer  spille, 
Bølger  alt  af  Sted,  — 
Dér,  hvor  Du  staar  stille, 
Staar  alt  andet  med. 

Stærke  Væld,  som  rolig 
Taber  Traaden  ej, 
Men  fra  Urgrunds  Bolig 
Vandrer  støt  din  Vej 

Gennem  Labyrinter, 
Gennem  Sand  og  Skarn, 
Sommer,  Vaar  og  Vinter  — 
Jordens  eget  Barn ; 


Kast  din  Glans  hen  over 
Tidens  Usselhed, 
Dyk  i  dine  Vover 
Al  dens  Sygdom  ned ; 
Læg  dens  dybe  Vunde, 
Lær  den  blot  én  Ting: 
Tro  paa  Folkets  sunde, 
Friske  Kildespring! 


REJSEBILLEDER 

1882 


I  VÆRTSHUSET  FALKENS   HAVE   I   LIER 

Det  lunes  i  vor  Urtegaard, 

Og  saffrangul  den  Krokus  staar 

Saa  prydeligt  i  Græsset; 

Hver  Spire  fro 

Faar  Lov  at  gro, 
Hver  Blomst  tør  hæge  sig  i  Ro, 
Hvor  ingen  Le  bli'r  hvæsset; 

Hvert  Kreatur, 

Paa  Mark,  bag  Mur, 

Af  Længslens  Arm, 

Saa  stærk,  saa  varm 

Uvægerligt  bli'r  favnet; 
O  Duffke,  Diiffke,  Due  hvid, 

Det  var  den  Tid 

Saa  foraarsblid, 
Saa  sød  —  saa  tabt  —  saa  savnet. 

De  Store  træller  for  den  Lov, 

Som  mejer  Mark,  som  plyndrer  Skov, 

Som  krøger  dem  til  Stakler: 

Smaafugl  i  Vang 

Med  Spil  og  Sang 
Tør  tro  og  leve  samme  Gang 
Paa  Kærligheds  Mirakler; 

Men  Ørnen  fandt 

Paa  Klippens  Kant 

En  Udsigt  gold, 

En  Vind  saa  kold, 

Og  Tjørnens  Tornekrone;  — 

O  Duffke,  Dijffke,  Due  god, 
Om  alt  dit  Blod 
Blev  Sonebod  — 

Du  kan  ej  Loven  sone. 

Jeg  lægger  Fløjten  for  min  Mund 
Med  Taarer  i  mit  Øjes  Grund 
Jeg  tolker  Kongens  Længsel; 

Hans  fuldtro  Ven 

Tog  Døden  hen. 
Jeg  er  hans  ringe  Kammersvend, 
Smaafugl  i  Ørnens  Fængsel ; 

Jeg  hvisker  kun 

Det  Suk.  hans  Mund 

Saa  mandigstolt 

Tilbageholdt, 

Saa  tidt  det  drog  paa  Veje ;  - 
O  Duffke.  Duffke!  Tiden  randt. 

Dit  Minde  svandt; 

En  Dronning  vandt. 
Hvad  Duer  ej  kan  eje ! 

GRUNDTVIGS  HUNDREDAARSDAG 

Hollandske  Kyst,  Vlissingen  ;  Septbr.  83. 

Her,  hvor  de  store 

Floder  falder  i  Havet, 

Førende  med  sig 

En  Flaade  af  Skibe, 

De  store,  brede, 

Rige  Vandveje, 

Der  øger  Oceanets 

Vældige  Kredsløb  — 

Her  vil  jeg  digte  Barden  hans  Drapa. 

Ned  ad  Floden 

Stævner  en  Fuldrigger, 

Kølen  dybt  i  det  skjulte, 

Flaget  højt  mod  Himlen, 

Kurs  mod  Havet 

Det  uendelige ; 

En  Flaade  følger 

Af  Schuyter  og  Pinker, 

Pramme  og  Lægtere, 

Kuffer  og  Tjalker, 

Tjenere  under 

Den  store  Handelsdrift, 

Følgesvende 

For  Fuldriggeren. 

Da  Havet  er  naaet. 

Løfter  Skibet 

For  Brisens  Aande 

De  hvide  Sejlvinger; 

Skibet  løftes 

Paa  Dønningens  Bredryg, 

Bort  det  glider 

Mod  fremmede  Verdner  - 

Kuffer  og  Tjalker, 

Schuyter  og  Pinker, 

Hele  det  tjenende 

Fladbunds-Følge, 

Standser  ved  Tærsklen, 

Tør  ikke  følge. 

Men  end  i  Natten, 
Da  Disen  falder, 
Skimtes  derude 
Som  en  lysende  Gnist 
I  Mands  Hjerne 
Skibslanternen 
Den  roligt  brændende ; 
Det  er  det  store 
Skib,  der  skrider 
Sin  Kæmpegang  over 
Dybdernes  Verden  — 
Og  Følget  paa  Floden 
Rokker  og  nikker 
I  Takt  til  Ebbens 
Faldende  Bølger: 
Hil  Dig,  Høvding! 


Han  var  af  Legem 
Som  Egen  i  Skoven, 
Men  ingen   Træmand, 
Der  staar  kun  paa  Stedet; 
Lige  til  Grænsen 
For  Afsind  gæred 


I 

Drifter  og  Syner, 
Stærke,  dunkle. 
Dybe,  sælsomme, 
I  Kæmpens  ynglinge- 
Friske  Hjerte. 

Var  der  end  Taager : 
Nuvel,  man  kan  leve 
Hjertevarm,  barnefro 
Og  dog  som  Mand 
I  Taagens  Verden ; 
Nu  raabes  med  :  Klarhed  ! 
Som  Rejer  paa  Gaden  — 
Men  hvem  ser  klart? 
Mon  de,  som  fryser? 

Triste,  blodarme 
Smaa  Filosofer, 
Der  presser  en  syrlig 
Drik  af  Visdommens 
Græs-grønne  Druer : 
Vent,  til  de  modnes. 
Hvad  eller  gør  som 
Den  Gamle,  der  brygged 
Jævngod  Most  af 
Folkets  egen 
Duftende  Æblegaard. 


Han  var  en  Tænker, 
Som  Luther  var  det; 
Pindehuggerne 
Skød  han  til  Side 
Og  planted  sin  brede 
Pegefinger 
Paa  Folkesprogets 
Levende  Bogstav : 


172  DYBE  STRENGE 

Ordet  er  Livet! 

Som  Præst,  som  Gransker, 

Som  Digter  var  han, 

Hvad  nu  fast  synes 

En  Borgstu'  Fabel; 

Nu  spidses  Pennen, 

Og  Ordet  sigtes, 

Mens  Læben  snærpes 

Sursød-bitter: 

Hans  Bonde-Læbe 
Lod  Ordet  flyde. 
Og  Pennen  dansed, 
Mens  Guder  og  Helte, 
Hedenske,  kristne, 
Alfer  og  Nisser, 
Bidende  Slagord 
Fra  Sagatiden, 
Profetier 
Fra  Testamentet, 
Spøgende,  lune 
Legestu'  Løjer 
Dansed  med  Pennen 
Og  flød  med  Ordet 
Som  Blomster,  der  flyde 
Ned  ad  en  Strøm 


Og  spredes  i  mange  smaa  krusede  Hvirvler. 


Jeg  lodder  ej  Dybden 

Af  Præstens  Tro ; 

Dertil  staar  jeg  udenfor  selv. 

Stundom  syntes 

Han  mig  Profeten : 

Ildsluer  bølged 

Under  hans  Bryn, 

Og  det  var  som  en  Reformation 

Skulde  avles  paany 

Af  denne  Præste-Skjald ; 

Men  ofte  saa'  jeg 

Profeten  svinde 

Bag  en  Sky  af  Skjaldeord, 

Sære,   folkebetagende, 

Men  dunkle. 

Stundom  tænkte  jeg : 

Synd  og  Skade, 

At  ej  denne  Gubbe 

Fremstod  for  tusind  Aar  siden ; 

Odins,  Thors  og  Frejrs  Præst, 

Der  førte  sit  Folk 

Med  Sværd  i  Haand 

Til  Hærtog  mod  Roma. 

Og  atter,  naar  Skægget 

Skred  som  en  hvid  Elv 

Ned  ad  den  side,  sorte  Fløjelsdragt 

Og  han  hæved  den  tunge  Arm 

Og  Haanden  halv  knyttet: 

Da  saa'  jeg  en  Elfenbenskrumstav 

Krystet  af   Haanden, 

En  Ærkebisphue 

Trykket  om  den  brede  Pande; 

Ringen  paa  den  kødfulde  Finger 

Funkled  og  lyste 

Band  og  Velsignelse 

Skiftevis  over  de  vaklende  Sjæle, 

Men  han  var  Bisp  i  Danmark 

Lang  Tid  efter  Hedenold, 

Lang  Tid  efter  Pavevælde, 

Og,  ak. 

Lang  Tid  endog  efter  Reformationen. 

Her  fra  den  fremmede  Strand 

Lader  jeg  Blikket  glide 

Tilbage  til  mit  Land: 

Velsignede  Du ! 

Lidet  som  Du  er, 

Sønderrevet  af  Havet, 

Sønderrevet  af  Fjendens  Haand, 

Sønderrevet  snart  af  Dig  selv  — 

Velsignede  Du ! 

Taaren  staar  i  Øjet, 

Naar  jeg  tænker  paa  din  Fremtid  — 

Blød,  yppig,  bøjelig. 

Snart  som  en  Jomfru, 

Der,   krænket  af  Voldsmand, 

Sønderriver  sit  eget  dejlige  Bryst. 

Han  elsked  Dig, 
Den  gamle  Barde, 
Der  elsked  Kvinden 
Som  han  elsked  Gud ; 
Ingen  har  sagt  Dig 
Sit  Livs  Kærlighed 
I  saa  varme,  store, 
Mildtbevægede, 
Stoltmanende 
Ord,  som  lian. 

Derfor  vil  Du  mindes 

Ham  længe,  længe. 

Kvinden  elsker  ikke 

De  kolde,  klare. 

Slebne,  aaleglatte 

Mænd  med  Tvivl  i  Hjertet. 

Falde  kan  hun 

For  deres  Kunster, 

Men  hun  hader  sin  Forfører 

Selv  under  hans  Favntag. 

Ej  heller  hun  elsker 

Den  plumpe  Bejler, 

Der  bøjer  hendes  Vilje 

Ved  at  sulte  hende  ud, 

Medens  han  viser  hende 

De  fyldte  Fade 

I  hans  eget  Hus. 

Kvinden  vil  have  Hjertet;  — 

Han  havde  Hjerte. 


Og  fremfor  alt: 

I  hvad  han  saa', 

I  hvad  han  granskende, 

Troende,  digtende 

Viste  frem  for  sit  Land 

Som  sin  Sjæls  Foster: 

Hans  Syn  var  stort. 
Stort  han  saa' 
Paa  nyt,  paa  gammelt; 
Hans  Liv  blev  ført 
—  Under  Ungdommens  Kamp, 
Manddommens  Virken, 
Oldingens  Hæder  — 
Bredt,  lyst  og  rigt. 
Nu  kløver  vi  vor  Bøgeskov  til  Pindebrænde. 

Hil  Egen,  som  staar 
Uanfægtet  gennem  Tiden 
Med  Træ  i  sig 
Til  en  Fuldrigger! 

LANDSKABER 

AFTENSTEMNING 

Stille  staar  den  brune,  dunkle  Lund; 
Ingen  Rysten  paa  de  tunge  Kroner, 
Intet  Vindstøds  brudte  Klagetoner, 

Intet  Suk  mod  Død, 

Intet  Gisp,  som  brød 
Freden,  af  den  nære  Nat  besvoret; 
Intet  ensomt  Pip  fra  Fuglekoret, 
Intet  Glam  bag  Kristen  Hegnsmands  Led ; 

Intet  uden  Intets  dybe  Fred. 

Og  det  Sind,  som  knust  og  isnet  skjalv, 
Om  det  mægted  „Intet"  at  udmaale, 
Søger  let  og  glad  mod  Stjernens  Straale, 

Ser  paa  Nattens  Hav 

Ej  den  aabne  Grav, 
Men  det  Fyr,  som  mangt  et  Skibbrud  hindrer; 
Stjerner  over  Lundens  Kroner  tindrer, 
Stjernesmykkers  hundred,  tusind  Led : 

Kronjuveler  —  kongelige  Fred ! 


MORGEN 


Nu  vaagner  paa  Grene  til  Hvisken  hver  Sisken 

og  Dompap  og  Stær 
Og  Irisk  og  Mejs'  og  Musvit  og  den  øvrige 

kvidrende  Hær; 
Først  snakkes  der  sammen  om  Vind  og  om  Vejr, 
De  Sager  de  ligger  jo  Smaafolk  saa  nær ; 

Men  eftersom  Taagerne  svinder,  og  Solen 

Til  Frembrud  gør  Tegn, 
Saa  stiger  en  jublende  Trille  mod  Himlen 

Til  Tak,  at  det  ikke  blev  Regn. 

Endnu  har  Naturen  ej  ombyttet  Morgenens 

Flors  Negligé; 
Det  er,  som  om  Engnymfen  vimsed  i  Skørternes 

Bølge-Plisé; 
Saa  stryger  hun  Haaret  fra  Kinden  og  sætter  det 

Op  med  en  Kam, 
Og  staar  i  den  bleggrønne  Robe  og  ser  sig 

I  Vandmøllens  spejlblanke  Dam. 

Det  ser  ej  den  Møller,  som  tumler  derinde 

Ved  Kværn  og  ved  Drev, 
Ej  Møllerens  Kone,  som  bærer  til  Smaakræet 

Mad  i  en  Slev ; 
Paa  Vinden  og  Vejret  det  kommer  ej  an, 
Thi  Møllen  den  maler,  naar  blot  der  er  Vand ; 
Men  Møllerens  Søn,  som  til  Præst  skulde  læse. 

men  næppe  bleg  Degn, 
Han  skriver  et  morgenfriskt  Vers  til  den  Nymfe, 

der  skærmer  hans  Fødestavns  Egn. 


MIDDAGSHVILE 

Ind  gennem  Gavl-Gluggen  stjæler  sig  Humlen, 
Gavlen  er  fælles  for  Stald  og  for  Lo :  — 
Lyd  af  umælendes  langsomme  Gumlen, 
Snorken  af  dem,  der  gaar  ellers  paa  to. 

Fluer,  der  surrer  om  Møddingevandet, 
Glasskaar,  der  lyner  i  Middagens  Sol ; 

Holger  Drachmann:  Poetiske  Skrifter.    MI  U 

Ovre  fra  Fattighuslængen  en  blandet 
Larm  af  en  Væv  og  en  skratten  Fiol. 

Luften  og  Støvet  staar  stille  med  Føje ; 
Anden,  som  fejl  paa  sit  Bagben  har  traadt, 
Maa  nu  med  Møddingen  lade  sig  nøje ; 
Badet  er  lunkent,  men  vaadt  er  dog  vaadt. 

Ællingeflokken  gaar  ene  til  Kæret, 
Duvende  frem  med  den  dunede  Krop, 
Ryster  saa  Ryggen  og  spjætter  i  Vejret, 
Næbbet  i  Bunden  og  Bagdelen  op. 

Sort  som  en  Djævel,  med  Poterne  runde, 
Sniger  en  Hankat  fra  Hæk  sig  til  Hæk, 
Øjner  en  Stillits,  som  synes  at  blunde. 
Springer ...  og  lister  sig  slukøret  væk. 

Varme  og  Fred :  det  er  Middagsidyllen. 
Drengen,  som  sidder  og  fletter  en  Krans 
Evighedsblomster  paa  Bænken  ved  Hylden, 
Sveder  i  Stilhed  og  fløjter  en  Dans. 


NAT 

Dit  Fodtrins  Lyd  dør  hen,  dør  ned  i  Uld  — 
Vandrer!  om  nu  Du  gled  og  faldt  omkuld. 
Det  hørtes  ej :  blødt  fik  Du  Lov  at  hvile. 
Tø-Sneen  har  paa  Vej  og  Marker  lagt  sig, 
Vidt  gennem  Mørket  ud  har  Tæppet  strakt  sig 
Og  maatte  maales  med  Kvadraters  Mile. 

Hvor  blødt  at  hvile!  Hvilken  opredt  Seng! 
Stolper  af  Ibentræ  med  ravnsort  Himmel, 

Sparlagnets  svære,  folderige  Hæng 

Med  Kantning  af  en  fnugget  Kniplingsstrimmel ! 

Og  blødt,  som  Lejet  selv,  gaar  Luftens  Drag 
Ind  mod  din  aabne  Mund  og  væder  Tungen; 
Det  søger  Sindets  dybest  gemte  Lag 
Med  Lægedom  for  Hjertet  og  for  Lungen. 

Hvor  blødt  at  hvile !  Hvilke  blide  Drømme 
For  dem,  som  under  Verdens  Lyst  og  Ve 
Fik  lært  at  holde  Pulsens  Slag  i  Tømme  — 
En  Søvn,  saa  kysk  som  Nattens  hvide  Sne. 


VED  ARNEN 


Thi  hvad  vi  tror,  og  hvordan  end  vi  former 

Det  Billed  os,  hvori  vi  til  er  blevet: 

Naar  gennem  Skoven  Luftens  Aande  stormer, 

Naar  Havets  Bølger  ruller  over  Revet 

I  Brand  og  Braad,  og  dog  paa  Loves  Bud: 

Saa  er  det  Gud. 
Naar  Foraars-Kimen  løfter  Lerets  Dække, 
Naar  Spiren  aabenbares  i  den  Sprække, 
Som  slaas  i  Moderjordens  skære  Hud  — 
Naar  alle  Blomster,  som  med  et,  begynder 
At  udbaldyre  Kildeskræntens  Hynder, 
Naar  Fugle-Orglet  søndagsstemt  forkynder. 
At  nu  staar  Vaaren  over  Landet  Brud : 

Saa  er  det  Gud. 
Naar  Sommerskyen  over  Kornet  sejler 
Og  dybt  i  Søens  Blik  sit  eget  spejler, 
Naar  fra  det  høje,  rene  Himmelblaa 
Det  var,  som  om  et  Øje  mod  os  saa' 
Og  vilde  forske  vore  Tanker  ud : 

Da  er  det  Gud. 

12* 

Og  stiger  Høstens  Maane  stor  og  rund, 
Orakel-Præsten  lig  fra  Templets  Grund, 
Frem  for  vor  Undren  i  sit  Guldmors-Skrud  — 
Og  naar,  mens  Vinternattens  Mørke  ruger 
Og  Frostens  Tvivl  vort  bange  Hjerte  knuger, 
Og  naar  —  som  nu  —  for  Ovnens  aabne  Luger 
Ved  Haabets  Ild  vi  holder  trøstigt  ud  — 
Og  naar  vor  Krøltop,  som  har  leget  Skjul 
Med  Søskendkoret,  lig  en  Skovens  Fugl 
Frisk  kæder  Sangen  fra  den  sidste  Jul 
Til  Sangen,  som  om  Sommer  bringer  Bud  — 
Saa  kald  Dig  Tvivler,  kald  Dig  Troens  Mand : 
Det  staar  for  Hjerte  klart,  som  for  Forstand, 

At  her  er  Forsyns-Tanken,  her  er  Gud. 


DE  BEDSTE  TIMER 

De  bedste  Timer;  —  var  det  dem,  jeg  nød, 
Da  frem  min  Knop  til  Blomster-Glæde  brød, 
Da  første  Gang  jeg  Skaberfryden  følte? 
Nej,  nej ;  det  var  ej  dem.  En  Angest  kølte 
Den  hede  Fødsels  Fryd :  Is  i  min  Rus ! 
Thi  lig  en  Nattebrises  Dødvindssus 
Hovmod  og  Trods  om  Blomstens  Bæger  spøged 
I  samme  Nu  var  Blad  og  Stængel  krøget, 

Min  Blomst  var  brudt. 

Min  Knop  var  død. 
En  Snevold  over  Kunstnervaaren  føget. 

De  bedste  Timer  har  jeg  levet  sammen 

Med  Dig,  almægtige  Natur! 

Himlen  var  Maleriet,  Jorden  Remmen, 

Jeg  selv  et  lidet  Straa,  der  brudt  itu 

Sank  ned,  svandt  bort  i  samme  Nu, 

Og  hverken  Hovmod  eller  Klage, 

Nej,  kun  en  Taare,  Duggens,  blev  tilbage  — 

Mit  Hjertes  Graad, 

Min  Livsens  Dug, 
Erindrings  Taaren  over  skyldfri  Dage. 


I  KLOSTER! 


Sig,  tænkte  Du  tit  ej  at  træde, 

Træt  af  den  Verden,  der  saared  din  Fod, 
Ind  i  et  fredlyst  Kloster 

Og  gøre  for  Livet  Bod  ? 

Du  tænkte  dog  ej  paa  Tonsuren, 
Ørkesløs  stod  ej  din  Hu  til  at  staa 

Kronraget,  stum  i  din  Celle 
Og  lade  Dagene  gaa. 

Du  tænkte  vel  nok  at  synge 

Sangen  for  Naadens  velsignede  Vin, 
Sangen  om  Verdens  Forsoning  — 

Men  ikke  paa  Munke-Latin. 

Du  tænkte  vel  selv  at  øge 

Brødrenes  Stemmer  i  stigende  Takt, 
Koret  om  Menneskehjertets 

Verdensforløsende  Magt. 

Kan  hænde.  Du  tænkte  omsider. 

Træt  af  den  Verden,  som  saared  din  Fod 

Hjertet  er  selv  et  Kloster, 
Hvori  vi  for  Livet  gør  Bod ! 

DET  ABNORME        DET  NORMALE! 

Jeg  giver  hundred  Nætters  Elskovsrus 
For  én  Dag  tilbragt  ved  et  køligt  Krus 
Fra  Kilden,  som  bag  Havegærdet  risler. 
At  omgaas  Slanger  er  en  farlig  Sport: 
Du  vender  uforvarende  Dig  bort     - 

Og  Slangen  stikker,  mens  den  kælent  hvisler. 

Jeg  giver  alle  „Slangers"  Gift  og  Sødme 
For  ved  et  Barne-Blik  at  kunne  rødme; 
Jeg  giver  alle  Laurbærkranses  Duft 
For  at  indaande  Markens  Muldjordsluft. 
Af  Byen  elsker  mest  jeg  Forstadsmuren : 
Kunst  er  min  Glæde,  men  min  Gud  Naturen. 

Og  over  al  Berømmelse  og  Ære 
Jeg  sætter  det,  som  Barn  blandt  Børn  at  være. 
At  løsne  med  dem  helt  for  Glædens  Sluse, 
At  tegne  dem  paa  Tavlen  Mænd  og  Huse 
Og  sætte  Krans  paa  Tag  med  et  Hurra !  — - 

Den  Bifaldsjubel,  som  mig  møder  da, 

Den  kan,  som  Muldjordsduft,  min  Sjæl  beruse. 


HYTTERNES  SANG 

Se  os,  her  ligger  vi  jordløse,  smaa ; 
Konge-Vejs  Kusken  paa  Hestene  skynder  - 
Vandrer!  ifald  Du  vil  Livet  forstaa : 

Lyt  til  de  Sange,  som  Hytterne  nynner! 

Her  blev  vi  kastet,  paa  bedste  Beskub, 
Langs  med  den  Aare,  som  Byerne  nærer; 

Intet  vi  ejer :  med  Rub  og  med  Stub 

Slugt  har  os  Byen,  som  alting  fortærer. 

Intet?  — Jo  nok:  gennem  Slægterne  hen 
Arved  vi  Pligten  til  Smaafolk  at  være, 
Arved,  med  Trykket  paa  Nakken,  igen 
Retten  og  Evnen  til  Byrden  at  bære. 

Retten  har  krøget  vor  Ryg  imod  Jord : 
Da  fik  vi  Øje  paa  Ormen  dernede, 
Saa'  hvor  den  krøb  i  sit  lerede  Spor, 

Saa'  hvor  den  sanked  taalmodig  til  Rede. 

Og  som  en  Lærdom  vi  drog  af  det  Dybj 
Svælget,  som  os  og  den  blindfødte  skiller, 
Livet,  som  os  fra  det  usselig'  Kryb 

Milevidt  højt  —  og  i  Solskinnet  —  stilfer. 

Mødte  vi  siden,  med  Knald  og  med  Larm, 
Konge-Vejs  Herren,  der  aged  til  Hove, 
Da  skød  vi  Huen  paa  Stand  under  Arm,  — 
Herren  var  naadig,  det  maatte  vi  love. 

Forrider-Svøben,  den  traf  os  jo  nok, 
Spandet  fo'r  frem  under  Prusten  og  Snøften : 
Men  vi  fik  Tid,  over  Sten,  over  Stok, 
At  retirere  vort  Liv  ned  i  Grøften. 

Skete  det  da,  som  vi  krumbøjed  stod 
Gennem  de  lange,  de  solhede  Dage, 
Grøftende  Marken,  at  Fod  kun  for  Fod 
Herskabs-Karossen  kom  støvet  tilbage : 

Løberen  var  der     -  men  Løberen  gik. 
Kusken  holdt  Pisken  --  men  borte  var  Skraldet; 
Foroverbøjet,  med  Tab  i  sit  Blik, 
Herren  derinde        i  Unaade  faldet. 

Hytternes  Herre  —  som  vi  kun  en  Træl  — 
Hvortil  den  Jagen  og  Vrinsken  og  Snøften? 
Er  Du,  som  Ormen,  til  Livet  i  Gæld: 

Hvorfor,  Hr.  Orm,  køre  Godtfolk  i  Grøften? 

Vandrer!  her  huser  vi,  jordløse,  smaa ; 
Tiden  er  rullet  med  Støvbølger  over 
Konge-Vejs  Banen,  den  langstrakte,  graa  — 
Slægtled  paa  Slægtled  langs  Vejgrøften  sover. 

Hyttefolk  er  vi.  Der  spired  en  Vaar, 
Frihed  paa  Markerne ;  Sæden  staar  frodig  — 
Frihed  for  den,  som  har  Fæhold  og  Gaard  : 
Hyttefolk  er  vi,  vi  venter  taalmodig. 

Hører  Du,  Vandrer,  en  Afregningsdag 
Larm  over  Gærdet,  med  Eder  og  Banden, 
Kærlingejammer  og  Mandfolkeslag? 

Ja,  det  er  os,  som  er  hjemsøgt  af  Fanden. 

Brændevinsdjævlen,  det  skabede  Dyr, 
Er  os  fra  Kroen  i  Kroppene  faret: 
Ingen  kan  holde  paa  Voldsmanden  Styr. 
Vandrer,  dér  har  Du  paa  Ufreden  Svaret. 

Dog,  Du  bør  vise  Retfærdighed  os : 
Hytten  af  Hundredaarstrykket  fortæres, 
Men  for  hver  en,  hvor  om  Flasken  man  slaas, 
Finder  Du  fem,  hvori  Arbejdet  æres. 

Vend  Dig  ej  straks  og  gaa  bort  til  din  By. 
Fremtiden  gror  selv  paa  jordløse  Steder; 
Sønnerne  vore  vil  synge  paany 

Sangen  om  Fædrenehytternes  Hæder. 

Sønnerne  findes  blandt  Dommer  og  Præst, 
Kunstner  og  Forsker,  hvor  Aandslyset  skinner  — 

Friheden  tog  dem  fra  Vejmandens  Læst, 
Aanden  paa  Konge-Vejs  Banen  dem  finder. 

Dér,  hvor  den  Junker  med  Firspandet  jog. 
Styrer  en  Kunstner  sin  Gang  mod  den  gamle 
Hytte,  hvor  Fa'r  fra  sin  Kakkelovnskrog 
Ivrigt  mod  Dørklinken  søger  at  famle. 

Se,  hvilket  Møde!  Vor  Mo'r  er  i  Graad, 
Næppe  for  Glæde  kan  Sønnen  hun  kende. 
Søsteren  bruger  sin  Naal  og  sin  Traad, 
Kinden  i  Solglød,  ved  Vinduet  henne, 

Foraarets  Blæst  over  Gavlvæggen  gaar, 
Hitter  en  Sprække,  hvori  den  kan  tude. 
Mens  i  Koncerten  som  Medhjælp  den  faar 
Graaspurve-Koret  i  Hækken  derude. 

Se  os,  her  ligger  vi,  jordløse,  smaa ; 
Konge-Vejs  Kusken  paa  Hestene  skynder  — 
Vandrer !  ifald  Du  vil  Livet  forstaa : 

Lyt  til  de  Sange,  som  Hytterne  nynner! 


JEG  VILDE  SAA  GERNE  VIDE ! 

Jeg  vilde  saa  gerne  vide. 
Hvad  Livet  inderst  i  Kærnen  bær'; 
Jeg  gik  til  en  uænset  Side, 
Fjernt  fra  den  stimende  Hær. 

Forbi  mig  drog  de  med  lydende  Raab, 
Hob  efter  Hob, 

Med  Førere,  Vaaben  og  Mærker; 

Føreren  syned  dem,  Taleren  ildned  dem, 

Alle  Ting  ægged  dem,  ingen  Ting  mildned  dem, 

Signet  de  blev  af  Troldmænd, 

Lægmænd,  Læger  og  Klerker. 

Jeg  knæled  paa  Græssets  Hynder, 
Mit  Øje  søgte  med  Angst  mod  Jord : 
Jeg  var  som  en  domfældt  Synder, 
Hvis  Liv  paa  et  Vink  beror. 

Men  hvad  og  hvorledes?  Jeg  bad,  besvor:  — 
Ord  efter  Ord 

Fra  Vejen  hen  over  mig  larmed ; 

Da  saa'  jeg  en  Rede,  hvor  Markskellet  skraaned. 

Et  Agerhøns-Boelsted,  af  Plovklingen  skaanet. 
En  Moder  jeg  saa',  som  mod  Kulden 
Sit  Kuld  under  Vingerne  varmed. 

Jeg  følte  med  duggede  Blikke, 
Hvad  Livet  inderst  i  Kærnen  bær'. 
Jeg  saa'  det  —  jeg  hørte  det  ikke 
Hist  fra  den  stimende  Hær. 


MORGEN-  OG  AFTENSANGE 

Jeg  stod  om  Morgnen  i  Børnenes  Kammer 

Lyst  det  paa  Solsiden  laa, 
Og  dér  var  en  lille,  som  lallende  stammer, 
De  to,  som  kan  pludre  og  gaa. 

De  vækkes  af  Solen,  de  vaagner  med  den. 
Til  Hvile  med  Solen  de  gaar, 

De  kravler  af  Seng  og  til  Sengs  igen 
Med  Guldglans  om  lysegult  Haar. 

De  lyder  ej  Love,  de  kender  ej  Pligt, 

De  lærte  ej  Bønner  af  Bog: 
De  kvidrer  som  Fuglen  et  selvlavet  Digt 
I  Fuglenes  barnlige  Sprog. 

Ved  Morgen  og  Aften  i  Børnenes  Kammer 

Jeg  sørger  for  stedse  at  staa : 
Jeg  hører  den  lille,  som  lallende  stammer, 
De  to,  som  kan  pludre  og  gaa. 

De  beder  en  Bøn.  Hvem  lærte  dem  den  ? 
Og  hvordan  fik  Stemmen  den  Klang? 
De  Spørgsmaal,  de  kommer  bestandig  igen  — 
Hvor  lærte  vel  Fuglen  sin  Sang? 

SULEIMA 

EN    UNGDOMSFANTASI 

Suleima!  Solen  skinner 
paa  Boderne  i  Bazaren 
og  paa  saa  mange  skønne 
tilslørede,  slanke  Kvinder  — 

og  ganske  vist,  jeg  finder 
dem  værdige  at  betragtes, 
alle  de  rige  Boder 
og  alle  de  skønne  Kvinder. 

Men  som  jeg  ilsomt  kaster 
Tæpper  og  Tøjer  til  Side, 
og  mens  jeg  lader  de  Skønne 
i  Rækker  forbi  mig  glide  — 

Saa  kommer,  Allah  maa  vide 
hvordan,  en  mægtig  Forlængsel 
og  drager  mig  om  bag  Hjørnet 
hen  mod  et  gitret  Fængsel.  — 

Suleima!  Solen  skinner 
paa  Boder  og  Torv  og  Gade, 
hvor  alle  Mennesker  flokkes 
og  alle  tilsammen  er  glade. 

Men  Du,  Du  sidder  i  Skyggen, 
Sørgmodig  og  bleg  og  stille  — 
og  jeg  kan  ej  sprænge  dit  Gitter, 
hvor  gærne  jeg  ogsaa  vilde! 

Du  ser  mig  —  og  farer  sammen 
og  rejser  Dig  op  og  forsvinder. 
Jeg  lister  mig  bort  til  Bazaren, 
hvor  Solen  paa  Boderne  skinner. 


Dér  véd  jeg  et  Sted  i  Bazaren 
en  Bod,  hvor  en  Kilde  springer, 
hvor  Strengeleg  og  Pokaler 
om  Kap  med  hinanden  klinger. 

Dér  lyder  de  persiske  Sange ; 
og  Harun  al  Raschids  Ry 
hviler  i  Vin-Duft  over 
Bagdads  fortryllede  By. 

De  persiske  Sagn  sig  slynger 
om  Harun  al  Raschids  Ry 
og  løfter  det  højt  i  Solglans 
over  den  vin-kære  By. 

Og  hver  en  hjerte-skudt  Sanger, 
som  slaar  sig  ved  Kilden  ned, 
kan  drømme  sig  til  Alverdens 
Lykke  og  Dejlighed  . .  . 

Tusind  og  en  Nats  Dage 
vil  aabne  ham  deres  Favn ; 
ved  dette  Bryst  kan  han  hvile 
og  hviske  Suleimas  Navn ! 


190  TUSIND   OG   EN  NAT 

Suleima !  Bazaren  vil  blive 
mod  Aften  forladt  og  øde  — 
der  findes  ej  Plads,  som  kan  egne 
sig  bedre  til  Stævnemøde. 

Længst  fiar  Kræmmeren  lukket, 

alt  er  gaaet  til  Ro; 

her  i  Krogen  bag  Boden 

er  akkurat  Plads  til  os  to. 

Du  lister  Dig  ud  ad  din  Løndør 
—  hver  fangen  Kvinde  har  sin  — 
jeg  sprænger  ej  noget  Gitter, 
jeg  skænker  Dig  for  min  Vin ! 

Den  skjulte  jeg  under  min  Kappe, 
dengang  jeg  Tavernen  forlod ; 
nu  tømmer  vi  Kruset  tilsammen 
her  bag  Kræmmerens  Bod. 

Den  rige  Kræmmer,  Suleima, 
det  er  Just  den  Troldmand,  som 
holder  en  Pige  fangen 
ved  en  inappellabel  Dom ! 

Vi  døber  ham  om  til  Khalifen  — 
den  Daabshandling  er  ikke  lang; 
saa  nynner  vi  to  gennem  Natten 
Suleimas  og  Osmans  Sang. 


Suleima!        græder  Du,  Kære? 
hvor  kan  Du  vel  lade  sligt 
gaa  Dig  saa  nær  til  Hjerte  — 
Det  er  jo  kun  Sagn  og  Digt! 

Jeg  sidder  her  ved  din  Side, 
min  Arm  er  lagt  om  dit  Liv, 
omslynget  jeg  holder  din  Midjes 
skælvende  svaje  Siv. 

Barn !  er  Du  virkelig  bange  — 
hvad  er  der?  Morgenen  gryr. 
Du  knuger  Dig  sitrende  til  mig : 
og  det  for  et  Æventyr  ! 

Mattere  bliver  dit  Øje 
og  blegere  bliver  din  Kind ; 
jeg  synes,  Du  svinder  i  Gryet 
til  en  legemløs  Skygge  ind  . .  . 

Jeg  ser  vel  endnu  dit  Øje, 
men  aldrig  aned  jeg  sligt, 
at  den,  jeg  kendte  saa  nøje, 
kunde  svinde  hen  i  et  Digt ! 


Jeg  véd,  jeg  tør  ikke  klage, 
maa  blive  alene  her, 
tør  ikke  kalde  tilbage 
den,  som  var  mig  saa  kær! 

Ene  tilbage  jeg  sidder, 
som  lammet  paa  Sjæl  og  Krop, 
til  Solen  over  Bazarens 
Boder  og  Telte  staar  op  — 

Til  Menneskevrimlen  flokkes 
i  Stræder,  paa  Torv  og  Gade 
rødmusset,  morgenfriske, 
spillende  levende  glade. 

Der  aabnes  et  Sted  i  Bazaren, 
en  Bod,  hvor  en  Kilde  springer, 

hvor  persiske  Sagn  og  Sange 
om  Harun  al  Raschid  klinger. 

Dér  sidder  jeg  selv  og  synger 
Suleimas  og  Osmans  Sang. 
Det  er  nu  saaledes  med  Digternes 
Handlen  og  Liden  engang ;  — 

thi  den,  som  ved  Minderne  lider, 
imens  han  dem  kunstfærdigt  sigter 
og  former  blandt  Slakkerne  Guldet  - 
en  saadan  kaldes  for  Digter! 


OSMAN  SYNGER 
I 

Just  forleden  kom  en  Sang 
mig  med  et  paa  Tungen, 
frisk  den  lød,  og  til  dens  Klang 
blev  Pokalen  svungen ! 

Rød  var  Vinen,  lind  og  sød 
løb  den  over  Tungen; 
over  Glutten  paa  mit  Skød 

blev  Pokalen  svungen ! 

Daare,  som  gav  Alvors  Ord 
deres  Løb  paa  Tungen, 
naar  Pokalen  fyldt  og  stor 

over  ham  blev  svungen ! 

Just  forleden  brat  en  Sang 
standsed  mig  paa  Tungen  : 
om  min  Hals  Suleima  hang  — 
ingen  Sang  blev  sungen ! 

II 

Nu  hvælver  sig  Nattens  Himmel 
med  Stjerner  i  Kuppelens  Tag ; 
hvem   spørger   vel   Nattens   Stjerner  smaa, 
hvad  Vinden  blir  næste  Dag? 
Er  Vinen  først  skænket  i  Bægerets  Skaal, 
hvem  lader  den  urørt  paa  Bord? 
og  hvor  er  det  Hjerte,  som  lukker  sig  til 
for  Elskovens  første  Ord? 

Der  blæser  blandt  Ørkenens  Dale 
den  hede,  fortærende  Vind ; 
der  vaagner  en  Storm  ved  et  Gæstebud 
i  Dybden  af  Mandens  Sind. 
Du  tror  den  en  Zephyr  fra  Rosernes  Land, 
hvor  Freden  bag  Druerne  gror: 
o  stol  ej  paa  Freden !  Der  blæser  en  Storm 
fra  Elskovens  første  Ord. 


SULEIMA  SYNGER: 

Bag  ved  de  høje  Bjerge 

der  ligger  den  dybe  Sø; 

i  Søen  staar  der  et  Guldslot, 

i  Guldslottet  findes  et  Kammer  — 

dér  hviler  Kut-Alkulub ! 
Hun  er  den  fagreste  Pige, 
som  Solens  Øjne  har  set; 
en  Troldmand  har  bygget  det  Guldslot 
og  Lejet  til  hende  redt. 
Forsvarligt  har  den  Troldmand  bygt  det  Kammer  for  sin 

Skat. 
Kut-Alkulub!  Kut-Alkulub!  hvor  lider  vel  din  Nat! 

Holger  Drachmann:  Poetiske  Skrifter.    \U  13 

Bag  ved  de  høje  Bjerge 

der  gemtes   Kut-Alkulub ; 

hun  vogtes  som  Perlen  i  Kapsel, 

som  Sværdet  i  Stridsmands  Skede, 
som   Liget   i  Jordens   Skød ! 

Hun   drikker   af  slebne   Skaaler 

den  Vin  i  langlige  Drag: 

da  føler  hun  Hjertet  vaagne, 

det  bløder  ved  sine  Slag. 
Og  er  jeg  som  en  Perle  gemt  dybt  i  den  dybe  Sø, 
Kut-Alkulub!   Kut-Alkulub!  langt  heller  Døden  dø! 

TILEGNELSE 
TIL  EDVARD  OG  NINA  GRIEG 

(MED  „SANGENES  BOG") 

Tag  disse  friske  Sange, 

Læg  dem  ved  Eders  Bryst, 
Hvad  enten  saa  Hjertet  skælver 
Af  Vemod  eller  af  Lyst ! 

Men  disse  friske  Sange, 

som  nu  iblandt  Folk  skal  gaa  — ■ 
O  Gud,  hvad  har  de  mig  kostet, 
Og  hvor  de  har  gjort  mig  graa! 

Jeg  elsker  dem  derfor  dobbelt : 
Jeg  trykker  dem  til  mit  Bryst 
Med   Manddommens   dybe   Vemod 
Og  Ungdommens  fulde  Lyst! 


FORAARSREGN 

Det  klinger  som  fra  fine  Instrumenter, 
Og  bøjer  Du  det  grønne  Blad  til  Side, 
Saa  ser  Du  Parkens  Alfer,  hvor  de  glide 
Med  spæde  Hænder  over  Strengelegen : 

O  Strengeleg!  min  Ungdoms  dyre  Minde! 
Da  gik  jeg  som  berust  af  Vaarens  Bad 
Og  sang  hen  for  mig  selv  saa  sjæleglad, 
Og  lyttende  stod  Busk  og  Blomst  og  Blad, 

Mens  Fuglen  flagred  til  sin  Elskerinde. 


Det  klinger  nu,  som  da,  fra  fine  Strenge, 
Det  suser  sagte  gennem  spæde  Blade ; 
Se,  Busken  ryster  sig,  og  en  Kaskade 
Af  Perletoner  triller  over  Gruset: 

Jeg  føjer  Taarer  selv  til  Regnens  Toner ! 
Kom,  kom  hver  Alf,  som  skjuler  sig  bag  Blad ; 
Den  Foraarsregn  gør  sund,  gør  sjæleglad. 
Om  end  en  Vemod  dirrer  i  det  Kvad, 

Som  Træet  nikker  til  med  tunge  Kroner! 


1 


DER  VÆLDER  LYD  — 

Der  vælder  Lyd  — 

af  Ensomheden  ud. 
Af  Skovens  dybe,  frygtelige  Skygger; 
Planter  og  Dyr,  og  alt,  som  drager  Aande, 
De  mindste  Væsner,  som  i  Luften  bygger. 
Stenen  i  Mulde,  følesløs  og  kold : 
Alt  synes  grebet  af  en  ukendt  Vaande 
At  give  sig  en  navnløs  Angst  i  Vold  — ! 


O  vé  mig:  hvilket  Syn  faar  jeg  at  skue! 
Hvad  rejser  sig  bag  Træer  og  bag  Klipper? 
Aander,  som  favnes  og  som  Taget  slipper, 
Øjne,  som  stirrer  med  en  lysræd  Lue, 
Hænder,  som  vrider  sig  i  Feberglød, 

En  Mund,  der  vil  velsigne,  men  forbander, 
Sælsomme  Slyngninger,  hvis  Skrifttegn  danner 
Min  Ungdoms  Saga  — 

som  jeg  troede  død ! 

Er  jeg  da  stedse  givet  i  dens  Vold ! 
Har  jeg  ej  dukket  mig  i  bitter  Vaande? 
Har  jeg  ej  troet  mig  følesløs  og  kold. 
Fri  som  de  Væsner,  der  i  Luften  bygger? 
Blev  ikke  netop  Ensomhed  den  Fryd, 
Hvori  jeg  dybt  betaget  drager  Aande 
Urørt  af  Minders  legemløse  Skygger! 
Hvorfor  da  ængstes?  — 

Tys !  der  vælder  Lyd  ! 


JULE-SNE 

Jeg  vandrer  gennem  Skoven 

Ved  Juletid ! 
Der  falder  Sne  fra  oven 
Saa  vinterhvid : 
Saa  vinterhvid  den  frosne  Dug 
Neddrysser  lydløst,  Fnug  ved  Fnug, 
Og  smelter  paa  min  Haands  den  varme  Flade, 
Mens  Foden  træder  mellem  visne  Blade. 

Jeg  ser  paa  Haanden  de  Taarer  staa  — 
Det  er  som  en  Hulken  jeg  hørte : 
Nu  blir  vore  Minder,  store  som  smaa, 
Gennem  Skoven  for  Vinden  førte. 
Skal  alt  da  hvirvles  for  Vintren  hen. 
Skal  Sorg  og  Adskillelse  raade?  — 
Nej,  Jule-Sneen  er  Menneskets  Ven, 
Den  gemmer  hans  dybeste  Gaade. 

Paa  Haanden  et  Fnug  -     en  Draabe  saa  hed  — - 

Vi  stirrer  med  tindrende  Blikke : 

En  Taare,  som  gennem  vor  Tanke  gled  — 

Ak,  andet  er  det  vel  ikke! 

Men  krymper  vi  os  under  Verdens  Nød, 

Mens  Tiderne  ældes  og  strenges : 

Den  frosne  Taare,  den  falder  saa  blød 

Paa  alt,  hvad  som  savner  og  længes. 

Jeg  vandrer  gennem  Skoven 

Ved   Juletid! 
Der  falder  Sne  fra  oven 

Saa  foraarsblid : 
Saa  foraarsblid  de  bløde  Fnug 
I  Faldet  smelter  som  en  Dug, 
Der  naadigt  alle  skjulte  Spirer  væder  - 
Mens  alle  Minders  Kilder  sagte  græder. 


JEG  TAKKER  DIG,  MIN  FADER,  AT  DU   IKKE 
VAR  RIG 

Jeg  takker  Dig,  min  Fader,  at  Du  ikke  var  rig, 
Da  jeg  lagde  ud  i  Livet  til  Orlog  og  Krig, 
At  prøve,  hvortil  Vaabnene  dued. 
Der  var  saa  mange  Farer,  som  trued. 
Til  Farerne  derude  kom  Længslerne  derinde: 
Lokkende  er  Druen,  og  skøn  er  Jordens  Kvinde; 
Hvem  har  ej  strakt  Vaaben  i  den  ulige  Krig?  — • 
Jeg  takker  Dig,  min  Fader,  at  Du  ikke  var  rig! 

Og  havde  jeg  i  Haanden  haft  det  klingende  Guld, 
Da  havde  jeg  vel  rustet  min  Skude 
Til  Gilde  og  til  Gammen  med  Silkebolster  ud. 
Af  Venner  og  Lakajer  og  Spillemænd  fuld, 

Og  taget  mig  en  dejlig  Synderinde  til  Brud, 

At  hvile,  ved  Roret,  paa  min  Pude! 

Saa  havde  vi  os  smykket  som  Grækere  til  Fest, 

Og  ladet  Stævnen  styre,  hvor  Stævnen  kunde  bedst  • — 

Og  saa  var  vi  vel  bleven  derude. 

Jeg  takker  Dig,  min  Fader,  at  ikke  dit  Guld, 

Da  jeg  lagde  ud  paa  Rejsen,  og  Lykken  blev  mig  huld, 

Har  øget  de  Farer,  som  mig  trued. 

Trang  har  gjort,  at  Vaabnene  dued. 

For    Kunstnersjælens    Fyrstesans    har    Farten    dobbelt 

Fare: 
Jeg  hører  dem,  de  kommer,  den  vinløvsmykte  Skare. 
Bort  med  eders  Kranse !  Kunst  betyder  Krig ! . .  . 
Jeg  takker  Dig,  min  Fader,  at  Du  ikke  var  rig. 


MED  ET  BROGET  BLAD 

Saa'  Du  det  Blad,  som  Blæstens  Haand  afrev. 
Som  daled  ned  blandt  andre  gule  Blade, 
Som  funkled  kort  i  Solen,  og  saa  drev 
Bort  for  sin  Rest  af  Liv  et  Steds  at  lade ; 
Som  blev  til  —  ja  hvem  véd  til  hvad  —  til  Muld, 
Til  Støv,  til  Luft;  thi  ingenting  forsvinder: 
Saa  Du  det  Blad?  Dets  sidste  Glimt  af  Guld 
Opfylder  mig  med  Livets  gyldne  Minder. 

At  spire,  vokse  ud,  at  dø  —  at  glemmes, 

Det  er  det  skabtes  Lov ;  men  af  den  Lov, 
Som  mange  finder  haard,  jeg  ikke  skræmmes; 
Hver  af  os  er  et  Blad  i  Livets  Skov, 
En  Evighed  der  er,  men  for  det  Hele! 
Vi  kan  ej  haabe.  Du  saa  lidt  som  jeg, 
At  tælles  med  som  noget  stort ;  ak  nej 
Vi  er  kun  Værkets  bitte,  bitte  Dele. 

Vi  tør  ej  se  paa  dem  og  ængstlig  grunde 

Paa  disse  Ord:  hvorfra?  hvorhen?  hvorfor? 
Er  ikke  hele  Livets  Ære  vor, 
Saa  længe  vore  Tanker  fødes  sunde? 
Naar  de,  som  har  undfanget  os  i  Gaar, 
Naar  de  i  Dag  skal  lægges  under  Mulde, 
Saa  læger  Livet  os  Skilsmissens  Saar: 
Thi  vi,  som  fødtes,  atter  føde  skulle. 

Vi  har  den  spæde,  sarte  Spires  Tid, 

Det  friske  Vaargrønts  Tid  og  Somrens  Tider ; 
Vi  hører  som  en  Kildes  Rislen  blid. 
Hvis  Bølgetoner  gennem  Hjertet  glider: 
Det  hører  aldrig  op,  har  ej  begyndt, 
Det  risler  Dage,  Nætter,  tidligt,  silde 
For  den,  som  gennem  Livet  har  sig  skyndt. 
For  den,  som  aller  sindigst  gik  og  stille. 

Dyk  hvert  et  Mismod  ned  i  dette  Væld, 

Sænk  selv  hver  større  Sorg  i  disse  Bølger, 
Om  til  Naturens  Lov  Du  staar  i  Gæld, 
Om  Du  til  Golgatha  bag  Korset  følger: 
Der  er  en  Forsyns-Tro  mod  Aarets  Fald 
Før  Stormen  stemmer  op  i  Toner  vilde. 
Se  stort  paa  Livet!  og  af  Livet  skal 

Du  aldrig  trykkes  ned  og  gøres  lille! 


VØLUND 


Smedet  i  Bolt  vil  jeg  sidde 

Med  Værktøjet  Dag  og  Nat 
Og  hamre  mig  ud  af  Guldet 
En  Billedverdens  Skat. 

Bryder  da  Tiden  isønder, 

Hvad  selv  jeg  troed  en  Skat  — 
Saa  lægger  jeg  mig  til  at  sove 
Den  ensomme  lange  Nat. 

Tramper  da  nogen  deroppe 
Hen  over  min  Gravstens  Brædt 
Og  siger :  Han  var  ikke  Mester !  — 
Saa  giver  jeg  Manden  Ret. 

Kun  naar  de  siger:  min  Kunst  var, 
Saa  vel  som  mit  Hjerte  til  Fals  — 
Saa  rejser  jeg  mig  og  raaber: 
Nej,  det  er  Løgn  i  jer  Hals ! 

Og  atter  stolt  jeg  mig  strækker. 

Med  Blus  paa  min  blege  Kind  — 
Og  Vinden  suser  deroppe, 
Den  evige,  støtte  Vind. 


DEN  RØDE  VILDE  VIN 

Et  Sus  af  sagte  høstlig  Vind  -- 

Et  Blad,  som  strejfer  let  min  Kind 

Og  falder  mig  for  Fode ; 

Dér  ligger  det  paa  Gruset  blødt 

Og  ler  til  mig  saa  purpurrødt 

Og  gør  mig  —  ja  jeg  véd  knap  hvad  - 

Saa  ungdomsvarm  til  Mode : 
Du  Tid,  hvor  hun  var  min,  ja  min. 
Med  denne  Vækst,  saa  svaj,  saa  fin, 
Med  denne  Mund,  som  bød  mig  glad 
De  aabne  Læbers  Rosenblad  — 
O  røde  vilde  Vin! 

Du  Tid,  for  Dig  jeg  bøjer  mig, 
For  Minderne,   som   føjer  sig 
Tilsammen  ret  som  Blade ; 
Og  rask  jeg  plukker  mig  en  Krans, 
Før  Stormen  spiller  op  til  Dans 
Og  hvirvler  Livets  Løv  hen  ad 
Den  aabne  Høst-Estrade : 
End  er  hun  nær,  end  er  hun  min, 
End  venter  hun  mig  svaj  og  fin 
Og  byder  mig  saa  frisk  og  glad 
De  aabne  Læbers  Rosenblad  — 
O  røde  vilde  Vin! 


Af  Dig  jeg  perset  har  en  Drik  — 
Men  ej  for  flygtigt  Øjeblik 
Med  bitter  Smag  om  Munden; 
Den  „vilde"  Vin  gav  Druehøst, 
Og  Druen  gløder  i  mit  Bryst 
Og  gør  mig  —  ja  jeg  ved  knap  hvad 

Saa  varm  til  Hjerte-Bunden : 
O  Glød  for  Dig,  som  end  er  min, 
For  denne  Vækst,  saa  svaj,  saa  fin, 
For  Munden,  som  mig  rækker  glad 
De  friske  Læbers  Rosenblad  — 
Du  røde  vilde  Vin ! 


NAAR   LINDEN   BLOMSTRER 

Sagte  gennem  Luften  strømmer 
Denne  Vellugt  honningsød, 
Og  som  duftberust  jeg  drømmer 
Med  en  aaben  Bog  paa  Skød ; 

Sagte  vender  Vinden  Bladet  — 
Hvor  Parfumen  dog  er  stærk! 
Hvad  er  mig,  naar  Linden  blomstrer, 
Selv  det  lærerigste  Værk? 

Linden  blomstrer,  Luften  gløder 
Tordensvanger,  mæt  af  Sol ; 
Blomst  ved  Blomst  mit  Øje  møder 

Mens  jeg  vugger  i  min  Stol : 
Havens  Flora,  just  som  Aaret, 
Højest  i  sin  Fylde  naaet  — 
Yppigst  Farve,  modnest  Mængde 

Af  hvad  der  blev  tænkt  og  saaet! 

Modne  Tanker  —  farvetunge : 
Rosen  svømmer  i  sit  Blod, 
Ældre  Slægter,  ganske  unge, 

Podet  Par  paa  samme  Rod ! 
Hyldens  tætte  Skærme  skygger 
For  en  nattebleg  Jasmin  — 
Hvor  de  hvisker,  hvor  de  længes: 

Hver  om  sit,  og  hver  mod  sin! 

Dér  er  Gangens  Perspektiver 
Lukket  af  en  Hasselhæk, 
Hvor  en  Gud  sit  Væsen  driver 

Mens  han  holder  Folk  for  Gæk ! 
Nu  velan !  paa  Luftens  Strømme 
Lad  os  sagte  glide  hen ; 
Lad  mig,  medens  Linden  blomstrer. 

Drømme  Tiden  om  igen ! 

Sommerferier :  Perspektiver 

Af  en  navnløs  Herlighed  — 
Sorgløs  Lykke,  planløs  Iver, 
Tyveaarig  Kærlighed ! 

Blandt  Kusiner  og  Veninder, 
Kinden  brun  og  Øjet  blankt  .  .  . 
Hvor  det  Perspektiv  kan  lokke, 
Skygge-dybt,  og  solblink-langt ! 

Intet  Tryk  af  Verdenssmerte, 
Ingen  Slange  under  Hæl, 
Ingen  Frygt  for  Rim  paa  „Hjerte" , 

For  Begreb  som  „Gud"    og  „Sjæl 
Ingen  Verdens  Ting  i  Vejen 
For  at  føle  sig  som  Prins  — 
Navnlig  naar  Kusine  Anna 

Er  som  Fætteren  til  Sinds! 

Ingen  Løfter,  ingen  Eder 

—  Som  skal  brydes  næste  Dag  — ; 
Hjerte  kun  mod  Hjerte  leder, 

Længslen  er  saa  ung  som  vag: 
Fantasien  er  saa  stærk,  at 
Selv  Naturens  haarde  Lov 
Bliver  blødgjort  og  ophæver 

Bandet  over  Mark  og  Skov. 

Da  blir  til  en  Urskov  Lunden, 
Højen  til  et  dristigt  Fjæld. 
Persiens  Roser  klæder  Bunden 

Langs  med  Engens  Grøftevæld : 
Og  en  Duft  af  Honningsødme, 
Tung  og  mættet,  strømmer  ud  — 
For  Prinsessen  knæler  Prinsen 

Hviskende :  min  søde  Brud  ! 

Se,  Alverden  mig  tilhører; 

Det  er  Dit  i  samme  Stund 
Som  jeg  sitrende  berører 

Med  et  Kys  din  bløde  Mund !  — 

Og  den  fine  Taille  skælver, 
Mens  jeg  Armen  om  den  slaar; 
Og  af  Persiens  Roser  kranses 

Brudens  blanke,  blonde  Haar!  — 

Rige  Dage,  lyse  Nætter 

I  en  fortsat  Drømmestand; 
Tæpper,  hvor  man  Foden  sætter. 

Skjult  Musik  fra  Søens  Strand : 
Det  er  Voverne,  som  nynner 
Om  den  første  Kærlighed, 
Uden  Nag  og  uden  Brøde  — 

Derfor   Livets   Herlighed ! . . . 

Ak,  hvorfor  skal  Bladet  vendes 
I  det  lærerige  Værk? 
Hvorfor  kan  ej  Livet  endes 

I  Parfumen  dødlig-stærk? 
Hvorfor  strømmer  gennem  Luften 
Denne  Vellugt  honningsød, 
Naar  dog  Øjet  træffer  Bogen, 

Som  er  aaben  paa  mit  Skød? 

Dér  staar  skrevet:  Livet  fordrer 

Hvermand  vaagen  til  hans  Værk; 
Myndig  Tale,  strenge  Ordrer  — 

Rejs  Dig,  Mand !  vær  sund  og  stærk ! 
Efter  hver  en  Ferie  —  Skolen, 
Disciplin  og  kærlig  Tugt: 
Linden  blomstrer;  men  den  sætter, 

Som  hver  Blomst,  for  Livet  Frugt! 


DEN  UNGE  ØRN 

Hun  vented  mig.  Det  skumred; 
Igennem  Skoven  jeg  løb 

Og  standsed,  og  dukked  mig  varsomt 
Og  frem  over  Grønsværet  krøb. 

Det  blev  saa  levende  Løvet 
Omkring  et  Bøgetræs   Fod ; 
Stammen  var  nøgen,  men  Smaakrat 
Ymped  sig  op  ad  dens  Rod. 

Jeg  gisned,  det  var  en  Grævling  — 
Maaske  Mikkel  Ræv  paa  Spil  — 
Jeg  frygted  et  Daa-Lam  i  Fare 
Og  tænkte:  skal  Du  slaa  til? 

Jeg  bøjed   det   dunkle   Løvværk 
Til  Side  paa  maa  og  faa  — - 
To   tindrende   klare   Øjne 
Fra  Skjulet  imod  mig  saa'. 

Det  var  et  Barn  af  den  Konge, 
Som  bygger  i  Kronernes  Læ  — 
Det  var  en  Ørneunge 
Flagret  ned  fra  sit  Træ. 

Flagret  var  den  fra  Reden, 
At  prøve  Vingernes  Spil : 
Flyvelysten  var  kendbar, 
Men  Evnen  slog  ikke  til. 

Vel  var  Ørnen  kun  liden 
Mod  Stammens  granvoksne  Mast, 
Men  hvor  var  Hovedet  trodsigt 
Og   Blikket  tindrende   hvast! 

Og  vel  var  jeg  selv  en  Kæmpe 
Imod  den  umyndige  Fugl  — 
Men  hvor  den  maalte  min  Ringhed 
Fra  Løvværkets  dunkle  Skjul ! 

Saaledes  vi  maalte  hinanden  • — 
Jeg  saa'  imod  Træets  Top, 
Jeg  kunde  ej,  selv  om  jeg  vilde, 
Hjælpe  den  undvegne  op.  — 


Hun  vented  mig.  Det  skumred. 
Jeg  fortned  atter  min  Gang ; 
Hun  vented  mig  dér,  hvor  Skoven 
Ud  over  Hulvejen  hang. 


Saa  sad  vi  dér  under  Løvet 
Min  Tale  var  gaaet  i  Staa: 
To  klare,  tindrende  Øjne 
Dybt  i  mit  Øje  saa'. 


Jeg  læste  i  disse  Øjne 
Det  faste,   det  stolte   Mod 
Og  jeg  fortalte  om  Ørnen 
Hist  under  Træets  Fod. 


Om  Fuglen,  som  ej  forsager. 
Som   ikke  til   Rædsel  véd. 
Som  frygter  ej  Nutid  og  Fremtid 
I  sin  Umyndighed. 


O  Elskov,  Du  Ørneunge ! 
Som  ikke  til  Farer  véd, 
Som   Menneskefrygt  ej   kender: 
O  kongefødt  Kærlighed ! 


Holger  Drachmann:  Poetiske  Skrifter.     III  14 


I 

LANDEVEJS-SALMER 
I 

Din  Dug  er  atter  bredt  paa  Jord, 

Dit  Krus  er  atter  fyldt  — 
Og  atter  bænket  ved  dit  Bord 
Jeg  lægger  Stav  og  Rejsebylt 
Og  glemmer,  hvad  der  blev  forskyldt, 
Og  bøjer  mig  og  kysser  Dig  — 

O  Mo'r,  vor  gamle  Mo'r! 
Og  knuger  Du  mig  i  din  Favn 
Og  nævner  mig  ved  Sønnenavn : 
Saa  føler  jeg,   hvor  stærk,  hvor  stor, 
Hvor  vennesæl,   hvor  fordomsfri. 
Hvor  rig  Du  er,  o  Mo'r! 

Den,  som  mod  Kundskab  hungrer  hedt, 
Du  rækker  mild  din  Bog: 
Den,  hvem  det  alt  er  lige  fedt, 
Fordi  han  blev  et  sølle  Skrog, 
Hvem  ingen  ænser  i  hans  Krog, 
Ham  skjuler  Du  i  Skyggen  dér 

Hvor  Orm  og  Orm  er  et! 
For  Dig  blev  Tyv  og  Skøge  ej 
Hint  Skræmselssyn  paa  Godtfolks  Vej 
Du  ammed  op  hvert  lidet  Nor, 
Og  søler  det  sig  til,  saa  har 

Du  Linnedsvøb.  o  Mo'r! 

Din  Lovbog  skal  ej  ændres  om 

Hvert  halve  hundred  Aar; 
Din  Formel  er  ej  kold  og  tom : 
Din  Ting-Stav  stedse  plantet  staar. 
Og  kranses  baade  Høst  og  Vaar, 
Og  vinker  os  og  trøster  os 

Mod  Menneskenes  Dom  I 

Dit  Smil  er  bredt,  din  Graad  er  blød, 
Den  falder  i  dit  eget  Skød: 
Og  vidt  Du  spreder  Rosers  Flor 
Ud  over  Graven,  som  vi  grov 

Os  selv  —  vor  egen  Mo'r! 

Lad  Øjet  op  fra  „Støvets"   Jord 

Til   Himlens  Telttag  se: 
Her  i  dit  Telt  er  dækt  vort  Bord, 
Og  huser  Hjertet  Angst  og  Ve, 
Saa  gemmer  Ranslen  Kniv  og  Ske; 
Vi  bænker  om  din  Fri-Disk  os 

Og  langer  til  —  o  Mo'r! 
Vel  fik  vi  Brev  som  Vandringsmand, 
Men  række  Himlen,  hvo  som  kan: 
Vi  bliver  her  paa  denne  Jord, 
Forgaar  med  Dig,  staar  op  med  Dig, 
O   Mo'r,    vor  gamle   Mo'r! 


II 

En  Betler  jeg  mødte ;  han  bad  om  en  Skærv : 
„Ak,  Tiden  er  ond  for  Haandens  Erhverv!" 
Jeg  rakte  ham  Haanden ;  han  greb  den  og  saa' 
Opmærksomt  paa  Aarerne,  store  og  blaa. 

„Dit  Liv  blir  stakket;  din  Tid  er  kort!" 

Jeg  gav  ham  en  Skærv ;  saa  humped  han  bort. 

I  sydende  Ildstrømme  Solen  sank, 

Og  dér  stod  Maanen  saa  kold  og  blank. 

Og  Græshopper  gned  deres  Giges  Streng, 
Og  Dampene  drev  paa  den  vaade  Eng; 

14* 

Jeg  stirred  i  Rummet,  det  store,  det  blaa: 
Da  var  det,  som  selv  mine  Pjalter  jeg  saa'. 


Jeg  følte  mig  et  med  den  Tigger  fra  før  — 
Saa  vandred  jeg  bort  til  min  Elskedes  Dør. 
Men   Døren  var  stænget,   Slaaen  var   lukt, 
Huset  var  stille  og  Lyset  slukt. 


Da  lo  jeg  og  slog  paa  en  tænkt  Mandolin 
Og  raabte :  „Jeg  bringer  Dig  Sange  og  Vin; 
Jeg  bringer  Dig,  hvad  der  er  herligt  og  smukt!" 
Huset  var  stille  og  Døren  var  lukt. 

Jeg  satte  mig  ned  paa  det  Tærskeltrin, 
Jeg  havde  ej  Sange,  jeg  havde  ej  Vin; 
Bøjet,  med  foldede  Hænder,  jeg  saa' 
Opmærksomt  paa  Aarerne,  store  og  blaa : 

Ja  ja,  det  vil  komme  —  hvornaar  det  saa  sker; 
Den  Form,  som  jeg  ejed,  jeg  ejer  ej  mer: 
Da  driver  min  Sjæl  som  en  Damp  over  Eng, 
Mens  Græshoppen  gnider  sin  Giges  Streng. 


Da  suger  ej  Rus  jeg  af  Livsvædens  Saft, 
Jeg  pukker  ej  mer  paa  min  selvgode  Kraft: 
Som  Aftenens  bølgende  Graad  over  Eng 
Jeg  trænger  mig  ind  til  min  Elskedes  Seng. 


Jeg  trænger  som  Dug  mig  i  Kammeret  ind : 
Dér  ligger  hun  voksbleg  i  Fuldmaanens  Skin, 
Med  Øjnene  aabne  og  Munden  lukt. 
Hun  tænker  paa,  hvad  der  var  herligt  og  smukt. 

Hun  tænker  mig  hverken  i  Tiggergestalt, 
Ej  heller  som  den,  der  evnede  alt; 
Hun  ænser  ej,  hvad  hun  for  min  Skyld  led : 
Hun  tænker  mig  et  med  sin  Kærlighed!... 


O  Tanke,  som  endnu  tør  kaldes  from: 
Der  kunde  digtes  en  Verden  derom! 
O  Verden  af  drømmende  Kærlighed : 
En  Højsang,  en  Salme  derom  jeg  véd ! 

I 


SULEIMA 
I 

Jeg  er  en  Softa,  en  tyrkisk  Student, 
For  sine  Viser  og  Vers  bekendt. 

Længst  sprang  jeg  over  Moskeens  Mur 
Og  saa'  mig  om  i  Vestens  Kultur. 

Dog  spotter  jeg  derfor  Koranen  ej  — 
Beskeden  jeg  gaar  blot  min  egen  Vej. 

Og  da  der  var  gaaet  en  halv  Snes  Aar, 
Saa  havde  jeg  opspist  min  Faders  Gaard. 

Jeg  blev  en  be-blækket  og  støvgraa  Skriver. 
Kadien  var  mig  min  Arbejdsgiver; 

Og  jeg  fik  Mad  og  min  Hund  fik  Mad; 
Jeg  og  min  „Trofast"    var  lige  glad: 

Om  Loven  var  ret,  om  Loven  var  vrang  - 
Da  saa'  jeg  Suleima  for  første  Gang. 


Det  var  mig,  som  om  en  Vision  jeg  fik: 
Og  jeg  var  Poet  fra  det  Øjeblik! 

Igennem  Verdens  Kulturen  jeg  saa', 
Østens  den  brogede,  Vestens  den  graa; 

Jeg  forsked,  jeg  grubled,  jeg  trælled,  jeg  sled  - 
Raadvild  jeg  sad  i  mit  Ansigts  Sved. 

Da  saa'  jeg  dybt  til  mit  Hjertes  Bund : 
Og  jeg  var  et  Menneske  fra  den  Stund ! 

Suleima !  Dig  hører  mit  Hjerte  til! 

Og  nu  kan  det  gaa  mig,  hvorledes  det  vil. 

Kadi  kan  skælde  mig  Huden  fuld : 
Jeg  sidder  stolt  og  vogter  mit  Guld ! 

Jeg  digter  til   Bryllup  og  Barselfærd, 
Jeg  skriver  for  Penge  og  Penges  Værd. 

En  stakkels  Poet  maa  digte  for  Brød : 
Jeg  hæver  min  Løn  i  Suleimas  Skød ! 

Ved  Dagen  min  Kaftan  er  støvet  og  graa: 
Om  Natten  tager  jeg  Festdragt  paa  1 

Uset  flyver  jeg  til  min  Brud : 

Mit  Ungdoms-Regnskab  sletter  hun  ud ! 

Hun  skænker  mig  Vin,  hun  rækker  mig  Brød  : 
Velsignet  være  dit  hvide  Skød ! 


II 

Helt  ofte,  naar  i  den  stille  Nat 
Skriverens  Lampe  brænder, 

Min  smertende  Pande  føler  et  Tryk, 
Et  blidt,  af  to  bløde  Hænder. 

Intet  jeg  ser;  mit  Øje  blev  skjult, 
Jeg  kan  kun  en  Hvisken  høre : 

Det  er  som  om  Poesien  sin  Sang 
Aanded  ind  i  mit  Øre ! 

Jeg  søger  at  gøre  mit  Øje  fri, 

Jeg  strider  imod  og  stræber: 
Da  lukkes  min  Mund  af  et  duftende  Kys 

Fra  to  varme,  fugtige  Læber. 

Saa  stiger  en  Tak  i  den  stille  Nat, 

Mens  Skriverens  Lampe  brænder: 

Det  er  min  Sjæl,  som  velsigner  i  Sang 
Suleimas   velsignede   Hænder! 


III 

De  klamres  indenfor  Islam, 
De  kives  i  hver  en  Tro. 

Verden  er  fuld  af  Sekter  og  Schismer 
Hvornaar  vil  den  komme  til  Ro? 

De  taler,   medens  der  strides, 
Om  alt  det,  hvorpaa  de  tror. 

Det  gælder  at  elske  nogen 

Paa  denne  kivagtige  Jord ! 


IV 

Lad  Hafis  i  sine  Gazeler 

Besynge  sin  Elskedes  Ynder 
Lad  mig  imod  Digternes  Digter 

Være  den  ringe  Begynder: 

Lad  Hafis  være  den  Største 
I  Sangernes  kronede  Lav : 

Han  synes  mig  tidt  at  drukne 

I  Vinens  og  Kærligheds  Hav! 

Bestandig  Roser  og  Druer, 

Gæstebud  og  Serenade: 
Jeg  synes,  hans  Elskede  drukner 

I  alle  de  Rosenblade ! 

Vi  ser  hendes  Barm  at  bølge, 

Vi  ser  det  smægtende  Øje  — 

Men  ej,  hvad  bag  Blikket  dølges 
Og  Barmens  de  bølgende  Høje ! 

Lad  Hafis  være  den  Største 

I   Sangernes  kronede   Lav : 

Jeg  er  kun  en   Perlefisker 

I  Vinens  og  Kærligheds  Hav. 

Suleima!  en  Skat  har  jeg  fundet 

—  skønt  end  kun  en  ringe  Begynder 

Og  det  er  din  Hjertensgodhed, 
Perlen  blandt  dine  Ynder! 


V 

Bosporus!  din  Bølge  sukker, 

Naar  med  Knitren  Solen  slukker 

Faklen  i  det  vaade  Skod ! 
Men  fra  modsat  Side  Maanen 
Udaf  Æterens  dybe  Blaanen 

Strækker    Lampen    valmurød. 

Og  det  er  i  Valmudrømme 

Bølgen  vugger  sig  til  ømme 

Toners  skære   Farve-Lyd ! 
O  Suleima!  denne  Bliven, 

Denne  Flygten  bort  og  Given 
Hen  sig  i  den  tavse  Fryd : 

Denne  Længsel,  som  vil  stige, 
Denne  Attraa,  som  vil  hige 

Frem  og  frem  til  større  Fryd  — 
Dette  uudsigelige 

Valmusvangre   Drømmerige  — 
Kender  Du  til  Bølgens  Lyd? 


VI 

Det  var  slig  en  Nat,  Du  sukked, 
Da  vi  sammen  havde  drukket 
Bægrets  søde   Indhold  ud  — 

Og  Du  blegned,  mens  Du  hvisked 
Fly!  Jeg  er  vor  Paschas  Brud! 

Fra  mit  Øje  rev  Du  Bindet  — 

Dine  søgraa  Øjne  skinned 

I  en  dunkel  Feberglød, 

Og  de  hvide,  bløde  Arme 
Sank  som  visne  i  dit  Skød. 

Blodet  svulmed  mig  i  Vrede, 

Og  jeg  greb  om  Knivens  Skede, 
Halvt  jeg  drog  dens  Klinge  ud  — 

Iskold  laa  min  Haand  om  Hæftet, 
Og  jeg  stønned :  Paschas  Brud  J 

Saadan  sad  vi  dér  i  tavse 

Dødsminutters  tunge  Pause  — 
Kniven  faldt  mig  for  min  Fod; 
Men  i  begge  vore  Sjæle 
Damascenerklingen  stod. 

Det  var  Dig,  som  Klingen  førte, 
Det  var  mig,  som  om  jeg  hørte 
Draaber  pible  fra  dit  Skød! 

Og  en  Hulken  rysted  begge, 
Og  som  blodig  Graad  den  lød. 

Det  var  slig  en  Nat,  vi  sukked. 
Da  vi  sammen  havde  drukket 
Bægrets  søde  Indhold  ud. 

Og  Du  blegned,  og  jeg  mumled: 
Var  Du  endda  Dødens  Brud ! 


VII 

Du   Vægter   foran   Tavernen  — 

Luk  op,  luk  op,  luk  op! 
Ser  Du  ej  Midnatsstjernen 
Over  Moskeens  Top? 

Ser  Du  ej  Stjernen  smile 

Til  lykkelig  Kærlighed?... 
Aa,  skaf  mig  et  Kogger  med  Pile: 
Skyd  ned !  skyd  ned !  skyd  ned ! 

Hvad  raser  jeg?  Stjernen  sidder 

Urørt   paa   Moskeens    Hat. 
Suleima  min  Elskede  hedder  — 
Hun  hedder  ej  min  i  Nat ! 

Slaa  Døren  ind  til  Tavernen! 

Luk  op  for  det  hellige  Hus: 
Saa  la'r  vi  Moskeen  og  Stjernen 
Tumle  om  Kap  i  en  Rus! 

Saa  la'r  vi  min  Vittigheds  Pile 
Skyde   paa   Kærlighed ! 
Paa  alt,  som  kan  sukke  og  smile .  . . 
Vi  skyder  Alverden  ned ! 

Jeg  prygler  den  lurvede  Vægter, 

Jeg  prygler  hver  kvindefødt  Mand, 
Jeg  bliver  en  Gudsfornægter . . . 

Jeg  drikker  mig  fra  min  Forstand. 


VIII 

Tys!  der  lyder  Instrumenter  — 
Harpe,   Luth   og   Fløjte-Spil, 
Og  den  store,  gule  Maane 
Smiler  vemodsfuldt  dertil. 

Gennem  Maanesmilet  vugger 
Serenadens  sorte  Baad, 
Medens  Harpe,  Luth  og  Fløjte 
Fælder  deres  bløde  Graad. 

Smilet  falder  paa  mit  Ansigt, 

Graaden  bæver  i  mit  Bryst  — 
Ak,  det  er,  som  om  jeg  kendte 
Min  Suleimas  blide  Røst. 

I  et  Hav  af  Blomsteraande 

Vugger  sig  den  bløde  Graad, 
Og  paa  Bosporus  forsvinder 
Serenadens  sorte   Baad. 

Stands  i  jeg  byder,  hvad  jeg  ejer, 
For   det   fulde   Tone-Væld ! 
Jeg  vil  sætte  mig  for  Livet 
—  Ja  for  Evighed  —  i  Gæld ! 

Jeg  vil  sælge  mig  som  Slave, 
Jeg  vil  taale  Slag  og  Hug: 
O  naar  blot  min  Sjæl  forsødes 
Ved  den  Blomsteraandes  Dug! 

Jeg  vil  slide  paa  Galejer, 

Ro  i  Paschas  egen  Baad : 
O  naar  blot  i  Nat  jeg  læskes 
Af  den  bløde  Fløjtes  Graad ! 

Denne  Nat,   blot  den  alene, 
Vil  jeg  vie  Mindets  Lyst: 
Jeg  vil  drømme  om  Suleima 
Gennem  hendes  egen  Røst! 

Standser  Lyden,  endes  Natten, 
Bryder   Morgen-Dagen   frem, 
Vil  jeg  søge  mig  i  Ørknens 
Sand  et  Eneboer-Hjem ! 


I  ØRKNEN 
I 


Jeg  saa'  i  et  Udsalg  forleden 

Et  rørende  gammelt  Billed: 
Døden  og  Kærligheden 

Tilsammen    det    forestilled. 

Kærligheden  som  kradsed 

Et  Navn  paa  et  Drikkehorn! 
Døden  —  med  Timeglasset  — 

Som  saa'  paa  de  rindende  Korn! 

Ak,  mangen  Gang  naar  hun  rakte 
Mig  Bægerets  bredfyldte  Horn, 
Af  Timeglasset  det  smagte 
Og  af  de  rindende  Korn. 

Jeg  saa'  her  i  Ørknen  forleden 

Et  Luftspejl,  et  Skyernes  Billed: 
Døden  og  Kærligheden 

Tilsammen  det  forestilled ! 


II 

O  Dug,  som  laa  paa  hendes  Øjenbryn, 

Hint  Gry,  da  Elskovs  første  Nat  var  svunden. 
Og  som  jeg  tørstende  paa  Morgenstunden 
Drak  i  et  Kys !  Hun  rødmed  ved  det  Syn. 

Mat  søgte  hendes  hvide  Haand  at  fjerne 

De  fine  Perler  fra  mit  stride  Skæg, 

Men  slapt  sank  Armen  mod  den  nære  Væg. 

Forræderiske  Perler!  Atter  nærmed 

Jeg  mig  de  Bryn,  som,  imod  Daggry  vendte, 

Sødt  røbed  Nattens  hellige  Legende. 

Da  aabned  halvt  i  Søvne  hun  sin  Mund, 

Og  løftende  mod  mig  den  skønne  Hage 
Tog  i  et  Ildkys  hun  mit  Rov  tilbage  — 
Og  jeg  var  mærket  Mand  fra  samme  Stund. 

Holger  Drachmann  :  Poetiske  Skrifter.    HI  15 

Er  ikke  Morgnens  Dug  et  dejligt  Syn? 

Ak  jo  —  men  af  Erindring  overvunden 
Fortrækker  til  et  Smertensskrig  sig  Munden 
Jeg  ser  de  Perler  paa  Suleimas  Bryn ! 


III 

Den  Dag,  jeg  første  Gang  Dig  saa', 
Da  saa'  jeg  kun,  at  Du  var  fager: 

Blødt  dine  Vipper  paa  Kinden  laa 
Som  Kornets  de  smidige,  lette  Straa 
Hen  over  en  sommerfrisk  Ager. 

Den  Stund,  jeg  første  Gang  Dig  saa', 

Hvert  Træk  blev  i  mit  Hjerte  tegnet: 
Blankt  var  dit  Øje,   det  dybe,   graa, 
Det  svulmed  af  Længsel  som  Skovens  Aa 
Ved  Vaar,  naar  det  nylig  har  regnet. 

Men  fra  den  Stund,  hvor  først  jeg  laa 
I  dine  Armes  hvide  Vugge : 

O  mine  Drømme !  saa  tænkte  jeg  paa 
Den  Verden  af  Godhed  i  Dig  jeg  saa'  — 
Og  glemte,  Du  kaldtes  den  Smukke! 

Hen  over  mig  to  Øjne  graa 

Jeg  ser  igennem  gyldne  Drømme: 

Skygget  bag  Vippernes  bløde  Straa 
Af   Hjertensgodhed   svulmer  en   Aa 
Med    dybe,    medlidende    Strømme. 

Begrav  mig  i  min  Drøm,  Du  Smaa! 
Til  dine  Kinders  Vaar  er  blegnet: 

Jeg  lærte  at  elske  det  knækkede  Straa, 
Jeg  kysser  i  Ørknen  de  Blomster  smaa, 
Som  af  Graaden  blev  gennemregnet. 

IV 

Umuligheden  af  at  leve, 

Den  syntes  mig  fast  soleklar, 
Da  endnu  Mærket  af  min  Ungdoms 
Forvildelser  jeg  paa  mig  bar. 

Jeg  spiste  —  men  blev  aldrig  mættet, 
Jeg  drak  —  men  følte  stedse  Tørst, 
Jeg  sov  —  men  tænkte  selv  i  Drømme 
Kun  paa  mit  eget,  sidst  og  først ! 

Nu  kan  jeg  hungre  —  blir  dog  mættet, 
Den  Vin,   Du  skænked,  var  saa  klar, 
Saa  ren,  at  den  udsletted  Mærket, 

Som  jeg  af  Ungdoms  Daarskab  bar. 

End  længes  jeg  —  og  end  jeg  lever; 
I  Selvforglemmelsen  jeg  bor: 
Umuligheden  af  at  elske, 

Kun  det  er  Ondet  paa   vor  Jord ! 


V 

Det  forekom  mig  alt  saa  ligegyldigt: 

Om  man  var  Ulv,  om  man  var  Lam, 
En  Lede  jeg  ved  Mennesket  fornam, 
Hver  Gang  der  spurgtes:  skyldigt?  —  ikke  skyldigt? 

Der  er  ej  Gud,  der  er  ej  Djævel  til. 

Men  der  er  tidt  en  Himmeriges  Lyst 
Og  tidt  et  Helved  i  vort  Bryst . . . 
Der  er  dog  altsaa  Gud  og  Djævel  til ! 


15* 

VI 

Syg  af  at  tænke  sad  jeg  for  mit  Telt 

Og  saa'  ud  over  Ørknens  vide  Felt 

Op  i  den  ubevægelige,  stille, 

Dødstavse  Luft  —  til  det  blev  ganske  silde. 

Og  et  for  et  steg  Stjerneøjne  frem 

Og  saa'  medlidende  ned  til  det  Hjem, 

Jeg  kaldte  mit  —  jeg  Lus  i  Lammeskindet  — 

Atomet  —  og  dog  i  sit  „Jeg"   forblindet. 

Og  uudholdelig  blev  Tanken  mig: 

Det  er  bestandig  Dig  —  og  atter  Dig  — 
Og  hvorfor  Dig?  Da  nærmed  sig  en  Fremmed 
Og  hilste ;  og  jeg  bød  ham  Gæstehjemmet. 

I  Natten  sad  vi  dér.  Han  saa'  mig  lide, 

Han  forsked  ej  om  Grunden  til  min  Kvide, 
Men  sagde  langsomt :  Ven !  der  er  et  Bud : 
Udholde  maa  vi  —  det  maa  ogsaa  Gud ! . . . 

Og  som  fra  Bunden  af  en  Brønd  jeg  stirred 
Igennem  Natten  op,  dér  hvor  den  dirred 
Af  anstrengt  Viljes  Kraft,  den  stakkels  Stjerne  - 
Som  holder  ud  hist  i  det  fjerne  Fjerne: 


TILBAGE 
I 


Kommen  er  jeg  tilbage 

Til   Stambuls  den  gamle   By 
Staden  er  mig  saa  gammel, 

Mængden  er  mig  saa  ny. 

Fremmed  for  Folk  og  Hunde 

Blandt  Hundene  helst  jeg  gaar; 

Min  Trofast  døde  i  Ørknen, 

Hans  Fæller  jeg  bedst  forstaar. 

De  skal  ikke  aagre  og  schakre 

Fra  Morgen  til  Aften  sen; 
Gør  de  kan  hændes  et  Krumspring  — 

Nuvel,  man  er  Hund  for  et  Ben! 

Det  er  som  om  disse  Øjne 

I  Ansigtets  rynkede  Skind 
Stirred  mig  medynksfulde 

I  mine  Øjne  ind. 

Da  bliver  hver  Sten  mig  paa  Gaden 

En  gammel  og  kær  Bekendt; 

Du  By  med  de  tusinde  Øjne, 

Nu   er   jeg   tilbage   vendt! 

Langs  Bolværket  Bosporus  sukker, 

I  Haverne  Blomster  staar: 
Hvad  de  og  hvad  Bølgen  fortæller, 

Som  Sting  gennem  Hjertet  mig  gaar. 

Hvor  Nerien  rødmende  sænker 

I   mørknende   Myrter  sin   Duft  — 
Hvor  Bosporus  glatter  sin  Bølge 

Ud  i  den  solblanke  Luft : 

Dér  ligger  en  Sang  og  blunder 

I  Morgnens  disige  Ro: 
Om  Natten  rejser  sig  Bølgen 

Og  Nerien  —  begge  to ! 

De  dufter,  de  synger,  de  sukker 

Tæt  klynget  til  Nattens  Favn: 

Suleima  har  rejst  sig  fra  Puden 

Og  kalder  paa  mig  ved  Navn ! 

Nu  er  jeg  kommen  tilbage 

Til   Stambuls  den  gamle   By. 
Staden  er  mig  saa  gammel  ■ — 

Længslen  og  Sorgen  saa  ny. 


II 

Saa  løft  for  sidste  Gang  dit  smukke  Hoved  — 
Løft  dette  blege  Ansigt  op  mod  mit : 
Blev  over  Tærsklen  traadt  mit  sidste  Skridt, 
Hvor  mange  har  jeg  da  igen  at  træde? 

Bleg  siver  Dagen  ind,  med  Duggens  Væde 
Og  Gryets  Guldstænk  i  dit  bløde  Haar: 
Den  løste  Fletning  tungt  en  Knude  slaar 
Før  den  i  Bølger  paa  din  Barm  nedruller : 

O  hvem  tør  atter  fatte  om  din  Skulder, 
Og  hvem  tør  løse  Knuden  op  igen, 
Og  hvem,  hvem  vil  Du  kalde  for  din  Ven, 
Naar  den,  Du  ejer,  nu  er  langvejs  borte? 

De  klare  søgraa  Øjne  bliver  sorte. 
Og  blegere  og  blegere  din  Kind: 
Hvem  er  Du  da?  er  Du  en  Aand,  en  Djln, 
En  Fe?  hvem  er  Du,  gaadefulde  Væsen?  — 

Du  kan  vel  svare  mig:  Jeg  er  en  Kvinde, 
Ej  mer,  ej  mindre,  magtesløs  og  svag. 
Som  ser  med  Angest  mod  den  nære  Dag. 
Der  river  Vennen  fra  hans  Sjæls  Veninde ! 

Saa  svarer  jeg  Dig :  Var  Du  kun  en  Kvinde, 
Ej  mer  ej  mindre,  magtesløs  og  svag, 
Saa  havde  Du  forraadt  mig  mangen  Dag  — 
Den  Lov  er  jo  for  Kvindeicønnet  givet. 

Men  Du  er  en  af  dem,  de  faa  i  Livet, 

Hvem  ej  Forfængeligheds  tomme  Tant, 
Smiger  og  Gaver,  til  din  Elskte  bandt  — 
Derfor  er  jeg  Dig  tro  igennem  Livet ! 

Den  bløde  Lok,  som  paa  din  Barm  nedruller. 
Er  ikke  i  sin  Fletning  mere  fast 
End  Baandet,  som  mig  binder. . .  Før  det  brast, 
Stod  Døden  dér  og  kaldte  bag  min  Skulder! 

Han  —  Døden  —  hader  al  Bestandighed 
Og  elsker  derfor  Rus  og  Sanse-Lyst: 
Højt  ler  han  til  det  hvide  Kvinde-Bryst, 
Hvorved  saa  mangen  Ed  blev  frejdig  aflagt! 

Men  er  end  mangt  et  Løfte  blevet  gravlagt 
Kun  korte  Timer  paa  dets  Fødselsstund, 
Og  spidser  Døden  spodsk  derved  sin  Mund : 
Der  er  de  Følelser,  hvorved  han  blegner! 

Der  er  den  stærke  Følelse,  som  tegner 

Saa  skarpt  og  dybt,  mod  Rus  og  Sanse-Lyst, 
Sit  Præg  i  Mands  og  Kvindes  Blik  og  Bryst, 
At  Døden  véd:  den  Skrift  bestemmer  Livet! 

Saa  løft  for  sidste  Gang,  Du,  som  har  givet 

Min  Sjæl  dens  Indskrift,  løft  dit  Blik  mod  mit: 
At  jeg  velsigne  kan  det  første  Skridt, 
Som  ledte  mig  herind  til  Dig  —  og  Livet ! 


FARENDE  SANGE 


OUVERTURE 

Der  strømmer  atter  Vaarluft  gennem  Skoven, 
Paany  vil  Fuglen  parres,  Knoppen  briste  — 
Aa,  om  jeg  vidste,  om  jeg  vidste, 
Hvor  længe  jeg  endnu  har  Livets  Lejde: 
Da  gav  jeg  Død  og  Djævlen  Krig  og  Fejde, 
Da  skulde  Haanden  smidigt  Lyren  stemme, 
Da  skulde  sitrende  min  Sjæl  fornemme 
Den  Vellyd,  som  omkring  og  i  mig  bølger  - 
Og  i  den  Klang,  forneden  som  foroven, 
I   Kildens   Hvisken  og  i   Fuglens  Latter, 
Med  et  der  lød  et  Skrig,  et  Fødselsraab: 
Det  var  min  Ungdom,  som  saa'  Lyset  atter, 
Min  Ungdom,  som  Naturen  bar  til  Daab ! 


En  ny,  en  kraftig  Ungdom!  Kom  med  Skaalen, 
Med  Tvættevandet  og  med  Linneddugen ! 
Ah,  dette  Gys  fra  Issen  ned  til  Saalen, 
Som  maaler  Festens  Rus  paa  Arbejds-Ugen ! 
Kom  saa  med  Vinen,  kom  med  Blomsterdynger; 


Jeg  tømmer  Døbefonten  —  og  jeg  synger. 

VALBORGS-SANGEN 

Hejsa,  ta'  nu  din  fillede  Hat, 

Saa  gammel  den  er  og  hullet : 
Smid  den  først  imod  Loftet  op 

Og  dask  den  atter  i  Gulvet ! 
Højt  at  flyve,  det  kender  vi  til, 
Vi,  som  har  sadlet  Pegasen; 
Men  før  Du  véd  det,  saa  slaar  han  Dig  af, 
For  han  er  et  ondskabsfuldt  Asen ! 

I   Morgen  er  Valborgs  Dag. 

Hoa;  stille,  min  lille  Hest! 

Har  jeg  først  Foden  i  Bøjlen, 

Saa  rider  jeg  op  for  Himmerigs  Kro 

Og  kaster  til  Gaardskarlen  Tøjlen. 
Taagerne  ruller  sig  sammen  i  Klump 
Og  skinnende  klar  ligger  Dagen ; 
Saa  spørger  Karlen:  hvem  har  vi  vel  dér 
Med  Stok-Fiolen  paa  Bagen?  — 

I   Morgen  er  Valborgs  Dag. 

Spillemand  er  jeg  af  Lyst  og  Fag, 
Og  jeg  har  laant  mine  Strenge, 
Og  jeg  har  borget  min  gamle  Hat, 
Og  jeg  har  slet  ingen  Penge. 
Paa  Ryggen  dingler  min  Stok-Fiol 
I   Bændler  saa  rosenrøde, 
I  Hatten  blev  stukket  en  Hejrefjer, 
—  Agraffen  blev  sat  hos  en  Jøde ! 

I   Morgen  er  Valborgs  Dag. 

Min  Kærest'  bandt  mig  de  Bændler  om, 
Og  kyssed  mig  bag  mit  Øre ; 
Hvor  vidt  jeg  svæver,  hvor  højt  og  langt. 

En  Stemme  jeg  stedse  kan  høre ; 
En  Røst,  som  hvisker :  Flyv  højt  og  langt. 

Benyt  kun  din  Friheds  Dage, 
Flyv  selv  ind  i  Himmerigs  glade  Kro 
—  Men  glem  ej  at  komme  tilbage : 

I  Nat  er  det  Valborgs  Nat! 


JEG  HAVDE  MIG  EN  HJERTENSKÆR 

Jeg  havde  mig  en  Hjertenskær, 
Og  hun  var  blond . .  . 
Sæt  Kruset  frem  og  drik! 
Hun  skænked  mig  sin  bedste  Vin, 
Jeg  strøg  dertil  min  Violin; 
Og  Tiden  randt,  og  Dage  svandt 
Og  Nætter  med  —  o  Gud ! 
Den  Vin  var  stærk,  saa  stærk  og  sød, 
Og  til  mit  Hoved  den  mig  gik, 
Men  Hjertet  svared  med  Musik, 
Og  udi  Dur  og  Moll  henflød 
Saa  mangt  et  Døgn  .  .  . 

Drik  ud! 

Jeg  havde  mig  en  Hjertenskær, 

Nej  det  er  sandt  .  . . 

Hvad  rummer  Kruset  vel? 
Hun  rakte  mig  sin  bedste  Vin, 
Jeg  strøg  dertil  min  Violin ; 
Men  som  en  Kvæld  mit  Strengevæld 
Just  toned  bedst  —  drik  ud ! 
Da  skurred  Gitterlaagens  Klang; 
Flygt,  Elskte!  bad  hun;  thi  den  Vin, 
Jeg  skænked  Dig,  den  var  ej  min!  — 
Saa  kyssed  jeg  for  sidste  Gang 
Den  Skaal,  og  gik.  . . 

O  Gud! 

HVOR  STEDES  NU  MIN  GERTRUD. 

Hej,  Krofa'r,  Krofa'r,  Vinen  frem, 

Den  bedste  Most,  Du  ejer! 
I  Gaar  var  jeg  saa  sort  i  Hu 

Som  nogen  Skorstensfejer ; 
I  Dag  er  jeg  saa  hvid  og  skær 
Og  lys  i  alle  Tanker: 

I  Dag  jeg  byder  ind  til  Gæst 
Hver,  som  paa  Døren  banker. 

Hvor  stedes  nu  min   Gertrud ! 

I  Dag  er  jeg  Alverdens  Ven 

Og  Konge  i  et  Rige, 
Som  strækker  sig  fra  Skænken  ud 

I  det  uendelige ! 
I  Gaar  laa  jeg,  en  Las,  paa  Jord, 
I  Dag  gaar  jeg  paa  Rejser : 

Og  jeg  vil  ha'  en  Krone  paa, 

Som  selve  Romas  Kejser! 

Du,  Krofa'r,  Du  er  Rigets  Marsk, 

Du,  Kyper,  Lehnsbaronen ! 
Blæs,  alle  Spillemænd,  imens 

Jeg  sætter  paa  mig  Kronen : 
En  Ædelsten  saa  klar  som  Vand, 
En  rød  som  Blodrubinen  — 

Det  hele  Rigsklenodie  har 

Et  Farvespil  som  Vinen. 

Saa  drager  vi  af  Borgen  ud 

Med  Pauker  og  Trompeter, 
Et  Lande-Tog  saa  stout  og  stort 

Som  saare  sjældent  sét  er. 
Ind  ad  den  gamle  Rigs-Stads  Port 
Paa  Torvet  frem  vi  rider : 

Og  Byens  Laug  og  Stadens  Raad 

Gør  Front  fra  alle  Sider. 

I  Grams  blir  kastet  Skillemynt, 

Guldæblerne  de  springer, 

Og  Gadedrengene  faar  Prygl 
Mens  alle  Klokker  ringer; 

Da  træder  frem  en  gammel  Raad 

Med   Byens  unge   Piger, 

Og  pegende  paa  Kredsens  Rund 
Han  rømmer  sig  og  siger: 

„Her  —  Ihro  Gnaden  —  er  et  Flor 
Af  lutter  unge,  smukke 
Og  uberørte  Blomster  smaa  — 

Behag  nu  selv  at  plukke!"  — 
Men  Majestæten  smiler  bredt, 
Slaar  op  med  Haand  og  siger : 

Gud  signe  Stadens  Laug  og  Raad 
Og  Byens  unge  Piger ! 

I  Gaar  min  Lykkes  Sol  gik  ned 

Bag  Aftenskyer  sorte: 
I  Gaar  min  Hjertenskær  blev  vred 

Og  fra  vort  Stævne  borte ; 
I  Gaar  var  jeg  saa  sort  i  Hu 
Som  nogen  Skorstensfejer  — 

I  Dag!  o  Lykkens  Kejser  Du! 

Min  Hjertenskær  jeg  ejer! 

Hej,   Krofa'r,   Krofa'r,  Vinen  frem! 

Paa  Stadens  Fred  og  Helsen 
Vi  drikker  Raadet  under  Bord 
Og  alle  Laug  paa  Pelsen ; 
Og  har  den  gamle  Rigs-Stad  gjort, 
Hvad  Borgerskabet  orker  — 

Frisk  iler  jeg  til  Stævnet  hen 
Mens  hele  Byen  snorker  .  .  . 

Hil  være  Dig,  min  Gertrud! 

„MIN  VIN  —  MIN  KAARDE  —  OG  MIN 
ELSKERINDE!" 

Naar  forhen  dumpt  det  Egetræs-Panel 

Gav  Genlyd  under  djærve  Stemmers  Latter, 
Naar  Muskateller,  krydret  med  Kanel, 
Gik  rundt  —  og  Hvermand  tog  deraf  sin  Del 
Saa  stor,  at  vi  nu  knap  dens  Halvdel  fatter; 
Da  rejste  sig  en  Galning  fra  sit  Sæde 
Og  snoed  Skægget,  tungt  af  Druens  Væde, 
Og  sang,  mens  alle  Øjne  saa's  at  skinne: 

„Min  Vin  —  min  Kaarde  —  og  min  Elskerinde !" 

Den  Galning  fandt  sin  Død  —  kanske  lidt  brat; 

Men  vi:  hvem  siger  os,  at  vi  skal  spares? 

Var  ogsaa  Du  og  jeg  Karl  for  vor  Hat, 

Der  kunde  dog  en  mørk  og  sludfuld  Nat 

Os  noget  menneskeligt  vederfares; 

Hvor  vilde  da  Farvellet  frejdigt  lyde. 
Den  Afsked,  som  vi  Livet  vilde  byde, 
Den  Sang  til  Ungdomsblodets  friske  Minde : 

„Min  Vin  —  min  Kaarde  —  og  min  Elskerinde !" 

Ak  nej !  Vor  Vin  —  den  taaler  ingen  mer. 

Og  taales  den,  saa  gi'r  den  ingen  Latter. 

Og  Kaarden  —  bæres  kun  af  Officer; 

Og  Elskerinder  —  gives  ikke  fler. 

Nu  da  vi  støt  til  Borger-Dyden  skatter! 

Og  dog!  min  Sang!  spring  op  fra  Hjertets  Sæde, 
Løft  Dig,  beaandet  under  Purpurvæde, 
Og  proklamér  —  for  Døve  som  for  Blinde : 

„Min  Vin  —  min  Kaarde  —  og  min  Elskerinde !" 

LAD  MIG  DØ        NAAR  JEG  DOG  EJ  KAN  LEVE 

Lad  mig  dø  —  naar  jeg  dog  ej  kan  leve, 

Leve  paa  Højden  med  det,  som  jeg  højest  tilbeder! 
Hvad  er  vel  Løfter  og  Eder? 
Mundsvejr  og  Ord  i  det  tomme. 

Lad  mig  forgaa,  før  min  Kærligheds  Højtid  er 

omme! 

Nej,  det  er  fejgt ;  —  man  kan  leve. 

Leve  paa  Højden  med  det,  som  man  højest  tilbeder, 
Ej  gennem  Løfter  og  Eder, 
Mundsvejr  og  Ord  i  det  tomme: 

Elskov  kan  leve,  om  ogsaa  dens  Vaartid  er  omme ! 

Elskede!  Bladene  drysser; 

Ser  Du  de  to,  som  har  redt  sig  i  Fællig  et  Leje! 
Fælles  om  Mindernes  Eje, 
Frugtstøvets  Vaarnætter  ømme. 

Tvungen  til  Kyskhed  de  veksler  dog  Kys  end  i 

Drømme. 

Sansernes  Brus  kan  forstumme. 

Blodet  kan  sagtne  sit  Løb,  som  en  Bæk  gennem 

Lunden, 
Kysset,  som  duftsvangrer  Munden, 
Kan  i  sin  Blomsterkalk  falme : 

Hjertet  dog  nynner  i  Høst-Takt  sin  Sommerdags 

Salme. 

DANNEVANG 
I 

I  Magsvejr  søgte  jeg  en  Gang 

Ind  til  det  gamle  Dannevang  — 
Stemt  var  jeg  for  en  blid  Idyl : 
Men  det  var  ikke  Jeres  Skyld! 


Den  Andedam,  I  freder  om, 

Den  har  I  gjort  saa  fersk,  saa  from, 
Saa  ganske  kemisk  ren  for  Salt  — 
Det  var  kun  Jeres  Ro,  det  gjaldt! 


I  denne  Ro,  i  denne  Fred, 

Hvor  blev  I,  hver,  saa  from,  saa  fed, 
Saa  selvtilfreds,  glat  som  en  Aal  — 
Det,  altsaa,  var  Idyllens  Maal ! 


Men  der  er  Stormvejr,  der  er  Staal, 
Og  der  er  Vin  i  Flasken  end, 
Og  der  er  Svaner,  der  er  Mænd, 
Som  heller  lod  sig  slaa  ihjel 
End  ... 

Andedam,  farvel,  farvel! 

II 


Jeg  elsker  Dig,  mit  gamle  Land, 
Jeg  elsker  Dig  saa  højt  jeg  kan  — 

Og  paa  den  rette  Maade : 
Alt,  hvad  min  bedste  Kunst  formaar. 
Jeg  yder  Dig  af  Hjerte  —  naar 

Det  tjener  til  dit  Baade. 

Men  evigt  synge  om  dit  Flag 
Og  evigt  holde  Fødselsdag 

Og  støde  i  Basunen: 
Nej,  dertil  er  min  Kunst  for  god  . . . 
O  Fødeland,  om  Du  forstod 

At  finde  selv  Kapsunen. 

Og  lægge  den  paa  deres  Mund, 
Som  hver  en  Tid  og  hver  en  Stund 

Har  i  Trompeten  truttet: 
Jeg  elsker  Dig,  mit  gamle  Land, 
Men  holder  som  erfaren  Mand 

Til  Raade  lidt  med  Krudtet. 

Jeg  elsker  Dig,  mit  gamle  Land, 
Og  elsker  Dig  saa  højt  jeg  kan  — - 

Og  paa  min  egen  Maade. 
Af  alle  mine  Hjertesaar 
Den  bedste  Kunst,  som  jeg  formaar. 

Skal  tjene  til  dit  Baade. 

Og  hvis  Du  synes,  at  jeg  slaar, 

Og  at  jeg  stundom  Holmgang  gaar  — 

Nuvel,  Du  har  mig  givet, 
O  Fødeland,  min  Sjæl  saa  varm. 
Mit  sunde  Mod,  min  raske  Arm, 

Mit  Vikingpræg  for  Livet! 

SANGE  UNDER  PESTEN 

INTROITUS 

Tys !  —  i  natlige  Gyder, 
Hvor  Dagen  knap  finder  Asyl, 
En  underlig  Rumlen  lyder  . .  . 

Ti  dog.  Hund,  med  dit  Hyl! 
Jeg  lægger  min  Haand  bag  Øre, 
Jeg  lytter  . .  .  naa  Gudskelov ! 
Det  er  kun  mit  Blod,  jeg  kan  høre, 
Det  er  kun  .  .  . 

Det  er  mit  Hjerte : 
Jeg  troed',  mit  Hjerte  sov! 
Mit  Hjerte  har  Rum  for  alle 
Natlige.  Gader  og  Gyder, 
Hvor  Livets  Stempelslag  lyder  — 
Hvor  Livet  synes  at  kalde 
De  sælsomste  Stempelslag  frem ; 
Hvor  Dyden  og  Lasten  har  samme 
Naturlovbundne  Hjem, 
Hvor  .  . . 

Tys !  jeg  hører  det  rumle  — 
Ja,  jeg  maa  se  —  jeg  maa  frem ! 

Derhenne  —  om  Hjørnet  —  dér  dukker 

En  kæmpestor  Skygge  op  — 

En  kæmpehøj  Mand,  skønt  han  bukker 

I  Vinkel  sin  langlige  Krop: 

Han  trækker  en  Kærre  bag  sig  — 

Og  ser  sig  med  Søgen  omkring, 

Som  vilde  han  give  i  Lag  sig 

Med  .  .  . 

—  Snak !  det  er  ingenting ! 

Fantasier,  min  Herre ! 
Hovedløs,  blodløs  Dunst  — 

16* 

Som  stammer  fra  altfor  megen 
Syslen  med  Digtekunst;  — 
Hvor  kan  den  rumle,  den  Kærre? 
Den  svæver  jo  paa  sine  Hjul 
Højt  over  Gydens  Brosten  . .  . 
Og  Manden,  som  trækker  den.  Manden 
aa,  han  er  en  Spøgefugl ! 


O,  ve  mig,  ve  mig!  jeg  hører 
Ham  banke  paa  Dør  med  Kno  — 
Og  ve  mig,  jeg  ser  hvor  han  kører 

Med  Lig  fra  hvert  Hus,  hver  Bo! 


Og  levende  bliver  Gaden  — 
Befolket  med  talløse  Lyde 

Som  under  en  Borgerkrig. 
Tys!  et  rallende,  rullende  Skrig: 


Pesten  er  kommen  til  Staden 
Han  begynder  i  denne  Gyde 


LYSTIG 


Hvorfor  jeg  er  født?  jeg  véd  det  ej: 

Min  Fa'r  og  Mo'r 

De  delte  Bord, 
De  delte  vel  og  noget  andet; 
Ej,  ej,  saa  pipped  den  lille  Dreng 
En  Dag  som  en  Fugl  i  sin  Moders  Seng 
- —  Det  kunde  nu  ej  være  andet. 

Hvorfor  jeg  skal  dø?  jeg  véd  det  ej; 

Min  Fa'r  og  Mo'r 

Blev  lagt  i  Jord, 
De  delte  saa  kønt  med  hinanden; 
Ej,  ej !  nu  kommer  den  sorte  Pest 
Og  spiller  til  Dans  og  byder  til  Fest 

—  Det  nappes  vi  om  med  hinanden. 


VÆRTSHUS 


Finkel,  Mjød  og  Mumme  væk  — - 
Slag  i  Værtshusbordet ; 

Krofar's  Tønde  har  en  Læk, 
Krofa'r  frafa'dt  Ordet. 
Hvad?  er  han  død? 
Det  var  en  Tort, 
Seks  Mænd  i  Kitler  bar  ham  bort 
Alt  hvad  de  orked  bære 

Værtinde,  kom  og  tag  hans  Plads, 
Og  tøm  hans  Krus  og  fyld  vort  Glas 
I  disse  Tider  svære ! 

Lyset  oser  —  Tan'en  krum  — 
Tavs  er  Værtshusstuen ; 

Er  Madamen  bleven  stum 
—  Undskyld,  hvor  er  „Fruen"  ? 
Snak,   er  hun  død? 
Lige  derved, 
Ovenpaa  ligger  hun  i  Sved 
—  Angsten  har  Tag  i  Kroppen ! 

Værtinde,  tag  min  Lommeklud, 
Tør  Frygten  af  din  friske  Hud, 
Imens  vi  løsner  Proppen ! 

Finkel,  Mjød  og  Mumme  væk  — 
Vin  paa  Værtshusbordet: 

Krofa'rs  Skude   fik  en  Læk. 
Kromo'r  fører  Ordet! 
Aa,  hun  er  død, 
Ramt  af  et  Slag, 
Snuppet  af  Angsten  i  et  Tag 
—  Op  har  hun  Aanden  givet!  — 

Saa  kom  Du  Krofa'rs  Datter  sød. 
Du  frygter  ej  den  lede  Død, 

Du  elsker  mig  - —  og  Livet ! 


KYPER,  SÆT  MIG  VINEN  FREM  PAA  BORDET 

Kyper,  sæt  mig  Vinen  frem  paa  Bordet! 
Kunderne?  —  naa,   de  er  alle  væk  .  .  . 
Sæt  mig  Flasken  frem,  men  ikke  den,  som 
Har  en  Lugt  af  Svovl  og  Smag  af  Blæk. 

Kyper,  sæt  mig  Vinen  frem  paa  Bordet, 
Den  fra  atten  Hundred  og  halvfjers, 
Den,  hvorom  jeg  gerne  kunde  gøre 

Mer  end  atten  Hundred  gode  Vers. 

Mine  Kunder?  —  ja  hvor  er  de  henne? 
Mine  Penge  —  de  er  svunden  ind. 
Kunder  —  Penge:  Pokker  har  dem  taget; 
Men  jeg  har  Kulør  endnu  om  Kind. 

Endnu  Livets  Rose  for  mig  blomstrer 
Som  den  aander  op  i  Sommerluft, 
Endnu  andagtsfuld  dens  Blad  jeg  kysser. 
Endnu  fryder  mig  dens  skære  Duft. 

Hvorfor  jeg  er  frisk  og  end  i  Live?  — 
Ja  den  Ting  jeg  nemt  forklare  kan : 
Jeg  har  stundom  drukket  gode  Vine 

Sjældent  eller  aldrig  drukket  Vand. 

Denne  By  har  haft  de  gode  Tider, 

Men  den  har  ej  brugt  dem  med  Forstand ; 

Den  har  lagret  mangen  ædel  Drue, 

Men  den  har  forsømt  sit  Drikkevand. 

Denne  Farsot,  som  nu  hærger  Staden 
Og  gør  Godtfolk  utryg  vidt  om  Land, 
Den  er  ikke  Løn  for  gode  Vine  — 

Den  er  Straffen  for  det  slette  Vand ! 


DØDEN  OG  APOTEKEREN 

Og  Apotekeren  lo  bag  sin  Disk 

Og  gned  sine  snavsede  Hænder: 

Nej  Mage  til  Pest  og  til  Kundekreds 
Jeg  ej  i  min  Levetid  kender ! 

Her  kommer  de  stimevis  styrtende  ind, 
Som  gjaldt  det  Livet,  de  Taaber, 

Forlanger  Karbol  til  at  vaske  sig  med. 
Og  koleradræbende  Draaber. 

Og  alt  skal  de  faa  —  til  højeste  Pris; 

Hæng  i !  det  er  hele  Sagen. 
Døden  han  skyer  et  Apotek  — ■ 

Den  Ting  er  vel  klar  som  Dagen! 

Men  Døden  greb  ham  og  lo  dertil : 
Du  har  jo.  Taabe  blandt  Taaber. 

Forglemt  i  din  Travlhed  at  vaske  Dig  selv 
Og  ta'e  dine  egne  Draaber! 


FORÆLDRELØSE 

Jeg  ser  dem  paa  Gadehjørnet  at  staa, 

Jeg  ser  dem,  de  fader-  og  moderløse  Smaa, 

Jeg  ser  dem  —  og  holder  for  Øjet : 

Én  vakler  og  véd  hverken  ud  eller  ind, 

Én  staar  der  som  Støtte,  med  Taarer  paa  Kind 

—  Én  leger  saa  sorgløs  fornøjet! 

Du  barnlige  Leg  under  pestsvangre  Sky, 
Du  sorgløse  Sjæl  i  den  mørknende  By, 
Du  Spurv  i  de  hjemsøgte  Gader : 
O,  havde  jeg  Evne,  som  Hjerte  jeg  har, 
Jeg  tog  Dig  og  hjem  til  min  Hybel  Dig  bar, 
Jeg  blev  Dig  en  Moder  og  Fader! 


VI  STOD  I  DET  LILLE  KATOLSKE  KAPEL 

Vi  stod  i  det  lille  katolske  Kapel 
• —  Jeg  husker  den  Aften  saa  nøje  — 
Og  sortklædte  Kvinder  paa  Skamler  vi  saa' 
Knæ  for  en  Verdensmagt  bøje. 

Ad  brogede  Ruder  det  døende  Skær 
Af  Dagen  brødes  med  Kærten 
Paa  Alterets  Bord,  hvor  Madonna  græd 
Tyst  under  Verdenssmerten. 

Ja  denne  Madonna  stirred  jeg  paa 
Dér  bag  Alterets  Kærte : 
Jeg  syntes,  at  Døden  var  ingenting 
Tæt  mod  en  Kvindes  Hjerte. 

Og  havde  jeg  Synd  mod  min  Vilje  gjort  — 
Jeg  syntes,  før  Styrken  forlod  mig, 
Hun  vilde  for  mig  i  Forbøn  gaa 

Hos  dem,  der  ikke  forstod  mig! 

Saa  vandred  vi  ud  af  det  lille  Kapel 
—  Jeg  husker  det,  o  saa  nøje  — 
Vi  læste  en  Fred  fra  en  stille  Bøn 
Dybt  i  hinandens  Øje. 


DER  GIK  ET  PAR  ELSKENDE  — 

Der  gik  et  Par  Elskende  paa  Vejen  og  sang, 
Mellem  tætte  Gærder  befriende  det  klang; 
Ingen  Udsigt  aaben  — 
Landet  kaldt  i  Vaaben  — 
Pesten  fo'r  med  Svøben  om: 
O  den  Sang,  den  glade  Sang, 
befriende  den  kom! 

Der  leged  en  Børneflok  i  Hulvejens  Spor, 
Mellem  mørke  Skrænter  lød  Børnestemmers  Kor: 
Hver  en  Udsigt  lukket  — 
Ild  paa  Arnen  slukket  — 
Hytten  rummed  kun  én  Gæst: 
Død  laa  Fa'r  og  syg  laa  Mo'r, 

I  Hytten  var  der  Pest. 

Der  gik  et  Par  Elskende  paa  Vejen  og  sang. 
Mellem  mørke  Skrænter  lød  Børnelatters  Klang, 
Altid  Udsigt  aaben  — 
Strakt  de  blanke  Vaaben  — 
Spirer  bag  ved  Dødens  Hæl : 
O  den  Sang,  den  glade  Sang, 

Hvor  lød  den  i  min  Sjæl ! 

DE  LEVER  OP  IGEN 

De  lever  op  igen.  Jeg  hørte  nyligt, 
Hvor  forhen  var  saa  dødsens  stille, 
En  øvet  Haand  Tannhauser-Ouverturen 
For  aabent  Vindu  spille. 

Blod,  Lidenskab  og  Raseri, 

Smerter,  som  Kunsten  dem  fortolker, 

Paany  den  næsten  lammede  Natur 

Med  friske  Væsners  Liv  befolker. 

Saa  kom  da,  Kunst,  igen  og  gør  din  Gerning; 
Jeg  er  jo  Kunstner  selv,  jeg  rører  Strengen 
Og  stiller  Tavlebordet  op  og  kaster 
Om   Mesterskabet  højest  Terning! 


,DIE  LIEBE,  NUR  DIE  LIEB'  IST  LEBEN' 

Se,  Maanen  staar  saa  gul  og  rund 
Og  spejler  sig  i  Flodens  Grund, 
Langt  borte  gøer  en  Lænkehund, 
Nu  kommer  Mødets  gode  Stund 

„Nach  langer  Tage  Noth  und  Streben."   - 
Forglemmende  den  Dag,  som  gik. 
Jeg  lytter  til  en  fin  Musik, 
Der  bølger  over  Flodens  Grund, 
Hvor  Maanen  smiler  gul  og  rund : 

„Die  Liebe,  nur  die  Lieb'  ist  Leben." 

Jeg  ejer  kun  mit  lyse  Mod, 

Min  Arbejdskraft,  mit  sunde  Blod ; 
Jeg  tror,  nej  véd.  Du  er  mig  god, 
Jeg  ejer  Dig,  mit  Rigsklenod, 

„Als  Lohn  fiir  saurer  Tage  Streben." 
Lad  Døden  rive  Rækker  bort, 
Den  røver  ej,  hvad  der  er  vort; 
Lad  Sygen  slaa  i  Støv  os  ned, 
Den  fælder  ej  vor  Kærlighed : 

„Die  Liebe,  nur  die  Lieb'  ist  Leben!" 


SEPTEMBER 
SEPTEMBERDAGENS  PIGE 

Frisk  er  din  Kind, 

Din  Holdning  rank. 
Elastisk  hvert  et  Skridt,  Du  gaar ; 

Din  Hud  er  blank, 

Lyst  er  dit  Sind, 
Og  lyse  dine  gyldne  Haar; 
Du  staar  dér  i  en  blommet  Kjol, 
Saa  smuk,  det  la'er  sig  sige, 
Som  kom  Du  fra  den  kære  Sol, 
Ja  lukt  fra  Himmerige : 

Septemberluft,    Septembersol, 

Septemberdagens  Pige ! 

En  Engel?  —  nej, 

Aa   Gudskelov : 
Et  Væsen  uden  Livsbegær 

Og  Livsbehov, 

Det  er  Du  ej  — 
Men  Du  er  næsten  englekær! 
Jeg  ser  Dig  dér  i  blommet  Kjol, 
Og  jeg  kan  bare  sige: 
Du  er  mig  som  den  kære  Sol 
Fra  selve  Himmerige  — 

Septemberluft,    Septembersol, 

Septemberdagens  Pige ! 

SPADSERETUR 

Den  Morgendug,   den  flygted  bly 
For  Solens  varme   Straaler  — 
En  opskræmt  Alf,  som  ikke  ret 
Galanterier    taaler; 
Min   Nat  svandt  hen  med   Mose-Drøm, 
Tørskoet  kan  min  Skat  nu  gaa 
Igennem  Engens  Græs  og  Straa: 
Du  smudrer  ej  din   Kjoles  Søm, 

Ej  Sko'ningen,  ej  Sko'ningen 
Og  ikke  Skoens  Saaler. 


Nej  se  dog  hvilken  Herlighed!  — 
Jeg  ser  ej  efter  Foden . . . 
Mit  Udraab  gjaldt  saa  smukt  et  Syn 

Som  sjældent  her  paa  Kloden : 
En  Himmel  som  Neapels  Bugt 
Knap  spejler  bedre  i  sit  Skød, 
Ultramarin  og  persiskrød 
Og  guldgul  som  Orangens  Frugt, 

Den   luende,   den   luende. 

Der  just  er  bleven  moden. 


Men  hvortil  Farveskala,  som 
Dog   intet   Billed   giver? 
Stik,   Maler,  kun  Paletten  ind, 
Mens  Digteren  beskriver: 
Og  Du,  Poet,  bliv  ej  for  hed, 
Kast  heller  Burrer  paa  din  Skat. 
Og  navnlig  én  paa  hendes  Hat, 
Saa  vender  hun  sig  gru'lig  vred  — 
Oe  stikkende  oe  stikkende 
I  Billedet  Du  bliver! 

Det  er,  som  alt  var  nyt  og  friskt 
Igen  fra  Edens  Have, 
Som  Mennesket  var  Fugl  og  ej 

En  stakkels  Muldjords  Slave; 
Betragt  kun  denne   Bondeklods, 
Som  graver  rapt  Kartofler  op 
Og  rusker  lystigt  deres  Top, 
Og  ser  til  os  og  ler  til  os, 

Mens  seende  og  leende 

Vi  nikker  til  den  Brave! 

Vor  Latter  —  den  har  ingen  Grund, 
Og  det  er  netop  Sagen ; 
Hver  af  os  er  saa  let  og  glad 
Just  som  Septemberdagen; 
At  Sommerheden   avled   Død, 
At  Sot  gik  over  Landet  hen, 
Deraf  er  ikke  Spor  igen 
I  denne  Morgen  blid  og  sød, 

Hvoraf  vi  er,  hvoraf  vi  er 
Saa  jublende  betagen. 

Og  se,  her  har  vi  Hytterne, 

Hvor  Sygen  har  huseret  — 
Nu  straaler  de  i  Solens  Glød 
Som  nyligt  ferniseret ; 
De  grønne  Skodder  vidt  paa  Gab : 
En  Kattekilling  sidder  dér 
Og  misser  imod  Solens  Skær 
Og  slikker  sig  sin  Rosenflab 

Og  hopper  ned  og  piler  af 
Med  Halen  ret  i  Vejret! 

Og  Grisene  —  med  Tryner  paa 
Og  Halen  snoet  i  Krøller  — 

De  roder  ret  gemytligt  om 

Som  smaa  forsorne  Bøller; 

„Disinfectionen"  er  forbi, 

Og  Angsten  med,  og  alt  det  Kævl 

I  Bladene,  og  alt  det  Vrævl 

Om  Pas  og  Sundhedspoliti, 

Hvoraf  vi   fik,   fivoraf  vi   fik 

Ret  lovlig  mange  Skyller. 

Se  Børnene  —  de  er  klædt  paa, 
Men  vasket  er  de  ikke, 
De  maaber  • —  ja  men  ej  som  før 
Med  sælsomt  sløve  Blikke ; 

De  maaber  —  og  de  vender  dem 

Og  fniser  lidt,  og  ser  igen 

Højt  skrigende  til  Siden  'hen, 

Hvor  Hundehvalpen  vralter  frem 

Og  lopper  sig  og  hopper  op 
Og  vil  saa  gerne  slikke. 

Og  dér  er  Landsbykroen,  hvor 

Jeg  tidt  en  Dram  har  drukket, 
Mens  „Fa'er"  har  kløet  i  Nakken  sig, 
Og  „Mo'er"   saa  dybt  har  sukket; 
„Det  var  for  dem  saa  svær  en  Tid, 
Og  Dansesalen  —  den  stod  tom, 
Og  Sygen  —  ja  om  ej  den  kom, 
Saa  spøged  den  dog  hid  og  did. 

Og  Kro  og  Keglebane  var 

Saa  godt  som  stængt  og  lukket !" 

Nu  staar  Gendarmen  her  og  ta'er 
Sig  støt  en  Snaps  til  Øllet, 
Han  har  slugt  Støv  paa  Landevej. 
Nu  faar  han  Halsen  skyllet; 

Saa  rider  han  —  og  fjernt  vi  ser, 
Hvor  Lyngen  rødner  Bakkens  Kam, 
Hans  brede  Ryg,   hans  Holdning  stram, 
Og  saa  hans  hvide  Bandoler, 

Og  Sablen  —  aa  ja  Sablen  blank 

I  Solen  som  forsølvet. 


Vidt  strækker  sig  det  Bakkedrag 
Med  Skov  af  Birk  og  Naale, 
Hvor  Lyngen   Sammenligning   fast 
Med  Blichers  kunde  taale; 

Og  Luften  er  saa  tynd  og  ren, 

Og  gennem  Luften  let  og  lind 

Henbølger  Edderkoppens  Spind 

Og  fanges  af  en  fremstrakt  Gren 

Og  hænger  dér,  som  spiddet  paa 
Solgudens  spidse  Straale. 


Og  Fuglen  slaar  med  Vingen  Knips 
Og  kløver  Ætrens  Bølge, 
Som  kunde  heller  ej  en  Fugl 
Sin  Morgenglæde  dølge; 

Og  Vandløb  blinker  hist  og  her, 

Og  Kirketaarne,  ganske  smaa. 

Som  Milepæle  synes  staa 

For  Folk,  som  før  fandt  Vejen  svær. 

Men  nu  til  sidst  vil   frem,   vil  ud, 
Naturens  Vink  at  følge. 


Vidunderlige  Friheds  Væld, 
Som  blir  af  alle  krævet. 
Af  Smaa  og  Stor,  som  Bægret  har 
Til  Læben  tørstig  hævet ! 

O  jeg  er  Elsker,  jeg  er  ung : 
Jeg  elsker  Dig,  Du  Kildespring, 
Som  overrisler  hver  en  Ting, 
Om  den  er  smudsig,  mørk  og  tung. 

Med  Haabets,  Haabets  Profeti 
Forbandelsen  er  hævet! 


VALKYRIE-RIDT 

Der  vælder  atter  Vaarluft  hid 
Fra  Vestens  fjerne  Banker: 
De  stolte  Skyer  taarner  sig 

Som  kæmpevoksne  Tanker ; 
Og  mod  den  gyldne  Kongeborg, 
Højt  over  Jordens  Nød  og  Sorg, 
Med  Spydet  ved  sin  Side, 
Med  vidtopspilet  Næsebor, 
Den  hvide  Barm  saa  fuld,  saa  stor  - 

Jeg  ser  Valkyrien  ride. 

Aa  rid  og  rejs  ad  Valhal  til 

Med  dine  runde  Skanker, 

Og  sving  dit  Spyd  og  hug  din  Hæl 

I  Hestens  drøje  Flanker! 
Din  fjerne,  gyldne  Kongeborg, 
Højt  over  Jordens  Nød  og  Sorg, 
Den  er  ej,  skal  Du  vide. 
Det  Maal,  som  jeg  kan  ønske  mig, 
Og  min   Valkyrie  er  Du  ej, 

Hvor  raskt  Du  saa  kan  ride ! 

Der  vælder  atter  Vaarluft  hid 

Igennem  mine  Tanker, 

Jeg  sluger  Havets  Brise  ind 

Fra  Vestens  fjerne  Banker; 

Og  ved  min  Side  svaj  og  rank, 
Med  Øjestenen  skælmsk  og  blank, 
En   Holdning  uden   Lige, 
Med  stolt  opspilet  Næsebor, 
Den  høje  Barm  bag  Kjolens  Flor  — 
Gaar  hun,  min  kække  Pige. 

Hvordan  —  vi  gaar  til  Fods,  vi  to? 

Nej  vi  skal  op  at  ride; 

Hej,  Staldknægt,  før  min  Ganger  frem 

Med  Bøjlen  ved  sin  Side! 
Og  saa,  min  Glut,  kom  her  —  tag  fat  — 
I  Sadlen  op,  med  Fjer  i  Hat 
Og  Sløret  ud  for  Vinden  — 
Til  Per  Adieu,  til  Povl  Godnat, 
Nu  sprænger  vi  af  Sted,  min  Skat, 

Med  Livets  Blus  paa  Kinden! 

Du  fører  flinkt  din  Ridepisk, 
Jeg  fører  flinkt  min  Slire, 
Vi  hugger  ind  —  og  alt  imens 

Jeg  spiller  paa  min  Lire; 
Min  Stræng  har  Klang  som  Buesnor, 
Med  højt  opspilet  Næsebor 
Du  sluger  Tonens  Brise  — 
Hop,  hej,  holla!  af  Vejen  dér. 
Vi  kommer  som  et  Herrens  Vejr 

Valkyrien  og  min  Vise ! 


SMAA  ELSKOVSVISER 
I 

Jeg  har  i  Slotte  huset, 
Jeg  har  i  Villa  boet  — 

Holger  Drachmann:  Poetiske  Skrifter.    HI 

Og  Folk  har  til  mig  snuset, 
Og  Børn  har  paa  mig  gloet: 
—  Respekt  de  havde  for  min  pæne  Bolig; 
Nu  sidder  jeg  ganske  rolig  — 
Og  fattig,  som  da  jeg  var  ung; 
Trappen  op  til  min  fjerde  Sal 
Den  falder  mig  slet  ikke  tung; 
Alene  jeg  sidder  og  slider 
Ganske  som  før  . . . 
Nej  er  det  Dig,  Theresina,  som  banker  paa  min  Dør? 


II 

Alle  Klokker  bringer  fjernt 

Bud  fra  gamle  Dage; 
Alle  Blomster  vender  sig 

Og  ser  med  Suk  tilbage ; 
Hjertegræsset  skælver  svagt 

Under  Aftnens  Brise;... 
Stille,  Hjerte!  Skælv  ej  Du 

Som  denne  lille  Vise. 


III 

Alle  Kilder  aabner  sig, 

Alle  Bække  mumler, 

Over  Sten  og  over  Stok 

Rislevældet  tumler  — 

Tumler  bort  til  Skoven,  hvor 
Slank  og  svaj  en  Pige  staar : 

Er  Du  Alfen?  spørger  jeg; 
Svaret  er  en  Latter: 
FaV  min  var  en  Arbejdsmand, 
Alfen  er  hans  Datter! 

GAMLE  GUDER 

I  fik  perset  Kraften  ud 

Af  de  gamle   Guder  — 
Men  de  vaagner  op  igen 

Klædt  i  Dyrehuder. 

Højlys  Dag  —  den  undgaar  de  — 

Frygter  Politiet : 
Men  om  Natten  er  de  for 

Alskens  Frygt  befriet. 

Som  en  diable  boiteux 

Gaar  de  om  paa  Gaden, 
Løfter  Taget  af  hvert  Hus  — 

Ler  ad  Hovedstaden. 

Sædelighedspoliti, 

Dommer,  Præst  og  Læger: 
Se  dog  at  faa  Helge  hængt  — 

Ham  hos  Øhlenschlæger! 

Har  I  ham,  og  Holberg  med, 

Faaet  sat  i  Blokken, 
Samt  en  Aarestrup  lever't 

Ud   til  Gabestokken ; 

Har  I  Brandes'  Bøger  brændt, 

Samt  en  lille  Vise 
Af  Svend  Trøst  —  saa  kan  vi  os 

Lykkelige  prise! 

Ingen  vil  da  spørge  mer: 

Vægter,  hvad  er  Klokken? 
Hele  Landet  er  jo  sat 

Fast  i  Gabestokken! 

17* 

I  fik  perset  Kraften  ud 

Af  de  gamle  Guder  — 

Men  de  vaagner  op  igen 
Klædt  i  Dyrehuder. 

Og  ved  højlys  Dag  —  o  ve!  — 
Færdes  de  paa  Gaden ; 

Man  kan  høre  dem  at  le 
Over  hele  Staden. 


O  MORTEN,  MORTEN  LUTHER: 

O  Morten,  Morten  Luther, 

Som  løb  fra  Klostrets  Kutter 
Og  tog  en  Nonne  i  din  Seng 
Og  fik  med  hende  Tøs  og  Dreng 

—  Men  ikke  mange  Penge; 
Det  Kloster  havde  spæget  Dig, 

Men  siden  hen  Du  kvæged  Dig: 
I  Sengen  med  din  Nonnelil, 
I  Kirken  med  din  Hus-Postil, 

Ved  Bordet  med  din  Grydelil 

—  Og  drak  en  Flaske  Vin  dertil 
Og  sang  til  Luthens  Strænge : 

„Wer  nicht  liebt  Wein,  Weib  und  Gesang, 
Der  bleibt  ein  Narr  sein  Leben  lang!" 

O  Morten,  Morten  Luther, 

Med  Dig  din  Lære  slutter ! 
Din  Efterfølger  gaar  i  Seng 
Med  Fruen  hellig,  hvas  og  streng 

—  Og  helst  med  Fruens  Penge ; 

Og  Kirken  den  har  avet  ham 

Og  Ris  til  Bagen  lavet  ham: 

I  Sengen  har  han  liden  Fryd, 
Ved  Bordet  præker  han  om  Dyd 

Og  blir  „Missionens"   Kirkepryd 

—  Men  lige  godt  vi  slaar  til  Lyd 
Paa  Luthers  gamle  Strænge : 

„Wer  nicht  liebt  Wein,  Weib  und  Gesang, 
Der  bleibt  ein  Narr  sein  Leben  lang!" 

Ja,  Morten,  Morten  Luther, 

Der  findes  endnu  Kutter  — 
Der  findes  ogsaa  Tøs  og  Dreng, 
Som  gerne  delte  Bord  og  Seng 

—  Men   mangler  dertil   Penge; 

De  Kuttemænd  vil  spæge  dem 

I  Stedet  for  at  kvæge  dem ; 

Og  med  den  svære  Hus-Postil 
De  nægter  Dreng  og  Pigelil 

At  varme  sig  ved  Amors  Ild, 

—  Saa  svarer  de:  gør  hvad  I  vil, 
Men  vi  slaar  Luthers  Strænge : 

„Wer  nicht  liebt  "Wein,  Weib  und  Gesang, 
Der  bleibt  ein  Narr  sein  Leben  lang!" 


NIELS 

(Et  hjemsendt  Digt) 


Til  Dig,  min  Dreng,  ej  nogen  Krans, 
Som  Kirkegaardens  Graver 
Officielt  nedlægger,  hvor 
Spadserende  forbi  Dig  gaar 
I  Dødens  Blomsterhaver! 

Du  er  ej  død!  Vi  dør  ej,  Ven, 
Fra  Moder  og  fra  Fader, 
Om  og  forlængst  vi  flygted  bort 
Fra  denne  Samfunds-Livets-Tort 
Paa  Torve  og  paa  Gader. 

Du  var  for  fin,  for  klog,  for  god 
Til  at  ta'e  Part  i  Farcen, 
Som  den  nu  spilles  her  og  dér 
Hvor  Ulve  gaar  i  Faareklæ'er 
Og  Helten  er  Komparsen. 

Den  grimme  Død  —  den  kan  slaa  til 
Med  sine  Bølle-Næver: 
Den  vrister  fra  os  ej  et  Skrig, 
Om  og  vi  ser  det  hvide  Lig, 
Mens  Hjertet  i  os  bæver. 

Med  oprejst  Hoved  vil  vi  staa 
Og  se,  hvad  Præsten  siger, 
Og  høre  disse  tomme  Ord, 
Som  Dag  for  Dag  enstonigt  fo'r 
Bort  over  Dødens  Riger. 

Han  véd  ej  Trøst,   den  fromme  Mand 
Var  han  end  nok  saa  ærlig 
Og  øved  nidkær  sin  Metier, 
Vi  kan  dog  kun  forbi  ham  se 
Og  finde  ham  besværlig. 

Men  kunde,  vilde  han  en  Dag 
Ta'e  Bladet  frit  fra  Munden: 
Saa  skreg  han  al  vor  Pinsel  ud 
Og  bragte  Himlen  den  som  Bud 
Om  hvad  vi  er  i  Grunden ' 

Om  hvordan  vi  med  Stolthed  staar 
Belæsset  tungt  af  Lænker, 
Om  hvor  vi  frygtløst  gaar  i  Strid, 
Og  hvor  vi  ler,  trods  Trælleslid, 
Og  om  hvor  frit  vi  tænker ! 

Det  tør  han  ej,  det  vil  han  ej  — 
Nuvel,  saa  lad  ham  fare; 
Gud  har  ej  ment  med  ham  ret  stort. 
Har  derfor  kun  til  Præst  ham  gjort. 
Til  Jagthund  ej  —  til  Hare ! 

Men  Du,  min  Dreng,  som  elsked  alt, 
Hvad  der  var  Liv  paa  Jorden : 
Alt  'hvad  der  fløj  og  sprang  og  løb. 
Selv  det,  som  bugted  sig  og  krøb  — 
Du  bedste  Dreng  i  Norden ! 

Du  tapre  Gut  —  med  Hjertet  stort 
Og  Sjælen  endnu  større : 
Du  har  dog  engang  narret  os. 
Da  Du  Dig  selv,  vort  Savn  til  Trods, 
Fik  anbragt  paa  det  tørre ! 

Dybt  saa'  Du  ned  i  Livets  Strøm 
Med  yngling-rene  Øjne ; 
Det  Mudder,  som  vi  vader  i. 
Det  gøs  Du  for  —  Du  vilde  fri 
Dit  Liv  for  disse  Løgne. 

Fra  denne  „Samfundslivets"    Sump, 
Fra  disse  skidne  Vande, 
Den  Malstrøm,  sort  af  Hykleri, 
Af  Vold  og  Kneb  —  Du  vilde  fri 
Dig  bort  til  lyse  Strande. 

Ak,  Niels,  Du  er  da  i  Behold, 
Vi  vil  ej  paa  Dig  skænde; 
Men  naar  vi  er  paa  Nippet  selv 
Til  Kvælning  i  vor  Mudder-Elv : 
Da  skal  et  Pust  vi  kende! 

En  Yngling-Aandes  rene  Pust 
Paa  vore  Kinder  blæser; 
Vi  ser  et  Smil,  et  Fredens  Smil, 
Hvori  den  dybe  Pauses  Hvil 
Kamp-mødige  vi  læser. 

Og  mer  end  det:  vi  ser  en  Flig 
Af  Fjernheds  Forhæng  glide 
—  Med  Billeder  af  Slægt  paa  Slægt, 
Der  kæmper  uden  Lænkers  Vægt  — 
Tyst   for   vort   Blik   til   Side. 

Da  griber  atter  vi  vort  Spyd, 

Vort  Skjold,  vor  Skovl,  vor  Spade, 
Og  følger  kamp-beredt  vort  Kald 
At  rydde  denne  Augias'  Stald, 

Før  vi  vort  Liv  maa  lade !  — 

O  Niels,  vor  Dreng,  Du  er  ej  død  — 
Din  Skælm,  se  hvor  Du  smiler! 
Med  Blomster  i  din  spinkle  Haand 
Jeg  ser  Dig,  ser  Dig  i  min  Aand, 
Mens  for  en  Stund  jeg  hviler. 

Du  rækker  Blomster  ud  mod  os  — 
Men  ingen   Sørgekranse : 
Duft-søde  Blomstersjæle  smaa; 
Nu  kan  vi  til  vort  Arbejd  gaa . . . 
Hej !  Skjold  og  Skovl  og  Lanse  I 

PROLETARER 
ROT  JER  SAMMEN 

Rot  Jer  sammen,  rot  Jer  sammen, 
Tætte  Rækker,  faste  Mænd, 
Ikke  bare  rød  i  Kammen, 
Rødt  er  godt  —  men  rot  Jer  sammen, 
At  I  ej  skal  plaPfes  ned ! 


En  for  en  kan  de  os  fælde : 
Hele  Rækker  skydes  ej ; 
Ingen  Tid  til  os  at  tælle, 
Rot  Jer  sammen  —  det  skal  gælde 
Som  vort  Løsen  for  vort  Liv. 


Luften  har  de  os  forpestet; 

Vi  vil  Udvej  —  Væggen  ud : 
Sten  og  Bjælker,  hvad  der  fæsted. 
Alt  skal  ud  —  alt,  hvad  der  rested 
Af  det  gamle  Samfunds  Skur! 


BYG  OP 


Ja  —  vi  bygger  op  igen,' 

Flittig  paa  Naturens  Bud : 
Andre  Huse,  andre  Stuer, 
Større  Broer,  større  Buer, 
Andre,  bedre  Alterluer 

For  en  ny  og  bedre  Gud. 

Rive  ned  —  det  gør  just  de. 

Som  har  knægtet  os  saa.  længe : 
Der  er  Pest  ved  deres  Penge ; 
Deres  Vaaben  —  kun  en  Flænge, 
Kun  en  Rift  ....  og  se  hvor  længe 
Vi  bar  Giften  i  vor  Sjæl ! 


DER  GENNEMSTRØMMER  MIG  EN  ILD 

Der  gennemstrømmer  mig  en  Ild 
Og  frem  i  Sang  den  bryder : 
Jeg  véd,  at  jeg  kan  fare  vild 
Og  tage  fejl  og  Bugter  slaa  — 

Men  o  hvor  elsker  jeg  de  Smaa, 

Med  deres  Liv  i  Lyst  og  Ve, 

Med   deres   hundred   Lyder ! 

At  holde  op  for  dem  et  Spejl 
Af  deres  Last  og  Lyder: 
Nej  nej,  langt  heller  tog  jeg  fejl 
Og  fremdrog  deres  Heltemod, 
Hvormed  de  Livets  Kamp  bestod, 
Den  Kamp,  som  ej  enhver  kan  se, 
I  deres  trange  Gyder. 

Der  gennembæver  mig  en  Fryd 
Og  ud  i  Ild  den  bryder: 
Jeg  véd,  min  Sang  kan  slaa  til  Lyd 
Og  mangt  et  aabent  Øre  faa 
For  dem  jeg  elsker,  for  de  Smaa, 
Med  Bristen,  som  enhver  kan  se. 
Og  med  de  skjulte  Dyder ! 

Det  er  min  Ungdoms  egen  Ild, 

Som  frem  i  Sang  nu  bryder: 

Den,  véd  jeg,  kan  ej  fare  vild 

Og  tage  fejl  og  Bugter  slaa  — 
Thi  jeg  er  et  med  disse  Smaa, 
Jeg  deler  deres  Lyst  og  Ve 

Og  deres  hundred  Lyder! 


GØGLERE 

1893 


DEN  ARME  FLUE 

Det  var  først  paa  Somrens  Tide, 

Duft  og  Lys  og  Farver  over  alt, 

saa  kom  Fluen  frem  —  ja  Gud  maa  vide 

hvor  den  kom  fra,  det  blev  ej  fortalt; 

det  er  nok:  den  var  der;  frisk  og  fyndig 

op  og  ned  i  Verden  svirred  den, 

alt  var  godt  og  ingen  Ting  var  syndig, 

ingen  Paragraf  forvirred  den. 

Den  arme,  arme  Flue, 

den  arme,  arme  Flue, 
den  arme  Flue  kendte  ej  til  Verdens  Lov  og  Skik. 


Hvor  Fontænen  kaster  Straalen, 
laa  en  Jomfru,  blank  med  snehvidt  Bryst; 
Fluen  tænkte:  det  er  Sukkerskaalen! 
og  af  Skaalen  suged  den  med  Lyst; 
rigtignok  har  Marmor  ingen  Sødme, 
men  fra  den  Tid  syntes  Fluen  om, 
hvor  den  saa'  en  Jomfruhals  at  rødme, 
ømt  at  kysse,  hvad  til  Syne  kom. 

Den  arme,  arme  Flue, 

den  arme,  arme  Flue, 
den  arme  Flue  kendte  ej  til  Verdens  Lov  og  Skik. 

I  sin  Armstol  halvt  indsovet 

laa  Bor'mestren  drejende  sin  Ring, 

Fluen  tænkte :  det  er  meget  vovet, 

men  —  den  Mand  bestiller  ingenting! 

Og  da  Fluen  var  et  flygtigt  Væsen, 

og  da  intet  Lovsted  paa  den  bed, 

fløj  den  op  og  stak  Bor'mesternæsen  — 

og  han  vaagned  med  en  arrig  Ed. 

Den  arme,  arme  Flue, 

den  arme,  arme  Flue, 
den  arme  Flue  kendte  ej  til  Verdens  Lov  og  Skik. 


Ak,  men  saa  kom  Vintrens  Tide, 

Duft  og  Lys  og  Farver  var  forbi, 

da  fik  Fluen  anden  Ting  at  vide, 

den  var  færdig  med  sit  Føjteri ; 

hen  bag  Ovnen  krøb  det  arme  Væsen, 

men  trods  Ilden  blev  den  ikke  varm, 

den  stak  ingen  mægtig  Mand  paa  Næsen, 

og  den  kyssed  ingen  Jomfrubarm. 

Den  arme,  arme  Flue, 

den  arme,  arme  Flue, 
den  arme  Flue  fik  sig  lært  omsider  Verdens  Gang. 


MELODRAMER 

1895 


PRÆLUDIUM 

(Af  „Melodramer") 

Jeg  satte  mig  ned  mod  Aftenstund, 
lod  Tiden  forbi  mig  glide, 
og  alle  de  Længsler,  som  var  i  Lund. 
de  stilled  sig  tyst  ved  min  Side. 

Alle  de  Længsler  i  Lunden  var 

med  Følge  fra  fejreste  Sommer, 
Bud  til  mit  bankende  Hjerte  de  bar 
med  duftende  Rosenblommer. 

Saa  fylder  mig  nu  den  bugede  Skaal, 

som  Sangernes  Drot  lod  mig  skikke; 
skænker  mig,  Pilte,  til  bredfyldt  Maal  — 
paa  Glæden  ville  vi  drikke!  — 

Alle  de  Længsler,  i  Lunden  var, 
de  stod  der  tyst  ved  min  Side; 
Blikkene  Bud  om  de  Stunder  bar, 
da  Aftenskyggerne  skride. 

Og  nærmer  Du  dig,  du  tystnende  Stund, 
hvor  Slør  over  Roserne  ligge, 
da  bæver  et  sitrende  Drag  om  den  Mund, 
der  vilde  paa  Glæden  drikke. 

Skænk  i,  Du  tøvende  Pigedreng, 
din  Mester  er  Herre  til  Huse ; 
og  stem  ham  den  talende  Harpes  Stræng  — 
jeg  hører  Bækkene  bruse. 

Jeg  hører  de  faldende  Blades  Sus, 

som  varsler  den  Vinter,  der  kommer; 

jeg  lader  dem  falde  —  jeg  fletter  mit  Krus 

en  Krans  af  den  kronede  Sommer. 

Til  Side,  til  Side,  I  Pilte  smaa; 

paa  Længslerne  vil  jeg  ej  lide: 
til  Højbords  lader  jeg  aaben  staa 
en  Dronningeplads  ved  min  Side! 

Jeg  plyndrer  min  duftende  Rosengaard 
til  Pryd  for  mit  Højbords  Sæde: 
jeg  synger  mod  Høst,  som  jeg  sang  i  Vaar, 
om  Elskovs  saarbare  Glæde. 

Om  al  den  sødeste,  dyreste  Lyst, 

som  Menneskehjertet  kan  ruse  — 

jeg  synger  om  Vaar,  mens  det  bærer  mod  Høst 

og  alle  Vildbække  bruse! 


BRAV-KARL 

1897 


MAJ-VISE 

Se,  det  summer  af  Sol  over  Engen, 
Honningbien  vil  fylde  sin  Kurv, 

og  der  pusles  ved  Bordet  og  Sengen 
af  den  fattigste  Sisken  og  Spurv : 

og  der  jubles  hele  Dagen, 

men  mod  Kvælden  blir  alting  saa  tyst  — 

Vaaren  synger  sin  Sang,  det  er  Sagen, 
og  mit  Hjerte  blir  Voks  i  mit  Bryst. 

Der  er  Sølvklang  i  Maj-Bækkens  Vove, 
gyldent  Skær  gennem  Aftenen  lang, 

hver  en  Grøft  bliver  blomstrende  Skove 
langs  den  kornrige,  bølgende  Vang: 

disse  Bølger,  o,  de  stiger 

med  min  Sjæl  over  Solskyens  Rand  — 

rundt  i  Verden  er  dejlige  Riger, 

ingen  Vaar  som  en  Maj  i  vort  Land ! 


RHINSKVIN 


Kunz  von  Koblenz  sad  for  Kruset, 
skilte  Skæggets  Bølger  ad : 

denne  Vin  gør  ej  beruset, 
den  gør  stærk  og  fri  og  glad ! 
Vi  har  nok  af  Himmeriger, 
nok  af  Sfærers  Harmoni  — ■ 
nej  fra  Jordens  Indvold  stiger 
stolt  og  bred  den  Melodi: 

Paa  min  Pukkel  Solen  bager, 
saa  jeg  runder  mig  med  Lyst  — 
Kornet  gulnes  paa  min  Ager, 
Skove  grønnes  paa  mit  Bryst; 
lige  ømt  mit  Blod  omfatter 
Diamant  og  Guld  og  Skarn  — 
men  min  kongelige  Datter, 
Druen  er  mit  Hjertebarn. 

Paa  sin  Rankes  lette  Vidje 

følger  fiun  sit  Moder-Kald  — 

og  saa  svulmer  hendes  Midje, 

og  saa  brister  hendes  Skal ! 

Og  de  Børn  hun  Solen  føder 

gaar  fra  Haand  til  Haand  med  Lyst  — 

og  i  hendes  Indvold  gløder 

samme  Ild,  som  i  mit  Bryst. 

Kunz  von  Koblenz  endte  Talen, 
og  sit  Krus  om  Bordet  bød, 
og  han  sang  ned  gennem  Dalen, 
der,  hvor  Rhinens  Guldstrøm  flød : 
paa  mit  Dagværk  giv  mig  Hvile, 
i  min  Hvile  gør  mig  glad ; 
jeg  kan  dø  —  men  lad  mig  smile, 
naar  vi  to  skal  skilles  ad ! 

1899 


18» 


EDITH 
I 

Der  fløj  en  Fugl  over  Sti, 

Stille  jeg  bad  i  den  dæmrende  Lund : 
Flyv  i  min  Favn  og  læg  paa  min  Mund 

Din  smeltende  Røst ! 
Den  kvad :  min  Sjæl  blev  Sang  i  dit  Bryst, 

Mig  selv  fanger  Du  ej ! 


Der  sprang  en  Hind  over  Sti, 

Stille  jeg  bad  i  den  dæmrende  Lund: 
Snehvide  Syn  i  Længslernes  Stund, 

O  dvæl  hos  mig,  dvæl ! 
Jeg  saa'  dens  Blik,  jeg  saa'  i  dens  Sjæl, 

Den  sky,  flygtende  Hind. 


Saa  vide  færdes  min  Fod, 

Flyttes  hvor  Mennesker  græder  og  ler; 
Fuglen  jeg  hører,  Hinden  jeg  ser, 

Saa  vide  jeg  gaar. 
Til  Lægeurter  kender  mit  Saar  — 

Kun  Sang,  sød  som  mit  Savn. 

II 


Jeg  rejste  mig  med  Suk  og  Savn 

Fra  tidlig  Morgenblunde; 
Hvad  skreg  den  da,  den  fule  Ravn?  — 
Skrig  kun,  Ravn: 
Der  driver  gylden  Morgendug  i  alle  grønne  Lunde. 

Hej,  hvem  har  sét  min  stille  Graad 

I  mine  glade  Sange? 
Paa  Stranden  ligger  flakt  min  Baad  — 
Bi  kun,  Baad : 
Der  driver  gylden  Morgendug  ad  alle  gule  Gange. 

Jeg  trækker  Guld-Dug  paa  en  Snor, 

At  vinde  om  min  Vunde  — 
Da  faar  min  Baad  vel  nye  Bord : 
Frisk  om  Bord ! 
Der  driver  Bris  af  Morgendug  fra  alle  svale  Lunde. 

Jeg  slaar  min  Luth  i  Fremmer-Stavn 

Fjernt  fra  de  stille  Lunde  — 
Jeg  synger  sønder  Suk  og  Savn : 
Ediths  Navn 
Skal  vække  alle  Hjerter  op,  naar  alle  Hjerter  blunde! 


III 

Nu  ringes  røden  Høst-Sol  ned 
Langs  Havets  øde  Kyst  — 
Jeg  drømmer  om  den  rige  Skat, 
Jeg  vandt  mod  Livets  Høst: 
Naar  jeg  var  stærk,  jeg  ejed  Dig, 
Da  jeg  blev  træt.  Du  plejed  mig: 
Din  Ungdoms  Flor.  din  Tankes  Flugt, 
Alt  gav  Du  villigt  for  mig  hen  — 

Det  har  saa  mangen  Kvinde  gjort, 
Og  gør  det  glad,  i  Høst  og  Vaar, 
Alt  for  sin  bedste  Ven. 

I  stærke  Storme  randt  vort  Liv, 

Jeg  mindsked  nødigt  Sejl; 
Du  taalte  alle  Fartens  Tørn, 

Og  dertil  mine  Fejl : 
Bad  jeg  om  Raad,  Du  svared  mig 
I  Ømheds  Sprog  og  vared  mig, 
Med  Haanden  klemt  om  Skudens  Ror, 
Mod  Rev  og  Braad  og  blinde  Skær  — 
Det  har  saa  mangen  Kvinde  gjort 
I  Stormens  Stund,  i  Bygens  Kast, 
For  den,  som  hun  har  kær. 

Men  Du  blev  for  mig  Poesi, 

En  Verden  underskøn, 
Hvor  Høstens  Frugt  er  gylden-rød, 

Og  Vaaren  eviggrøn : 
Fjernt  fra  Dig  —  hvor  jeg  savned  Dig! 
Nær  ved  mig  —  o  hvor  favned  jeg 
Din  slanke  Vækst,  dit  ranke  Sind, 
Din  Sjæl,  saa  følsom,  fin  og  klog  — 
Og  derfor  ridser  jeg  dit  Navn, 
Dit  gyldne  Navn,  med  Plektrets  Staal 
Ind  i  vort  bløde  Sprog! 


GURRE 


Lidet  spørger  den  Jæger  ad. 

Hvad  Vejrlig  han  faar  til  at  jage: 
Af  Kvistene  fyger  det  vaar-grønne  Blad, 
Som  drømte  om  sollyse  Dage. 


280  DEN  HELLIGE  ILD 

Af  Kvistene  fyger  det  ny-skabte  Løv, 
Dets  stakkede  Liv  blev  ej  længer: 
Ad  Vejene  danser  det  hvirvlende  Støv, 
Og  Regnen  bag  Skyerne  hænger. 

Et  Kuldegys  gaar  gennem  Skov  og  Krat  — 
Saa  ondt  maa  den  Jægersmand  friste ; 
Det  bliver  den  vildeste  Valborgs  Nat, 
Mens  alle  Vaar-Knopper  briste. 

Der  suser  et  Vejr  gennem  Skov  og  Krat 
I  mørknende  Midnatsstunde: 
Kong  Volmer  jager  den  Valborgs  Nat 
Med  sorte  glammende  Hunde. 

Kong  Volmer  jager,  med  Staal  paa  Stang, 
At  dulme  den  sviende  Vunde : 
Der  suser  et  Vejr  gennem  Gurre-Vang 
Af  Svende  og  halsende  Hunde. 

Saa  dødsens-bleg  og  saa  livsens-varm, 
Med  sammenbidt  lysende  Tænder, 
Den  Herre  klemmer  mod  Brystet  sin  Arm, 
Mens  Øjet  i  Feber-Blus  brænder. 

Han  knuger  med  Haanden  om  Hjertets  Saar: 
Hvi  skulde  man  To  kunne  love? 
De  lagde  mit  eneste  Lam  paa  Baar  -  -, 
O  Tove,  min  snehvide  Tove ! 

Hver  Pebling  bliver  om  Næbbet  bleg, 
Naar  Præsten  om  Helved  fabler  — 
Jeg  kender  en  Mø,  som  i  Vaande  skreg, 
Bedækket  med  glødende  Vabler. 

Min  Sjæl  er  Flammer,  min  Hu  er  Had, 
I  sydende  Smerter  jeg  brænder: 
De  døded  min  Brud  i  det  hede  Bad  — 
Det  Helved  tilfulde  jeg  kender! 

Men  Duggen  driver  om  Kinden  vaad, 
Mens  Ridtet  gaar  gennem  Lunde, 
Og  Gurre  Sø  er  et  Hav  af  Graad, 
Deri  vel  min  Sorg  finder  Bunde. 

Og  Jagten  er  som  den  Leding  vild. 
Hvori  man  sin  Kval  kan  døde  — 
Og  op  fra  Engen  staar  Tovelil 

Og  svæver  i  Dans  mig  i  Møde. 

Velsignede  Lunde  i  natsort  Krans 
Om  Gurre-Søs  blinkende  Vove: 
Velsignede  dulmende  Elverdans 

Med  Tove,  min  elskede  Tove!  — 


II 

I  Volmers  Flok  er  et  Spillemands-Kor, 
Som  følger  de  halsende  Hunde: 
Eja,  hvor  stryger  den  Bue-Snor 

Over  Gigens  smertende  Vunde. 

Og  raser  den  Jagt  over  Bondens  Jord 

Om  Kap  med  de  glammende  Hunde, 
Des  vildere  raser  den  Bue-Snor 

Over  Gigens  blødende  Vunde. 

Kong  Volmer  slaar  op  med  Haanden  hvid 
Og  støder  sin  Stang  i  Jorden : 
„Mig  lyster  at  høre  en  Spillemands-Strid  — 
Hvem  synger  vel  bedst  her  i  Norden?" 

Saa  sadled  de  Herrer  og  Svende  af 
Ved  Gurre-Søs  skvulpende  Vove; 
Kong  Volmer  et  Tegn  de  Spillemænd  gav  .  .  . 
Da  sang  de  alle  om  Tove ! 

Kong  Volmer  bliver  som  Aske  graa, 
Han  rynker  den  furede  Pande: 
„Hvem  Djævlen  har  bedet  Jer  synge  saa  — 
Fluks  rømmer  mig  Riger  og  Lande !" 

Kong  Volmers  Aasyn  blir  hvidt  som  en  Væg, 
Hans  Blik  som  den  mørknende  Vove: 
„Syg  mig  for  Satan  om  Kejserens  Skæg  — • 
Men  aldrig  en  Tøddel  om  Tove!" 

„Syng  mig  om  Elskov  som  Tidkort  og  Tant, 
I  Fugle,  der  aldrig  blev  bunden : 
Men  nævner  I  den,  som  mit  Hjerte  bandt, 
Den  visseste  Død  er  Jer  funden!" 

„Syng  om  de  Fruer,  som  svøbes  i  Maar 
Med  Kronen  baldyrt  paa  Skarlagen : 
Men  nævner  I  Toves  det  guld-gyldne  Haar, 
Jeg  lader  Jer  stryge  til  Kagen !" 

„Syng  om  min  Leding,  om  Pest  og  Død, 
Om  Dyrtid  for  Ridder  og  Bonde, 
Om  Kræmmerens  Rov-Lyst  og  Danmarks  Nød, 
Om  Præster  og  alt  af  det  onde !" 

„Syng  mig  om  alt  —  jeg  skal  lønne  Jer  Sang, 
Som  Konger  ej  plejer  i  Norden : 
Men  nævner  I  Tove  en  eneste  Gang, 

Jeg  gør  Jer  et  Helved  af  Jorden!" 


DEN  HELLIGE  ILD  283 

Da  mæled  den  graanede  Spillemand : 
„At  samle  de  Riger  og  Lande, 
Det  bringer  man  ej  for  en  Slik  i  Stand, 
Det  koster  den  furede  Pande." 


,Som  I,  Herre  Konge,  ej  undlade  kan 
Paa  Danmark  Jert  Liv  at  vove, 
Saa  kan  ej,  Kong  Volmer,  en  Spillemand 
Undlade  at  synge  om  Tove." 


,Din  Pande,  Kong  Volmer,  er  furet  og  bleg  — 
Hvad  gjorde  de  Haar  vel  saa  hvide? 
Ak,  den,  som  skal  synge  om  Fruer-Leg. 
Maa  kende  til  Hjerternes  Kvide." 


„Ej  synge  sig  Yndest  i  Herreborg 

Ved  Smisken  for  legende  Fruer  - — ■ 
Nej  synge  om  Tove  og  Volmers  Sorg, 

Trods  Pisken  og  Galgen  ham  truer!" 


„Og  har  han  først  mistet  i  Tiden,  som  randt, 
Baade  Helsen  og  Gunst  ved  Hove, 
Og  dertil  den  Hjertenskær,  som  ham  bandt 
Da  kan  han  kun  synge  om  Tove!" 


Kong  Volmer  sad  dér  med  Haand  om  Stang, 
Han  stirred  mod  Spillemanden: 
En  Taare  i  Øjenlaags-Frynsen  hang  — 
I  Tavshed  de  saa  paa  hinanden. 

HEINE  I  HAMBORG 

Fortæret  —  af  det  Liv,  der  lægger  øde, 

Fortvivlet,   kaad,   løgnagtig,   sandhedskærlig, 
Vittig  som  Satan,  modig  som  en  Jøde, 
Kysk,  kynisk,  fræk,  naiv  —  en  Helt,  en  herlig, 
Paa  sin  Madras  —  den  Levende  blandt  Døde : 
O,  Ven  og  Broder,  hvilket  Stævnemøde! 
Jeg  blotter  Hovedet  og  slænger  Hatten 
I  Hamborgs  mørke  „Fleet"    .... 

nu  kommer  Natten. 

Nu  kommer  Tiden  for  Minervas  Ugle, 
Og  Tiden  for  de  løse  Galgenfugle, 
Tiden  for  Glædespigen  i  Alkoven, 
Tyven  paa  Gaden,  Røveren  i  Skoven  — 
Tiden  for  den,  som  sidder  dybt  bedrøvet 
Og  gransker  —  uden  Vej  i  Labyrinten  — 
For  den,  som  Gigens  fulde  Spil  har  prøvet 

Og  som  er  endt  med  grundigt  Krach  paa  Kvinten. 

Se  Maanen  —  denne  Ven  for  dem,  der  lider  — 
Se  hvor  den  halvfuld-melankolsk  sig  spejler 
I  Aistren,  hvor  en  graahvid  Svane  sejler 
Ensom  i  Nattetiden  hen  ad  Fladen! 
Millionærer  rundt  til  alle  Sider  — 
Der  er  jo  Dynger  Guld  i  Hansa-Staden !  . . .  . 
Men  kun  en  Sviptur  herfra  ned  til  Havnen  : 
Der  klumper  Folket  sammen  sig  i  Huler, 
Som  ydmyg  for  hvert  „velklædt"   Blik  sig  skjuler. 
Mens  Politiet  vagtsomt  til  Dig  skuler, 

Du,  som  saa  sent  har  Bord  og  Seng  forladt 

Og  Glædespigen  aabner  Dør  og  Favnen :  J 

Velkommen,  Fremmede,  i  Hamborgs  Nat!  — 

Jeg  er  ej  fremmed  her,  min  lille  Pige, 
Har  intet  Bud  til  Dig  og  dine  Lige ; 

Men  tag  min  Skærv  og  sig  mig  om  Du  véd, 

Hvor  han,  min  Broder  i  Landflygtighed, 

Hvor  han  i  Himlens  Navn  vel  nu  er  henne?  .  .  . 

Er  han,  som  jeg,  Genganger  her  i  Staden, 

Kan  han  ej  faa  sin  Fodsaal  løs  fra  Gaden, 

Maa  fredløs  rundt  til  hver  en  Plet  han  rende, 

Hvor  han  fik  Lykkens  rige  Skat  i  Hænde 

Og  maatte  veksle  den  i  ringest  Styver?  .... 

Sig  mig,  Du  arme  Tøs,  som  aldrig  lyver. 

Fordi  Du  aldrig  mer'  behøver  skamme 

Ved  nogen  Sandhed  Dig  . .  .  'hvor  er  han  henne? 

Hun  studsed,  tog  min  Skærv,  lo  og  forsvandt  — 
Og  Maanen  gik  bag  Sky,  og  Ebben  randt. 
Og  Natten  med,  i  Heines  By  til  Ende. 


En  herlig  By  —  endog  paa  Vrangens  Side: 
Velnæret,  ved  de  stærke  Lemmers  Sved, 
Hvor  Heldet  kommer  hurtig  op  at  ride. 
Men  ogsaa  dumper  brat  i  „Fieeten"   ned, 
Hvor  Kapitaler  vindes  —  og  forødes, 
Hvor  haardt  mod  haardt  i  Livets  Stævne  mødes 
—  Arbejderhæren  mod  Millionæren  — 
Hvor  Handel  er  et  Kraft-Begreb,  et  andet 
End  det  at  ligge  taarbæk-dvask  paa  Landet  — 
Hvor  „gamle  Huse"   Staden  dominerer, 
Men  Præster  og  Soldater  ej  regerer. 
Hvor  en  Patricier  endnu  trodser  Junkerne  — 
Hvor  Livs-Moralen  er  at  øge  Bunkerne, 
Og  Lasten  ler  ad  Dyden  i  Spelunkerne. 

En  herlig  By  —  om  just  ej  for  Poeter : 

Og  her  gik  han,  som  Købmand,  pænt  i  Stykker, 
Her  blev  han  halet  op  af  Krachets  „Fieeter" 
Af  en  Bankier  —  om  ikke  af  en  Brygger ; 

Her  elsked  han  —  ulykkeligt  —  og  led, 

Og  sang  —  saa  skønt  som  faa  i  Verden  véd  — 

Og  vrængéd  ad  sin  egen  Kærlighed, 

Og  lærte  ung.  Alverdens  Pak  at  hade. 

Og  drev,  som  Laps,  ned  ad  den  travle  Gade, 

Og  øved  sig  i  lækrest  Ret  at  nyde. 

Og  gav  sig  uden  Kunstgreb  til  at  rime, 

Og  rev  sin  Sjæl  itu  i  Nattens  Time. 

Og  slængte  Stumperne  hen  til  en  Tøs 

—  God  som  han  selv  —  i  Hamborgs  skidne  Gyde. 


Ja,  kære  Frøkner  uden  Plet  og  Lyde  — 
Saadan,  saadan  blir  Poesien  til: 
Harmonisk-klassisk  toner  Salens  Spil 
—  I  Hjertets  Dybder  bobler  Heksens  Gryde; 
Graad  dugger  Øjet,  mens  Poeten  smiler: 
Med  Evighedens  Palmer  i  sin  Taske, 
I  Haanden  Narre-Bjælde  eller  Flaske, 
Blomsterbestrøet  mod  sit  Fald  han  iler  — 
Sin  egen  Ligdragt  han  med  Taarer  væder, 
Hvis  Kilde  sprang  i  Paradisets  Egne  .... 
Saadan  gik  det  Poeten  alle  Steder: 
Saaledes  fuldt  og  særligt  Heinrich  Heine! 


Og  heftes  tilmed  „Jøden"  paa  hans  Kappe, 
Da  er  selv  Palmerne  til  ringe  Nytte : 
Hver  Israelit  tror  ham  at  kunne  klappe, 
Hver  Kristen  tror  at  skulle  paa  ham  spytte. 
Igennem  Lidelser,  en  Gud  knap  kender. 
Han  lærer  Livets  bitre  Skaal  at  drikke: 
Vildt  krammer  Lykken  han  i  sine  Hænder, 
Hvis  Nagle-Saar  en  Hund  knap  gider  slikke. 

Dog,  netop  saadan  elsker  og  forstaar 

Vi  ham  —  som  den,  der  hele  Livet  rummer: 
Dets  Fest,  hvor  Vinen  over  Bægret  skummer, 
Dets  Konge-Vælde  og  dets  Stodder-Kaar ; 
Den  lange  Smertens  Nat  gør  Sengen  haard 
For  Lazarus,  som  Slægtens  Løb  noterer; 
Vi  fatter  ham  og  elsker  i  hans  Sange, 
Hvad  der  paa  engang  ægger  og  gør  bange, 
Forarger  og  vort  Snerperi  kurerer  .... 

Der  er  kun  En,  som  aldrig  ham  forstaar: 
Spækhøkeren  • —  som  Verden  nu  regerer. 

Spækhøkeren,  som  ingen  Ting  forstaar, 
Men  med  sin  Viden  alt  vil  oversavle, 
Som  breder  sig  i  Villa,  Slot  og  Gaard 
Og  maler  frækt  sit  Navn  paa  alle  Gavle, 
Som  støtter  Tronen,  holder  Hæren  oppe. 
Ser  ned  paa  „Folket"  fra  sit  Hovmods  Toppe, 
Bestemmer  Kunstens  Kurs,  forsimpler  Festerne 
Og  bygger  Kirkerne  og  fodrer  Præsterne. 

Mod  ham  —  mod  dem,  som  Seklets  Løb  betegner, 
Idet  de  søger  hvert  et  Løb  at  standse 
Og,  snedigt.  Mængdens  Slavesind  beregner  — 
Svang  Heines  faste  Haand  den  lette  Lanse. 
O,  hvor  de  skreg  • —  og  gav  sig  til  at  danse, 
Og  hyled  op:  at  han  var  til  at  købe! 
Da  fik  man  føle  Strimer  af  hans  Svøbe, 
Man  fik  hans  blodig-røde  Vid  at  mærke  — 

Syg  laa  han  dér,  men  hvor  var  han  den  Stærke! 


Se,  Maanen  —  denne  Ven  for  dem,  der  lider  — ■ 
Se,  hvor  den  halvfuld-melankolsk  sig  spejler 
I  Elben,  hvor  en  lastet  Skude  sejler 

Ensom  i  Nattetimen  hen  ad  Fladen  .... 
Hvor  gør  sligt  Syn  fortrolig  mig  med  Staden, 
Hvor  bringer  det  mig  nær  til  dem,  der  slider: 
Jeg  hører  Livets  sunde  Stempelslag, 
Jeg  ser  dem  ta'e  de  djærve,  drøje  Tag 
For  Brød  til  Kone  og  til  alle  Ungerne  — 

Mens  Gnisterne  fra  Kæmpeskorstens-Piben 
Rækker  ad  Rederiets  Jern-Ring  Tungerne. 

Ja,  Du  er  stærk,  min  syge  Ven  og  Broder, 
En  vældig  Forgangsmand  med  løftet  Klo : 
Naar  i  et  „Vinter-Æventyr"   Du  lo, 
Naar  denne  Latter  skar  igennem  Staten 
Fra  Øst  til  Vest  og  skræmmed  Potentaten 
Og  rejste  Børsterne  hos  Politiet  — 

Saa  følte  „Arbejdsmanden"   sig  befriet! 
I  denne  Spot  og  denne  blide  Sværmen, 
I  denne  Røren  rundt  dybt  ned  i  Bærmen, 
I  disse  Tigerspring  og  Kattebugter 
Hver  vejrbidt  Proletar  en  Broder  lugter 
Og  vejrer  Stunden,  da  et  Slag  skal  slaa's. 

Som  si 'er  Sparto  til  Bolt  og  Ring  og  Laas! 

Og  den  vil  komme.  Stunden  —  det  har  Heine 
Profetisk  anet  og  brutal  forkyndt: 
Og  har  Smaa-Skjalde  slaaet  hos  ham  Mynt. 
Og  har  han  skabt  Kopister  allevegne  - 
Nuvel,  de  fylker  jo  det  store  Kor, 
Som  blæser  Lur  mod  Vest,  mod  Syd  og  Nord  . . 

Jerichos  Fald  vil  næste  Sekel  bringe ! 
En  Dag,  en  Sejers-Dag  vil  helt  og  fuldt 
Orkestrets  Brus,  med  hundredtusind  Struber, 
Kalde  dem  frem  fra  Værksted  og  fra  Gruber, 
Fra  Sø  og  Land,  de  stolte,  stærke  Sønner, 
Som  fordrer  Jorden  af  vor  gamle  Mo'r  .... 
Og  da  vil  Heines  Navn  i  dette  Kor, 

Hvem  ingen  rustne  Slavelænker  tynger, 
Lovsynges  som  Befrier  og  Forynger : 

Vaarpustet  gennem  Seklets  Stank  og  Tørke, 

Lucifer,  Du,  i  Mørketidens  Mørke! 


BELLMAN  BLANDT  SKÆRENE 

Edith !  mens  ude  fra  Nordsoens  Vover 

Regnvejrsgusen  sætter  blandt  Skærene  ind, 
Og  mens  min  Skipper  sin  Middagssøvn  sover. 

Blader  jeg  i  Bellmans  det  gulnede  Bind : 
Vidunder-Verden  i  Lampernes  Skin, 
Nys  havde  Edith  og  alting  jeg  mistet  — 
Nu  har  hun  selv  sig  i  Drømmerens  Sind 

Ind  gennem  Bladene  listet! 

O  Du,  som  lever  dit  Liv  i  det  stille, 

Du,  som  gerne  gemte  Dig  bort  fra  det  alt  — 
Du  kan  just  le  ved  den  sprudlende  Kilde: 

Svenske-Livet  døbt  i  det  attiske  Salt; 
Hvor  har  Du  Sans  for  hver  snurrig  Gestalt, 
Som  i  sin  Finkel-Rus  tumler  og  laller. 
Græder  og  hikker  og  raaber  Gevalt, 
Smiler  og  nikker  —  og  falder ! 

Hvor  har  Du  lét  —  med  de  blændende  Tænder, 
Hovedet  tilbage  og  Blikket  i  Glans  — 
Trommet  paa  Skødet  med  spillende  Hænder 

Takten  til  den  spøgende  vin-lette  Dans-, 
Hvor  har  Du  fulgt  dem,  til  Lands  og  til  Vands, 
Nymfer,  Bierfidlere,  Eks-Musikanter  — 
Hvor  har  Du  kronet  ham  stolt  med  din  Krans, 

Skjalden  for  glade  Bakkanter! 

Holger  Drachmann:  Poetiske  Skrifter.    III 

Du,  som  til  Hælvten  er  Barn  af  det  Rige, 
Dér  hvor  kun  en  Bellman  kan  fødes  og  dø, 
Du,  som  for  mig  er  den  stolteste  Pige 

Rundt  om  hele  Jordens  den  sælsomme  0 
Du,  som  har  nynnet  saa  mangen  en  Kvæld 
Sammen  med  mig  disse  perlende  Sange  — 
Se,  vi  forenes  igen  ved  det  Væld, 

Kilden  til  Fest  for  saa  mange ! 

Dog:  ikke  Vinen,  men  Livet  er  Traaden, 
Den,  som  sammenholder  det  luftige  Spind; 
Tyst  under  Jubelen  frempibler  Graaden  — 

Bellman  søger  ærligt  i  Sjæls-Dybet  ind: 
Derfor  de  Toner,  hvis  dobbelte  Klang 
Fremlokker  Sukket,  mens  lystigst  han  rimer  - 
Det  véd  just  Du,  som  har  viet  hans  Sang 

Mer'  end  blot  ledige  Timer! 


Edith,  jeg  ser  Dig,  min  vuggende,  slanke. 
Jomfru-ranke  Ven  med  din  Fredman  i  Haand 
Ringe  paa  Fingrene,  skinnende  blanke. 

Bluselivet  smykt  med  et  flagrende  Baand 
O,  som  dit  Hoved  paa  Halsen  er  sat: 
Derom  slaar  Guldhaaret  Krøllerne  vilde, 
Derover  smiler  en  blomstrende  Hat, 
Derunder  Øjnene  milde! 

Kære;  der  aander  af  hele  dit  Væsen 
Netop  denne  dobbelte  Klangs  Poesi : 
Du,  som  er  folkesky,  tilknappet,  kræsen  — 
Du,  som  vanker  ensom  omkring  i  det  fri; 
Øjnene  søger  —  de  véd  næppe  hvad : 
Vemodet  fulgte  din  Vej  alt  fra  lille  — 
Saa  kan  Du  blive  saa  lysende-glad. 
Atter  saa  skyggefuld-stille. 

Edith,  vi  mødtes,  hvor  Glæden  sad  bænket 
Sommernatten  kort  mellem  Lampernes  Skær, 
Bellman  blev  sunget.  Bourgognen  blev  skænket  — 

Morgenrøden  kyssed  de  søvntunge  Trær: 
Hele  Naturen  blev  vækket  derved, 
Verden  blev  Klang,  da  Signalet  var  givet: 
Du  blev  min  Sangmø,  min  Søgen  fandt  Fred  — 
Jeg  var  din  Sanger  for  Livet! 

Eder  og  Løfter  —  de  bandt  os  ej  sammen. 
Bundet  er  min  Sjæl  til  din  Sjæl,  hvor  jeg  gaar: 
Enten  saa  Stormbølgen  knejser  med  Kammen, 

Eller  Baaden  bak  midt  i  Dødvandet  staar! 
Dagene  viger  • —  og  Nætterne  dør. 
Dagningen  bliver  —  den  er  jo  dit  Mærke : 
Gryet  har  sænkt  i  min  Digtning  sit  Slør, 

Vemod  gjort  Stroferne  stærke! 

Aldrig  jeg  skiller  min  Vej  fra  din  Verden, 
Den,  hvori  jeg  vandt  mig  min  dyreste  Skat, 
Men  jeg  blev  født  til  den  rastløse  Færden, 

Sluge  maa  jeg  Vej-Støv  ved  Dag  og  ved  Nat: 
Vejen  —  det  evige  oprørte  Hav, 
Støvet  —  det  Salt,  som  fra  Styrtsøen  regner: 
Fremr.d  jeg  maa  i  det  anspændte  Trav  — 
Eller  jeg  sygner  og  blegner! 

Alt  af  det  bedste,  jeg  evned  at  give. 
Alt  er  kun  Refleks  af  dit  Væ?ens  Natur: 
Sligt  at  forklare,  betegne,  beskrive  .... 

Nej,  jeg  støder  Haand  mod  Umuligheds  Mur. 
Edith!  Dig  vilde  jeg  skænke  et  Navn, 
Vilde  vor  Elskov  en  Bautasten  bygge  — ■ 
Og  jeg  er  strandet  i  Fiskerens  Havn, 
Dér  hvor  et  Fjæld  kaster  Skygge! 

19* 

Sig  mig,  hvad  tror  Du  en  Bellman  har  prøvet, 
Kastet  ud  i  Livsbølgens  Jubel  og  Kval, 
Uden  at  strejfe  af  Vingerne  Støvet, 

Uden  at  fornægte  sin  Sjæls  Ideal? 
Hjertensgod,  højsindet,  elskelig-mild 
Har  han  dog  Blomster  langs  Vejen  lagt  øde  — 
Ak,  det  er  derfor  den  „hellige  Ild" 

Slaar  fra  hans  Støv  os  i  Møde ! 

Længst  er  han  død  —  men  hans  Aske  vibrerer 
Bævende,  hvor  fint-stemte  Hjerter  er  hans, 
Skjalden  - —  hvis  Karikatur  figurerer. 

Dér  hvor  Pøblen  træder  en  platfodet  Dans. 
Sligt  kan  han  taale  —  han  lér  kun  derad. 
Men  i  hans  Latter  der  dirrer  en  Smerte : 
Naar  han  har  traadt,  for  at  skabe  et  Kvad, 
Tungt  paa  et  blødende  Hjerte. 

Edith !  Jeg  kan  ej  —  jeg  tør  ikke  mere  . .  . 
Strengen  vilde  briste,  ifald  jeg  blev  ved: 
Storm-slagen  maa  jeg  paany  navigere, 

Til  en  Gang  jeg  finder  den  signede  Fred. 
Havet  og  Dig  har  jeg  valgt  som  mit  Maal, 
Bølgen  faar  rulle  mit  Skjaldskab  saa  vide, 
Til  jeg,  mod  Kvæld,  i  det  skinnende  Staal 

Staar  som  en  Helt  ved  din  Side ! 


ROBERT  BURNS 

Den  nøgne  Fugle-Klippe  hist, 

som  svøber  sig  i  Taage-Plaid, 

som  staar  i  Skotlands  Farver  klædt, 
en  vejrbidt  Lods,  en  Alvorsmand,  en  krigersk  Metodist; 

den  nynner  paa  sin  Forpost-Vagt, 
og  Maage-Koret  stemmer  i  — 
det  er  en  Højlands  Melodi 
til  Bølgens  Skvulp  i  Takt; 
det  er  en  ægte  Folke-Sang, 
saa  jævn,  saa  dyb,  saa  varm,  saa  stærk, 
den  digted  Robert  Burns  en  Gang, 
det  er  hans  Liv,  det  er  hans  Sjæl, 
hans  friske  Manddomsværk. 

Den  slanke  Miss,  som  tripper  hist 
langs  Princess-Street  med  Paraply, 
saa  ligefrem  og  dog  saa  bly, 
beskeden  Dragt,  et  Eva-Smil,  en  Lady  først  og  sidst: 
hun  nynner  i  Familjens  Skød, 
og  Søskend-Koret  stemmer  i  — 
det  er  en  Højlands  Melodi, 
saa  vuggende,  saa  blød; 
det  er  en  ægte  Folke-Sang, 
og  „Highland-Mary"    hedder  den, 
den  digted  Robert  Burns  en  Gang, 
det  var  hans  Hjerte  og  hans  Sjæl, 
som  dirred  i  hans  Pen. 

Den  simple  Mand,  som  drikker  hist 
i  Whisky-Shoppen  støt  og  tæt, 
og  føler  Livets  Byrde  let, 
lidt  mere  Sol,  lidt  mere  Lys,  kanske  for  let  til  sidst: 
han  nynner  paa  en  Visestump, 
og  Drikkebordet  stemmer  i  — 
det  er  en  Højlands  Melodi, 
en  djærv,  men  ej  en  plump; 
det  er  en  ægte  Folke-Sang, 
som  vælder  af  en  rig  Natur, 

den  digted  Robert  Burns  en  Gang, 
det  er  hans  sunde  Mod  paa  Trods 
af  Skæbnens  Moll  og  Dur. 

Det  Monument,  som  knejser  hist 
i  Princess-Street  mod  Himlens  Sky 
og  hævder  Walter  Scott  et  Ry, 
som   støtter   sig   til   Scenens   Kunst,    men   smuldrer   dog 

til  sidst : 
for  saadant  Mode-Monument, 
for  det  blev  Skotlands  Sangfugl  fri  — 
der  er  en  Højlands  Melodi, 
som  gør  et  Navn  bekendt; 
der  er  en  ægte  Folke-Sang, 
til  den  skal  der  en  Folkets  Mand, 
den  digted  Robert  Burns  en  Gang, 
og  ingen  har  sit  Liv   i   Kunst 
sat  om  saa  frit  som  han. 

O  Robert  Burns,  snart  her,  snart  hist, 
i   Dagligstue,   Whisky-Shop, 
i  Folkets  Dal,  paa  Folkets  Top, 
jeg  følger  Dig,  jeg  elsker  Dig  som  Fælle  først  og  sidst: 
paa  Orlogs-Skibets  Middags-Vagt, 
mens  Maage-Koret  stemmer  i, 
jeg  nynner  paa  en  Melodi 
til  Bølgens  Skvulp  i  Takt; 
det  er  en  ægte  Folkesang, 
saa  jævn,  saa  dyb,  saa  varm,  saa  stærk, 
den  digted  Robert  Burns  en  Gang, 

og  Held  det  Land,  hvis  Liv  fandt  Form 
i  saadant  Manddomsværk ! 

Jeg  sender  dette  Digt  i  Land 

med  Lodsen,  som  fra  Borde  gaar, 

en  vejrbidt  Ulk,  hvis  stride  Haar 
er  kæmmet  som  af  Stormens  Kam  og  graat  som  Bølgens 

Vand: 

han  nynner  paa  en  Visestump, 

vi  veksler  Blik,  jeg  falder  i  — 

det  er  en  Højlands  Melodi, 
en  jævn,  men  ej  en  plump; 
og  mens  han  gaar  fra  Skibets  Stavn, 
jeg  nikker  til  den  Ganiie  ned, 

og  nævner  Robert  Burns  ved  Navn 
og  det  var  som  om  Solens  Smil 
langs  Skotlands  Kyster  gled ! 


MELLEM  DE  YDERSTE  SKÆR 

Det  lyner.  Himlen  flammer; 

I  Havet  slaar  dens  Vrede  ned : 
Jeg  sidder  i  mit  Kammer, 

Min   Pande  dækt  med  Sved. 
Og  drønende  følger  det  Slag  paa  Slag, 

Som  om  det  stunded  mod  Dommedag  - 
I  Porten,  som  Skyen  har  hvælvet, 
Jeg  synes  at  se  ind  i  Helved. 


Det  stormer.  Havet  bruser 

Med  uheldsvanger  Varselrøst: 
Hver  Sø  fin  Bringe  knuser 

Mod  Skærets  haarde  Bryst. 
Det  er  som  den  bitreste  Livets  Kamp, 
Der  leges  i  Fraadens  kogende  Damp 
Umuligt  at  ride  for  Anker, 
Utrygge  de  fasteste  Planker! 


Jeg  ræddes.  Fiskerhuset, 

Der  stod  pin  Tørn  i  Ny  og  Næ, 
Det  vakler  som  beruset 

Og  tvinges  halvt  i  Knæ. 

Og  Fiskerens  Datter,  saa  „stout  og  stø" , 

Der  ror  som  en  Mand  i  den  vilde  Sø  — 
Med  Katten  og  Bønnebogen 
Hun  gemmer  sig  sky  i  Krogen. 

Saalunde  Dagen  lider, 

Med  Brøl  fra  Stald  af  Kalv  og  Ko; 
Saa  følger  den  omsider  — 
Naturens  trætte  Ro. 
Det  klarer,  men  svagt,  over  Klipper  og  Skær, 
Saa  slapt  hænger  Bladet  fra  Buske  og  Trær 
Og  Lyngen,  i  Kvælden  den  røde, 
Brænder  som  Lys  over  Døde. 

O  Edith,  mine  Tanker, 

Der  tumled  paa  den  vilde  Sø : 
Hos  Dig  de  kaster  Anker 

Fjernt   fra   den   nøgne   0. 
Jeg  synes,  at  dér  hvor  Du  færdes  og  bor, 

Maa  være  den  skønneste  Plet  paa  Jord  — 
Jeg  synes  at  se  Dig  sove 
Bag  palme-viftende  Skove. 

Det  lysner.  Himlen  spænder 

Sit  Sølv-Tag  over  Ediths  Haar: 
For  dine  hvide  Hænder 

Gror  Blomster,  hvor  Du  gaar. 
Og  spraglede  kredser  de  Fugle  smaa 

Som  flyvende  Smykker  i  Luften  blaa  ^ 
Der  klinger  fra  Vej  og  Stier 
De  jublende  Melodier. 

Da  rejser  jeg  mig  trøstet  — 

Her  i  mit  trange  Fisker-Bo, 
Af  Tordnen  gennemrystet, 
Det  var  som  nogen  lo: 

Et  Ekko  fra  dit  glade  Sind 

Før  Taarens  Dug  stod  paa  din  Kind  — 
Jeg  strækker  mine  Hænder 
Did  ud,  livor  Verden  ender. 


MIN   FREDS-PIBE 

Som  ung,  hvor  var  Du  skør  og  bleg  — 
Og  tvivlende  jeg  paa  Dig  keg : 
Hvor  længe   holder  den? 
Men  Du  blev  brun,  og  Du  blev  brændt, 
Og  Du  gik  ud,  og  Du  blev  tændt; 
En  Verden  gik  itu  for  mig  — 
Men  hel  beholdt  jeg  Dig ! 


Den  stille  Nat  for  Døren  staar 
Og  banker  sagte   paa, 
Og  listende  sig  ind  paa  Taa 
De  Sorger  gennem  Stuen  gaar, 
Og  de  vil  slaa  sig  ned  hos  mig  — 

Men  det  vil  ikke  jeg ! 
Nej,  stille  sætter  jeg  mig  hen 
Og  stopper  Dig,  min  gamle  Ven, 
Og  tænder  Dig  og  kender  mig 
Beroliget  igen. 


Igennem  dine  Dampe  gik 

En  rytmisk  underbar  Musik, 
Og  Modet  steg,  som  Asken  faldt, 
Mit  Vers  fik  Glød,  mit  Vid  fik  Salt, 
Du  blev  —  jeg  siger  ikke  alt. 
Men  næsten  alt  for  mig. 

Ja,   Du  blev  brun,  og  Du  blev  brændt, 
Og  Du  gik  ud,  og  Du  blev  tændt: 
En  Verden  gik  itu  for  mig. 
Men  hel  beholdt  jeg  Dig! 


Paa  Bordet  brænder  Lampen  mat. 
Om  Lampen  fletter  Time  sig 
Til  Time  i  den  lange  Nat: 

Hvor  var  jeg  dog  i  den  forladt. 
Om  ej  Du  var  hos  mig! 


Ud  fra  din  Aske  Luer  gaar. 

Som  kranser  mine  blege  Haar, 
Op  fra  din  Damp  en  Verden  staar, 
Med  Skove  skyggefulde  blaa, 
Hvor  Sagnets  Fugl  sin  Trille  slaar, 

Og  Stjerner  ler  paa  Blomsterstraa ; 
Og  se  —  mit  snevre  Rum  blir  stort, 
Min  Stue  har  en  hvælvet  Port, 
Ad  den  gaar  jeg,  med  Glød  om  Kind, 
I  mine  Ungdomsdrømme  ind  — 

Og  aldrig  ud  igen. 
Ja,  hun,  som  har  mig  skænket  Dig, 

Min  brune,  brændte  gamle  Ven, 
Hun  véd,  hvad  hun  har  gjort! 


Selv  var  som  ung  jeg  skør  og  bleg  — 
Og  tidt  jeg  paa  min  Rejsning  keg: 

Hvor  længe  holder  den? 
Men  jeg  blev  brun,  og  jeg  blev  brændt, 
Og  jeg  gik  ud,  og  jeg  blev  tændt: 
O,  vi  har  taget  mangen  Tørn 
Tilsammen,   gamle   Ven! 

Og  skal  jeg  forud  gaa  for  Dig, 
Og  skal  Du  overleve  mig: 

Lad  som  den  sidste  Naade,  da 
Tre  gode  Drag  mig  paa  Dig  ta', 
Og  tænke  paa  den  Haand  saa  hvid, 
Som  gav  mig  Dig,  min  gamle  Ven .  . . 
Og  gaa  saa  ind,  hvor  ingen  Pibe 
Mer'  gaar  ud  igen! 


STORMSVALE 


Stormsvalen  bygger  —  man  véd  ej  hvor; 
Ingen  har  sét  af  dens  Rede  Spor: 
Fredløs  og  hjemløs  og  brødløs  den  flyver 
Med  Vingen  i  Spænd  som  en  klodsrebet  Klyver. 


Man  siger,  at  Stormsvalen  aldrig  kan  dø. 
Den  er  et  „Gespenst"   af  den  evige  Sø: 
Den  elsker  det  salte,  det  vaade,  det  vilde  ■ — 
Den  hader  det  trygge  og  alt,  som  staar  stille. 


Den  følges  af  Maagen,  men  følger  den  ej, 
Den  skær'  gennem  Luften  sin  ensomme  Vej: 
Naar  Skibene  reber  de  sidste  Klude 
Og  Maagen  gaar  hjem  —  saa  er  Stormsvalen  ude. 


Naar  Havet  ser  ud  som  det  tænkte  paa  Svig, 
Naar  Solen  bag  Skyen  bli'r  bleg  som  et  Lig, 
Naar  Skibssiden  bæver  og  Braadsøen  fyger  — 
Den  Stormsvale  hen  over  Toppene  stryger. 

Til  Døden  staar  Havet  i  bundløs  Gæld, 
Alting  er  Vekslen,  Forbi  og  Farvel  — 
Men  Stormsvalen  støt  paa  sin  Vagt  man  finder, 
Naar  Skibet  med  Mand  og  med  Mus  forsvinder. 

Stormsvalen  bygger  —  man  véd  ej  hvor, 
Ingen  har  set  af  dens  Rede  Spor : 
Hjemløse  Flyver,  saa  vær  Du  mit  Følge 
Mod  Frihedens  Land  bag  den  fredløse  Bølge! 


O,  HVEM  DER  HAVDE  ET  VIKINGESKIB! 

Mod  Orkney-Øerne  drøner  det  hult, 

hvor  ur-trodsigt  Fjæld-Siden  staar, 
og  selv  samme  Brænding  mod  Sten-Væggen  slaar, 

om  Havet  er  oprørt,  om  Havet  er  smult, 
i  Dag  som  for  tusinde  Aar ; 
og  Rov-Maagen  styrter  med  Skrig  gennem  Skummet 

og  griber  sit  Bytte  og  svinder  i  Rummet, 
som  om  den  paa  Storm-Vinger  fo'r: 
O,  hvem  der  havde  et  Vikingeskib 

med  hundrede  Kæmper  om  Bord ! 

De  skulde  være  som  Skarphedin  bygt, 

saa  stejle  som  Fjæld-Sidens  Mur, 
skulde  legende  blæse  den  mægtige  Lur, 

eg  kende  saa  lidet  til  Fare  og  Frygt 

som  selve  den  vilde  Natur  — 

skulde  være  som  Gunnar  fra  Lidarende, 

hvis  Ord  og  hvis  Sværdslag  som  Lyn  kunde  tænde 
langs  Dragernes  Stavne  og  Ror: 
O,  'hvem  der  havde  et  Vikingeskib 

med  hundrede  Kæmper  om  Bord ! 

Da  skulde  vi  fare  saa  vide  omkring 

og  sætte  de  Buer  i  Spænd, 
og  lande,  hvor  nu  der  er  Lavmaal  paa  Mænd, 

og  stævne  de  Konger  for  Folkenes  Ting, 
hvor  Sværd  fører  Ordet  for  Pen ; 
da  skulde  vi  spørge  de  Konger  i  Norden, 

om  vi  eller  de  skulde  rømme  Jorden  — 
o,  frigjorte,  fribaarne  Nord ! 
Ja,  hvem  der  havde  et  Vikingeskib 

med  hundrede  Kæmper  om  Bord! 

Da  skulde  det  blive  til  deres  Mén, 

som  rider  den  hellige  Læst 
og  giver  al  Frihed  i  Norden  sin  Rest  — 

da  skulde  vi  gribe  ved  Vingeben 
hver  hylende  Mørkemands-Præst; 
paa  Hel-Hesten  skulde  han  op  at  ride, 

saa  fik  han  vel  Vejen  til  Hel-Hejm  at  vide, 
mens  selv  vi  til  Valhalla  fo'r: 
O,  hvem  der  havde  et  Vikingeskib 

med  hundrede  Kæmper  om  Bord ! 

Mod  Orkney-Øerne  drøner  det  hult, 

hvor  ur-trodsigt  Fjæld-Siden  staar, 
og  selv  samme  Brænding  mod  Sten-Væggen  slaar, 

om  Havet  er  oprørt,  om  Havet  er  smult, 
i  Dag  som  for  tusinde  Aar : 
Nordmand  og  Islænding,  Sveer  og  Daner, 

hvi  afbrød  I  Brændingens  brusende  Baner, 
naar  spørges  der  Nyt  vel  i  Nord  .... 
O,  hvem  der  havde  et  Vikingeskib 

med  hundrede  Kæmper  om  Bord ! 

PRÆLUDIUM 

til  „Broget  Løv". 

Smaafuglen  i  Lunden  blir  tavs, 

naar  Aftenen  falder  og  Høstnatten  stunder  — 
derpaa  man  i  Skumringen  grunder, 

om  Livet  er  Guld  eller  glimrende  Snavs? 
Hvi  avled  min  Fa'r  mig, 

hvi  fødte  min  Mo'r  mig, 
hvi  løb  jeg  grassat  langs  de  vildsomme  Stier, 

indtil  jeg  blev  gammel  og  graa?  — 

den  Fugl  er  vel  klogest,  som  tier. 
Men  jeg  løfter  min  Luth.  og  jeg  svinger  mit  Sværd 
endnu  er  vel  Dagen  en  klingende  Sang 

og  et  klirrende  Kaardestød  værd ! 

Jeg  ler  ad  det  brogede  Spil, 

med  Ridder  og  Dame,  med  Svende  og  Piger; 
jeg  smiler,  naar  Bølgerne  stiger, 

jeg  er  iblandt  Mængden  kun  en,  som  ser  til  — 
Om  Damen  skal  skændes, 

om  Borgen  skal  brændes, 
hvad  rager  det  mig,  jeg  som  sidder  paa  Bænken 

og  tømmer  min  Kande  i  Ro  — ? 

jeg  tømmer  og  takker  for  Skænken. 
Og  saa  løfter  min  Luth  jeg  og  drager  mit  Sværd : 
endnu  er  vel  Dagen  en  klingende  Sang 

og  et  klirrende   Kaardestød   vc^rd ! 

Smaafuglen  i  Lunden  fik  Røst  — 

men  Næb  fik  den  ogsaa  og  Kløer  og  Vinger; 
som  Falk  den  i  Luften  sig  svinger, 

i  Højden  faar  Sangfuglen  Staal  om  sit  Bryst  — 
Mod  Borgen,  som  knejser, 

et  Opbud  jeg  rejser: 
fortvivlede  Karle  langs  Veje  og  Stier, 

saa  langt  som  et  Hær-Skrig  kan  naa'  - — 

en  Sanger  er  altid  Befrier. 
Og  han  løfter  sin  Luth,  mens  han  drager  sit  Sværd, 
thi  altid  er  Dagen  en  klingende  Sang 

og  et  klirrende  Kaardestød  værd : 


SOLGLØD  I  SKOVEN 

Den  sidste  Solglød  paa  de  ranke  Stammer 

Hvor  er  der  tyst!  — 
Bag  mig  den  store  Globus  stille  flammer, 
et  vildsomt  Ildhav  i  et  roligt  Bryst, 
og  langsomt  gaar  jeg  fremad,  Fod  for  Fod, 
fra  Lyset  bort,  ind  i  den  dybe  Skygge, 

hvor  tryllebundne  Minder  bo  og  bygge 

ind  i  den  Verden,  jeg  som  Barn  forstod, 
og  hvor  jeg  drømte  mig  al  Trolddoms  Lykke, 
fri  for  den  virkelige  Verdens  Jammer, 
dens  tunge  Kranse  og  dens  dyre  Skrammer .  . . 
den  sidste  Solglød  paa  de  ranke  Stammer  r 

Og  jeg  forstaar  det  atter  alt  saa  nøje 

Hvor  er  her  tyst !  — 
Dryader  paa  min  Vej  sig  sagte  bøje 
med  spinkle  Hænder  om  det  fine  Bryst; 
og  hist,  hvor  Hjertegræs  om  Kæret  bæver, 
de  hvide  Slør  i  Elverdans  sig  hæver, 

mens  undrende  jeg  ser  —  en  Arm  —  en  Fod ! 
I  blide  Bølger  vugges  varmt  mit  Blod, 
og  Alfer  vipper  glad  paa  Kildevoven, 

saa  fjernt  fra  Livets  Hæslighed  og  Jammer 

o  Gud,  hvor  er  det  skønt  i  Aftenskoven 

det  sidste   Sol-Kys  paa  de   ranke   Stammer ! 


FORAAR  I  DANMARK 

Først  et  Sus  - —  som  om  en  Verden 
skjalv  i  sine  skjulte  Fuger: 
stærke  Vinter-Natte-Lag, 
hvor  en  Kreds  af  blonde  Guder, 
klædt  i  Staal  og  Dyrehuder 
—  Drikkehorn  og  lange  Drag. 
Kærnen  frisk,  barbarisk  Skallen 

vied  ind  en  Valborgsnat 
med  en  Stor-Rus  rundt  i  Hallen. 


—  Og  saa  brister  Skovens  Mos : 

Spirer  bryder.  Stængler  skyder. 
Skyens  Dug  sin  Aande  gyder 

gennem  Træets  nøgne  Krone 
og  med  aabent  Barneøje 

ler  den  første  Anemone ! 

Myldrens  Myldren  —  lilla  —  hvide: 
Tusind  i  en  Haandevending, 
og  Smaafugle  la'er  sig  glide 
silkeblødt  igennem  Luften, 
for  at  kende  henrykt  Duften, 
for  at  se  det  aabenbare 

Under,  som  én  Nat  har  skabt. 

Alfen  nu  til  Bøgen  rapt! 

den  maa  ikke  staa  og  mule, 
der  skal  laves  grønlig-gule 
Kræmmerhuses  gyldne  Tutter 
med  en  Frynse,  fin  som  Tanken, 
der  kan  vække  Hjertebanken 

som  de  Dun,  der  lysner  Smilet 
om  en  kruset  Pigemund. 

Og  det  lysner  og  det  lér, 

og  det  kvidrer  og  det  jubler, 
medens  Bøgene  sig  kupler 

siden-svøbt  langs  Fjord  og  Sund 
Dagen  er  en  livsglad  Undren, 

uden  Hensigt,  uden  Grund : 
Aftnen  er  den  store  Andagts 

billedfyldte   Drømmestund. 

Over  bløde  Dæmringshøje 

sænkes  Dagens  klare  Skær  — 
mægtige  Gestalter  stiger 

op  bag  Aftnens  sorte  Trær: 
som  et  Fortrav  af  de  Tanker, 
Sommernattens  Glød  skal  forme  — 
paa  en  Grund  af  Vinter-Storme 
fra  de  vilde  Guders  Hær! 


DET  GAMLE  KRISTIANSHAVN 

Solen  skinner  paa  Kristianshavn, 

paa  alle  de  røde  Tage, 
paa  alle  de  „Pladser"   fra  Arilds  Tid, 

som  endnu  findes  tilbage. 

Da  dufter  det . .  .  o,  jeg  skulde  vel  le, 

men  Vemod  er  blandet  deri : 
der  dufter  fra  Værfter,  fra  Vold  og  Kanal 

en  forunderlig  Poesi. 

Paa  Kristianshavn,  med  den  grønne  Vold, 
en  skælvende  Foraarssol  skinner, 

paa  Udsigten  ud  over  Kallebodstrand  — 
paa  alle  Barndommens  Minder. 

Paa  Knippels-  og  Lange-  og  Snurre-Bro, 

paa  alle  de  Folk,  som  gaar  der, 
paa  „Jødens  Bule"   —  som  man  rev  ned  — 

og  paa  Børnehuset,  som  staar  der. 

Halvt  hollandsk  lever  den  lille  By 

—  fra  Stor-Staden  skilt  ved  en  Strøm 

saa  bred  som  Langebroen  er  lang  — 
sit  Liv  i  en  Fortids  Drøm. 

Patricier-Husene  drømmende  staar  — 

ja  dengang  var  Pladserne  fulde 
af  vimplede  Skuder,  med  himmelhøj  Rig, 

som  rundt  om  Jordkloden  skulde. 

Men  Smaamanden,  han  som  i  Kælderen  bor, 
hvor   sjældent   en    Solstribe   skinner, 

han  tærer  med  særlig  Trofasthed  paa 
de  gamle  og  kære  Minder.  — 

Solen  skinner  paa  Kristianshavn, 

paa  alle  de  røde  Tage . . . 
langt  derfra  kan  man  ønske  sig 

i  den  trange  Kælder  tilbage. 

Ja,  den,  som  er  faret  Halvkuglen  rundt, 
med  Bagage  af  Længsler  og  Minder, 

kan  synes,  at  Danmark  er  saadan  en  Kælder 
hvori  en  Sol-Stribe  skinner. 


HØJFJÆLD 

Ved  Højfjælds-Kampen,  hvor  Klippen  knejser, 
som  om  den  for  en  Konge  stod  paa  Vagt, 
hvor  Glæden  dvæler,  mens  Sorgen  rejser 
paa  Brisens  Bølger  bort  i  Danse-Takt: 
dér  kan  man  samle,  dér  kan  man  sigte, 

hvad  Livet  gav,  og  give  det  igen 
med  Smil  i  Sjælen  i  Form  af  Digte 

for  alle  glade,  sunde  Sjæle  hen. 

Her  flygter  Grænsen,  mens  Maalet  bliver: 
bag  Vidden  ses  et  Drømmeland  at  le, 
og  Hjertet  svulmer  og  Haanden  skriver 
med  Gylden-Pen  et  Kvad  i  sølvblaa  Sne ; 
og  Morgnen  straaler  og  Kvælden  rødmer, 

og  Natten  slutter  Dagen  i  sin  Favn 
og  aander  ud  al  den  Fryd,  som  sødmer 

Erindrings-Drikken  med   det  stolte   Navn. 

Erindrings-Vinen,  min  Ungdoms  Drue: 
Du  gløder  endnu  lige  sund  og  sød, 
med  Tørstens  Læsken,  med  Længslens  Lue, 
som  da  Du  først  Dig  for  min  Læbe  bød ; 
og  endnu  funkler  paa  Bordet  Kummen, 

af  Guld  og  Kobbers  Blanding  bravt  legért, 
og  Vinen  syder  med  Elvens  Skummen 

i  Skaalen,  buget,  billed-ciselért. 

Dér  grov  min  Mejsel  i  Fletnings-Bugter 
et  Løvværks  Vildnis  ud,  et  underbart, 
og  Nordens  Blomster  og  Sydens  Frugter 
med  Dyr  og  Halv-Dyr  parred  sig  bisart ; 
der  var  et  Virvar,  der  blev  en  Gæring, 

en  Vildskab  tidt  iblandt  de  vilde  Skud : 
til  Gengæld  var  der  ej  Spor  af  Tæring  — 

her  havde  Død  og  Doktor  intet  Bud. 


Centaurer  tumled  sig  over  Sletten 
og  pisked  Flanken  med  den  stærke  Svans, 
mens  Alfer  rørte  sig  knapt  af  Pletten, 
mens  blomster-svaj  de  tren  i  Brisens  Dans ; 
de  kaade  Fauner,  de  spidsed  Munden, 

og  kløed  Bagen  ved  det  Syn,  de  saa  — 
hvor  kysk,  urørlig  i  Søvn  paa  Bunden 

Vandliljen  lig  en  'hvid  Undine  laa. 

Undine,  Hvide,  med  Smil  bag  Øjet, 
hvori  min  Længsel  drømmer  kysk  og  ren  — 
Du  var  mig  Fred,  naar  der  mest  blev  støjet, 
naar  Faunen  kaadest  sprang  paa  Bukkeben : 
jeg  kender  Livet  i  alle  Bugter, 

jeg  elsker  alt  dets  Jag,  dets  Op  og  Ned, 
men  skal  jeg  plukke  min  Digtnings  Frugter  — 

Vandliljen  skænker  jeg  min  Kærlighed. 

Endnu  kan  jeg  af  mit  Hjerte  hade 

—  ungt,  stærkt  —  den  Hob,  som  træder  Sjælen  ned, 

men  daarligt  kan  jeg  i  Digtning  lade 

mit  Mismod  løs  Løb  i  al  dets  Voldsomhed : 

grant  ser  jeg  Livs-Nøden,  Kampen,  Kvalen, 

jeg  kunde,  o  ja,  male  Graat-i-Graat, 
men  dem  om  det,  de  som  dyrker  Dalen  — 

jeg  bor  paa  Højfjældsvidden  i  et  Slot. 

Ved  Højfjælds-Kampen,   hvor  Klippen  knejser, 
som  om  den  for  en  Konge  stod  paa  Vagt, 
hvor  Glæden  dvæler,  mens  Sorgen  rejser 
paa  Brisens  Bølge  bort  i  Danse-Takt : 
dér  kan  man  samle,  dér  kan  man  sigte, 

hvad  Livet  gav,  og  give  det  igen 
med  Smil  i  Sjælen  i  Form  af  Digte 

for  alle  glade,  sunde  Sjæle  hen. 


RUS  OG  KRIG 


„Afhold  og  Fred"    —  hvor  drøveligt  et  Ord, 
Spidsborger-Løsnet  under   Degne-Kappe. 
Rus  maa  der  til  —  her  paa  Guds  grønne  Jord, 

om  den  skal  vorde  Himmeriges  Trappe ! 
Vorherre  var  i  Rus,  dengang  han  skabte 
sit  skønne  Paradis  for  Mand  og  Kvinde, 
det  Paradis,   som  Menneskene  tabte, 

dengang  „Moralen"    kom  og  Dyden  gik  — 
Dyden,  som  ingen  gensaa'  nogensinde. 


Og  „Fred"  ?  Et  klangfuldt  Klemt  paa  Valgtribuner, 
et  fattigt  Fif,  hvorved  man  selv  sig  narrer. 

Værsgod !  trut  løs  i  Bedemands-Basuner, 
men  glem  ej,  at  det  kolde  blanke  Staal 
gør  Hjertet  ædelt,  mens  det  Brystet  arrer.  — 

Er  det  „at  spare  Livet"    Livets  Maal, 
saa  lad  os  alle  trøstigt  vegetere  — 

sluk  Sjælens  Ild,  bliv  Munk  og  tag  Tonsuren: 

lad  os  gaa  konsekvent  imod  Naturen  ■ 

idet  vi  la'er  det  „stærke"    Køn  kastrere!  ■ 

Nej,  Rus  og  Krig!  —  saa  sandt  som  Lidenskaben 

er  Alfa  og  Omega  her  paa  Jorden 
trods  Bønnebogen,  ja  trods  Videnskaben, 

der  holder  paa  de  stærke  Drifter  Orden 
og  klækker  kunstig  Børne-Yngel  ud. 
Naar  Manden  først  er  bleven  helt  en  Klud, 
og  Kvinden  ser  i  Kluden  „Idealet" , 

saa  kan  de  Freds-Apostler  jubilere  — 
saa  er  vi  fri  for  hver  en  Slags  Forskrækkelse, 
saa  eksisterer  Mord  og  Brand  ej  mere, 

men  vi  kan  rolig  dø  paa  Hospitalet 
af  Kræft  og  Alderdom  og  anden  Svækkelse. 


Krig  er  „Forbandelsen"  —  det  véd  vi  alle : 

fordi  den  bliver  ført  af  Dynastier, 
som  for  „uroligt  Blod"   sig  klogt  befrier, 
som,  selv  in  salvo,  lader  Fanen  hejse 

og  ser  med  Sindsro  Hundredtusind  dejse, 
ja  kanske  hele  Landets  Ungdom  falde ! 
Men  Krig  er  ogsaa  de  Revolutioner, 

der  skaffer  Frihed  og  afskaher  Troner: 
Krig  er  det  varme,  dyre  Hjerteblod, 
hvori  en  Folkestammes  Liv  slaar  Rod, 

hvorfra  der  spirer  Aandens  stolte  Sejer  — 
alt,  alt  det  bedste.  Menneskene  ejer! 


Og  „Rus"  ?  Et  Skræmme-Ord  for  svage  Sjæle, 

for  dem,  der  „drak"  —  og  som  paany  vil  drikke, 

naar  Bussemænd  og  Maren-Ammer  ikke 
med  Riset  gaar  parat  bag  deres  Hæle. 

Skal  Vinen  da  i  Gabestokken  staa  — 

skal  Dyds-Dragoner  stedse  passe  paa, 
om  Værtshusdøren  blir  paa  Timen  lukket  — 
fordi  Dragonen  mulig  selv  har  drukket, 

hvad  en  Apostel  ikke  bør  og  maa? 

Aa,  Hykleriet  har  de  hundred  Masker 
at  skjule  Kødets  Skrøbelighed  bag  — 
men  om  man  knuste  alle  Verdens  Flasker, 
blev  Afholds-Sagen  ej  en  „hellig"   Sag. 


„Rus"  —  siger  Byron  —  „er  af  Jorde-Livet 

det  bedste!"  Han  har  Ret  den  stolte  Britte: 
Rusen  blev  os  som  Modvægts-Gave  givet 
mod  al  den  sørgelige  Usseldom, 
som  fra  et  helt  forarmet  Samfund  kom, 
hvis  Lov  og  Ret  er  snart  til  Pjalter  slidte. 
Og  naar  en  skønne  Dag  ud  af  vor  Midte 

en  Mand  staar  frem,  der  slaar  sin  Tid  i  Synet, 

fordi  han  er  beruset  af  den  Lykke 

at  turde  gaa  og  staa  foruden  Krykke  — 

da  vil  det  glimte  fra  hans  klare  Pande 

som  fra  en  Jupiter,  der  tumler  Lynet, 

mens  han  indblæser  Menneskene  „Aand"    — 
og  da  vil  frie  Mænd  og  Kvinder  sande, 
idet  de  sprænger  Lav-  og  Dumheds  Baand, 
at  for  at  bygge  Fremtids  Verden  op 
og  plante  Fredens  Banner  paa  dens  Top, 

maa  Krig  og  Rus  gaa  forud  —  Haand  i  Haand ! 


O  GALGETRÆ,  O  GALGETRÆ 

Ved  Bakkens  Hæld  jeg  lægger  mig 

for  Vind  og  Slud  i  Læ; 
mod  Aftenrøden  strækker  sig 

et  tørt  og  bladløst  Træ ; 
jeg  ser  derop  fra  Grøftens  Kant  — 
hvor  Himlens  Graad  i  Leret  randt, 

af  muggent  Løv,  der  lugter: 
o  Galgetræ,  o  Galgetræ,  Du  lille,  strunke  Galgetræ, 
hvor  bær'  Du  stolte  Frugter ! 

Jeg  stemmer  Næven  under  Kind, 

min  Albu  dybt  i  Muld  — 
et  Storm-Kast,  som  om  Bygens  Vind 

rev  Bakkens  Træ  omkuld ; 
nej  støt  og  sikkert  Træet  staar, 
mens  Stormen  blindt  med  Svøben  slaar 

og  Vovens  Bagdel  tugter : 
o  Galgetræ,  o  Galgetræ,  Du  støtte,  stolte  Galgetræ, 

Du  vokser  og  bær'  Frugter ! 

Da  syn's  jeg,  mangen  Hædersmand, 

som  har  til  Højhed  trængt, 
mod  Horisontens  røde  Rand 

paa  Træets  Knag  er  hængt; 
ej  ej  dog!  hvilket  lifligt  Syn, 
mens  lattermildt  de  lave  Lyn 

langs  Fjordens  Rand  sig  bugter: 
o  Galgetræ,  o  Galgetræ,  Du  evig-glade  Galgetræ, 

hvor  bær'  Du  modne  Frugter! 


NU  SKULDE  VI  BRUGE  STYRKEN 

Nu  skulde  vi  bruge  Styrken, 
som  for  tredve  Aar  siden 
af  Forsmædelsens  Jern-Aag 
smedded  Staalet  til  Striden ; 
nu  skulde  vi  mønstre  Garden, 
som  kampbegejstret  mødte 
og  med  Roser  slynget  om  Panden 
ad  tornede  Stier  blødte. 

Ak,  vi  som  nu  er  mærket 
hver  paa  sin  Vis  af  Striden, 
hvor  var  vi  velsignet  unge  — 
og  hvor  er  det  længe  siden! 
End  følger  vort  brændende  Øje 
Ideernes  stormende  Faner, 
men  Garden  er  blevet  en  Freds-Vagt 
af  hædrede  Veteraner. 


Og  langs  med  Veje  og  Stier, 

hvor  Tornen  slynger  sin  Ranke, 
hvor  Ungdommens   Hær-Skrig  hørtes, 
og  Vaabnene  blinked  saa  blanke  — 
der  tælles  en  Række  Tuer, 
hver  Tue  saa  ydmyg  og  lille : 
Gravhøje,  om  hvis  Kæmper 
der  blev  saa  underlig  stille. 

Højtidelige  Stilhed  — 
som  paa  et  Ekko  venter: 
en  Tavshed,  fra  hvis  Alvor 
vi  Mod  til  Livet  henter! 
At  Ungdommen  evig  bløder 
for  Frihedens  sejrende  Tanke, 
det  holder  os  Veteraner 
i  Ryggen  ubøjelig  ranke. 

Ved  Kvælden  falder  Baalet 

mod  Nattens  Komme  sammen, 
men  i  hver  Gnist  der  g'øder 
den  Sjæl,  som  avled  Flammen; 
spørg  ej  efter  vore  Smerter 
i  Skuldre  eller  Lænder, 
men  se  os  ind  i  Øjet, 

og  se,  hvor  dybt  det  brænder! 

Trods  Smerter  vil  vi  haabe, 
trods  Svaghed  ville  vi  sejre, 
om  end  først  fjerne  Slægt-Led 
den  store  Fred  vil  fejre. 
O,  lad  os  bruge  den  Styrke, 

vi  vandt  os  for  tredve  Aar  siden, 
til  at  stole  paa  den  Ungdom, 
som  nu  bliver  Garde  i  Striden ! 


VISION 


Blandt  Venners  Flok  til  Højbords  sat 
en  kærte-klar  Sylvesternat 
—  fivor  klang  Krystalpokalen !  — 
jeg  rejste  mig  saa  lys  i  Sind, 
ret  i  min  Ryg,  rød  om  min  Kind, 
og  gennem  Kærtehavets  Skin 
saa'  jeg  mig  rundt  i  Salen. 


Det  flimred  over  Gildesbord 
og  der  faldt  overgivne  Ord 
—  hvor  lød  de  ungdomsfriske! 
hvor  svulmed  denne  Lattersø 
med  Indfalds-Blink,  som  under  0 
en  Stime  viltre  Fiske. 


„Vær  hilset!"   raabtes  der,  „Du  Nat, 
som  krammer  ud  din  Rigdoms  Skat 
—  ihvor  den  saa  er  funden  — 
som  øser  op  og  slænger  hen 
i  Grams  til  Festens  Spillemænd 
den  sidste  Hvid  paa  Bunden. 

Vær  hilset,  Nat  i  Kroningsdragt! 
som  kaared  til  din  Hirdmands-Vagt 
os  frie  frelse  Svende : 
Vær  hilset,  Drot,  med  et  Hurra, 
med  Livets  Raab :  „vive  le  roi" 
til  dine  Dages  Ende! 


Og  Raabet  klang;  Pokaler  fo'r 
i  Vejret  rundt  om  Gildesbord  — 
saa  blev  der  tyst  i  Salen ; 
En  Kvinde,  klædt  i  mørke  Flor, 
skred  dronning-værdig,  rank  og  stor 
ad  Døren  ind  fra  Svalen. 


Den  aabne  brede  Svalegang 
og  Salen  blev  med  et  saa  trang, 
lavt  syntes  der  til  Lofte ; 
og  hver  en  Svend  i  Hirden  stod 
som  mangled  Mæle  han  og  Mod 
og  famled  paa  sin  Kofte. 


Hun  vinked  ad  mig  —  og  jeg  skred 
langs  Bordets  tavse  Rækker  ned, 
hvor  Glæden  var  forstummet; 
jeg  fulgte  hende  modstandsløs, 
halvt  i  en  Gru.  halvt  i  en  Døs, 
derud  —  i  Himmelrummet. 


Omkring  os  Mulmets  dybe  Nat 
af  hvert  et  Stjerne-Blink  forladt, 
som  kan  saa  dag-mildt  skinne : 
saa  traadte  hun  mig  ganske  nær. 
og  i  et  dæmpet  Fosforskær 
stod  rank  den  blege  Kvinde. 

Hvem  —  hvisked  jeg  —  hvem  er  da  Du  ? 
og  skal  mit  Hjerte  briste  nu, 
som  brast  al  Livets  Glæde? 
her  er  saa  mørkt,  hist  var  saa  lyst, 
her  er  saa  afgrundstomt  og  tyst, 
som  Døden  var  til  Stede ! 

Hvad  kan  Du  give  mig  igen, 

som  Gengæld  for  hver  svoren  Ven, 
der  venter  mig  i  Salen? 
Har  Du  mon  Vin  at  byde  paa, 
som  den,  vor  gæve  Gildes-Skraa 
lovhjemled  med  Pokalen? 

Du  er  en  Dronning,  skøn  og  stor, 
men  klædt  i  mørke  Sørge-Flor, 
med  Alvor  i  dit  Øje ! 
for  ham,  hin  Drot  i  Kroningsdragt, 
hans  Rigdom,  Sundhed,  Mod  og  Magt, 
jeg  ene  Knæ  vil  bøje ! 

Hun  kyssed  kun  til  Svar  min  Mund. 
Da  blev  der  fra  den  samme  Stund 
en  Vemod  i  mit  Indre. 
Hun  svandt  —  men  i  et  Fosforskær 
fornam  jeg  end,  som  ganske  nær, 
to  Øjne  mod  mig  tindre. 

Og  det  var  en  Sylvesternat  — 
jeg  kom  tilbage,  jeg  blev  sat 
til  Højbords  dér  i  Salen; 
da  drøned  Vennernes  Hurra; 
naa  stem  kun  i:  „vive  le  roi!" 
jeg  hvisked:  „vive  la  reine!"      -  og  .  .  .  ja 
saa  tømte  jeg  Pokalen. 

VIGGO  DREWSEN 

Og  vi  skulde  gaaet  —  saa  tænkte  jeg,  Ven, 
her  i  de  løvfældte  Skove 
og  gransket  Filosofiens  Spor 
ved  den  evig  grublende  Vove! 

Du  prøvede  Ven,  du  rolige  Mand, 

mildt  dømmende,  hærdbrede  Kæmpe  — 
ser  jeg  nu  for  mig  din  Riddergestalt, 
min  Taare  jeg  kan  ikke  dæmpe. 

Dér!  —  det  er  Graaden,  som  skæmmer  en  Mand: 
Du  ynded  jo  aldrig  en  „Scene" , 
men  Øjet,  som  smiled  ad  sligt,  det  er  slukt  — 
jeg  gaar  her  ved  Stranden  alene ! 

De  løvfældte  Skove  gav  fattig  Blomst, 
den  Krans  vil  jeg  ikke  Dig  binde, 
men  her  er  min  Sang  til  Bølgens  Akkord 
og  Suset  af  Kattegats  Vinde. 

Hør!  —  det  er  Skvulpet  fra  Hornbæks  Strand 
og  Suset  fra  Ellekilde; 
ej  sandt,  de  Toner,  dem  kender  Du  grant, 
saa  hjemligt  rørende  milde? 

Og  se.  Du  stærke.  Du  rolige  Mand, 
Du  prøvede,  hærdbrede  Kæmpe: 
der  staar  Du  —  og  holder  for  Øjet  din  Haand, 
din  Taare  Du  kan  ikke  dæmpe ! 

O  Ven,  hvad  er  vel  vor  Filosofi?  I 

hvor  kan  vel  vor  Viden  forklare, 
at  dem,  vi  elsker,  dem  skilles  vi  fra. 
for  ene  og  vide  at  fare? 

Dog  tys!  ...  Du  nikker,  med  Finger  for  Mund, 
til  din  yngre,  urolige  Fælle, 
som  vidste  Du  nu  langt  mer'  end  jeg, 
men  turde  det  ikke  fortælle. 

Og  bort  mod  en  Baggrund  af  Taager  dulgt, 
over  Havets  storladne  Scene, 
skrider  din  høje  Riddergestalt  — 
jeg  staar  her  paa  Stranden  alene. 

Saadan  jeg  saa  'ham  —  i  dette  Blik 
var  ingen  Angest  at  kende: 
trofast  og  modig  hans  lutrede  Sjæl 
jeg  saa'  gennem  Øjnene  brænde. 

Et  Særsyn  i  denne  forhutlede  Tid ; 
hvis  Gravsang  nu  daglig  lyder: 
en  Ridder,  som  falder  i  sit  Kyrads, 
et  Spejl  af  de  mandigste  Dyder ! 


JOHANNE  LUISE  HEIBERG 

Nu  drages  med  Sort  det  lyse  Hus, 
Remisen  for  Thespis'  Kærre; 
nu  dækkes  med  Hæder,  nu  sænkes  i  Fred 
Johanne  Luise  Heiberg  ned 

jævne  sin  myndige  Herre. 

Og  Telegrammer  og  Blomster  og  Vers 
vil  smykke  de  sirlige  Stuer, 
hvor  Husets  Værtinde  ved  mangen  Fest 
var  selv  den  livligst  ydende  Gæst, 
Fruen  for  alle  Fruer. 

Holger  Drachmann:  Poetiske  Skrifter.    HI  2: 

End  ser  vi  den  stadselig  ranke  Vækst, 
som  aldrig  svajed  for  Vinden, 
et  „Vil" ,  som  altid  aarvaagent  var  — 
og  det  asiatiske  Øjepar, 

som  stred  med  Etatsraadinden. 

Hun  sad  mod  Stolens  det  høje  Læn, 
en  sløromvunden  Sibylle, 
og  stirred  tilbage,  som  ned  i  en  Grav: 
Virak,  Triumfer  og  Titel  den  gav  — 
og  levned  en  bog-prydet  Hylde. 

Og  dette  skal  siges,  naar  Sørgeflor 
nu  slynges  om  Thespis'  Kærre: 
Fru  Heiberg  havde  til  Scenen  bragt 
en  Vidde  i  Spil,  i  Naturen  en  Magt 
—  uden  sin  myndige  Herre. 

Og  dette  vi  hørte,  vi  lyttende  faa, 
som  gæsted  de  sirlige  Stuer : 
et  Ord,  som  havde  Frimodigheds  Klang, 
en  egen,  betagende  Sandhedens  Sang 
af  Fruen  blandt  Dannelsens  Fruer: 

„Ret  aldrig  vi  vinder  en  Kunst  igen, 
naar  spidsere  bliver  vor  Evne, 
naar  Fantasien  fornægter  sit  Mod, 
naar  „Artighed"   sætter  paa  Scenen  sin  Fod 
og  Sippethed  Sippethed  Stævne : 

„Nej.  Kunsten  begynder  i  Dyrehavs-Bod, 
Blandt  Gøglere  findes  dens  Moder-, 
den  fødes  til  Liv  i  en  Kælderhals, 
drejer  sig  i  en  Sagtevals 

efter  de  sirligste  Noder ! 

„Og  stiger  den,  tryg  paa  sin  egen  Natur, 
og  rælcker  den  svimlende  Tinde: 
den  glemmer,  trods  Virak  og  Gaver,  ej 
sin  MoT,  som  rørte  den  første  Dejg 
i  Vaffelbutikken  derinde!"   ... 

Saa  tåled  hun,  „Musers  og  Gratiers  Pryd" , 
som  havde  af  Guldskaalen  drukket 
og  kendt,  hvad  Malurt  paa  Bunden  laa: 
det  var,  som  ud  i  det  fjerne  hun  saa'  — 
og  vendte  sig  bort  —  og  sukked. 

Nu  drages  med  Sort  det  lyse  Hus, 
Remisen  for  Thespis'  Kærre; 
og  dækt  af  Hæder,  og  sænket  i  Fred 
lægger  den  rige  Natur  sig  ned 
jævne  sin  henfarne  Herre. 

Og  Telegrammer  og  Blomster  og  Vers 
smykker  de  øde  Stuer. 
Hun  rakte  os  Haanden  ved  mangen  Fest ; 
vi  rækker  vor  Krans,  som  taknemmelig  Gæst, 
til  Fruen  for  Scenens  Fruer. 


C.  BERG 


Novembermulmet  spændte  ud 
sin  Skærm,  saa  klam,  saa  tung,  saa  graa, 
—  og  Brystet  stønned  —  Herregud, 
skal  da  hvert  Haab  om  Lys  forgaa? 
Skal  intet  staa  med  fast  Kontur, 
skal  Træ  og  Busk  og  Hegn  og  Mur 
hensvømme  i  et  Valle-Hav, 
hvor  Aaret  grov  sin  Grav. 

Nej  —  lad  saa  Skærmen  sænke  sig 
ned  over  ham,  som  stout  og  bred 
saa  daarligt  mægted  tænke  sig, 
at  alt  gik  ned  og  stedse  ned : 
Den  sidste  store  Bondekraft, 
som  dette  Bondeland  har  haft. 
om  Klokken  ringer  nok  saa  dump, 
dør  ikke  i  en  Sump. 


Nej  lad  kun  Mulmet  spænde  ud 
sin  Skærm  saa  centnertung  og  graa, 
just  denne  Klokke  bærer  Bud : 
at  Lys  og  Kraft  kan  ej  forgaa ! 
Den  Død,  som  strakte  Kæmpen  hen, 
den  holder  Mandtal  mellem  Mænd: 
der  svulmer  op  et  vaarfriskt  Hav, 
hvor  Berg  gik  i  sin  Grav ! 

Og  vi,  som  stod  den  Høvding  nær, 
der  drog  saa  let  sit  sidste  Suk, 
vi  —  Ven  og  Uven  blandt  den  Hær, 
der  skifted  med  ham  Smil  og  Hug : 
Vi,  som  jo  ynder  Genbyrds  Tvist, 
vi  fandt  ham,  hvor  vi  tog  ham  sidst, 
og  „Enhedsmærkets"    Øgenavn 
blir  ham  en  Hæders-Bavn ! 


Det,  som  hos  ham  var  bredt  og  trygt, 
det  bør  vi  søge  hos  os,  hver 
som  gribes  stundom  bitter-sygt 
i  Livets  strenge  Landnamsfærd. 
Af  hans  Naturbunds  rige  Jord 
vi  ejer  mer',  end  selv  vi  tror: 
Ja  blot  vi  stoled  trygt  derpaa, 
saa  var  der  Land  at  naa!  — 

Et  Enhedsmærke  var  den  Mand, 
hvem   ingen   Taager  gjorde   graa, 
som  ej  November  var  i  Stand 
med  sine  Livs-Tvivl  ned  at  slaa; 
'han  var  et  Fjæld,  en  fast  Kontur  — - 
kun  Døden  nedbrød  denne  Mur, 
men  Bruset  fra  et  Junihav 
ombølger  Kæmpens  Grav. 

Og  vifter  det  en  Solskinsdag 
med  friske  Briser  over  Vang, 
og  smælder  højt  de  hundred  Flag 
til  glade  Stemmers  Frihedssang : 
Saa  staar  han  for  os  bred  og  stor, 
den  Mand,  der  synger  for  i  Kor, 
den  Mand,  i  hvem  en  Sanger  bor, 
som  selv  paa  Teksten  tror. 


JULIUS  LANGE 

De  store,  de  stolte  Skikkelser, 

de  tælles  nu  grumme  snart  — 
Døden  langer  med  Leen  ud 
paa  en  saa  avindsyg  Art : 
knoglede  Mand  —  til  at  hugge  ned 
var  Du  vel  aldrig  sen  — 
men  op  vil  vi  rejse  vor  fælded?  Ven 
den   stolteste    Bautasten. 

En  Søjle,  saa  rank  og  bred  og  høj, 
sat  paa  en  Sokkel  god  — 
saaledes   som  Julius   Lange    S3lv 
i  levende  Live  stod ; 

Og  Skrift  skal  hugges  i  Stenen  ind, 
at  vidne  for  Slægternes  Mænd  : 
han  var  blandt  de  ypperste  Danske, 
som  førte  Tale  og  Pen! 

Faa  fik  sagt  fra  en  Lærestol 

om  Kunsten  saa  vægtige  Ord  — 
færre  har  leget  med  lettere  Vid 

for  Venner  om  jublende  Bord : 
et  Tænker-Hoved  med  skarp  Profil 

paa  den  herligste  Mandsgestalt  — 

Blikket  var  dybt,  og  i  Talens  Strøm 

et  Havbrus  af  attisk  Salt! 

Skønhedsbegejstret  Du  saa'  med  dit  Smil 
paa  al  denne  Hurlumhej  — 
som  vedkom  Stilling  og  Fad  og  Brød 
aldrig  i  Verden  Dig, 
en  fredsæl  Mand,  men  en  Fægter  god, 
naar  Du  mente,  der  maatte  ta'es  fat; 
en  lydhør  Hjælper  i  Venne-Nød, 

tunghør  mod   Skvalder  og  Pjat. 

Saa  kom  de  Sorger,  de  banker  paa 
den  fastest  lukkede  Dør  — 
Du  maatte  vel  ogsaa  op  fra  din  Stol, 
at  give  de  Gæster  Gehør; 
men  mandig  stred  Du  endda  din  Strid, 
tro  mod  dit  Ideal, 

dit  Ler  kunde  brydes,  din  Aand  stod  støt 
blandt  Guder  i  Marmorets  Sal. 

Dér  ville  vi  lade  din  Higen  i  Ro, 
dér  søgte  Du  Maal  og  Ret 
for  Kunstens  Evner  og  Livets  Tro 
ved  de  Eviges  lyse  Banket: 


I 

i  Straaleglans  af  Hellas'  Kultur 

som  Gudernes  hædrede  Gæst, 
dér  vandrer  nu  Julius  Lange  ind 
ved  det  menneskeliges  Fest ! 


SOPHUS  SCHANDORPH 

Højt  i  din  Himmel,  o,  Fader  Evan, 
hvor  Dagen  er  stedet  til  Ro, 
og  Solnedgangs-Skæret  har  Druernes  Glød 
dér  ligger  en  smuk  liden  Kro. 

Dér  finder  man  intet  elektrisk  Blus 
og  ej  Telefon  eller  sligt: 
tolv  Tællepraase,  som  aldrig  gaar  ud, 
gør  deres  lysende  Pligt. 

Og  Døren  gaar  op,  og  Døren  gaar  i: 
hvad  Gæsterne  ønsker,  bli'r  bragt 
af  smaa  Kellnerinder  som  Englebørn 
i  deres  mest  himmelske  Dragt. 

For  Bordenden  sidder,  med  fint-spidset  Mund 
og  Kinden  lidt  hektisk  rød, 
Bellman  —  med  Kniplingsmanchetter  paa 
og  en  langhalset  Luth  i  sit  Skød. 

Og  næst  ham,  med  tindrende  Øjne  blaa, 
Johannes  Ewald  har  Plads; 
saa  følger  Knud  Lyhne  og  Aarestrup  -  -  ja, 
selvfølgelig  hver  med  sit  Glas! 

For  Resten  ej  Forskel  i  Rang  eller  Stand : 
'her  drikker  i  ophøjet  Ro 
Carl  Bagger  og  Wessel,  og  Mantzius  med. 
og  Lars  Mathiesen  —  for  to! 

Da  triner  den  smaa  Kellnerinde  frem, 
med  Smilehul  i  sin  Kind, 
og  melder,  at  Sophus  Schandorph  er  ded 
da  raabes  der  lydt:  Lad  ham  ind! 

Alle  har  rejst  sig,  med  fremstrakt  Glas. 
—  i  øvrigt  i  ophøjet  Ro  — 
og  Mantzius  fører  sin  gamle  Ven 
ind  i  den  himmelske  Kro. ■ 

Javist  har  han  Ret  til  at  bænkes  dér, 
hvor  Aarestrup  viser  ham  Plads, 
og  Bellman  hilser  med  Slag  paa  sin  Luth 
og  dypper  i  Bollen  sit  Glas. 

Med  Vinløv  din  skaldede  Isse  skal  snoes, 
og  „Bellman"   skal  tone  igen, 
den  Tone,  Du  elsked  og  kendte  som  faa  — 
min  vin-glade,  sang-kære  Ven ! 

Vi  red  jo  tilsammen  en  Tid  vort  Ridt, 
og  Pegasus  traved  helt  godt, 
og  Folk  fik  i  Næserne  Smaasten  og  Grus  ~ 
da  nøs  de  og  raabte :  hvor  „raat!" 

Det  Ord  har  de  brølet  helt  højt  og  helt  tidt 
ud  af  deres  Vids  ABC; 
men  ej  fik  de  ned-brølt  dit  gode  Humør: 
Du  lo,  og  blev  ved  med  at  le! 

Nu  vel,  denne  Latter,  min  gamle  Ven, 

hav  Tak  for  dens  Djærvhed  og  Kraft; 
den  skabte  Dig  Venner  .  . .  Gud  give,  Du  blot 
én  Fjende  til  Slut  havde  haft! 


Thi  det,  som  skal  mærke  en  Mand  for  hans  Tid 
og  skænke  ham  Hundred  af  Aar, 
er  ikke  blot  Venner,  der  smykker  hans  Hus, 
men  Fjender,  der  smæder  hans  Gaard ! 


TIL  MIN  MO'R 


Fjernt  over  glimrende  Skyer, 
som  svinder  lig  Æren  og  levner  ej  Spor, 
fjernt  over  Higen  og  Attraa  og  Ønsker  — 
dér  har  jeg  en  Grav,  og  der  har  jeg  en  Mo'r. 


Langt  borte  mod  Aftenens  svindende  Røde 
dér  suser,  naar  Dagen  til  Hvile  blir  bragt, 
lig  tonende  Skygger  i  Bølger  saa  bløde 
to  ranke  Cypresser  paa  vemodig  Vagt: 
en  blødende  Himmel,  saa  fattigmands-lav, 
et  Fyrste-Slot  over  de  sejrende  Døde  — 
langt  borte  mod  Aftenens  svindende  Røde 

dér  hviler  min  Mo'r,  hvor  de  grov  hendes  Grav. 


Fjernt  over  Træthed  og  Mismod, 
som  stiger  lig  Skygger  af  Skumringens  Spor, 
fjernt  ove-  Legems-Lyst,  Sundhed  og  Str      ""od, 
dér  har  jeg  en  Grav,  og  dér  hviler  min  Mo'r. 

Jeg  gaar  ej  didhen,  naar  min  Arm  er  som  Staal, 
naar  Panseret  dækker  mit  voks-bløde  Bryst, 
naar  Jubelen  kvæler  hvert  Suk  i  min  Røst: 
jeg  elsker  den  svangre,  den  fødende  Jord  — 
jeg  glemmer  den  Grav,  hvor  de  gemte  min  Mo'r. 


Men  spirer  der  Harm,  hvor  man  saaed  mig  Had, 
og  drysser  der  Orme  af  Laurernes  Blad,  — 
o  Mo'r,  Du  som  Menneske-Skæbnen  mig  gav, 
jeg  beder  i  Ydmygheds  Stund  ved  din  Grav ! 


Da  er  der  en  Verden  af  Længsler  og  Minder, 
som  binder  mig  ømt  til  den  Bedste  blandt  Kvinder: 
da  føler  jeg  alt,  hvad  min  Sjæl  fik  i  Eje, 
som  samlet  og  helt  fra  de  spredende  Veje, 
som  Laan  fra  et  Liv,  der  mig  Livs-Lykken  gav  — 
da  strømmer  der  Taarer,  o  Mo'r,  paa  din  Grav 


Fjernt  over  alting,  som  svinder, 
alt,  som  gør  lille,  og  alt,  som  gør  stor, 
fjernt  over  Dagen  og  Lyset  og  Døden 
jeg  ejer  en  Grav,  og  dér  lever  min  Mo'r! 


DET  GRØNNE  HAAB 

1903 


MIN  BARNDOMS  HAVE 

(Af  „Det  grønne  Haab"). 

Jeg  var  en  stille  lille  En, 

som  helst  løb  om  alene, 
jeg  elsked  Voldens  Skraaning  skjult 

af  høje  Træers  Grene ; 
og  nederst  var  en  fredet  Plet, 
dér  groed  Siv  og  Rør  saa  tæt, 
og  vilde  Roser  gynged  let 

op  ad  en  Gærdestav    — 
det  var  min  Barndoms  Have  ved 

den  gamle  Fæstningsgrav. 


Dér  sad  jeg  ensom  mangen  Gang 

og  stirred  over  Vandet, 
jeg  mente  det  var  Øresund, 

jeg  vidste  ikke  andet; 
og  Vandet  blev  saa  stort  og  smukt, 
jeg  syntes  det  var  Køgebugt, 
men  naar  jeg  sad  med  Øjet  lukt, 

blev  det  et  Verdenshav  — 
aa.  Du  min  Barndoms  Have  ved 

den  gamle  Fæstningsgrav ! 

Dér  var  min  egen  Verden  bygt 

paa  lyse  Drømme-Skyer, 
dér  fandtes  intet  ondt  og  slet 

som  i  de  store  Byer; 
dér  var  man  langt  fra  Larm  og  Støj, 
dér  syntes  jeg  at  Tiden  fløj, 
og  Himlen  var  saa  ren  og  fiøj, 

og  Jorden  blev  saa  lav  — 
ak.  Du  min  Barndoms  Have  ved 

den  gamle  Fæstningsgrav ! 


Og  over  Havet  Maager  gled, 

de  tavse  og  de  vilde, 
men  mellem  Rosens  Grene  slog 

Rør-Sangeren  sin  Trille ; 
den  sang  —  jeg  blev  saa  glad  derved 
at  Livet  var  Lyksalighed : 
naar  andre  blot  lod  En  i  Fred, 

og  man  var  god  og  brav  — 
aa,  Du  min  kære  Have  ved 

den  gamle  Fæstningsgrav ! 


GALGEN-HUMOR 

(Af  „Det  grønne  Haab"). 

Det  sang  og  klang,  da  hun  fødte  mig, 
min  egen  stakkels  Mo'r; 
hun  var  for  lille,  jeg  for  stor, 
saa  blev  hun  lagt  i  sorten  Jord, 
og  jeg  —  blev  ingenting. 

Ingenting,   ingenting: 
det  hele  er  kun  en  Overgang, 
og  alt  er  ingenting. 

Det  sang  og  klang,  da  jeg  gifted  mig, 
det  skulde  jeg  lad't  vær'; 
de  Kys  de  koster  Mad  og  Klæ'r, 
en  Brud  er  hele  Verden  værd, 
en  Kone  —  ingenting. 
Ingenting,   ingenting: 
det  hele  er  kun  en  Overgang, 
og  alt  er  ingenting. 

Det  sang  og  klang  bag  den  Værtshusdør, 
dér  var  jeg  første  Mand ; 
blandt  Venners  Flok  jeg  førte  an, 
men   Værts'hus-Vid   er   Spildevand, 
og  Venner  —  ingenting. 
Ingenting,   ingenting: 
det  hele  er  kun  en  Overgang, 
og  alt  er  ingenting. 

Det  sang  og  klang  i  det  Pengeskab, 
dengang  jeg  brød  det  op; 
jeg  tænkte  mig  ved  Lykkens  Top, 
jeg  greb  i  Dynger  Guld  —  nej  stop : 
der  var  slet  ingenting. 

Ingenting,   ingenting: 
det  hele  er  kun  en  Overgang, 
og  alt  er  ingenting. 

Det  sang  og  klang,  da  de  førte  mig 
til  Galgen  høj  og  stor ; 
jeg  tænkte  paa  min  stakkels  Mo'r, 
saa  følte  jeg  den  Hampe-Snor, 
og  saa'  —  slet  ingenting! 

Ingenting,   ingenting-, 
det  hele  er  kun  en  Overgang, 
og  alt  er  ingenting. 

HJEMMETS  SANG! 

(Af  „Det  grønne  Haab"). 

Du  kan  føle  Stuen  trang, 
Tiden  tom  og  Dagen  lang 
dér  hvor  Lyset  først  Du  saa'  paa  denne  Jord ; 
og  fra  Horisontens  Rand 
vinker   Æventyrets   Land, 
og  Du  løfter  paa  din  Hat  —  og  gaar  om  Bord. 
Om  Du  finder  paa  din  Vej 
Æventyret  eller  ej, 
altid  vil  Du  følges  af  et  dæmpet  Savn : 

fjernt  fra  Verdens  mindste  Krog 
hvisker  Mindet  i  et  Sprog, 
som  en  Moders  Ømhed  døbte  med  sit  Navn. 
Ja,  i  Bølgetoner  bløde, 

fra  det  første  Livets  Møde 
indtil  senest  Aftenrøde, 

strømmer  ud  den  milde  Klang, 
Fuglerøst  i  svale  Skove, 
Vindens  Sus  i  Kornets  Vove, 
Havets  Længsel  toner  gennem  Hjemmets  Sang. 


Og  Du  føler  denne  Fred, 
som  naar  Solen  ringes  ned 

under  Kornets  Vipper  bag  ved  Kæmpens  Grav, 
som  naar  Skyggen  paa  sin  Gang 
langs  den  gylden-grønne  Vang 

blaaner  hen  og  blandes  i  det  dunkle  Hav. 
Og  i  Nattens  Dæmringsstund 
blotter  Strandens  Bøgelund 

Stammens  blege  Bark  og  Elverpigens  Favn  — 
og  bevæget  staar  Du  dér 
i  det  blide  Drømme-Skær, 

og  din  Læbes  Hvisken  aander  Danmarks  Navn. 


i 

Og  i  Bølgetoner  bløde, 

som  ved  Elskovs  første  Møde, 
vælder  Minder,  rige,  søde, 

frem  ved  Navnets  gyldne  Klang: 
Barnets  Leg  bag  Kornets  Vove, 
Pigers  Sang  i  stille  Skove, 
Mandens  dybe  Længsel  gennem  Hjemmets  Sang. 

I  den  Fred  er  godt  at  bo : 

Hjemmet  er  ej  Gravens  Ro, 
Livets  Pulse  banker  dér  som  udenlands; 

hvad  et  Slægtled  lagde  ned, 

købt  med  Blod  og  døbt  i  Sved, 
staar  af  Jorden  op  i  nye  Somres  Glans. 

Paa  den  lille  Plet  af  Jord 

kan  hver  Vilje  vokse  stor. 
Evnen  vinde  Mester-Rang  og  Verdensnavn : 

Ploven  vender  Danmarks  Muld, 

Agren  blinker  med  sit  Guld, 
Haabets  Lærke  søger  lukt  mod  Himlens  Favn  I 
Og  paa  Bølgetoner  bløde, 

gennem   Slægters   Slægters   Møde, 

imod    Fremtids    Morgenrøde 

stiger  Længslens  stærke  Klang : 

Fuglerøst  i  svale  Skove, 

Vindens  Sus  i  Kornets  Vove, 
Havets  Storhed  strømmer  gennem  Hjemmets  Sang ! 


HR.  OLUF  HAN  RIDER  — 

1906 


DEN   DANSKE   SOMMERNAT 

(Af  „Hr.  Oluf  han  rider"). 

Det  kalder ! 

Og  dæmrende  lukkes  den  dampende  Lund, 
og  Grenene  mørknes  saa  fage ; 
og  bævende  bøjer  en  Jomfru-Nakke 
sig  frem  under  Højskovens  blaanende  Bakke, 
og  Buskene  aabnes  —  der  kaldes  bag  Krat: 
og  Du  vandrer  dig  ind  i  den  Sommernat, 
véd  ej,  naar  Du  vender  tilbage. 

Jeg  hører  et  Sommer-Sagn  kalde  - — 

o  Guder,  hvor  gør  det  godt! 
Mangt  Løvspring  har  jeg  set  falde, 
i  mangen  en  Høstdans  traadt; 
de  fagreste  Blomster  blev  flyet  til  Jord, 
foV  hen,  som  de  leved,  og  laa  som  de  faldt, 
og  Frostnætter  sukked  og  Stormene  svor . . . 
Jeg  hører  et  Sommersagn  kalde, 
og  se,  hvor  jeg  genfinder  alt: 

Den  dampende  Eng  og  den  mørknende  Lund, 
den  rygende  Mose,  den  gyngende  Grund, 
de  søvntunge  Grene,  de  drømmende  Trær, 
Verden  i  guld-gyldent  dæmrende  Skær! 

og  en  rødmende  Sky  over  Skoven. 
Lunden  en  0  og  Engen  en  Sø, 
kvinde-blød  runder  sig  Voven : 
dér  bølger  de  Skygger,  som  Skumringen  søger, 
de  skyes  ved  Dagen  som  Hekse  og  Skøger  — 
men  levendegjort  har  de  Buske  og  Krat: 
ved  dem  blir  der  Sagn  af  den  lyse  Nat. 


Du  Danmarks  dejlige  Sommernat, 
som  binder  den  farende  Vandringsmand 
med  lønlige  Traade  til  Længslernes  Land  — 
hvor  Engen  er  Taage,  og  Taagen  en  Sø, 
hvis  Vover  af  Lidenskab  skummer  — 
vort  Land  og  vort  Liv  kan  vel  tykkes  for  fladt, 
tidt  synes  vi  skabt  for  at  sove  og  dø, 

men  saa  fanges  vi  ind  af  den  lyse  Nat  — 
og  tvende  Verdner  den  rummer : 


Den  ene  blev  Natten,  virket  i  Flor, 

hvis  Flig  bagom  Eng-Taagen  ender, 

som  endeløst  Mands-Skæbnen  væver  og  snor 
i  den  hvide  Elvermøs  Hænder. 


Hendes  Blik  har  den  Lokken  som  rindende  Vand, 
hendes  Hjerte  er  koldt  som  en  Kilde, 

hendes  bølgende  Lænder  optænder  en  Brand, 
som  intet  i  Verden  kan  stille. 


Hendes  Barnehaand  er  som  en  Handske  af  Staal, 
den  slipper  ej  dér,  hvor  den  knuger: 

hendes  Bryst  er  som  Aakandens  Tvillinge-Skaal, 
hvorunder  det  bundløse  suger. 

Holger  Drachmann:  Poetiske  Skrifter,    ni  22 

Hendes  Bryster  er  som  et  Barne-Lig, 
hvorover  hun  rugende  vaager, 

hendes  ildrøde  Haar  er  en  Blodstrøm  af  Svig, 
hvori  Ridderen  levende  koger. 


Hun  er  Foster  af  Sejden,  begærende-øm, 
som  i  Mosen  kan  ligge  og  lure  — 

Foster  af  blodrige  Slægters  Drøm 

bag  den  Herregaards  Munkestens-Mure 


Hun  er  dejlig  er  hun  —  og  skøn  hendes  Dans 
som  et  Liljeblad  vendt  gennem  Vinden : 

den  dristigste  Drøm,  som  en  Sanger  har  drømt 
om  det  skjulte  i  Natten  og  Kvinden ! 


Den  anden  Verden  har  Bud  imod  Dag, 

med  Angst  for  det  skjulte,  som  ligger  dér  bag 

har  Higen  mod  Daad, 
har  lyttende  Øre  for  tjenlige  Raad 

fra  Guld-Gryets  dæmpede  Kalden  — 
har  Stjernens  Øje  og  Rosens  Mund, 
der  lukker  sig  op  fra  det  korte  Blund 
under  Duggens  friskende  Falden : 
en  Lysnen  i  Blikket,  saa  trofast  og  rent, 
saa  hjertelig  følt  og  saa  ærlig  ment  — 

en  Jomfru,  der  lægger  sin  Ære  og  Kind 
frygtløs  i  Ridderens  Favntag  ind, 
mens  Hanerne  galer  fra  Halden ! 


Jeg  hører  et  Sommer-Sagn  kalde  - 
O  Guder,  hvor  det  gør  godt!  .  . . 

Du  Skovens  vældige  Herre, 

der  bruger  din  Kraft  i  det  endeløst  hele 
og  splitter  den  ej  til  de  ringeste  Dele: 

O,  Tak  for  den  Renhed,  den  Skønhed,  hvis  Skær 
er  over  hvert  Straa  og  de  stolteste  Trær  — 
og  sænk  den  dybt  ned  i  de  ydmyge  Hytter, 
hvor  Mor  til  det  aandende  Barnebryst  lytter 

angst  for  den  Helsot,  som  truer. 
Spred  den,  hvor  Lasten  har  Lege-Stuer, 
gyd  den  hen  over  Forbryderens  Kniv, 
læg  den  formildende  over  hvert  Liv, 

der  raser  —  og  véd  ej  hvorfor ! 
Livet  er  dit,  men  Døden  er  vor: 
vrist  den  ud  af  vore  Menneskehænder, 
og  hæv  os,  o  Skovenes  Hersker  og  Herre, 
til  Sommernat-Sagnets  forløsende  Fred : 

Freden,  som  aldrig  ender! 


22* 


VAGABUNDUS 

1910 


FORET  DE  FONTAINEBLEAU 

Det  er,  som  man  aabned  en  Sluse 

langt  borte  —  dybt  inde  —  helt  nær  - 
jeg  hører  et  Æventyr  suse 

igennem  de  stolte  Træer : 

Igennem  de  mossede  Stammer, 

med   Roden   i  Mindernes  Muld, 
en  dalende  Sol-Rose  flammer  — 
Aandernes    Bedekammer, 
Søjler  af  blødende  Guld  . . . 

Skoven  om  Fontainebleau ! 

Du  Rose,  som  skinner  dérborte, 

langt  borte  —  dybt  inde  —  helt  nær  - 
sig,  frygter  Du  Natten  den  sorte 
med  Sorg  som  de  mørknende  Træer? 

—  Jeg  føler  ej  Sorg  eller  Smærte, 
jeg  kender  ej  Frygt  eller  sligt: 
thi  Rosen  er  Frankriges  Hjærte, 

dets   ædleste,    varmeste    Digt. 

Trouvérer  har  vanket  herinde 

iblandt  de  fortryllende  Træer, 

har  lovsunget  Frankriges  Kvinde  — 

derfor  dette  glødende  Minde, 
det  dunkelrødt-blødende  Skær 

i  Skoven  om  Fontainebleau! 


I  VILLA  BORGHESES  HAVE 

I  Villa  Borgheses  Have 

under  Pinjernes  løftede  Tag 
jeg  plukker  den  første  Foraarsblomst 
paa  Aarets  den  sidste  Dag. 

De  skøre,  skælvende  Blade, 

med  Smilet  paa  Bægerets  Bund  i 
Solen  og  Lyset  har  manet  dem  frem 
fra  Jordens  drømmende  Blund. 

Jeg  fører  de  skøre  Smaablade 
op  til  min  bævende  Mund : 
.   det  er,  som  jeg  følte  et  drømmende  Kys 
fra  Alfen  paa  Bægerets  Bund. 

Man  samler  sig  hundrede  Venner 
saa  vide  om  Land  og  Hav : 
aa,  mødte  min  eneste  Fjende  jeg  her, 
kanske  jeg  et  Haandslag  ham  gav ! 

Dog  nej :  de  Venner,  man  vinder 
under  Himlens  løftede  Hvælv, 
for  dem  har  man  Styrke  og  Kraft  i  Behold 
sit  Haandslag  beholder  man  selv ! 

Velsignede  Nytaarshilsen 

under  Piniernes  løftede  Hvælv : 
min  Styrke,  min  Kraft  til  al  Verden 
og  Alfens  Kys  for  mig  selv ! 


AVE  MARIA 


Ave  Maria!  • —  langsomme,  milde 

Klokkebølger  følger  den  vigende  Dag, 
indtil  i  Kvælden  de  indsuges  stille, 

søvn-lagt  under  Pinjernes  mørknende  Tag. 

Lyt!  imod  Mulmets  sig  nærmende  Stunder, 

fjernt  fra  Konfessionernes  Dogmer  og  Tro, 

aander  med  lægende  Fred  for  alle  Vunder 

selve  Naturens  gud-lignende  Ro. 

Alle  de,  der  modløse  lider  og  længes, 

hele  Sorgens  Afkom  til  de  sildigste  Led, 
alle  de,  der  trykkes,  og  alle  de,  der  trænges  - — 
alle  kan  faa  Del  i  den  signende  Fred. 

Fængsels-Hospitalernes  kvalfyldte  Stuer, 

ogsaa  I  kan  svales  i  en  dulmende  Frist  — 
medens  den  Despot;  som  for  Hævn-Guden  gruer, 
vælter  sig  paa  Purpurlejets  glødende  Rist ! 

Bedetimen  stunder  —  den  indre,  den  stille, 

Følelsens   enfoldigste   Samvær  med   sig  selv, 
perlende  Minuter  ,som  Draaber  fra  en  Kilde, 

den,  der  rinder  dybest  under  Hjærnens  høje 

Hvælv, 

Ave  Maria!  —  langsomme,  milde 

Klokkebølger  følger  den  vigende  Dag, 
indtil  i  Kvælden  de  indsuges  stille, 

søvn-lagt  under  Pinjernes  mørknende  Tag. 


4 


ATTER  HJEMME 

Skønhedshungrig,  aldrig  mættet, 
livs-ombrust,  omsider  trættet 
ved  det  store  Drivhjuls  Støj: 
langt  og  dybt  i  Verden  fremme, 
længsels-draget  —  atter  hjemme 
her,    hvor   Himlen    er   saa   høj 


Under  Himlen  disse  søde 

Stemmer  saa  velsignet  bløde  — 
med  lidt  Pip-Fugls  Karakter: 
her,  hvor  tro  det  Store  gemmes, 
men  hvor  ingen  Smaating  glemmes, 
og  hvor  —  ak  —  saa  lidet  sker! 


Dog,  det  Lidet  er  indrammet 

af  et  Tæppe,   guldregn-flammet, 

med  Syreners  Bræm  besat : 
og  fra  Sø  og  Sund  det  lufter, 
og  fra  Hyld  og  Lind  det  dufter 

mindetungt  i  dug-blank  Nat.  | 


4. 


Og  just  derfor  disse  Kinder, 

friske,  som  hvor  Freja  spinder  ■ 

Sommer-Silke  paa  sin  Rok,  ' 

med  en  Skælmskhed  uden  Lige, 
som  om  Smilet  vilde  sige : 

ude  sker  der  mer  end  nok ! 

Ja,  ved  Himlen,  ude  skændes, 

kriges,    brændes,    endevendes   — 
ude  sker  der  altid  nyt: 

gamle  Former  sønderbrydes, 

evigt  nye   Broncer  gydes, 

hvor  det  røde  Blod  er  flydt. 

Ogsaa  vi  har  Blod  bag  Huden: 

og  vi  ser  igennem  Ruden 

mod  den  stolte  Tordensky, 
hvor  den  majestætisk  flammer, 
'hvor  den  sigter,  hvor  den  rammer  — 

og  gør  Luften  ren  og  ny. 

Atter  hjemme  —  hvor  der  skreves 
meget  skønt,  og  hvor  der  leves 
tidt  paa  Skønheds  Legetøj ; 

dog,  vi  har  de  gode  Kræfter, 

vi  er  de,  som  følger  efter  — 
thi  vor  Himmel  er  saa  høj. 

Atter  disse  bløde,  runde 

Toner  skabt  af  Folkemunde 

i   et  tusindaarigt   Ler: 
hvor  de   hundred   Smaating  glemmes, 
mens  det  Store  trofast  gemmes, 

om  end  nok  saa  lidet  sker! 

JAPAN,  HOLD  UD!  — 

Hold  ud,  hold  ud! 
mod  den  store,  almægtige,  russiske  Gud  • — 
hvis  Øre  er  lukt  for  Armeniens  Bønner, 
hvis  Øje  er  bortvendt  fra  Runebergs  Sønner, 
hvis  „Hyp!"    følger  Fangernes  lænkede  Kæde 
med  Blodstriben  bag  den  sibiriske  Slæde: 
mørkt  er  dit  Aasyn,  Rædslernes  Gud  —  — 
Tapre  Japanere,   modige  Japan,   hold   ud ! 

„Et  Helved  er  Krigen"  —  tillands  som  tilvands, 
og  ingen  vil  Djævlen  med  Lovsange  fejre : 
men  hvis  der  skal  slaas,  lad  Kulturen  da  sejre  — 

den  er  kun  værdig  til   Lavrernes  Krans ! 
Solgudens  Sønner,  Ø-Rigets  Børn, 

født  under  blomstrende  Frugttræers  Grene 

dér,  hvor  en  Buddha,  alvorlig  og  ene, 
maaler  hvert  Zig-zag  af  Czarernes  Ørn ; 
Buddha,   som  kender  til   Menneske-Nøden, 
ukendt  med   Korset  og  „Angsten  mod   Døden" , 
Geishaers  Fader,  Menneskets  Ven, 

Visdommens,    Kunstnernes,    Livs-Lysets   Gud   - 
send  dine  Børn  mod  Barbarerne  hen: 

Tapre  Japanere,  modige  Japan,  hold  ud : 

„Hold  ud,  hold  ud!" 
det  er  Mandsmodets,  Frihedens,  Fremsynets  Bud  — 
i  Fjor  steg  Champagnen  som  Volgaens  Vande 
med  Skum  op  til  Hof-Generalernes  Pande : 
i  Aar  skal  hver  Regning  med  Blod  likvideres, 
saavel,  hvad  man  fik,  som  hvad  blot  kan  „noteres"  — 
mørkt  blir  dit  Blik,  Moskoviternes  Gud: 

Tapre  Japanere,  modige  Japan      -  hold  ud! 

FORAAR! 


Nu  nok  af  Rædsler,  du  Jordens  Herre, 
der  træder  dine  Trælle  ned  som  Straa 
og  af  det  Værste  har  skabt  et  Værre, 
som  Tanken  vægrer  sig  ved  at  forstaa ! 
At  sligt  du  nænner  —  vi  aldrig  fatter, 
et  Angstskrig  bæver  fra  de  tusind  Hjem  : 
lad  om  dit  rygende  Altar  atter 

en  menneskelig  Tanke  spire  frem ! 

Kend  denne  Duft  af  den  unge  Vaar, 
som  bølger  mod  dig  fra  Skoven, 
'hvor  Solens  Glans,  som  i  Kvinde-Haar. 
kærtegner  Bøge-Frynserne  foroven ; 
mørk  staar  du  selv  som  en  Afguds-Klods  — 
vi  vader  mellem  tusind  Anemoner, 
hvis  Øjne  tindrer,   din  Fod  tiltrods, 
med  Alfe-Skælmer  i  de  lilla  Kroner! 

Saa  er  da  Underet  sket  igen 
og  Mørkets  Saga  til  Ende ! 
Livsbølgen  gaar  gennem  Lunden  hen, 
hvis  Stammer  ej  takseres  kun  til  Brænde 
de  Gaade-Nødder,  som  Vintren  gav 

vor  Grubler-Tand  forgæves  til  at  knække, 
de  rasler  bort  for  den  Tryllestav, 

som  funkler  over  Løvets  visne  Dække. 

Men  hvem,  hvem  svinger  den  Tryllestav, 
som  vækker  Liv  af  det  Døde 
og  skjuler  Rædslernes  vilde  Grav 

og  ham.  Barbaren,  som  har  lagt  os  øde? 
Er  da  Natur-Aanden  delt  i  to, 

som  uforsonet  fører  Verdenskrigen? 
Vi  véd  det  ej  —  og  faar  aldrig  Ro 
for  al  vor  Spørgen  og  i  al  vor  Higen. 


350  VAGABUNDUS 

Men  ét  vi  véd,  at  vort  Haab  er  grønt, 
om  alting  svides  i  Tørke, 
at  vi  vil  vriste  alt  Stort  og  Skønt 
af  alt  det  usleste  gemene  Mørke; 
at  under  Jordskælv  og  Flammedød 

og  Kvaler,  som  knap  Helved  kan  udklække  — 
bestandig  bryder  af  Jordens  Skød 

den  Blomst,  hvis  Stængel  ingen  Haand  kan  knække. 

Det  er  et  Liv,  saa  velsignet  ungt, 
hvis  Nu  sit  næste  forynger: 
og  alt  bli'r  let,  hvad  der  før  var  tungt, 
alt  pipper,  pludrer,  fløjter,  nynner,  synger. 
Det  er  den  unge  naive  Vaar 

i  Celler,  Spirer,  Kviste,  Straa  og  Stilke : 
en  yndig  Pige  paa  atten  Aar, 

som  danser  gennem  Verden  klædt  i  Silke! 

Se  hende  danse,  du  Jordens  Herre, 
der  træder  dine  Trælle  ned  som  Straa 
og  af  det  Værste  har  gjort  et  Værre, 
som  Tanken  vægrer  sig  ved  at  forstaa. 
Om  du  da  lyster  —  hvad  ej  vi  fatter  — 
at  slagte  Folk  og  knuse  deres  Hjem: 
vendt  fra  dit  Aasyn  vi  aander  atter, 

naar  hun,  den  første  Vaardag,  danser  frem ! 


VIGGO  HØRUPS  DØD 

Der  rejser  sig 
i  vort  Bryst, 

bævende  af  bange  Syner, 
det  store  Spørgsmaal : 
Hvorfor? 

Og  det  banker  og  banker  derinde 
i  Vennernes  Hjærner  og  Hjærter: 
Hvorfor  miste  ham  nu, 
da  han  skulde  leve? 

Men  med  det  fortryllende 

fine  Smil 

om  de  Læber,  der  aldrig 

har  udtalt  en  Dumhed, 

med  Livs-Ironiens 

Blink  i  det  frygtløse  Øje, 

og  med  det  mandige,  trofaste  Hjærte, 

træder  Viggo  Hørup 

ind  i  den  store  Tavshed. 


Han  kendtes  af  de  Færre,  han  undveg  de  Mange, 

Ingen  har  han  røbet  sit  lønligste  Maal ; 

hans  Indre  gav  Rum  for  de  blødeste  Sange, 

mens  Pennen  i  hans  Haand  blev  det  skarpeste  Staal. 

Han  elsked,  hvad  han  elsked,  var  Lunkenheds  Fjende, 
det  Spirendes  Talsmand,  det  Nyskabtes  Tolk, 
holdt  Rævene  i  Ave,  stænged  Ulvene  inde 
og  opdrog  en  Hovedstad  —  og  dermed  et  Folk. 

Ak,  Broder,  hvad  nytter  det  at  rime  til  din  Hæder  — 
se.  Ven  efter  Ven  langs  vor  Livs-Vej  gik  tabt, 
om  man  kvæler  sin  Graad,  om  man  flænger  sine  Klæder, 
de  Døde  farer  bort  og  de  rider  saa  rapt. 

De  Døde  rider  fort.  Men  man  husker  de  Døde : 
Livs-Bitterheden  graver  de  Levende  ned, 
mens  de  Tabte  i  Tusmørkets  Stund  giver  Møde 
og  Hjærte-Vunden  brænder,  og  Panden  staar  i  Sved. 

Da  gribes  man  af  Lyst  til  at  løbe  væk  fra  Livet 
og  følge  efter  Vennen  til  den  stille,  brede  Strøm, 
hvor  der  aandeagtigt  suser  en  Brise  gennem  Sivet, 
hvor  det  Hele  munder  ud  i  en  stor  og  rolig  Drøm. 


Jeg  rejser  mig 
med  udstrakte  Arme  — 
vil  følge  den  dyrebare  Ven, 
men  standses  af  Noget, 
jeg  ej  kan  give  Ord. 


Fjærnt  ser  jeg  hans  Smil, 

det  fine,  fortryllende, 

som  da  han  gik  over  Lystoftes  Marker, 

glad  ved  at  indaande  Jordens  Duft  — 

ene  med  sig  selv. 


Klarere,  dybere,  mildere 
ser  jeg  ham  smile : 
og  det  straaler  i  Øjet, 
det  trofaste  Hjærtes  Blink  — 
og  om  Tindingen  bærer  han 
Lidelsens  Sejerskrans, 
hvis  Blade  bævende  vifter 
i  Evigheds-Brisen  .  . . 


Og  jeg  ved,  hvad  der  skiller  os 
en  liden  Stund  endnu. 


I 

VILHELM  MØLLER 

Igen  et  Tab !  —  saa  tungt  som  brat : 
og  atter  mod  vort  Livsløbs  Nat 
en  Minde-Støtte  blinker  mat 

med  Navn  paa  sleben  Flade. 
Vi  ridser  trofast   Navnet  ind, 
et  Venne-Navn  af  Venne-Sind 
og  kranser  det  i  Høstens  Vind 

med  Vaarens  fagre  Blade: 
Fest  var  vor  Vaar,  dens  Dag  var  Strid 
for  Brød,  for  Liv,  for  Ideal  — 
dens  Nat  var  Ild,  dens  Kvæld  var  sval : 

en  Skønheds  Tid  —  „Fru  Belli"  's  Tid ! 

Den  delte  Du,  vor  tabte  Ven, 
af  al  din  Hu,  med  Ord,  med  Pen, 
utrættet,  om  og  om  igen, 

som  den,  der  Maalet  øjned: 
Var  Du  ej  helt  af  Fører-Blod, 
helt  ejed  Du  din  Tro,  dit  Mod, 
og  dybest  i  din  Hjærte-Rod 

dit  Retsind  Striden  højned. 
Ja,  det  var  Fest,  da  vi  brød  frem, 
kun  rige  ved  vort  Ideal ; 
„højt"   boed  vi,  høj  var  den  Sal, 

som  nævntes  Vilhelm  Møllers  Hjem ! 

Det  „Hjem" ,  det  var  Studentens  Bo  — 

men  ej  slog  man  sig  dér  til  Ro 

om  Richardt'sk  Vin  i  Hostrup'sk  Kro 

med   Ravnekrogs  -Tirader ; 
fra  Gulv  til  Loft  stod  Bøgers  Hær, 
og  over  den  et  Verdens-Skær 
af  Fremsyns  Staal  og  Tankers  Sværd 

til  Hug  og  til  Parader : 

Du  havde  lært  Dig  Hug  og  Stød 
flinkt  i  Evropas  Fægtesal  — 
men  Danskhed  var  det  Ideal, 
Du  fulgte  til  din  Død! 

Vor  Ven !  Du  fik  ej  Livets  Sol 

som  Daabs-Skænk  paa  din  Vugge-Kjol', 

end  mindre  Manddoms  Lærer-Stol  — 

skønt  meget  du  os  lærte : 
Vor  hele  Slægt  i  Breschen  stred, 
dér  regner  sparsomt  Lykken  ned, 
men  Skjoldet  sang  og  Sværdet  bed  — 

skønt  Kampen  os  fortærte : 
Vor  Vaar  var  dog  en  festlig  Strid 
for  Livets  høje  Ideal  — 
og  nu  mod  Høstens  Aften  sval, 

hvor  skøn  vor  Kvæld  —  vor  Friheds  Tid ! 


KNUT  HAMSUN 

Der  blev  saa  pynteligt  i  Nord, 
hver  luged  prompt  sin  Have: 
bag  Trillebørens  Knirke-Spor 
hvor  vidste  Mænds  og  Kvinders  Kor 

at  rive  og  at  grave ! 
Og  Skoven  var  som  Haven  selv, 
dér  lød  ej  Fald  af  Fos  og  Elv  - — 

der  blev  saa  tamt  i  Nord. 

Da  kom  dit  store,   vilde  Kor 

med  He!  Hallo!  og  Piskesmæld, 
med  Narre-Hvin  og  Vismands  Ord  — 
og  Svøben  faldt  og  Følget  fo'r, 
det  red  sig  fast  ihjæl. 

Fra  Sadlen  flagred   Fugle-Garn, 
fra  Haanden  fyged  Drage-Sæd : 
og  Sæden  faldt,  og  Natten  med, 
og  Spiren  fandt  ej  Hvile-Sted, 
thi  dybt  i  Skoven  sad  et  Barn, 

—  et  vild-ført  Barn,  og  græd. 

Dit  Hjærte,  Knut,  hvor  har  Du  gemt 
det  dybt  i  Skoven  inde! 
Dit  Fugle-Garn,  hvor  har  Du  skræmt 
med  det  i  natlig  Narre-Skæmt 

Dig  selv  og  mangen  Kvinde! 
Thi  Kvinden  ruger  i  Dig  selv, 
dér  raser  hun  som  Fos  og  Elv  — 

saa  godt  hun  har  sig  gemt. 

Din  Sjæl  er  Nattens  vilde  Kor 

—  vi  vrinsker  ved  hvert  Piskesmæld  — 
men  tyst  af  Dragesædens  Spor 

hvidt  dæmrer  frem  et  Blomsterflor 

i  Elver-Taagens  Væld. 
Lad  flagre,  Knut,  dit  Fugle-Garn, 
lad  fyge  Digtets  Dragesæd  . . . 
Du  røber  os  et  fredlyst  Sted, 
det,  Natten  skyr  og  Vinen  med : 
dér  har  Du  gemt  din  Moders  Barn, 

som  under  Hjærtet  græd ! 


EDVARD  SØDERBERG 

Jeg  naaed  kun  til  Hospitalets  Dør  — 
da  stod  der  en  Mand  i  Porten, 
huløjet,   gusten,   knoglet  og  tør, 
saa  underlig  tom  under  Skjorten. 

23* 

„Hvem  søger  Du  her?"   —  „Edvard  Søderberg!' 
Han  retted  sig  ranglet  i  Højden : 
„Gadens  Sanger  gik  bag  om  det  Bjerg, 
hvor  Kæmper  og  Dværge  gaar  fløjten ! 

Dér  skærer  han  sig  i  de  susende  Siv 
en  Syrinks  med   frosthvide   Hænder 
og  bader  sit  stakkels  forpinte  Liv 
i  den  Solglans,  som  aldrig  ender. 

Evigheds-Uret  staar  altid  paa  ét, 
og  Kukkeren  kvidrer  i  Værket  — 
dér  lyder  ej  Jøl,  dér  oser  ej  Fedt 
fra   Slippen   og   Landemærket. 

Dér  koster  Klæderne  ingenting  — 
i  Tidernes  Gry  har  man  tabt  dem, 
og  alle  smaa  Fugle  springer  omkring, 
omtrent  som  Vorherre  har  skabt  dem. 

Gratis  faar  man  det  daglige  Brød 
og  Kaffe  med  Fløde  og  Sukker : 
dér  leger  Fa'r  Lazarus  Skjul  med  sin  Nød  — 
og  Lille  Merry  med  Dukker. 

Dér  vokser  Dyden  sig  stærk  og  robust 
—  og  Lasten  saa  spinkel,  saa  spinkel : 
Livs-Stimulansen  er  Livet  just 
uden  den  ringeste  Finkel. 

Livet  i  Glæde  og  Herlighed 

— ingen  Hovedpine  og  Anger : 
dér  aander  den  svalende  Sommerkvæld  Fred 
over  Gadens  tungsindige   Sanger!"    - —  — 

Gadens  Sanger!  Min  stakkels  Ven, 
din  Titel  har  Smaafolk  Dig  givet: 

men  alt,  hvad  man  faar,  maa  betales  igen  — 
intet  er  gratis  i  Livet. 

Dog  det,  at  du  selv  forpint  og  i  Nød 
har  tusind  Smaahjærter  glædet, 
hvor  forhen  kun  Trippevals-Tonerne  lød  — 
det  gør  Dig  til  Mester  i  Strædet. 

Om  større,  om  mindre?  Dit  Sangspil  var  rent: 
mig  kosted  det  ogsaa  en  Taare. 
Jeg  bragte  Dig  Blomster  —  jeg  kom  for  sent; 
jeg  lægger  dem  ned  for  din  Baare. 


I  NOAHS  ARK 


Og  det  regned  og  regned  og  regned  igen, 

og  ingen  kunde  skelne  Skov  fra  Mark, 

og  Noah  parred  Mennesker,  og  Noah  parred  Dyr 

og  gik  ind  med  hele  Driften  i  sin  Ark. 

Halvmørkt  var  Lokalet,  og  Skylregnen  drev 
og  der  lugtede  af  muggent  Hø  og  Snavs, 
og  Dyrene  de  gabed  og  gumled  deres  Fo'r, 
mens  Menneskene  fik  sig  en  Sjavs. 

Og  det  regned  og  regned,  og  Syndfloden  drev, 
og  Noah  sad  og  suged  paa  sit  Skæg, 
og  Arken  hun  slingred,  og  Mennesker  og  Dyr 
blev  kastet  raat  fra  Væg  og  til  Væg. 

Syv  lange  og  syv  brede  de  ruiled  dér  iflæng, 
og  Gud  hvor  de  saa  ud  paa  Kiær  og  Krop, 

og  Maaned  svandt  paa  Maaned  —  til  der  endelig  blev 

mældt 
fra  det  Me-te-o-ro-lo-giske :  „Stop  op!"  — 

Og  Noah  aabned  Arken  og  sagde :  „Værsaagod !" 
(han  var  en  god  og  høflig  gammel  Fyr), 
men  ikke  selve  Noah  kunde  sikkert  sige,  hvem 
der  var  et  Menneske  og  hvem  et  Dyr! 

Fra  nogle  hørtes  „Bu"  og  fra  andre  hørtes  „Bæ" , 
hos  meget  faa  var  Røsten  blød  og  fin, 
de  fleste  ligned  Æsler,  Kameler  en  Del, 
og  Resten  bar  sig  ad  som  nogle  Svin. 

Kun  én,  en  lille  Pige,  var  bleven  helt  sig  selv, 
hun  smiled,  mens  sit  vaade  Haar  hun  vred, 
og  fletted  Blomster  i  det  —  de  første,  som  hun  fandt: 
fra  hende  stammer  Jordens  Damer  ned ! 

Han  klapped  hendes  Kinder,  den  gamle  Patriark, 
og  tog  af  hendes  røde  Læber  Maal: 
saa  planted  han  et  Vinbjærg,  og  krysted  sig  en  Drik  — 
saa  drak  han  alle  Jordens  Pigers  Skaal ! 


LYNGBLOMST 


Roserne  straaler  og  gløder 
og  falmer  og  gaar  i  Frø  - — 
jeg  vandrer  tavs  i  min  Have 
og  ser  de  Dronninger  dø! 

Men  løfter  den  ringe  Lyngblomst 
sin  skælvende  Klokkes  Klang  — 

da  toner  imod  mig  fra  Heden 
en  dyb  og  vemodig  Sang! 

Da  bruser  det  om  mit  Hjærte, 
da  bæver  det  gennem  mit  Sind  — 
det  er,  som  en  Datter  af  Folket 
trykked  sit  Kys  mod  min  Kind. 


FØRSTE  GANG  UDE 

Middelfart,  Oktober  1903. 

Et  Slør  har  hvilet  saa  trist,  saa  graat 
over  min  smærtende  Pande  — 
som  det,  der  vifter  i  Dødvinds-Blaf 
langs  Lethes  mumlende  Vande. 

Hvad,  Lethe?  Jeg  smiler  ad  Skyggernes  Flod 
og  Sørgeflors  viftende   Klude : 
der  svulmer  en  Livs-Bølge  gennem  mit  Sind  - 
idag  er  jeg  første  Gang  ude ! 

Jeg  ser  mig  forundret  i  Verden  omkring 
- —  saa  snevert  den  end  er  begrænset : 

jeg  øjner  af  Glæder  en  mylrende  Sum, 
som  nylig  jeg  næppe  har  ænset. 

Oktober,    i   flunkende   Gyldenstyks-Dragt, 
Dig  hilser  mit  Udraab  fornøjet: 
min  Maaned,  min  brogede  Æventyr-Ven, 
med  Dug-Taarens  Tindren  i  Øjet ! 

Det  dirrer  af  Farver,  det  dufter  af  Muld: 
paa  Tærsklen  af  Vintren  staar  Aaret 
og  luder  mod  Hvilen  —  og  knejser  dog  stolt, 
af  Erfaringers  Vinge-Flugt  baaret. 


360  VAGABUNDUS 

Og  højt  over  Skoven,  i  Høstluftens  Hav, 
mit  Sømandsblik  spejdende  pejler 
de  vildene  Svaner,  med  Guld-Kroner  paa, 
som  sydover  susende  sejler. 

O  var  jeg  blot  Svane !  . .  . .  paa  Krone  og  Guld 
gav  jeg  vel  Afkald  gerne: 
men  nu  skal  jeg  smukt  ind  i  „Hi"  igen 
og  ligge  brak  med  min  Hjærne. 

Paa  Vintrens  Dvale  der  lysner  en  Vaar 
som  Sol  over  Kimminge-Randen : 
velsignede  Tanke,  naar  Vingerne  slaar 
og  Guldkronen  kildrer  om  Panden! 


TO  GAMLE 


Der  sidder  to  Gamle  paa  samme  Bænk ; 
han  og  hun  har  holdt  Trit 

ved  Bord  og  ved  Seng,  ved  Fad  og  ved  Skænk, 
mens  Livets  Vadmel  blev  slidt. 

Og  stundom  sammen  en  Fest  de  nød, 
naar  Tiden  blev  altfor  graa: 
og  Aftnen  var  Silke,  og  Natten  blev  sød, 
og  linde  var  Bolstrene  blaa. 

Og  Vreden,  der  kogte,  hvor  blev  den  fortrudt, 
og  angret  den  boblende  Kiv ; 
de  haded  hinanden  et  kort  Minut, 
og  elsked  hinanden  et  Liv. 

Han  kyssed  den  Skulder,  han  havde  bidt, 
hun  lo  ad  det  kære  Saar: 


i 

Alting  kan  glemmes,  naar  Livet  blir  slidt, 
men  aldrig  Forelskelsens  Aar. 

Alting  blir  husket,  naar  Dagen  er  ond 
og  Sjælens  Sangværk  forstemt  : 
men  kommer  den  blidnende  Aftenstund, 
er  hver  en  Mislyd  forglemt. 

Man  tager  imod.  med  den  store  Ro, 

selv  Dagenes  bitreste  Skænk — 

og  Aftnen  er  kommen  for  disse  To 
paa  Livets  den  haarde  Bænk. 

De  føler  som  stærke,  bindende  Baand 
den  Lænke,  hvori  de  sled : 
de  rækker  hinanden  i  Stilhed  en  Haand, 
mens  Solen  gaar  smilende  ned. 

Der  søger  et  Smil  fra  Mund  og  til  Mund, 
de  bøjer  i  Stilhed  sig  frem  — • 
hvor  let  er  dog  Luften  den  Aftenstund ! 
og  saa  gaar  de  sammen  hjem. 


DEN  LYSE  JUL 

Naar  langt  ud  paa  Aaret  det  rinder 
saa  langt,  at  det  snart  er  forbi  — 
da  vækkes  de  muldnende  Minder 
af  en  ældgammel  kendt  Melodi. 

Det  er,  som  om  over  dit  Hoved 
der  bølged  en  duftende  Sang, 
det  er,  som  om  Alting  den  loved 
og  til  intet  Løfte  Dig  tvang. 

Du  standser  og  føler  den  køle 
Decembers  fortættede  Vind  — 
Gaden  i  raa-frossent  Søle 
og  lyst  er  det  ej  i  dit  Sind. 

Men  Klangen!  Hvad  skal  det  betyde? 
—  saa  mangen  Grundtone  brast: 
hvi  hager  blandt  hundred  Lyde 
ved  denne  Du  stedse  Dig  fast? 

Og  pludselig  smælter  det  køle 
December-Pust  om  din  Kind  — 
og  højt  over  Gadernes  Søle 
der  bues  et  sitrende  Skin. 

Det  stammer  nok  alt  fra  en  Kærte, 
som  tændes  i  Tusinde-Tal: 
da  brister  om  mangt  et  Hjærte 
saa  mangen  raa-frossen  Skal. 

Dybt  ind  gennem  Øjet  der  trænger 
et  sælsomt  bævende  Gys  — 
Du  kan  ikke  mestre  Dig  længer. 
Du  maa,  som  de  Andre,  se  Lys. 

O  stærkeste  Fest  af  de  Fester, 
der  ler  mod  mørkeste  Grund : 
et  Sang-Kor  af  tonende  Gæster 
for  Barnet  paa  Hjærtets  Bund. 


GLADIOLUS 


j 


Der  sad  tre  Pager  om  et  Bord, 

de  sang  og  lo ;  den  første  sang : 

Dig  elsker  jeg,  den  Dag  saa  lang, 
Du  Rose  i  dit  mørke  Flor; 
og  kommer  Natten  hed  af  Lyst, 
vildt  knuger  jeg  Dig  til  mit  Bryst  — 
min  Rose  i  dit  mørke  Flor, 
min  Rose  elsker  jeg ! 

Der  sad  tre  Pager  om  et  Bord, 

den  første  tav ;  den  næste  sang : 
Hvorhen  jeg  vender  end  min  Gang, 

jeg  elsker  hver  en  Blomst  paa  Jord ; 
om  skabt  til  Nytte,  skabt  til  Pryd, 
hver  er  min  Lyst  en  Tusindfryd  — 
selv  er  jeg  skabt  af  denne  Jord, 
dens  Blomster  elsker  jeg. 

Der  sad  tre  Pager  om  et  Bord  .... 

den  sidste  drog  sit  Sværd  og  sang : 
Staal  imod  Staal,  det  er  den  Klang, 
jeg  elsker  mest  paa  denne  Jord ; 
og  om  mit  Blod  paa  Blokken  sprang, 
Sværdliljen  vier  jeg  min  Sang  — 
Gladiolus,  Gladiolus, 

Sværdliljen  elsker  jeg! 


SONJA 
I 


Sonja,  lille  Sonja,  da  først  jeg  Dig  fandt, 

var  Du  fattig  som  en  Spurv 
og  bedrøvet  som  et  Bække-Løb,  der  græder 
nu  har  Du  lært  Dig  at  plukke  i  din  Kurv 
alle,  baade  smaa  og  store  Glæder: 

alle  de,  som  staar  dér  ved  Vejkantens  Støv, 
alle  de,  som  blomstrer  under  Træernes  Løv 

eller  i  den  fest-oplyste  Have  — 
Sonja,  lille  Sonja,  Du  fattige  Spurv, 
Du  blev  rig  ved  Begejstrings  Naadegave ! 


II 

Sonja,  Skyggerne  skrider 

frem  gennem  Livets  Dal  : 
Snefjæld  til  alle  Sider  • — 
og  Maanen  i  bleg  Oval ; 
bittert  er  Smilet  hos  hende, 

den  Frue,  som  aldrig  kan  dø : 
Sonja,  min  elskede  Kvinde, 
Sonja,  Tiden  er  inde  — 

ræk  mig  din  Mund,  vi  skal  dø! 


Verden  kender  vi  begge, 

véd,  hvad  dens  Kærtegn  er  værd, 
véd,  hvad  deri  vi  tør  lægge  — 

og  hvor  det  at  leve  er  svært; 
alle  de  gaar  som  i  Blinde, 

være  sig  Mand  eller  Mø: 
Sonja,  min   trofaste   Kvinde, 
Sonja,  vor  Tid  er  inde  — 

Du  vil  elske  mig,  før  vi  skal  dø. 


Sonja,  som  Solen  Du  skrider 
lys  gennem  Livets  Dal, 
det  straaler  til  alle  Sider  — 
dit  Ansigts  søde  Oval ; 
vi  saar  vort  Haab  som  i  Blinde 

i  Sne  —  men  det  spirer  ved  Tø: 
Sonja,  Du  elskede  Kvinde, 
Vaaren  ved   Dig  er  nu  inde  -  - 

din  Haand,  til  vi  begge  skal  dø! 


I  SØLVHVID  STILHED  — 

I  sølvhvid  Stilhed  drager  Slæden  frem 

dybt  gennem  Skoven  med  os  to  alene : 
i  sølvhvid  Fred  sig  hvælver  Granens  Grene 

som  Porten  ind  til  alle  Længslers  Hjem. 

Hvor  er  her  tyst  —  hvor  gør  den  Tavshed  stille 
hvor  er  her  stort  —  hvor  gør  den  Storhed  lille ! 

Saa  tænder  Maanens  Ny  sin  klare  Flamme 
højt  over  Aftnens  Glød  paa  Granens  Top, 

og  vi  er  to,  som  stirrer  stumt  didop  — 

to,  som  har  fælles  Længsler  i  det  samme. 

Hvor  kan  man  kriges  dog  paa  Liv  og  Død? 
hvor  kan  der  være  Mennesker,  som  hader, 
mens  denne  Granskov  i  en  Fred  sig  bader, 
der  synes  rumme  Verdner  i  sit  Skød?  — 

Kun  langsomt  mørknes  det  i  denne  Skov, 

hvor  selve  Nattens  Fugl  har  lyse  Vinger, 
'hvor  over  frosne  Aa-Løb  Hestens  Hov 

som  ad  en  Sølv-Bro  overjordisk  klinger ! 

Da  løfter  Sjælen  sig  i  Bølgeslag 

af  Længsler  mod  det  Høje  og  det  Rene : 

og  Aftenskæret  kysser  Furu-Stammen 
og  føjer  sagte  vore  Hænder  sammen 
i  Andagt  mod  den  svundne  Vinterdag  • — 
mens  Granen  sænker  ydmyg  sine  Grene, 
for  Sneens  Vægt,  i  Skoven  tavs  og  ene. 

Hvor  er  her  tyst  —  hvor  gør  den  Tavshed  stille 
hvor  er  her  stort  —  hvor  gør  den  Storhed  lille ! 

I  sølvren  Stilhed  drager  Slæden  hen  — 

til  atter  vi  blandt  Mennesker  er  naaet: 
og  naar  de  høster  ind,  hvad  de  har  saaet 

af  Nag  og  Kiv  i  tom  og  trøstløs  Skvalder, 
og  naar  paa  os  en  Andel  deraf  falder 
med  Vægt  af  Støvets  fælles  Brist  og  Brøde — 
da  vil  vi  huske  paa  hin  Aftenrøde 
bag  denne  stille  Skov,  hvor  Granens  Grene 
signer  den  hvide  Vej  —  for  os  alene ! 


VAGABUNDUS 
I 


Landevej  i  Skumrings-Landskab, 

Aftenskyer,  lavt  mod  Jorden, 
som  en  Række  Kæmpe-Fugle, 

dalende  paa  trætte  Vinger. 
Vejen  skimtes  og  forsvinder 
med  de  Spor,  et  Slægtled  traadte, 
og  som  Veraab  ind  i  Mørket 

Vagabundus,  vagabundus! 
fjærnt  en  sprukken  Klokke  ringer. 

II 

Kirker  saa'  han,  hvor  han  vandred, 
saa'  dem  straale  som  et  Kunstværk, 
saa'  de  Mennesker  at  knæle  — 
saa'  dem  ind  i  deres  Sjæle. 

Nogle  Sjæle  som  et  Tempel, 
mystisk,  lukket,  gudindviet; 
andre  som  en  aaben  Gade  — 
andre  bitte  smaa  og  flade. 

Sjæle  saa'  han,  hvor  han  vandred, 
som  ej  havde  set  et  Tempel : 
og  de  lyste  som  et  Kunstværk  — 
og  hos  dem  han  blev  og  bad. 


Derpaa  gik  han  rolig  ud  ad 
Landevejen,  langt  og  længe; 
saa  faldt  Natten  paa,  den  sorte  — 
og  han  stod  for  Himlens  Porte. 

Sagte  lød  en  Støj  derinde, 
og  man  lukked  op  et  Vindu, 
og  han  hørte  En,  som  sagde : 
Vagabundus!  kom  kun  ind,  Du! 

Ganske  vist.  Du  fejled  ofte, 
Synder  est  Du  jo  endnu; 
men  træd  ind :  thi  her  er  mange 
langt,  langt  ringere  end  Du ! 

Her,  Du  véd,  er  ikke  Tale 
om  en  Sjæls  Krabaskelse, 
men  Du  bør  dog  forberedes 
paa  en  Overraskelse  ■ — 

paa  en  liden  Ouverture 
ifør  det  store  Toneværk : 
paa  din  egen  Procedure  — 
træd  nu  ind,  vær  fast  og  stærk ! 


Og  han  klemte  sig  igennem 
Porten  ind  og  stod  dér  stille, 
mens  han  hørte  Bach  og  Handel 
paa  det  store  Orgel  spille. 

Højt  var  Rummet,  som  en  Kirke, 
og  i  Midtergangen  stod  en 
aaben  Kiste,  og  i  Kisten 
laa  —  han  selv,  laa  Vagabundus ! 

Tvende  Stole  stod  placeret, 
en  for  Fod,  og  en  ved  Hoved, 
en  for  Actor  reserveret, 
og  den  anden  for  Defensor. 


Actor  —  i  sin  Silkekaabe  — 
rejste  sig,  slog  ud  med  Haanden 
og  begyndte  højt  at  raabe : 
denne  Synder  er  min  Mand ! 

Aldrig  har,  skønt  højt  begavet, 
han  til  noget  stort  det  drevet; 
uden  Titel.  Rang  og  Hjemsted 
har  som  Vagabond  han  levet. 

Trende  Gange  copuleret 

—  hver  Gang  med  en  fattig  Pige  — 

har  han  bare  pokuleret, 

skrevet  Digte  og  deslige. 

Ganske  vist,  han  er  ej  fundet 
straffet  af  det  Offentlige, 
men  privat  fordømt  af  hver  en 
ærbar  Frue  eller  Pige. 

Aldrig  har  han  samlet  Grunker, 
skønt  han  sikkert  nok  har  maattet 
tjene  paa  de  Skriverier  — 
nej  bestandig  lige  blottet! 

Altid  flot  —  derfor  Balancen 
stedse  lig  det  runde  Nul : 
tænk,  han  brugte  til  sin  Harpe 
Strenge  kun  af  pure  Guld ! 

Man  kan  dog  af  Kattetarme 
lokke  Toner  frem,  sonore, 
ja,  der  findes  dem,  der  spiller 
rigtig  pænt  paa  Seglgarns-Snore. 

Men  bestandig  har  han  været 
selv  den  Moloch,  som  opbrændte 
for  sin  Lyst  og  sine  Luner 
Alt,  hvad  i  sit  Liv  han  tjente. 

Ja  —  og  tænke  saa  den  Række 
stakkels  Piger,  Frøkner,  Fruer, 
som  hans  Klimpreri  har  lokket 
til  at  brænde  i  hans  Luer!  .  .  . 

Holger  Drachmann:   Poetiske  Skrifter.  III  24 

Thi  nedlægger  jeg  den  Paastand: 
at  man  fjærner  denne  Kiste 
didhen,  hvor  de  Vrag  blir  brændte, 
som  paa  Livets  Hav  forliste !  — 


Actor  tav.  Saa  kom  Defensor: 
„Jeg  har  intet  her  at  sige, 
har  kun  Vidner  frem  at  føre  — 
dem  jeg  beder  man  vil  høre!"  — 

(Resten  mangler). 

